
Cjrusomme Isidor, hvorfor sad Du hele Tiden og 
talte med Moder? Mærkede Du ikke, at jeg hele Ti- 
den saa paa Dig henne fra Vinduet og blev blegere 
og blegere af bare Længsel ligesom en lille syg Blomst, 
der længes efter Solen? Jeg elsker Dig, Fætter Isidor, 
jeg elsker Dig, saa jeg kunde skrige! Ved Du, hvad 
jeg gør om Aftenen, naar jeg kommer i Seng? Jeg 
tager det Lommetørklæde, som Du tabte forleden 
Dag ude i Entréen og ikke kunde finde igen, og læg- 
ger over mit Ansigt og drømmer om Dig, lige til jeg 
falder i Søvn, det lugter saa dejligt af din Parfume, 
og nu hai jeg selv købt mig en Flaske Violette Russe 
ude hos Matrejalist Ingerslev. Aa, lille, søde, rare 
Fætter Isidor, naar D u kommer og besøger os, er 
det ligesom Solen, der skinner, og jeg kunde godt 
sidde hele Tiden paa en Skammel ved dine Fødder 
og se paa Dig uden at blive træt; men det m a a jeg 



10 



jo ikke, da Du er gift. Pigebørnene gør Nar af mig, 
fordi jeg saa gerne vil tale om Dig, saa nu n æ v n e r 
jeg aldrig dit Navn mere, og naar jeg ikke kan lade 
være, saa gaar jeg hen i en Krog og siger ganske 
stille for mig selv, »Isidor, jeg e 1 s k e r Dig!« Og som- 
metider naar Tyrk og jeg er nede i mit Hus, saa ta- 
ler jeg hø j t om Dig, og jeg tror, at Tyrk forstaar 
mig, for han ser saa bedrøvet lige ind i Øjnene paa 
mig, og saa græder jeg, og han slikker mig i Ansigtet; 
hvad bryder jeg mig om at faa Bændelorm; jeg vilde 
gerne blive syg og dø, for saa vilde de andre nok 
sende Dig min Dagbog, og Du vilde tænke med Kær- 
lighed paa din lille S, hvis Hjerte er bristet. Men 
der er é n Ting, jeg vil bede Dig om, Isidor, og det 
er, at Du ikke vil tegne et grinagtigt Billede af mig 
med brændende Hjerter eller saadan noget paa, som 
Du plejer, for jeg elsker Dig saa trofast, maa Du 
tro, at det ikke er til at "gøre Nar af; og k a n Du ikke 
lade være at tegne, Isidor, vil Du saa for Guds 
Aasyn love mig ikke at vise det til Søstrene? Aa, hvor 
vilde jeg dog gerne blive rigtig syg, for saa fik 
Du nok Lov af Rosita til at sidde ved min Seng og 
holde mig i Haanden, naar jeg skulde dø, for Du kan 
være vis paa, at hvis Rosita blev syg og døde, og Du 
saa giftede Dig med mig, saa skulde jeg nok være 
en god Moder for jeres Børn, og jeg skulde hver 
Dag gaa med dem ud paa Kirkegaarden og fortælle 
dem om hende; men Ens højeste Ønsker bliver jo 
aldrig opfyldte her i denne sørgelige Verden. Farvel, 

søde, lille, elskede Fætter Isidor, nu skal jeg og Tyrk 
en Tur ned i Strandskoven. 

Din til Døden 
S. 
Det er sandt, da Du var gaaet, lagde Moder Kort 
op for at se, om jeg fik den, jeg holdt mest af i Ver- 
den; men jeg fik ham ikke. Du kan tro, jeg græd! 
Det var naturligvis paa m i n Opfordring, at Mo- 
der gjorde det, for hun ved ingenting naturligvis. 



Det var paa Herregaarden Havslundegaard sen 
Eftermiddag i September. 

De fire Søstre stod skjult bag Gardinerne oppe i 
Fruens store Soveværelse paa første Sal og kig- 
gede ud: 

— Han kan det ikke! Han gør det ikke! sagde 
Anna, der imod Sædvane var Fyr og Flamme. 

— Jo, Du skal se, han gør det! nikkede Charlotte. 

— Jamen han kan da ikke ... for Mors Skyld! 

— Pyt! blæste Frederikke — hvad tror Du, han 
bryder sig om det! 

Men den lille, femtenaarige Sofie, den yngste, der 
var sorthaaret og mørk, medens de andre Søstre var 
slanke og lyse, traadte bleg af Harme et Skridt til- 
bage ud paa Gulvet, hendes Hænder var knyttede, 
og hendes brune Øjne gnistrede: 

— Gør han det, sagde hun — betragter jeg ham 
ikke mere som min Far! 

— Ha! det ta'r han sig vist let! lo Frederikke. 
I det samme lød det stakaandet fra Charlotte: 

— Der er Vognen! 

Og Pigebørnene for igen til Vinduerne . . . 

Men det var kun en Arbejdsvogn, der rumlede 
over den brolagte Vej mellem Ladegaarden og Borg- 
gaarden. 

— Er der nogen, der ved, hvor Mor er henne? 
spurgte Sofie saa. 

— Hun har vel lukket sig inde i Kapellet. 

— At hun kan holde det Liv ud! 

— Det er, fordi hun er en Helt! 

— Det er os Børn, hun lever for! 

— ... Men der staar hun jo ovre! udbrød Fre- 
derikke pludselig. 

— Hvor? Hvor? lød det fra de andre. 

— Bag Gardinet i Strygestuen. 

— Ja, ved Gud! . . . Lad være med at se der- 
over! ... Ja, det er Synd, hvis hun opdager, at 
vi har set hende! 

Den lille Sofies Øjne flammede: 

— Jeg kunde slaa Far ihjel!- sagde hun. 
Frederikke • pegede ivrig: 

— Og se, der staar Olga henne bag Sirenerne! 

— Og Ane har lukket Bryggersdøren paa Klem! 
supplerede Anna. 

— Og se Gartneren, han lister rundt ovre under 
Akasietræerne! 

— Og der kommer de tre Gamle ud af Asylet! 

— De er ikke bange! 

— Nej, for de holder med Mor! 

— Det gør vel hele Gaarden! nikkede Sofie. 

I det samme lød der Smæld af en Pisk og Stam- 
pen af Hestehove. 

— Der er Vognen ! 

Pigebørnene stod et Øjeblik i aandeløs Spænding. 

— Ved Gud i Himlen, hun sidder der! brast det 
saa ud af Anna. 

— Og i Landaueren! I Mois egen Vogn! supple- 
rede Charlotte. 

— Og den er nedslaaet! lød det indigneret 
fra Frederikke. 

Men den lille Sofie sprang ude af sig selv op paa 
den nærmeste Stol: 

— Jeg lukker Vinduet op, sagde hun, hendes Læ- 
ber dirrede, og Stemmen var tyk af frembrydende 
Graad — jeg lukker Vinduet op og raaber Tæve til 
hende! 

— Men er Du da gal, Tøs! Anna rev Søsteren 
ned af Stolen og bort fra Vinduet, som hun allerede 
havde faaet aabnet og givet et Stød, saa at det 
fløj klirrende tilbage mod Muren — Du ved jo, at 
det bare kommer til at gaa ud over Mor! 

Sofie sled sig løs og vilde atter frem; og da hun 
blev standset af de andre, kastede hun sig næsegrus 
paa Gulvet foran dem og brast ud i en hysterisk 
Hulken. 



.Landaueren var imidlertid naaet op foran Hoved- 
døren, og Kusken slog paa ny et smældende Knald. 

Paa Vognens Bagsæde sad »Tæven« opstadset og 
udsmykket med f jerprydet Hat med Roser og flag- 
rende Baand. De smaa, stikkende sorte Øjne i det 
ret kønne Ansigt for stadig hid og did rundt til 
Hovedbygningens Vinduer og Døre; medens de tykke 
behandskede Fingre nervøst pillede ved Kniplin- 
gerne paa det altfor elegante Overstykke; og hendes 
fede, posede Kinder blev rødere og rødere. 

Saaledes sad hun et Par Minutter og ventede, mere 
og mere ophidset ved Situationen: 

— Det var igen et af hans sædvanlige fjollede 
Paafund, at hun skulde rulle her op og hente ham, 
i Stedet for at han burde være kørt ned til Økonomi- 
bygningen og taget hende paa! Her sad hun til Grin 
for hele Gaardens Besætning . . . ! Og det kunde 
ligne ham selv at staa og grine af hende inde bag 
Vinduet! 

Hun syntes i sin Ophidselse at høre Mumlen og 
Fnisen rundt fra Bygningens halvmørke Hjørner og 

Kroge. Og pludselig opdagede hun paa Bænken 
henne foran »Asylet« de tre Gamle, der ivrig gesti- 
kulerende stak Hovederne sammen og hviskede. 
— Satans ogsaa, at hun ikke simpelthen havde 

"j sagt Nej, da han foreslog, at Vognen skulde køre 
her op med hende . . . ! 
Solen var lidt efter lidt sunket ned bag Lindene 
. i Parken. Skyggerne over Gaardspladsen blev læn- 
gere og længere. Den store røde Bygning, der nu i 
Aftenskumringen fik en næsten blaasort Tone, laa 
som uddød. Ikke en Lyd hørtes. Kun af og til lød 
en lille, klagende Piben fra det aabentstaaende Vin- 
due paa første Sal, som i Trækvinden sagte bevægedes 
frem og tilbage ... 
En Flok Raager og Krager slog sig skrigende og 

i larmende ned paa Taarntaget. 

| Fruentimmeret i Vognen for sammen og rettede 

i sin svære Krop: 

j — Lars, Herren har vist ikke hørt os. Slaa et 

Knald til! 
Kusken rørte sig ikke. 

j Da huggede hun i rasende Forbitrelse en Hæl 

j ned mod Vognbunden, saa det rungede: 

! — Kan han ikke høre, Fæ, naar man snakker til 

| ham! Slaa et Knald til, siger jeg! 

; Men uden at røre paa sig og uden at lystre Ordre 

brummede Kusken trægt og modvilligt, som var 

i det ham en Overvindelse at aabne Munden: 

— Ta' 'en med Ro, bitte Jomfru Helmer; Hus- 
bond viser sig nok, naar det passer ham . . . 

Lidt efter blev Entrédøren aabnet, og Godseje- 
ren, Hr. Nils Uldahl-Ege, traadte ud. Han var en 
lille, mager Mand med velplejet hvidt Haar og Skæg; 
smuk og fin at se til, men med et Par store, vand- 
blaa, upaalidelige Øjne. 

— Er det en Manér at la* mig sidde her og vente 
til Grin for hele Gaarden! skræppede Fruentimme- 
ret i Vognen øjeblikkelig op. 

Han glippede nervøst med Øjnene: 

— Saa, saa, Mathilde; Du sidder jo rart . . . 
og her kommer jeg jo. Har Du husket Kufferten? 

— Ja, den staar hos Lars. 

Uldahl saa sig hurtig og sky omkring. Saa steg 
han op i Vognen og satte sig ved sin Dames Side. 
Han fyldte ikke meget der. 

Pludselig greb Jomfruen ham haardt i Armen: 

— Se, se! sagde hun og pegede over mod Stryge- 
stuens Vinduer i østre Fløj — der staar din Frue 
ovre! Hils paa hende! 

Det glimtede ondt i Godsejerens Blik, og han tog 
Hatten dybt og ceremonielt af. Samtidig fik han et 
af sine smaa pikante Indfald: Den kære Familie 
skulde end yderligere ydmyges; Døtrene havde 
han dog endnu saa nogenlunde Krammet paa! 

— Annal raabte han op mod Vinduet paa første 

Gustav Wied: Fædrene æde Druer — 2 

Sal — Anna og I andre Pigebørn, kom herned og 
sig pænt Farvel til Far og den gode Jomfru Helmer! 
Jomfruen lo haanligt: 

— Hæ, de hytter sig sgu nok! 
Nils Uldahls Ansigt blev mørkerødt: 

— Anna! brølede han saa ganske ubehersket — 
kom øjeblikkelig herned og tag dine Søstre med! 

Men nu drejede Kusken sig halvt om paa Sædet, 
løftede Pisken til Hatten og sagde med sin sindige 
Stemme: 

— Med Forlov, Husbond, Frøknerne er vist 
gaaen ud at spadsere. 

— Saa — e? Har Du set dem? 

— Jo . . . 

— Hvor er de gaaet hen? 

— De gik for en lille halv Time. si den ned ad 
Strandskoven til. 

Uldahl vidste, at Lars løj; men han var glad over 
ikke at behøve at forfølge Sagen yderligere: 

— Det kunde Du jo ha* sagt straks, dit Fæ! . . . 
Kør saa! ... Til Stationen! . . . Men lidt hurtig! 

Lars strammede Tøjlerne; og Vognen svingede fra 
Døren. 

Da de kørte forbi Bænken foran »Asylet«, skæ- 
vede Jomfru Helmer om for at se, om de Gamle 
vilde rejse sig og hilse. Men de var forsvundet. Bæn- 
ken stod tom. 

Saa skudrede hun sig magelig til Rette i den 
bløde Landauer: 



19 



— Nu var der kun Fornøjelserne tilbage! 
Ogsaa Nils Uldahl lænede sig lettet mod Vognens 

Hynder: 

— Nu skal vi rigtig ud at more os, lille Mathilde! 

— Tæve! klang det saa pludselig hen over 
Gaardspladsen som i et Skrig fra en høj og skin- 
ger Pigestemme — Nu kører Godsejer Ul- 
dahl-Ege bort med sin . . . 

Et Vindue sloges klirrende i. Stemmen blev lige- 
som hugget over af Lyden. 



JYLan vaagnede paa Havslundegaard som til nyt 
Liv, naar Godsejeren var bortrejst. 

Om det saa var de tre Gamle ovre i Asylet, blev 
de ligesom yngre og tryggere. De gik rankere over 
Gaardspladsen, naar de skulde til Maaltiderne i Her- 
skabskøkkenet. Og de tittede ikke sky og fortrykte 
til Taarn værelset i Stueetagen, hvor »Husbond« re- 
siderede. 

Ikke at han egentlig paa nogen Maade fortrædi- 
gede dem. Tværtimod, han gav dem alt, hvad deres 
gamle Hjerter begærede: Mad, Klæder, Husly og 
Brændsel. Men der stod en vond og tung Luft om- 
kring ham. Jomfru Ingwersen paastod, at hendes 
Astma blev værre, naar Husbond var hjemme. Hun 
sagde, at hans Nærværelse var at føle, ligesom naar 
om Sommeren et Tordenvejr laa og rugede nede 
bag Strandskoven, før det brød løs; man vidste al- 
drig, hvad det kunde ende med. — Men naar han 
saa var udengaards, blot kørt til Byen en Efter- 
middag, hævedes Trykket straks, og Astmaen bed- 
redes. 

Jomfru Ingwersen var firsindstyve Aar og havde 
tjent Familien Uldahl, siden hun var otte. Hun havde 
oplevet hele Verdenshistorien, sagde hun; var be- 
gyndt som Gaasepige hos Etatsraadens Fader paa 
Egesborg og var endt som Kammerjomfru hos Etats- 
raadinden. Og sad nu som Stiftsdame paa Havs- 
lunde. 

Som Følge af denne sin Alder og Karriere var 
Jomfru Ingwersen naturligvis selvskreven den for- 
nemste i Asylet. 

Efter hende i Aar og Rang sorterede Jomfru Rott- 
bøl. Hun var kun halvfjerds og havde haft fire Børn, 
der alle var døde. Saa har man prøvet det med, 
sagde hun. Hun havde ernæret sig og Børnene ved 
Syning. Fædrene saa hun nemlig aldrig noget til 
efter Katastroferne. Men hun syede og syede. »Sy- 
fingeren« paa hendes venstre Haand var endnu gan- 
ske sort og prikket af Naalen. Og Børnene fik hun 
opdraget og skulde nu til at have lidt Glæde og 
anden Gavn af dem. Men saa gik de hen og døde, 
den ene efter den anden, førend de endnu havde 
naaet deres tyvende Aar. Jomfru Rottbøl blev lidt 
tosset af disse hyppige Dødsfald og skulde paa Fat- 
tiggaarden. Men saa friede den rare Fru Uldahl 
hende fra den Forsmædelse og gav hende Plads i 
Asylet. 

Lavest i Rangen stod Madam Lurvadt. Hun var 
femogtres og havde været lovformelig gift; hvad 
hun under visse Ordveksler med Rottbøl var stolt 

af. Ellers var der ingen særlig Grund for hende til 
at pukke paa sit Ægteskab. Hun var kommet til 
Gaarden som Havekone. Men da hendes Mand vax 
endt med at traktere hende med Slag og derefter 
lægge hende paa Loftet, medens han selv og hans 
utugtige Kvindfolk rummesterede i Stueetagen, 
havde Fru Uldahl i sit Hjertes Godhed taget sig 
af hende og forbudt Tyrannen at sætte sine Fødder 
paa Havslunde. 

Disse tre Damer var altsaa »Asylets« ærværdige 
Beboere. 



— Ingwersen! Er I gaaet i Seng? 

Der blev banket paa. Døren aabnedes, og Frøken 
Frederikke stak sit blondlokkede Hoved ind. 

Asylstuen saa paa denne Tid af Aftenen underlig 
hemmelighedsfuld ud, stor som den var og kun op- 
lyst af en lille lavstammet Lampe, der stod paa et 
Bord oppe i Krogen ved Vinduerne Det første Ind- 
tryk man fik af Rummet, var, at det var »draget« 
til Lig; De hvide Stykker for Vinduerne, de hvide 
Mure, det hvide Loft og de hvide Senge. Og saa i 
Halvmørket midt i alt dette hvide de tre smaa' 
mørkklædte Kvinder fimrende rundt paa deres bløde, 
lydløse Filtsko . . . 

— Jeg skulde spørge, om I havde Lyst til at 
drikke Kaffe med os andre? 

— Jamen jøsses, lille Frederikke, vi er jo ved at 
gaa til Ro . . . ! lød det forskrækket fra Ingwersen. 

— Ja, vi er li'e ved at gaa til Ro, lille Frede- 
rikke . . . repeterede Rottbøl. 

De havde alle tre faaet Kapperne af, og sad nu 
hver paa sin Stol med Haarnaalene i Munden og 
flettede »Pindene« for Natten. 

Men Madam Lurvadt, det unge Blod, anbragte 
gesvindt sin Hovedbeklædning paa dens Sted, stop- 
pede Fletningerne op og sagde: 

— Ka' vi gaa saaden? 

— Javel, kan I saa! Skynd Jer nu bare! Sad 
løber jeg over og siger, at I kommer ... 

Sandt at sige havde de Gamle ventet paa denne 
Indbydelse lige siden Aftensmaden. Der plejede altid 
at være Kaffelystigheder ovre i Herskabsfløjen, naar 
»Husbond« var rejst . . . men til sidst havde de helt 
opgivet Haabet for den Dag; og uden at meddele 
sig til hverandre, havde de alle tre haft samme 
Tanke, at Frøknerne naturligvis ikke kunde faa sig 
til at lave Lystighed i Aften med den Tort, der var 
overgaaet deres Mor, at Jomfru Helmer var kommet 
kørende lige op for Næsen af dem allesammen i 
Fruens egen Karet . . . 

Og nu var alligevel Frøken Frederikke kommet 
og havde inviteret dem! 

Glade og travle fik de Kapperne paa, Tørklæderne 
over Hovederne og Haandlygten tændt: 

— Lurvadt, blæs! kommanderede Ingwersen. 
Og Lurvadt blæste Lampen ud; hun havde det 

meste Vejr tilovers. 

Og med Tøfler uden paa Filtskoene balancerede 
saa »Asylerne« i Gaasegang over den mørke Gaards- 
plads. 

Ingwersen gik i Spidsen med Haandlygten. 



.Disse »Kaffelystigheder«, der fejrede Godsejerens 
Bortrejse, holdtes i Køkkenet. Der blev stillet ti 
Stole op omkring det store, hvidskurede Midter- 
bord, en ved hver Ende og fire ned langs Siderne. 
Man havde sin bestemte Plads: Fru Uldahl sad 
øverst ved Bordenden; saa kom Frøkenerne og Pi- 
gerne med de Gamle imellem sig; og nederst nede 
sad, som eneste Herre, Tyrk paa sin Bænk ved Si- 
den af Frøken Sofie. — To store Messingkaffekander 
gik paa Omgang og Skaale med hjemmebagt Bag- 
værk fra Blikdaaserne i Spisekammeret. Og naar 
den første Kop var tømt, tændte Frøkenerne deres 
Piber, og Morskaben begyndte. 

Straks Asylerne i Aften kom ind i Køkkenet, saa 
de, at Fruens Stol ikke var stillet frem. 

— Mor har Hovedpine, sagde Anna. 

— Vi skulde hilse . . . lagde Charlotte til. 

Men de øvrige Stole stod paa deres Pladser. Den 
store Hængelampe over Bordet lyste med festlig 

Glans. Kopperne var sat rundt; og fra de okkergule 
Vægge skinnede det blanke Kobbertøj. 

— Lurvadt, blæs! sagde Ingwersen. 

Og Lurvadt blæste lydig Haandlygten ud. 
Ane Kokkepige kom fra Komfuret med de fyldte 
Kaffekander. 

— Sesaa! sagde hun — Værsgod! Her er Ny- 
delsen! 

Men alle saa tænkte de det samme, at det blev 
vist kun smaat med Glæden i Aften, da Fru Line 
ikke var her . . . 

— Skal vi saa sætte os ind? 

Charlotte tog Jomfru Ingwersen under Armen og 
førte hende til Bords. De andre fulgte tavse efter. 
Kaffen blev skænket, og Bagværket bødes rundt. 

— Sofie! Du glemmer jo Tyrk! sagde Anna. 
Men Sofie blev siddende ubevægelig. Hendes Øjne 

var røde af Graad, og Musklerne om hendes Læber 
dirrede. 

De Gamle skottede hjælpeløst hen mod hende . . . 

Saa rejste Frederikke sig og løb hen til Tyrk, 
der laa i sin Kurv bag Komfuret — han var en stor, 
hvid- og brun-plettet St. Bernhardshund med et Par 
dybt melankolske Øjne. 

— Saa her ligger Paschaen og breder sig! sagde 
hun — Skammer han sig ikke? Alle Damerne er 
allerede gaaet til Bords! 

Tyrk hævede Hovedet og saa paa hende med et 
døende Blik og slikkede hendes Haand. 

— Ja, det er godt nok, lo hun og ruskede ham i 
Øret — men kom saa! 

Det knagede og bragede i Kurvens Fletværk under 
Hundens logrende Bevægelser. Men op kom han ikke. 

— Vil Du rejse Dig, din Sovetryne, ellers vælter 
jeg Dig ud! Du skal jo hen og ha* Kaffe! 

Atter skreg og bragede Kurven; men Tyrk blev, 
hvor han var. 

— Han er da 'nte syg vel? lød det fra Ingwersen. 
Frøkenen lagde kyndig en Haand om Dyrets 

Snude . . . den var kold og fugtig, som den skulde 
være: 

— Næi, han er bare doven . . . Aa, Ane, Du er 
saa stærk, kom og vælt ham ud. 

Ane fløj til og tog fat . . . Tyrk gjorde sig ligesom 
tung og sendte hende et bebrejdende, trøstesløst 
Blik. Men hun baksede bare løs og fik Kurven paa 
Højkant. Hunden gjorde et Spring frem for ikke at 
trimle ud, og samtidig hørtes en raslende og skrat- 
tende Lyd, der ligesom hoppede efter ham hen ad 
Gulvet. 

Kokkepigen slap Kurven og slog Hænderne sam- 
men: 

— Naa s a a d a n at forstaa, sagde hun — han 
har igen vaaren paa Dumpe jagt! 

Hele Selskabet brast i Latter. Om det saa var 
Frøken Sofie, saa lo hun: 

— Men Hund dog . . . ! sagde hun. 

Tyrk stod fuldstændig lammet midt paa Gulvet. 

Hovedet næsten skjulte han mellem Forpoterne, og 
Halen hang skamfuld mod Jorden ... Og bundet 
til denne Hale hang i et Stykke Hyssing en gam- 
mel, værkbruden og hullet Blikkasserolle; anbragt 
paa dette Sted et Udsvævelsens og Letsindighedens 
Symbol. 

— Fy — e, for en væmmelig gammel Udhalei! 
sagde Frøken Frederikke med løftet Pegefinger. 

Og ogsaa alle de andre Kvinder sagde: Fy — e . . . ! 

Men lidt efter sad Forbryderen paa sin Bænk for 
Bordenden ved Siden af Frøken Sofie og lappede 
skyldfri i sig: holøp! holøp! af Kaffen og Bagvær- 
ket, der stod serveret i en Spølkum paa et Stykke 
Voksdug foran ham. 

Frøkenerne tændte deres Piber; og Snakken og 
Lystigheden tog Fart. 

Og pludselig greb Frøken Frederikke Kasserollen, 
der laa hjemløs paa Gulvet ved hendes Fødder: 

— Saadan en skulde der bindes i Far! sagde hun 
og anbragte Genstanden med et Smæld paa Bordet 
midt imellem Kaffeopdækningen. 



6 /io. 

r± vorfor har Du ikke været her saa længe, Isidor? 
Jeg saa, at Post Ole i Dag havde Brev fra Dig til 
Moder; hvad har I to at skrive om? Er det om det 
forfærdelige med Fader og Jomfru Helmer? Ja stak- 
kels, stakkels Moder, var jeg i hendes Sted, vilde 
jeg skilles og gaa min Vej med os allesammen; men 
det v i 1 hun ikke, og jeg synes, at hun tager det 
hele altfor roligt; men det er vel, fordi hun er vant 
til det. Aa, naar jeg ser, hvordan Du og »Resedaen« 
har det sammen, og hvor god Du er mod Povl og 
Jørgen, saa synes jeg, at hele mit Liv er forspildt, 
fordi jeg ingen rigtig Barndom har haft. Anna og 
Charlotte siger, at de kan huske, dengang Fader og 
Moder var gode Venner, men det kan j e g ikke; og 
hvis jeg ikke havde D i g at tænke paa, Fætter Isi- 
dor, og saa Tyrk, og saa Moder naturligvis og 
Søstrene; men m e s t D i g alligevel, mest Dig! 
saa brød jeg mig slet ikke om at leve. Jeg ved godt, 
at det er Synd imod Moder at tænke saadan, men 

da der er ingen, der ved det, saa gør det jo ikke 
noget. De maatte allesammen gerne dø, 
Isidor, allesammen, undtagen Dig! jeg 
mener det, ved Gud! Og ved Du, hvad jeg er 
kommet til at tænke paa? Jeg er kommet til at 
tænke paa, at det smukke i vort Forhold netop 
er det, at jeg ikke kan faa Dig, og at Du ikke 
aner det mindste om, hvor usigelig, ufattelig højt 
jeg elsker Dig! Det er ligesom, jeg kommer Dig 
nærmere, netop fordi jeg staar Dig saa fjernt; 
men det kan vist kun en Kvinde forstaa. 

Din til Døden 
S. 
Du ved ikke, hvor det Stykke Radergummi er 
blevet af, som laa paa dit Skrivetøj; det hænger 
paa mit Bryst i en sort Silkesnor! 



FORHISTORIEN 



Truen til Havslundegaard havde været gift en- 
gang tidligere. 

Jomfru Ingwersen beretter, at da Nils Uldahl for 
godt en tyve Aar siden kom kørende gennem Lands- 
byen Husum ovre vesterpaa i Landet, hvor han 
havde været til tre Dages Jagt m. m. hos en lige- 
sindet Jorddrot, saa han, da han rullede forbi Kro 
haven, en stor, blond Kvinde bararmet og fuld- 
barmet gaa derinde og plukke Frugt ned. Hun var 
dejlig at skue, yppig og rund som de Æbler, hun 
samlede. Hendes fine, regelmæssige Ansigt og gylden- 
blonde Haar lyste i Solen. Og der var i hendes Be- 
vægelser, naar hun langsomt løftede Armene og brød 
af Frugterne over sit Hoved, en særegen, rolig næ- 
sten lad Ynde. 

Der gik et Stød af rislende Behag igennem Nils 
Uldahl: 

— Hvem er det? spurgte han Kusken. 

— Det er Madam Reimers, Kromandens Kone. 

— Vend, og kør ind i Gaarden! 

Gustav Wied: Fædrene æde Druer — 3 

Og medens Kusken parerede Ordre, sagde Hus- 
bonden til sig selv: 

— Den Krosnude, hvad Fanden skal han med 
det pragtfulde Fruentimmer! 

I otte Dage og Nætter blev Nils Uldahl boende 
i Husum Kro. Og da han den niende Dags Aften 
kørte derfra, sad Line Reimers ved hans Side . . . 

Der gik de vildeste Rygter om denne Affære. 
Men omsider fæstnede denne Version sig, at Uldahl 
havde købt Konen af Kromanden for kontant Ti- 
tusinde Kroner. — Og da Eks-Gemalen et halvt Aar 
efter solgte Kroen og rejste til Amerika, var man 
aldeles sikker paa, at saadan forholdt Sagen sig. 

Og saa er Reimers ude af Sagaen . . . 

Paa de Tider, altsaa for godt og vel en Snes Aar 
tilbage, levede og regerede den gamle Etatsraad og 
hans udenvæltske Frue endnu paa Slægtens Stam- 
gaard, Egesborg. 

Sønnen Frantz, den yngste, havde Kragholm; og 
Nils sad hen paa en mindre Gaard, Thorsminde, 
da han jo som den ældste skulde overtage Hoved- 
gaarden, naar Forældrene døde. — 

Her paa Thorsminde etablerede Nils straks Ma- 
dam Reimers som sin Hustru til Slægtens fygende 
'Forargelse. Men det brød de Elskende sig Fejl 
om. De avlede to Døtre sammen; og Nils skrev, 
bare han var uden for Døren, de mest glødende 

Breve til sin Line. Og da Separationstiden var omme, 
giftede han sig lovformelig med hende. 

Og nu skete det, at da Madam Line Reimers, 
der hidtil var blevet rent ud fornægtet af Familien, 
omsider præsenteredes paa Egesborg som Fru Nils 
Uldahl, vandt hun straks alle for sig ved sin Skøn- 
hed, sin Blidhed og sit forunderlige store, naive 
Hjerte, der ikke kendte til Svig. — 

Det var de lykkeligste Aar i Lines og Nils's Sam- 
liv. Uldahl, hvis lange Ungkarlestand havde været 
ét uafbrudt Orgie af Drik, Spil og Kvinder, holdt 
sig hjemme paa sin Gaard og var glad ved sin Kone. 
Og med hende var der kommet Orden og Sparsom- 
melighed til Huse. Ingen vilde Sviregilder mere, 
hvor Vinen flød og Pengesedlerne føg, og de for- 
skræmte Tjenestepiger ud paa Natten sad blege bag 
de laasede Kammerdøre. — Nu var »Mis'en« og 
»Femkorten« afløst af L'hombren, der vel kunde 
fremvise Beter paa flere Alens Højde, men som dog 
aldrig udartede til, at man slog Plat og Krone om 
en Præmietyr eller en Husbestyrerinde. — Spille- 
bordene var sat ind i Dagligstuen, og der sad i Sofa- 
hjørnet Gaardens stovte Frue og lod sine klare, blaa 
Øjne vandre fra Strikketøjet eller Sytøjet hen til 
Herrerne ved Toddyglassene og manede til Fred og 
Forsoning, naar de stundum røg sammen og slog i 
de grøntbetrukne Mahogniborde, saa Jetonsene 
stod i Vejret: 

— Naanaa, lille Godsejer Heine, skaan Møb- 
lerne! ... 

Og Godsejer Heine sprang op fra Stolen, bøjede 
sin kluntede Krop hen mod Sofaen og sagde: 

— Min Frue . . . alt for Damerne! 

Og Spillet fortsattes i Ro — indtil næste Eks- 
plosion . . . 

Klokken elleve trak Husfruen sig tilbage, medens 
Herrerne* stod i Række og bukkede. Og naar Døren 
havde lukket sig efter hende, faldt ikke én af dem 
paa at komme med et saftigt Ord, skønt alle i Tan- 
kerne fulgte hende videre — helt ind paa hendes 
Leje. 

Kun Ægtemanden kunde undertiden lade en eller 
anden obskøn Bemærkning falde i skadefro Hoveren 
over, at hun netop var hans Sengekammerat. 

Men da slog Godsejer Heine paa ny i Bordet: 

— Hold Kæft, Uldahl! 

Og Godsejer Tortsen og Kammerjunker Frølich 
blev om mulig endnu rødere i Hoved og paa Hals 
end før og sagde: 

— Du er et Svin, Nils! 

Men rent ud rørende blev disse halv- 

tæmmede Bjørnes Færd, naar ud paa Natten deres 
Vogne kørte for Døren: De skældte Kuskene ud, 
fordi Vognhjulene larmede for stærkt mod Broste- 
nene, og fordi Hestene stampede og var urolige. 
Og ude i Entréen, der paa Thorsminde stødte umid- 
delbart op til Soveværelset, listede de rundt og talte 

hviskende og snublede over deres egne vaklende 
Ben for ikke at vække Fru Line . . . »der inde«. 

Og deres Øjne var fulde af Længsel og Kognak, 
naar de saa hen mod den lukkede Sovekammer- 
dør . . . 

Thi der var det ved Fru Uldahl, at hun trods sin 
blonde Ro og sin hele kyske lidt lade Tilsynekomst, 
virkede stærkt erotisk netop paa disse Mænds San- 
;jer. Hun stod rimeligvis for dem som Typen paa 
hin rene, hvide Kvinde, de engang i deres Mand- 
doms første, frygtsomme Opvaagnen havde knælet 
for i Drømme. Og nu saa de pludselig, efter et Liv 
i Brunst og Skuffelse, Drømmenes Genstand færdes 
lyslevende for deres Øjne. 

Deraf vel paa én Gang baade deres Respekt og 
deres Begær. 

Ogsaa Nils Uldahl vedblev, selv i de Aar, hvor 
han rasede vildest og ondest mod sin Hustru, at 
nære en vis mystisk Respekt for hende ... en Re- 
spekt ganske vist, som tirrede og ophidsede ham, 
og gjorde hans Ondskab end mere indædt raffineret. 

Men i Tiden paa Thorsminde gik alt endnu roligt 
og godt. Og da Parret senere efter Etatsraadens og 
hans Kones Død flyttede til Havslundegaard, levede 
det ogsaa her i de første Aar nogenlunde fordrage- 
ligt. Fru Line fødte sin Mand ialt syv Døtre, hvoraf 
de tre ældste døde som ganske smaa, medens de andre 
efterhaanden voksede op til blomstrende og blond- 
lokkede unge Kvinder, som fordum deres Modei 

var det, da Nils Uldahl i Tidernes Morgen saa hende 
i Æblehaven ved Husum Kro. 

Kun Frøken Sofie var som sagt mørkhaaret og 
brunøjet. Jomfru Ingwersen sagde, at hun lignede 
sin Farmoder, Etatsraadinden, der jo var »født et 
Steds dernede i Varmen«. 



Der vÆrj'i Havslunde Park, hvor denne paa en 
trehurMre^Alen giKT*hed til Strandkanten, en stor, 
halvdfleeSlrmetl 1 Lydbing kaldet »Badeplænen«. — 
Naar-rman stod oppe:* paa Havesalens høje Sten- 
trappe* og saa^ frem over*B«f§gravens Bro, saa man 
den i Solskinsvejr ligge&£bm'ét gyldengrønt Tæppe 
for Enden af den lange^ypfdeallé. Og bag Tæppet 
igen la,a en smal Stribe<winne$ae hvidt Sand, og 
saa kom Bugten med sine blaagf aa Bølger . . . 

Herned flyttede Fru Line pa^fomm er formiddage 
efter Frokosttid sin hele Btfrnestue med dens In- 
ventar af Ammer, Barnevo«^, Vugger, Børn og 
Legetøj. Det var et Mylr so^pJerjJ Folkevandring, 
naar Toget trak gennem Ém<JtøJ|éCTi. Og naar man 
slog Lejr paa Plænen he^nedo^Mca stedes Lyden af 
Stemmerne, Latteren og Tummelen vidt ud over 
Bugtens Vand ... 

Paa en højrygget, hvidmalet Tremmebænk, der 
i Tiden af Pigebørnene fik Navnet »Fruens Stade«, 
sad saa Fru Line og Jomfru Rottbøl med en Stabel 

Børnetøj imellem sig og syede, stoppede og bø- 
dede, medens Legen gik i Solskinnet mellem 
Barnepigerne og .de større Børn, og Ammerne i 
Skyggen under Træerne puslede med Vuggerne. 
Thi det hændte, at man paa Havslunde i de Aar 
havde to Spædbørn at sysle med paa én Gang, 
det ene paa nær kun godt ni Maaneder ældre end 
det andet ... 

Naar Fru Uldahl sad her paa sin Bænk med sine 
Børn omkring sig, omgivet af Parkens ogGaardens 
trygge og skærmende Ly, var hun fuldt ud tilfreds 
og lykkelig. Og hun følte i saadanne Stunder en dyb 
Taknemmelighed gro i sig mod den Mand, der havde 
gjort hende delagtig i alt dette, havde valgt netop 
hende til sit Livs Ledsagerinde og trofast havde 
holdt fast ved hende i de Aar, da alle stod dem 
imod og skjult og aabenlyst arbejdede paa at drage 
ham fra hende ... Og naar hun derfor uden nogen 
Art af Vægring aabnede sin Favn for ham og syntes 
beredvillig at give sig hans hede og utæmmede San- 
ser i Vold, saa var det for hende snarere som en 
Indfrielse af en Taknemmelighedsgæld, end det just 
var, fordi hendes Blod flammede og sydede i fuld 
Samklang med hans. 

Og én Grund endnu var der, hvorfor hun stedse 
var ham beredt og lydig, skønt hans erotiske Krav 
til hende, alt som Aarene gik, gav sig selsommere 
og selsommere Udslag. Hun forstod nemlig, saa dybt 
hun nu havde lært ham at kende, at bøjede hun sig 

ikke paa dette Punkt blindt for hans Vilje, vilde 
deres Samlivs tilsyneladende saa jævne og fredeligq 
Harmoni være brudt. Derfor tvang hun sig og var 
ham hørig, selv om hendes ufordærvede og kyske 
Natur atter og atter rejste sig i skamfuld Protest. 

Der laa i Lysningen, paa Grænsen mellem Plæne 
og Strand et Badehus. Døren vendte ud imod Ha- 
vet, og fra en hvidmalet Flagstang over den vajede 
en lang, dannebrogsfarvet Vimpel. 

I dette Badehus næsten boede og levede Børnene, 
da de blev ældre, Sommerdagen lang. De klædte sig 
af og paa inde i Huset, laa og strakte sig paa Strand- 
bredden og lod sig gennembage af Solen, vadede 
ud og dukkede sig i Bølgerne, kom atter tilbage 
skinnende af Væde, rullede sig i Sandet og lod sig 
dænge til af hverandre, saa at deres smaa, vævre 
Legemer saa ud, som var de pudrede, naar de igen 
plaskede ud i Vandet . . . 

Dette var Børneleg i Dag og Sol. Men rundt paa 
Egnen sneg det Rygte sig, at naar Natten faldt paa, 
og kun Maanen lyste over Bugtens Vand, »legede« 
paa Strandbredden hernede to andre hvide og nøgne 
Menneskebørn — Herren til Havslundegaaid og 
hans lydige Frue. 



Oaa indtraf for omtrent femten Aar tilbage hin 
Begivenhed, der med ét Slag og for stedse satte en 
Mur imellem Ægtefolkene. 

Mange kaldte Fru Uldahls Adfærd den Gang for 
rent ud taabelig og meningsløs, for Herregud, vi 
lever nu dog engang paa Jorden! — Men hun hand- 
lede, som hun handlede, fordi hun i Følge sin usam- 
mensatte og retlinede Natur kunde ikke andet. 

Det var en Majdag med Sol og syngende Lærker. 

Nils Uldahl havde ved Frokostbordet paa Børne- 
nes Vegne spøgende ansøgt Lærerinden om, at de 
i Anledning af det pragtfulde Vejr maatte faa fri 
fra Skole. 

Dette var naadigst blevet bevilliget, og Fru Line 
var da gaaet med den lille, den Gang fem-seksaarige 
Anna ned i Strandskoven for at plukke Anemoner. 

Men en halv Time efter kommer saa Barnet lø- 
bende ganske forstyrret af Graad og Fortvivlelse 
ind i Køkkenet og beretter, at Moderen var faldet 

om nede i Granskoven og kunde ikke rejse sig og 
vilde ikke svare. 

Men da de skyndte sig derned, Husjomfruen og 
begge Stuepigerne, efter først at have sendt Jørgen 
Tjener ud for at lede efter Husbond, mødte de paa 
Stien over Enghavemarken Fru Uldahl, der lang- 
somt kom gaaende op imod Gaarden. Hænderne 
holdt hun presset haardt ind mod Underlivet, og 
kun Fod for Fod slæbte hun sig frem . . . Hun var 
den Gang højt frugtsommelig med sin yngste Dat- 
ter, Sofie. 

— Men Frue dog! Er Fruen blevet syg? 

— Ja . . . 

Og varsomt ledte de hende hjem og bragte hende 
til Sengs. Og medens de endnu gik og syslede om 
hende, stod pludselig Nils Uldahl bleg og ophidset 
i Sygeværelsets Dør: 

— Hvad er her paa Færde? 

— Fruen er blevet syg ... 

— Naa — e, det er vel ikke værre ... Jeg skal 
ringe, hvis der bliver Brug for Jer. 

— Jamen, Husbond . . . 

Han stampede forbitret i Gulvet: 

— Gaa, sagde jeg! 

Og Kvinderne listede ud . . . 
Da Døren havde lukket sig efter dem, traadte 
Nils hen til Sengen: 

— Undskyld, at jeg blev heftig; men de Fruen- 
timmer irriterede mig . . . 

Fru Line svarede ikke. 

Saa smilede han dumt, søgte at mande sig op og 
sagde flot og friskfyragtig: 

— Er det nu noget at tage sig saa nær, Line . . . 
Hva' Fanden, den Smule Kys paa en Foraarsdag, 
hi-hi! Du véd jo, at Du og jeg har det saadan sam- 
men, at ingen for Alvor kan komme os imellem. 

Hun saa forvildet op paa ham: 

— Ja, Nils, ja . . . sagde hun — men jeg vil 
hellere vente med at tale med Dig til en anden Dag 
... jeg er saa træt. 

— Hum! . . . Det er saagu' din egen Skyld da! 
Du kunde jo ha' taget det roligt og ... og gemyt- 
ligt, som den Bagatel det er. Ikke? Er det ikke din 
egen Skyld, synes Du? 

— Jo . . . Men lad mig nu være lidt alene, Nils . . . 

— Som Du vil! 

Han gik tæt hen til Sengen og bøjede sig ned 
over hende: 

— Vi to, der har det saa godt sammen, som in- 
gen andre . . . hviskede han kælent og tog om hende. 

Hun trak sig sky og hastig bort; hendes Øjne blev 
store og fulde af Angest. 

— Hæ! lo han ondt — hi, hi! Ja, Du er sgu en 
rar Mimose! Og det klæder Dig, efter alt det, der 
er foregaaet imellem os! . . . Men det bliver værst 
for Dig! 

Og han forlod Værelset og smældede Døren i 
efter sig . . . 

Da han var borte, lukkede Fru Uldahl Øjnene 
og laa stille hen. Der gled af og til ligesom en Iling 
af Smerte frem over hendes Ansigt, thi Tankerne 
lod hende ingen Ro . . . 

Der var hændet »den Bagatel«, at hun paa sin Spad- 
seretur nede i Strandskoven havde set Nils sidde paa 
en Digekant inde mellem Granerne i hed Omfav- 
nelse med Børnenes Lærerinde. Og i samme Nu var 
Fru Line sunket til Jorden tvunget i Knæ som af 
en stor, grum Haand, der havde knuget sine Staal- 
fingre ind om hendes Hjerte. . . 

Men det var ikke just det, at Nils havde kær- 
tegnet en anden Kvinde, der voldte hende den dy- 
beste Ve, thi hun havde levet længe nok til at lære, 
at Mændene uden Skrupler tager al den Gunst og 
Gave, der bydes dem. Nej, det, der voldte hende 
den bitreste Pine var, at hun i alle disse Aar for- 
gæves havde givet sig hans syge Sanser i Vold. Det 
var det, der nu, da hun saa pludselig og uforberedt 
saa ham begære en anden, en ny, havde grebet 
hende med en saa stivnende Forfærdelse, at hun et 
Øjeblik havde troet, og h a a b e t , at det var Døden, 
der kom . . . For Børnenes Skyld og for Hjemmets 
Skyld havde hun ofret sig. Og fordi hun vidste, at 
han var syg. Og fordi han virkelig engang havde 
holdt af hende, hvad hans Breve beviste. Og fordi 
hun n u følte Medlidenhed med ham. Og fordi han 

dengang havde gjort hende til sin Hustru — 
og fordi, og fordi, og fordi . . . ! 

Alt dette malede rundt i hendes Hjerne; og alt- 
sammen endte det ufravigelig i denne ene forfær- 
dende Tanke: At nu var det hele forgæves . . . 

Der blev banket paa Døren, og Husjomfruen 
traadte ind: 

— Hvordan har Fruen det? 

— Jo, Tak ... nu gaar det bedre . . . 

— Skal vi saa ta' Kernemælkssuppe eller Sule- 
vælling til Forret, Frue . . . ? 



1 godt fjorten Dage holdt Nils Uldahl sig borte 
fra sin Kones Sygeværelse. Men hver Morgen af- 
leverede Jørgen Tjener hans Kort ved Døren og 
forhørte til Fruens Befindende. — Der laa til sidst 
en hel lille Stabel Visitkort paa hendes Toiletbord: 



Nils Uldahl-Ege 

Havslundegaard. 



Saa endelig midt i tredje Uge, en Formiddag i 
den reglementerede Visittid, mødte Hr. Godsejeren 
selv frem. 

Han var i sort Frakke, lyse Benklæder og Lak- 
støvler (dog uden Handsker og Hat). Og han trak- 
terede sin Frue med den udsøgteste Høflighed. Be- 
vidnede hende sin dybe Glæde over, at hun atter 
befandt sig vel, og udtalte Haabet om snart at se 
hende nede i Dagligværelserne. 

Der blev ikke nævnet et Ord om Lærerinden og 
Granskoven. Og efter en halv Times Forløb trak 
han sig høfligst tilbage for ikke at »fatiguere« . . . 

Men samme Dags Aften, da alle var gaaet til Ro, 
trængte han beruset og larmende ind i Soveværelset 
og krævede sin Ægtemandsret. Og Fru Line maatte 
true med at ringe paa Hjælp, før hun atter fik ham 
paa Døren. 

Endnu et Par Gange forsøgte han at tiltvinge 
sig sin gamle Magt over hende. Første Gang ved 
at trygle og græde og kaste sig paa Knæ og angre 
og love Bod og Bedring og evig, ubrødelig Troskab: 
»Hun var dog hans eneste virkelige Kærlighed!« — 
Anden Gang ved i drukkent Raseri at lægge Haand 
paa hende og slaa hende i Gulvet og skrige op om 
at jage hende nøgen ud af Gaarden tilbage til det 
»Bonderak«, hvorfra hun var kommet. 

Men Fru Line forblev ubøjelig. Og hun lod sin 
Seng flytte ud af det hidtil fælles Soveværelse og 
ind i et Værelse ved Siden af Barnestuen. 

Hvilken Manøvre han øjeblikkelig besvarede med 
helt at rømme bort fra første Sal og etablere sig 
som Martyr i to smaa Rum i Taarnets Stueetage . . . 



Det var frygtelige Aar, de der nu fulgte. Og havde 
ikke Fru Uldahl haft denne næsten reflektionsløse 
Hengivelse i Skæbnen, som saa afgjort prægede hen- 
des Liv i gode som i onde Dage, havde hun vel næppe 
heller staaet dem igennem uden at tage Skade paa 
sin Sjæl. 

Men nu var det tværtimod, som om hun voksede 
med Ulykken, blev større, rummeligere, mere over- 
legen. Ja, der udviklede sig endogsaa hos hende lidt 
efter lidt en Art sørgmodig Humor, som fik hende 
til at se paa Begivenhederne fra oven og nedefter, 
og som var vaagnet i hende i de vidunderlige Dage, 
da hendes Mands chevalereske Visitkort hobede sig 
op paa hendes Toiletbord. Smilende, men gennem 
Taarer betragtede hun Livet og dets Foreteelser paa 
én Gang viis og naiv som »Folket«, hvoraf hun var 
rundet . . . 

Men ligesom dette Folk ikke kan leve og trives 
ret uden at have noget, hvortil det kan hælde sit 
Hoved i Tro og Drøm, saaledes havde ogsaa hun 

sin Kimære til Trøst og Husvalelse i vanskelige 
Timer — nemlig den saa miskendte og foragtede 
Kortoplægningskunst. 

Hun havde lært denne velsignelsesrige Tilflugt at 
kende allerede som Barn, da hun efter sine For- 
ældres Død kom i Huset hos sin Mormoder, en paa 
de Tider berømt, gammel Kvinde, der ganske vist 
selvfølgelig troede baade paa Gud og hans skin- 
barlige Modsætning, men som dog stedse saavel i 
egne som i andres kritiske Øjeblikke fik sine Tvivl 
og derfor greb til Kortene som de eneste alvidende 
og ufejlbarlige ... 

Imidlertid havde Fru Line i sit Ægteskabs første 
lykkelige Aar saa godt som lagt al Religionsøvelse 
paa Hylden — Lykken trænger som bekendt ikke 
til Narkose. Men da Sorgen kom og Skuffelsen og 
Skismaet, tyede hun paa ny tilbage til sin Gud for 
at finde Kraft og Lægedom. Og Time efter Time 
kunde hun nu sidde med sine Kort og gennem dem 
vinde den Vished og Tryghed, der overgaar al For- 
stand. Thi var Varslerne hende ikke gunstige i før- 
ste Omgang, lagde hun Kortene op og op igen, ind- 
til Resultatet slutteligen svarede til Forventningen. 
Og gik Lykken hende uvægerligt imod, havde hun 
jo som en sidste Balsam alle Nils's Breve fra de 
gode Aar ... 

g^Hun havde indrettet sig et Slags »Kapel« i det 
cirkelrunde Taarnkammer paa første Sal. Og der 



sad hun saa bag Laas og Rigler og raadspurgte sine 
Kort og læste gamle Kærlighedsbreve. 

Og samtidig laa hendes Mand i Taarnrummet 
umiddelbart nedenunder og sov den natlige Rus ud, 
som hans Martyrium hyppigere og hyppigere paa- 
lagde ham . . . 

Saaledes fandt de begge Hvile. 



J oachimUldahl-Ege hed Etatsraadens eneste over- 
levende Broder. Han var paa dette Tidspunkt 70 
Aar, Ungkarl og ejede Gaarden Store Ravnsholt et 
Par Mil sønden for Havslunde. Han var en lille, 
firskaaren Træbul med snehvidt Haar og Skæg og 
en Stemme saa dyb og rungende, at Børn krøb i 
Skjul, naar de hørte den. Desuden var han halt og 
støttede sig, hvor han gik og stod, til en tyk Elfen- 
bensstav, der vejede sine fulde fem Pund og var 
skaaret ud af en eneste Tand. 

Denne Stav var Skyld i et ulægeligt Brud mel- 
lem Nils og Onkelen. Den var nemlig et Familie- 
stykke, der var gaaet i Arv i lige Linie fra Tipolde- 
fader Uldahl, den store ostindiske Købmand, som 
havde hjembragt den fra en Rejse. Men saa havde 
Etatsraaden engang tabt den i et Parti Billard til 
Joachim. Derpaa havde Nils ved et Besøg paa Ravns- 
holt efter Etatsraadens Død bemægtiget sig Kleno- 
diet og taget det med sig hjem, idet han paastod, 
at Faderen ikke havde haft Ret til at skille sig af 

med det. Men Joachim var Dagen efter mødt op 
med Kongens Foged og havde ladet sig Staven ud- 
lægge. Det var denne Ydmygelse, Nils aldrig havde 
kunnet tilgive . . . 

Joachim Uldahl var i de sidste Aar ikke kom- 
met uden for sin Ejendoms Grænser, »thi hvad ra- 
gede det øvrige ham!« 

Men en skønne Dag holdt han imidlertid i sin 
lave Jagtvogn foran Havslundegaards Stentrappe. 
Han sad midt i den bageste Agestol, foroverbøjet, 
støttende sig til den omtalte Stav og dampende af 
en sølvbeslagen Merskumspibe med Hans Majestæt 
Christian VIIIs Billede i Laaget. 

Idet Vognen rumlede over Broen ind i Borggaar- 
den, viste Nils's Ansigt sig bag et af Taarnvindu- 
erne i Stueetagen, men forsvandt straks igen. 

Jørgen Tjener kom ud og tog imod. 

— Er Husbond hjemme? 

Jørgen, der havde skarp Ordre til altid at 
nægte Nils hjemme, saa idiotisk ud og sagde: 

— Nu kommer Fruen . . . 

— Hjælp mig ned! 

Tjeneren hjalp; og Joachim stagede sig op ad 
Trappen. 

I Entréen kom Fru Line ham i Møde. Hun var 
for en knap Uge siden staaet op efter at have bragt 
den lille Sofie til Verden. Og hun var bleg og slank 
og skønnere end nogensinde: 

— Velkommen, Onkel Joachim . . . 

Den Gamle saa beundrende op og ned ad hende. 
Ogsaa hans Hjerte havde hun straks ved deres 
første Møde lagt for sine Fødder: 

— Naa, sagde han, da Mønstringen var til Ende 
— saa hun har kælvet? 

Fru Uldahl rødmede. 

— Hvordan gik det ... uden Dyrlæge? 

— Jo — e, Tak . . . 

— Ja, hun har jo Øvelsen! 

Da Jørgen havde hjulpet den Gamle Tøjet af, 
gik Herskabet ind i Dagligstuen. 

— Hvor er Nils? 

Fruen saa forlegen i Gulvet. 

— Kan I nu ikke forliges længere? 

— Nej . . . lød det sagte. 

— Næ, jeg har hørt om det; det er derfor, jeg 
kommer. Er det Dig, der er blevet udtilbens? Det 
ligner Dig ellers ikke. 

Fru Line vidste ikke Raad for at svare: 

— Nej det ... ja det . . . stammede hun. 

— Næ, naturligvis er det Nils, den Tamp! Men 
Børn faar I da; saa til Tider maa I vel være enige? 

— Det er kommet senere, Onkel, det . . . 

— Har han andre Kvindfolk? Det er vel det? 

— Ja— e . . . 

Fru Line vilde ikke have sagt dette Ja; for det 
var jo ikke det afgørende, dette med de andre; 
men ... 

— Ja, det ligner vos! nikkede den Gamle — vi 

har aldrig kunnet taale at se Skørter vi Folk fra 
Egesborg . . . Men naar han har faaet en Kone som 
D u, Fanden skulde ta* ham, at han saa ikke kan 
holde sig til Dig. Hvor er han, Bæstet? 

— Aa, Onkel, det nytter ikke . . . 

— Jeg er taget herover for det samme! 

— Ja, men . . . 

— Hvor er han? Er han maaske stukket af fra 
det hele? 

— Nej, han . . . 

— Naa? 

— Aa, Onkel Joachim, jeg beder Dig . . . jeg 
kender ham ... Og Menneskene er jo nu engang, 
som de er . . . 

— Gu* er de ej! Hvor har Du ham? Naa? 

— Han har lukket sig inde i Taarnet . . . 

— Jeg skal da vel ikke op af flere Trapper? 

— Nej, det er herude ved Entréen . . . Men, 
han lukker Dig ikke ind, Onkel. 

— Det skal vi faa at se! . . . Er hun kommet 
væk, Lærermo'eren? 

— Ja . .-. 

— Har I faaet en ny? 

— Ja . . . 

— Ligger han ogsaa i med hende? 

Fru Uldahl rødmede, men maatte ogsaa smile: 

— Aa, Onkel dog . . . ! 

Joachim stavrede ivrig ud i Entréen og hen til 
Taarndøren. Fru Line blev i Dagligstuen. 

*■*• ** — Nils! kaldte den Gamle, og hans Røst gjaldede 

, -^ mod Loft og Vægge — Jeg vil tale med Dig, Nils . . ! 

og da der intet Svar kom, huggede han hidsig Sta- 
vens Dupsko ind mod Dørfyldingen — Hører Du 
ikke, Dreng! Tror Du, jeg er kommet herover for 
at holdes for Nar? 

Fru Line viste sig, i Dagligstuedøren: 

— Han lukker ikke op, sagde hun — om Du saa 
satte Ild paa Gaarden! 

Men nu steg Vreden den Gamle til Hjernen som 
ved et Stempelslag. Han hug Staven ned mod Gulv- 
fliserne, saa at den hoppede højt og var ved. at falde 
fra ham: 

— Saa gaar jeg ud og splintrer Vinduerne! sagde 
han — for se ham vil jeg Fandentame! 

Men Fru Line lagde bønlig en Haand paa hans 
Arm: 

, — Aa nej, Onkel Joachim, det kommer bare bag 
efter til at gaa ud over mig og Børnene . . . 

Den Gamle standsede: 

— Er han da rent splintrende gal, Nils, derinde? 

— Han er begyndt at . . . 

— At hvad? 

— ... at drikke . . . 

Onkelen satte igen Staven haardt i Gulvet: 

— Naa saadan! . . . Hør, min Pige, tag nu Du 
og Ungerne Tøjet paa og kør med m i g til Ravns- 
holt og bliv dér med det samme; saa henter jeg 

Lærerinden og Jeres andre Pakkenilliker i Morgen 
. . . Du er for god til dette her Leben! 
Fru Uldahl smilede: 

— Hvad tror Du, Madam Henriksen vilde sige? 
spurgte hun. 

— Hvad rager det hende? Gaarden er vel min 
, . . endnu! 

— Og saa er jeg ogsaa bange for, Onkel, at Du 
selv vilde fortryde det, naar Du fik talt os. 

— Tror Du? mumlede han — Kan sgu gerne 
være. Men saa var I der! 

Han haltede op og ned ad Gulvet: 

— Passer han Gaarden? 

— Ja — e, det gør han vist . . . Mig har han jo 
aldrig sat ind i sine Sager. 

— De siger, at han spiller? 

— Vel ikke mere end han plejer . . . 
— . Faar Du, hvad Du skal bruge? 
-Ja. 

— Du skal se, han kommer til at sjokke fra Havs- 
lunde, ligesom han maatte sjokke fra Egesborg! 

— Det kunde han jo da ikke gøre ved, Onkel . . . 

— Gu* kunde han saa! Der er ingen, der har 
Tillid til ham! Han gaar fallit som alle de andre 
Ejere af Havslunde . . . gid han saa ogsaa vilde 
hænge sig! ... Du vil altsaa ikke med til Ravnsholt? 

Atter smilede Fru Line: 

— Nej Tak, Onkel Joachim; en Kone bør være, 

hvor hendes Mand er . . . Jeg er ogsaa den eneste, 
han til syvende og sidst har lidt Respekt for. 

— Velbekomme! ... Ja, saa kører jeg igen med 
min Lamperøg! . . . Adjø! 

— Vil Onkel ikke have en Forfriskning? 

— Nej, jeg vil ikke. Jeg spiser kun hjemme! . . . 
Adjø! 

— Har Onkel ikke Lyst til at se Børnene? 

— De hyler jo, bare jeg viser mig! 

— Naa — e, nej, nu er de vokset til og blevet 
fornuftigere . . . 

Hun gik ud. i Entréen og kaldte op ad Trappen 
til Børnene, at de skulde komme ned. De kom og- 
saa allesammen myldrende frem deroppe og stak de 
smaa lyslokkede Hoveder ud mellem Tremmerne. 
Men da de saa den Gamle, hvis Stemme de havde 
hørt buldre gennem Huset, tog de øjeblikkelig Flug- 
ten tilbage til Barnekammeret. 

— Hø! lo Joachim og kiggede langt efter dem — 
det var sgu vist blevet en nydelig Forestilling, hvis 
jeg havde faaet dem medtilRavnsholt! Duer klog 
nok, lille Line! . . . Skal det være et Farvel-Smask? 
spurgte han saa. 

Og Fru Line, der syntes, at han var bleven be- 
handlet ondt, overlod ham sin røde Mund, som han 
anbragte et kraftigt Kys paa . . . 

Saa tændte han sin Christian VIII og kørte bort. 

Kun to Gange endnu i disse femten Aar kom On- 

kel Joachim til Havslunde; men ingen af Gangene 
fik han Brodersønnen i Tale. 

Derimod vænnede Pigebørnene sig lidt efter lidt 
til ham og besøgte ham af og til paa Ravnsholt, 
hvor han da holdt lange Lovtaler for dem over de- 
res Moder, medens han samtidig betroede dem, at 
deres Fader var en Vindbøjtel og burde skydes. 

Dette fik imidlertid Nils Nys om og nedlagde For- 
bud mod Besøgene. 

Men han var jo saa ofte borte fra Gaarden . . . 



Allerede i en Aarrække havde Godsejer Uldahl 
beklædt Posten som Havslunde Kommunes Sogne- 
raadsformand. Hans Regeringsform var absolut des- 
potisk. Og Raadets øvrige Medlemmer, Bønder og 
Proprietærer, bøjede sig villigt for ham, da han altid 
røgtede sin Bestilling til deres og Sognets Fordel. 
Ja, det endte endogsaa med, at de i deres snu Efter- 
givenhed overlod ham al Korrespondance og alle 
Regnskaber; saa at Uldahl til sidst var den eneste 
i Forsamlingen, der tilfulde var å jour med Sa- 
gerne. — 

Men saa indtraf Brudet med Fru Line og Nils's 
paafølgende »Martyrium« i Taarnet . . . 

Han indfandt sig nu pludselig ikke mere ved 
Sogneraadsmøderne. Raadets Breve og Forespørgs- 
ler lod han ubesvarede. Og da nogle Medlemmer 
engang mødte op for at afæske ham en Forklaring, 
lod han dem blive staaende uden for i Entréen uden 
saa meget som blot at aabne Døren paa Klem, saa 

at de dog i det mindste kunde se, at der var Liv 
i ham. 

Dette resulterede selvfølgelig i, at man ved næste 
Sogneraadsmøde valgte sig en anden Formand. 

Men Nils laa stadig inde med Bøgerne og Regn- 
skaberne. 

I samfulde to Maaneder forsøgte man at faa disse 
Sager fra ham med det gode. Men han forholdt sig 
stadig uden Livstegn. 

Saa tabte man Taalmodigheden og indgav Klage 
til Amtet, der kendte ham pligtig til, under en Dags- 
mulkt af ti Kroner, at udlevere alle Bøger og Papi- 
rer Sognet vedrørende. 

Herpaa svarede Nils undtagelsesvis, at han skulde 
aflevere Sagerne, naar det konvenerede ham. 

Hvorpaa Amtet lod sige, at hvis ikke »det om- 
spurgte« var kommet Sogneraadet i Hænde inden 
fireogtyve Timer, vilde den afsagte Kendelse faa 
tilbagevirkende Kraft med og fra den Dato at regne, 
paa hvilken den ny Formand var blevet valgt. 

Paa dette Ultimatum gav Nils intet Svar. — Og 
først en god Maaned senere sendte han de kriminelle 
Bøger og Dokumenter af Sted ledsaget af den ifal- 
dende Bøde sirlig regnet ud paa Dage, Timer, Mi- 
nutter og Sekunder og stor: 965 Kr. og 56 Øre . . . 

Saaledes var Nils Uldahl-Ege i sit private som i 
sit offentlige Liv. Og saaledes vedblev han at være, 
indtil Naadens Tid var inde og det store Omslag. 

Og dog valgtes han ikkedestomindre nogle Aar 
senere ind i det danske Folketing. 

Naturligvis stillede han sig som Oppositionsmand. 
Ikke af Overbevisning, thi han havde ingen; men 
dels fordi hans Standsfæller lidt efter lidt havde 
trukket sig tilbage fra ham, og dels fordi han i Følge 
sit hele Naturel m a a 1 1 e opponere. Han var en af 
den Slags »Karakterer«, der i et givet Øjeblik ikke 
viger tilbage for at hævde, at Sneen er sort. — 

Han blev altsaa valgt. Og det, der muliggjorde 
hans Valg var, at han netop kom ind i Politikken i 
den Periode, da Bønderne endnu ikke var vaagnet 
til fuld Bevidsthed om deres Magt og Vælde og der- 
for ansaa det for noget særlig fint at blive repræ- 
senteret paa Tinge af en Godsejer — selv om de 
Mand og Mand imellem ansaa ham for forrykt. — 

Hans Valgmøder rundt i Egnens Kroer og For- 
samlingshuse blev et sandt Triumftog, hvor han 
hilstes med Hurraraab og Haandklap endogsaa af 
sine fordums Kolleger i Sogneraadet — thi Snakke- 
tøj havde han. 

Og da han paa selve Valgdagen drev sin Ned- 
ladenhed saa vidt, at han lod spænde for sine Høst- 
vogne, femten i Tal, udstyrede dem med magelige 
Halmsæder og 01 og Brændevin, selv anbragte sig 
som Kusk paa den forreste og saaledes kørte rundt 
i Kredsen og samlede Vælgere op, da hyldedes han 
endogsaa af Socialdemokratiet som en sand Dema- 
gog; fik i Begejstringens Rus dets Stemmer og stod 

ved Valghandlingen som Triumfator over Højre- 
Kandidaten, der sammen med sine faatallige Til- 
hængere kun var mødt frem gaaende paa deres 
konservative Kød-Ben. 

Saaledes sejrede som altid, saavel før som senere 
saa ogsaa ved dette Valg, Idealismen i dansk Poli- 
tik. — 

Og i Dag, den 27. September, var Hr. Nils sam- 
men med sin Økonomiforvalter ske, Jomfru Mathilde, 
rejst til Hovedstaden for efter Sommerferien paa ny 
at give Møde ved Rigsdagens Aabning den bekendte 
første Mandag i Oktober. 



ROMANEN 



Gustav Wied: Fædrene æde Druer — 



opat-Marie, Maren Ørentvist og Johanne Læg- 
Dig-ned, eller Lig- Johanne havde været til Pære- 
marked i Kværkeby og kom nu vandrende ad 
Landevejen for hjemgaaende. 

De talte og lo og grinede, saa det klang over 
Markerne. Især var det Johanne, der var ved Hu- 
mør; hun dansede sommetider og sang og sparkede 
op i Skørterne, saa at de to andre var ved at dø 
af Latter; hun havde faaet hældt godt paa Dunken. 
— I hver Landsby, de kom igennem, for Hundene 
halsende ud af Døre og Porte ved Spektaklet, og 
Karlfolk og Fruentimmer raabte de tre Madammer 
an og gjorde Halløj. Men Kællingerne klaskede sig 
bare gemytlig paa Bagen og gik videre. — 

Spat-Marie var lille, firkantet og halt. Maren Øren- 
tvist lang og duknakket. Lig-Johanne høj, knogle- 
stærk og mandfolkeagtig med et mærkelig fint Race- 
ansigt hærget af Drik og andre Glæder. — Alle 
havde de Kurv paa Armen med Markedsindkøb. 
Stadshattene med de brogede Blomster sad dem skævt 
paa Hovederne; og Kjolerne havde de af Sparsom- 
melighedshensyn byltet op omkring Livet, saa at 

5» 

de lappede Underskørter saas og Uldhoserne og 
Fedtelædersskoene . . . 

Klokken var godt ti Aften, men det var Fuld- 
maane; og Johanne havde købt en Flaske Kirsebær- 
rom til femogtredive Øre, som de diverterede sig af. 

Nu var der faldet lidt Ro over dem, og de gik og 
talte sagligt-indgaaende om Spat-Maries vanskabte 
Datter Alexandra. 

— Hunerikke noget Menneske! paastod Jo- 
hanne. 

— Hva' e r hun ikke? Hva' er hun da? spurgte 
Moderen. 

— Hun er d e t , de kalder en Munstrum, for- 
klarede den anden kyndig — saadan en, Gud 
skikker vos i hans Vrede. 

Og Maren Ørentvist supplerede: 

— Hun kan jo hverken se, eller høre, eller gaa, 
eller krybe, kan hun ikke! 

— Nej, indrømmede Marie — det kan hun 
ikke. Men hun har hele Sanselivet paa Følelsen, 
har hun. I skulde se hende kende baade mig og 
hendes Far, saasnart vi bare trine ind i Stuen. 

— Far! grinede Maren — sagde Du Far? Ham 
fornemmer nok hverken hun eller Du ret meget til. 

— Saa ham, hun kalder sin Far da, for Såten, 
dit Fæ! snærrede Marie arrigt. 

Men nu tog Johanne Ordet; baade hun og Maren 
var inderst inde misundelige paa Veninden, der 

havde dette mærkelige Barn, som hun tjente man- 
gen en god Øre paa: 

— Og saa er hun jo ikke engang noget rigtig 
Fruentimmer engang, sagde hun — Jord- 
moderen vidste jo hverken, om hun var en Dreng 
eller en Pige. 

— Hun hedder sgu da Alexandra, véd jegl 
sagde Marie. 

— Hun kunde sgu lis'godt ha' hedt Nikode- 
mus! grinte Maren. 

Og Johanne fastslog sin Paastand fra før: 

— Ja, hun er grangivelig det, de kalder en Mun- 
strum! 

Men pludselig gjorde hun et Par smaa stive Hop 
henad Landevejen, Lig-Johanne, og drejede rundt 
og slog ud med Armene: 

— Skal vi smage paa Mosten? spurgte hun saa og 
trak Romflasken frem. 

De andre skævede sky til hende: Skulde hun faa 
sit Anfald . . . ? Men de smagte da paa Rommen 
alle tre og gik videre . . . 

Spiret paa Havslundegaards Taarn viste sig dun- 
kelt over Træerne. Morsomt nok kom Fløj -Hanen 
engang til at sidde midt i Maanen. Det grinte 
Kvindfolkene forfærdelig af, indtil Maren Ørentvist 
sagde: 

— Er hun kommen hjem, Helmeren? 

— Næi endnu ikke, sagde Johanne. Og Spat- 
Marie lo ondt: 

— Saadan trakterede han sgu ikke vos andre i 
vor Tid! 

— Næi, vi blev pænt ved Jorden, gjorde vi. 

— Og Børn faar hun helleringen af. 

— De si'er, at han har gi'et hende saadan et 
Undskyldningsapparat, som de kalder det, 
der forhindre det, oplyste Maren. 

Johanne hug vredt en Haand ud i Luften: 

— Saaden et kunde han gerne ha* spenderet paa 
en anden en osse, saa ha'de vi sparet det! 

— De kendtes vel ikke den Gang, mente Marie. 

— Næi, kanske . . Verden gaar jo fremad. 
Men Maren Ørentvist, der var barnløs, grinede 

fornøjet og sagde: 

— J a » J e g behøvede ingen . . . altsaa! 

— Næi, Fanden hytter jo s i n e ! sukkede Johanne. 
Da standsede Spat-Marie pludselig sin Gang; og 

med de smaa vaade Øjne hævet mod Maanen sagde 
hun, og det kom dybt fra hendes Moderhjerte: 

— Véd I hvad, Maren og Johanne, sagde hun — 
Vorherre kunde for saa evig vist gerne ha* beholdt 
de to andre . . . men A 1 e x a n d r a vil jeg aldrig op- 
høre og takke ham for i hans blaa Himmel! 

— Amen og Hallejuja! vrængede Johanne og tog 
paa ny et Par Dansetrin — Er der nogen, der vil 
smage igen? 

Konerne nikkede Ja; og Romflasken kom frem og 
blev tømt. 

— Du har vel saa Markedsgave med til Alexan- 

dra? spurgte Maren, da man igen var begyndt at 
gaa. 

— Gu* har jeg saa, naturligvis. Nu skal I se. Det 
er en Mølle. 

Marie halede en lille Træmølle op af Kurven og 
blæste paa Vingerne, saa de snurrede. 

— Den kan hun jo ingen Glæde ha* af. 

— Monikke! Jo, det kan Du bande paa! Hun 
kan føle, kan hun, naar den vinder. Hun har haft 
saaden en før. Hun blæser paa den og holder den 
op for Ansigtet; og saa griner hun, saa det klukker. 

— Og hva' har Du saa til de andre? 

— Ingenting! ... de kan jo baade se og høre og 
springe omkring; hva' Fa'en skal de saa med Lege- 
tøj ! . . . Men vi skal være gode imod dem, Vorherre 
har været ond ved, staar der. 

Maren Ørentvist laante Møllen og blæste paa den, 
saa den snurrede vildt: 

— Se, hvor den suser! sagde hun henrykt. 
Men Lig- Johanne, der hidtil havde forholdt sig 

tavs, snappede pludselig Apparatet fra hende: 

— Nu vil jeg prøve! sagde hun. 

Og hun spilede Kinderne op og blæste, saa det 
gnistrede for Øjnene af hende; og medens Vingerne 
peb paa deres Akse, stod hun og vuggede i Hof- 
terne og rokkede med Hovedet: 

— Snurre — lurre — lurre! sagde hun og smilede 
fjoget — Snurre — lurre — lurre! Gi* mig den, Marie, 

hva? La* mig beholde den? Det er li'som at drikke 
Brændevin . . . 

— Næ, Du kan tro nej, min Skrukhøne! sagde 
Marie og stoppede hurtig Møllen tilbage i Kurven 
— Tror Du, jeg vil bedrage Alexandra! 

Lidt efter naaede de ind paa Havslunde By-Gade. 
Alle Døre var lukkede og alle Vinduer mørke. 

Klokken var nu godt elleve. 

De tre Veninder gik stille frem ad Gaden. Her 
vilde de ingen »Opstandelse« lave, for her var de 
kendt. 

Men da de kom frem til Havslundegaards Have- 
dige, greb Johanne sig pludselig til Hovedet og 
sagde: 

— Det er sært, saaden en Forskel, der kan være 
paa Søskende! 

Det gav et Sæt i Marie og Maren. De vidste 
godt, hvad hun hentydede til; men de kunde ikke 
lide, at der blev snakket om det. Hele Sognet vidste, 
at Godsejeren og Johanne havde haft med hinanden 
at gøre, og hun selv sagde det jo ogsaa tydelig nok; 
men derfor skulde hun netop vogte sig fdr at slaa 
paa Slægtskabet ... De to andre havde jo ogsaa 
. . . Men de var da ikke i Familie med ham. 

— Hører I ikke, hvad jeg siger? gentog Johanne 
irriteret over deres Tavshed, og hendes Stemme lød 
høj og skrattende — Jeg siger, atdeterensær 
Forskel, der kan være paa Søskende! 

Marie greb hende i Armen og vilde trække af Sted 
med hende: 

— Jo, jo, hviskede hun hastig — vi hører det 
nok! Men saaden no'et holder man Kæft med . . . 
Kom nu Johanne. 

Men Johanne rev sig løs og raabte, saa det klang 
i den stille, maanelyse Luft: 

— Er der nogen af Jer maaske, der 
har været i Seng med sin egen Bror?. . . 
Ulykken er ude efter ham! Ulykken er ude efter 
ham! vedblev hun og truede ind mod Gaarden. 
— Men han hænger sig ikke, eller skyder sig, 
som de andre, der har ejet Havslunde. Han bliver 
snarere hellig, den Usselryg . . . Fader vor, Du 
som er i Himlen . . . hun foldede Hænderne og 
skreg af Latter. 

— Nu stikker jeg sgu af! sagde Ørentvisten — 
for nu faar hun sit Anfald. 

— Nej, Maren, Maren, vi maa da blive; vi kan 
da ikke forsvare for Gud at lade hende ene! 

— Fa'en . . . ! sagde Maren og satte i Rend ned 
ad en Sidevej. 

— Maren, Maren dog . . . ! 

Johanne havde ganske rigtig faaet sit Anfald. 
Hun løftede sirligt op i Skørterne og begyndte at 
synge en lille munter Melodi og dansede dertil. Hen- 
des Øjne skinnede i Skæret fra Maanen; hun var 
lutter Smil og Glæde; Livet syntes hende frydefuldt: 

Min lille Rosenblomme (sang hun), min søde Rosmarin, 
naar Vintren hun er omme, saa vil jeg være din . . . 

Spat-Marie stod hjælpeløs og saa til. Snart maatte 
hun le af Johannes sære Dans; og snart græd hun. 
For hvad skulde hun gribe til med hende, nu de 
var alene ... 

Da gjorde hun pludselig omkring og skrumplede 
bort, saa hurtig hendes halvandet Ben kunde flytte 
sig 

Og Johanne fortsatte stille sin ensomme Dans i 
den lyse Maanenat. Indtil hun omsider styrtede om 
og blev liggende. 



»-brøken Sofies Hus« laa nede i Elmekrattet ved 
Foden af de store Fyrretræer, hvis nøgne rustrøde 
Stammer og vildt strittende Kroner ragede højt op 
over Parkens andre Træer. Og Evigheden sang deri. 

Huset var sammentømret af gamle Bræddestum- 
per og helt overgrot af Slyngroser og vild Klematis^ 
Lejligheden bestod af en Forstue, der tillige "be- 
nyttedes som Køkken, og en Salon, fire Alen lang 
og tre Alen bred. Og man kunde ikke staa oprejst 
derinde. 

Sofie og hendes »uægte« Fætter, Herredsfuldmæg- 
tig Isidor Seemann, laa paa Gulvhynderne under 
Vinduerne og talte dybsindigt sammen; det »elskede« 
Frøken Sofie. Paa Tærskelen ud til Forstuen sad 
Tyrk. — Fuldmægtigen var en femogtrediveaarig, 
bredskuldret Mand, lys af Lød og tilsyneladende 
rolig og ligevægtig: 

— Ja, ser Du, lille Kusine, sagde han — hos saa- 
danne gamle Slægter som vor, der har nydt Alver- 
dens Fryd og Sorg og Herlighed, bliver til sidst kun 

Borgen tilbage; og den kan ingen Slægt leve paa, 
og saa visner den og raadner og dør. 

— Man plejer at dø, før man raadner! riposte- 
rede hun. 

— Nej, ikke Slægterne, lille Ven. 

— Véd Du, hvad j e g tror, Fætter Isidor? . . . 
Jeg tror, at Du siger alt dette om Dig selv bare 
for at være interessant . . . saa sund og kraftig Du 
ser ud! 

— Jeg er en kalket Grav . . . smilede han, idet 
han samtidig godt indsaa, at der var noget perverst 
i at ligge her og tale saadan til et Barn. 

— Og alle de morsomme Billeder, Du tegner! ved- 
blev hun. 

Han gjorde sin Stemme dyb og mørk: 

— Ja, jeg burde ogsaa meget hellere altid tegne 
Lig! 

Hun lo: 

— Ja, det skulde Du virkelig gøre! 

— Jeg har prøvet det, nikkede han — men de 
bliver ogsaa »morsomme«! han rejste sig op paa 
Albuen — Se, nu for Eksempel det Billede, jeg teg- 
nede af Jer, da Du havde fortalt mig om din Fars 
og Jomfru Helmers Køretur forleden. Jeg syntes 
virkelig, at det var en meget trist Historie. Du 
havde Taarer i Øjnene; da Du fortalte. Og jeg fik 
den dybeste Medlidenhed med Jer allesammen . . . 
Men hvordan blev saa Billedet? Selv din Mor brast 
i Latter, da hun saa det. 

— Jamen det var virkelig ogsaa morsomt, Fæt-'" 
ter Isidor! Alle de Ansigter rundt i Vinduer og Døre 
... Og Far, der lignede en. gammel Tændstik . . 
Og Jomfru Helmer, som var lavet af Blodpølser 
... Og Mor, der stod med to lange, triste Taarer, 
der hængte hende helt ned paa Brystet! Jo, véd 
Du hvad, det var morsomt! ... Og jeg vilde ønske, 
at Du boede her paa Havslunde, for saa vilde det 
blive meget lettere for os. 

— Sig ikke det, Barnlille! 

Hun saa forundret hen mod ham: 

— Hvorfor ikke? 

— Fordi jeg er saa utrolig sur til Hverdag . . . 
Jeg skal nemlig betro Dig, lille Sofie, at de, der 
laver sørgmodige Billeder, de er glade i Omgang; 
men de, der laver »morsomme«, de er rasende be- 
drøvelige at have med at gøre ... thi kun saaledes 
fuldkommengøres den guddommelige Retfærdighed! 

Frøken Sofie sukkede dybt: 

— Gud, hvor mine Billeder saa vilde blive 
morsomme, sagde hun — hvis jeg kunde tegne. 

. — Er Du da saa grusommelig bedrøvet? 

— Forfærdelig! smilede hun, og Taarerne steg 
hende samtidig til Øjnene — Og i Morgen kommer 
oven i Købet Jomfru Helmer tilbage ... Og vil 
Du tænke Dig, at Far har skrevet til Forvalteren, 
at Lars igen skal møde med Mors Vogn paa Statio- 
nen og hente hende! 

— Ja — e, lille Sofie . . . Men naar din Mor selv 
tager det roligt, saa . . . 

— Aa — r, der er ingen Indignation i Mor!. Og 
heller ikke i Søstrene! De gider ikke! Jeg er 
den eneste her, der rigtig er noget ved! Jeg ligner 
Farmor, siger Ingwersen; hun pryglede Farfar; Ing- 
wersen og Tjeneren maatte skille dem. Det var 
en Kone! 

— Jamen kan saa ikke D u tage og prygle For- 
valteren da ... ? 

— Nu gør Du Nar af mig, Fætter Isidor . . . 

— Nej, nej, nej! * 

— Du tager mig aldrig alvorlig! 

— Jo, jo, jo! 

Sofie rejste sig ivrig: 

— Jeg har forbudt Lars at køre derned med 
den Vogn; men han gør det naturligvis alligevel! 
. . . Bare her var et rigtig Mandfolk paa Gaar- 
den. der kunde sige Far ordentlig Besked. Far 
han er fejg, ser Du; han er en rigtig Kryster! 
Jeg har jo set, hvordan han lusker af, naar Mor 
endelig en Gang bliver vred og siger ham Besked. 
Hun kunde sagtens tøjle ham, hvis hun bare 
vilde! 

— Jamen kan saa ikke Du . . . 

— Nej, jeg kan ikke. Jeg har jo prøvet det. Men 
jeg kommer bare til at græde, fordi jeg er en Tøs , 
og fordi jeg synes, at det hele her er saa forfærde- 
lig sørgeligt. Aa hvor kunde vi dog ha' det godt 

her paa Havslunde, men saa gaar den gamle, væm- 
melige Fyr og ødelægger det hele for os! 

Taarerne strømmede hende ned over Kinderne. 
De ligefrem sprang hende ud af Øjnene, saa ha- 
stigt og pludseligt kom de: 

— Hvad . . . er . ; . en Fallitgaard? spurgte hun 
samtidig — Ja, nu tuder jeg naturligvis igen! for- 
søgte hun saa at le — Men hvad er en Fallitgaard? 

— En Fallitgaard, lille Sofie . . .? Det er en 
Gaard, hvor man om Morgenen haaber, om Mid- 
dagen frygter, og om Aftenen drikker sig fuld, be- 
gaar Selvmord, eller bliver Kristen! 

— Hæ, hæ! lo hun underlig forceret, medens Taa- 
rerne stadig randt hende ned over Kinderne — 
Blæse være med det hele! 

Isidor, der ligeledes havde rejst sig, vilde lægge 
en Arm om hende; men hun trak sig sky bort: 

— Tag og tegn mig, Fætter! sagde hun — at vi 
kan faa en Ende paa det Tuderi! 

— Jamen, jeg skal jo tage Dig alvorligt, 
siger Du . . . 

— Nej, nej, nej ... ! Tegn bare! 
Han rakte Armen frem mod hende: 

— Kys mig først . . . 

— Men Isidor dog . . . ! sagde hun dybt bebrej- 
dende og rødmede helt op under Haaret. 

— Undskyld . . . bad han angergiven — Men Du 
saa' saa allerkæreste ud. 

— Tegn! kommanderede hun. 



8o 



-Ja! 

Og han tog sin Skitsebog frem og tegnede et Bil- 
lede af hende, hvor hun stod midt i Havslunde Borg- 
gaard som en Fontæne med Vandet brusende ud 
af Øjne, Næse, Mund og Øren, saa at hendes Kjole, 
Strømper og Sko, hele Gaardspladsen, Træerne, Par- 
ken, Haven — den ganske Ejendom drev af Væde . . 

Men midt i det hele Taarehav svømmede Nils 
Uldahl rundt med et Badekar bundet i Halen. 

Og i Karret sad Jomfru Helmer med en opslaæt 
Paraply over sig. 



Der var Diskussion i »Asylet« i Anledning af Isi- 
dor Seemanns Besøg . . . 

. Det var ved Sengetid. De Gamle sad paa Sto- 
lene hver foran sin Seng og klædte sig af. Henne 
paa Kommoden foran Vinduerne brændte Lampen. 

— Nej ! sagde Jomfru Ingwersen afgjort — det 
var Frøken Natalie, var 'et, Etatsraadens 
ældste Datter, der blev gift med ham, Bangkiren 
i Paris. 

— Naa, nikkede Rottbøl medgørlig — ja, D e 
maa jo vide det, Ingwersen, for De er jo sæl Mor 
til hende. 

Ingwersen blev sprutrød helt ned paa sin gamle 
Hals: 

— Hva' er 'et, De si'er, Menneske! 

— Ja, er De ikke Mor til Frøken Natalie? 

— Sludder! De skulde hellere rent og bart holde 
Deres Mund, skulde De, end komme med saaden 
no'et Vrævl! 

Rottbøl, der havde en af sine slemme Dage, 
nikkede: 

— Ja, det kan De sgu sagtens sige, som har De- 
res Forstand! nikkede hun — Men det er ikke saa- 
den at sitte her og tie stille hele Tiden, naar I andre 
snakker. 

— Jo, naar man'te kan komme med andet end 
Vrævl, saa tier man! 

Ingwersen sad nu i rødstribet Uldklokke og bare 
Arme og saa krigersk ud. 

— Men det var dante Bangkiren, der var Far til 
Isidor? kom det fra Lurvadt, der surrede et langt 
Linnedbind omkring sit venstre Ben. 

— Nej, sagde Ingwersen — det var 'et ikke, for 
Natalie ha'de allerede Isidor, førend hun fik Bang- 
kiren . . . jeg har oplevet hele Verdenshistorien. 

— Der f i k jeg den! smilede Rottbøl henrykt. Det 
var en Loppe, hun længe havde jaget rundt paa 
sin Krop efter. 

— Ja, for hun ha'de ham ved Tegnelærer Ja- 
kobæussen, fortsatte Lurvadt. 

— Ja, berigtigede Ingwersen — og hun fik ham, 
mens hun var forlovet med Godsejer Brandt, ham, 
der senere giftede Juliane Sehested fra Børglum. 

— Jeg kan ikke hitte ud a' det med al det Fami- 
lieskab! sagde Rottbøl misfornøjet. Hun havde sam- 
tidig med at hun anspændt lyttede til Samtalen, 
bundet sit Natklæde om Hovedet. Knuden sad 
hende foran i Panden som to smaa Horn. 

Ingwersen lod sig ikke forstyrre af hendes Snak, 
men fortsatte: 

— Og hun, Rositta, Isidors Kone, hun er en Dat- 
ter af Frøken Bettina, Etatsraadens yngste 
Datter, der blev gift med ham, P o lakken, Greven 
derovre fra Rusland. 

— Der ser man Guds Finger! lød det fra Rottbøl. 
Men Lurvadt spurgte: 

— Jamen, Ingwersen, hvordan er saa Isidor kom- 
men til at hedde Seemann da, naar hans Far 
hed Jakobæussen og var Tegnelærer? 

— Fordi Etatsraaden skikkede Drengen væk fra 
Egesborg og lod ham adomptere af Proprietær See- 
mann ovre paa Fyn, der var gift med en langt ude 
Kusine til Etatsraaden! forklarede Ingwersen og ha- 
lede Sove-Hoserne paa. 

Rottbøl fik pludselig et lyst Øjeblik og spurgte 
fuld af Liv: 

— Var Frøken Natalie Isidors Mor? 

— Ja, saagu' i Himlen var hun saa! 
sagde Ingwersen fortærende. 

— Saa begriber jeg det ikke igen . . . ! erklærede 
Rottbøl. 

— Men hvor har Isidor faaet fat paa Rositta? 
spurgte Lurvadt. 

— Drausenbeimir! sagde Ingwersen kort — Og 
lad vos saa komme i Seng! 

Men Rottbøl smilede paa én Gang lykkeligt ud i 
Luften og gentog Ordet: Drausenbeimir . . . med 
et saligt Udtryk i sine smaa vanvittige Øjne. Hun 
havde det med at forelske sig i underligt klingende 

Ord og gentage dem atter og atter, endevende dem 
og jonglere med dem. 

— Saa, mumlede Ingwersen arrigt — nu skal vi 
høre paa det lige til Nytaar! 

Men Lurvadt spurgte ufortrødent: 

— Véd De no'et om, Ingwersen, at Rosittas Mor 
brak Halsen? 

— Javel gjorde hun saa. 
— Hvor brak hun den? 

— I no'et de kalder Schweiz. 

— Hva' vilde hun dér? 

— Hun var rendt derned med P o lakkens Kam- 
mertjener. 

— Drau — rausenbeimir . . . lød det fra Rottbøl. 

— Var 'et ham, der brak den paa hende? spurgte 
Lurvadt. 

— Nej, hun faldt ned af en Udsigt. 

— Døde hun? 

— Kan De kaske brække Halsen uden at dø? 

— Hva* vilde hun ogsaa paa de Udsigter med 
den Kammertjener? 

— Hun vilde vel e 1 s k e ham ... De vil jo alle- 
sammen e 1 s k e i vor Familie! . . . Men sluk nu Lam- 
pen, at vi kan komme til Ro. 

Ingwersen rejste sig og krøb op i sin Seng. Hun 
var i stumpet Særk, graa Modest, Natkappe og 
lange, sorte Uldhoser. 

Rottbøl laa allerede nede under sin Dyne. Man 
saa ikke andet af hende end hendes spillende Øjne 



85 



og Nattørklædets smaa Horn: — Drausenbeimir . . . ! 
hviskede hun og skudrede sig velbehageligt til Rette 
— Drau — rau — sausenbeimir! 

— Lurvadt, blæs! kommanderede Ingwersen 
vredt. 

Og Lurvadt humpede paa sit omvundne Ben hen 
til Kommoden og slukkede Lampen. Saa kravlede 
ogsaa hun til Køjs: 

— Men sig mig engang, Ingwersen, spurgte hun 
lidt efter — hvorfor fik Nils her ikke Egesborg 
efter Etatsraaden, da han døde? 

— Fordi P o lakken og Bangkiren ikke vilde betro 
ham deres Penge ... Og saa sover vi! Godnat! Og 
sov vel begge to! 

— Tak i lige Maade . . . sagde Lurvadt. 

Men Rottbøl hørte intet. Hun laa fordybet i glade 
Minder og nynnede sin sædvanlige Aftensang, den, 
hun havde nynnet for sine Børn, da de var smaa 
og levende: 

Stormen lad den kun fnyse. 
Bølgen lad den kun slaa; 
Drømmenes Land, de lyse. 
Kan de dog aldrig naa . . . 

— Drausenbeimir . . . ! fniste hun saa lyksalig 
lidt efter og sov ind. 



Jomfru Helmer havde faaet forærende af For- 
valter Anders Jensen-Homo en Stol, en Mahogni- 
træs »Flugtstol« betrukket med græsgrønt Plyds og 
med en broderet Rosenguirlande ned ad Midten. 

Men hver Gang Forvalteren senere følte sig brøst- 
holden af Damen, bemægtigede han sig Gaven og 
skjulte den paa de utroligste Steder, indtil den en 
skønne Dag, naar Parret atter var blevet forligt, 
paa ny dukkede op i hendes Værelse. 

Denne Manøvre gentog sig Gang paa Gang til 
Gaardens udelte Fornøjelse. Og ogsaa nu, da Jom- 
fruen vendte tilbage fra sin Københavnstur, saa hun, 
da hun traadte ind i sin Stue, at Stolen var væk. 
Hun havde jo nok tænkt sig Muligheden deraf; 
men havde dog lige til det sidste haabet, at Forval- 
teren omsider var kommen til Fornuft. 

— Hum! sagde hun — har Mennesket nu allige- 
vel været herinde! 

Hendes Fortrolige, Sørine Folkekokkepige, der 
kom med Kufferten ude fra Vognen, kunde ikke til- 
bageholde et ondskabsfuldt Grin: 

— Hæ, ja! han hentede Smeden og lod Døren 
dirke op. 

— Det F æ ! sagde Jomfruen — Mon han aldrig 
vil faa sin Forstand! ... Er der ellers sket noget? 

— Næi. 

— Fruen har ikke været hernede og snuse? 

— Næi. 

— Og Tøserne? 

— Næi . . . 

Sørine var begyndt at gaa rundt om sit Herskab 
og se beundrende op og ned ad hende, og nu slap 
det ud: 

— Hvor er Jomfruen dog skjøn i det Tøj! 

— Ja ... Og nu skal man til at sjove igen. 
Sørine snusede Luften til sig: 

— Og som Jomfruen dog lugter! 

— Ja . . . Men gaa nu ud til dit Arbejde; jeg 
kommer, naar jeg har skiftet. 

Sørine gik. Klokken var seks. Det var snart Nad- 
vertid ... 

Jomfru Helmer gav sig til at afføre sig Rejse- 
stadsen. Hun tog langsomt ligesom modstræbende 
Stykke for Stykke af sin Krop, indtil hun stod fuld- 
stændig nøgen — stor, pragtfuld og blændende hvid. 
Hun snusede ud i Luften ligesom Sørine før: 

— Al den Parfume, han altid gik og hældte over 
hende ... Og nu skulde man til at gaa rundt her 
og stinke af sur Valle og Tørverøg! 

Hun lagde Sagerne omhyggelig sammen og gemte 

dem hen. Saa tog hun en grov Hørlærreds Særk 
frem og de andre Dagligklæder . . . Saa bankede 
det med ét haardt paa Døren. 

— Her kommer ingen ind! sagde hun; men for- 
skrækket blev hun ikke. 

Døren aabnedes, og Forvalteren viste sig, høj, 
bredskuldret og sortskægget. 

— Hva' vil D u ? Vent udenfor til jeg har faaet 
nogle Klæder paa! 

Men han traadte helt ind, og Nøglen vred han 
om i Laasen efter sig. 

— Hæ! lo hun haanlig og gav sig rolig til at 
trække Særken paa. 

Der blev en Pause. De saa paa hinanden som to 
Kattedyr; om det saa var Tænderne, saa saas de — 
og Forvalterens store, røde Næver krummede sig. 

Saa gik han tæt hen til hende. Hun stod nu i 
Strømpefødder og Underskørt. 

— Vil Du s 1 a a ? spurgte hun og huggede til hans 
Arm, der havde løftet sig. 

Han lod Armen synke: 

— Næi ... 

— Hva* vil Du da? Jeg troede, vi ha'de alting 
paa det rene? Hva' skal de Fjollerier til med den 
Stol? Du gaar og gør vos begge to til Grin for hele 
Egnen. Jeg er jo ikke din Kærrest længere; det blev 
vi jo enige om, straks jeg begyndte med den anden; 
saa det kan jo være D i g ligemeget, hva' jeg fore- 
tager mig, ikke? Det er jo Aftalen, ikke? 

— Men at Du saadan rejste væk med ham lige 
for Næsen af mig uden at sige noget. 

— Hva' rager det D i g , hva' jeg gør? Har jeg ikke 
Lov til at gøre, hva* jeg vil? Ha'de jeg sagt noget, 
ha'de Du bare skabt Dig taavelig. 

Han stod myg og fortrykt foran hende: 

— Og at han saadan sendte mig af By den Dag 
sagde han — Hele Gaarden grinede, da jeg kom 
hjem. 

Hun lo højt ved Tanken: 

— Saa kunde Du jo ha* grinet med! Naar vi ikke 
er Kærrester længer. 

— Det er der ingen, der tror .... 

— Det er saa sgu din Fejl da! Ta' Dig en Bi- 
slaaferske saalænge og stop Munden paa dem. 

— Det mener Du ikke, Mathilde . . . 

Hun lo og kastede sig pludselig tungt ind til 
ham: 

— Nej, naturligvis mener jeg det ikke, sagde hun 
og strøg en Haand ned over hans Krop — Men 
hvorfor kan Du saa ikke opføre Dig fornuftig? 
Herregud, den Splejs til Godsejer, lo hun raat — 
han kan sgu ingen Skade gøre! Og det er jo altid 
Dig, jeg tænker paa ... Og nu han er borte, 
saa kan Du jo komme, saa tit Du vil, véd Du. 

Han knugede hende ind til sig, saa at han næ- 
sten løftede hende fra Gulvet. 
Men hun gjorde sig fri: 

— Gaa saa! sagde hun — Og kom igen i Aften . . . 
Han gik lydig hen mod Døren. Men saa greb hun 

ham ved Armen: 

— Se her, Anders . . . ! hun tog to Hundrede- 
kronesedler frem af sin Portemonnæ — - se her, hvad 
jeg har kapret denne Gang! Sæt dem ind i Banken 
til de andre. 

Hun trak en Kommodeskuffe ud og tog en Bank- 
bog frem. 

Forvalteren havde hurtig snappet Pengesedlerne. 
Der kom et underlig glubsk Udtryk i hans Ansigt: 

— Nu er det lige fire Tusind og fem hundrede! 
sagde han. 

— Ja; og naar han nu kommer hjem til Julen, 
saa siger jeg op til Majdag; det plejer at hjælpe. 

Han blev igen urolig: 

— Skal vi ikke nøjes med dem, vi har, Ma- 
thilde . . . ? 

— Snak! Vi skal da op til de fem Tusind idet- 
mindste. 

Han svarede ikke, men stod og arbejdede nervøst 
med Laasen, som han ikke kunde faa op. 

— Du har nok glemt, at den er drejet om, dril- 
lede hun — Vilde Du myrde mig? 

Han mumlede noget uforst aaeligt og gik. 

— Stolen! raabte hun efter ham — Husk, at ta* 
Stolen med! 

— Ja . . . lød det udenfor. 

— Hvor har Du den? . . . Naa! 

— Oppe paa Høstænget . . . 
Hun lo, saa det sang i Ruderne: 

— At Du dog ikke kan bevare din Forstand, 
Anders! 



* Tru Karen Uldahl, gift med Nils Uldahls yngre 
Broder, Frantz, var det eneste Medlem af Slægten, 
hvis Hjerte stedse forblev lukket for Fru Line . . . 

Fru Karen var en lang, bleg, glathaaret Skab- 
ning, ret køn af Ansigt, men haard og kold af Ka- 
rakter. — Og hendes Ægteskab med Frantz skulde 
ingenlunde blidne hende. 

Ingwersen fortalte, at den gamle Etatsraad først 
havde bestemt hende som Dyretæmmerske for sin 
ældste Søn. Men da Nils fornam sin Faders Hen- 
sigt, erklærede han kort og godt, at han havde al- 
drig sat Pris paa at pille Andeskrog. 

Saa transporteredes Pigen over paa Frantz, der i 
det hele var af et frommere og mere medgørligt 
Sindelag, og som desuden netop paa den Tid var 
vendt tilbage, mat og udarbejdet, fra en af sine be- 
rømmelige Ekskursioner og derfor var ganske mod- 
standsudygtig. 

— Gifter Du Dig med Karen Heinemann, skal 
jeg endnu engang tilgive Dig,, sagde Etatsraaden 

til ham — Gifter Du Dig ikke med hende, maa Du 
Fandenfløj temig sejle din egen Sø! 

Og Frantz, der sad stor og fed og udslukt paa 
en Stol inde paa Kontoret paa Egesborg, nikkede 
sløvt til alt, hvad den Gamle sagde; og skrev der- 
paa efter Diktat et saapas glødende Frierbrev til 
Damen. 

Og en Maaned efter var de Ægtefolk og erholdt 
i Brudegave Skøde paa Gaarden Kragholm. 

— Nu maa D u tage Dig af Frantz! sagde Etats- 
raaden til Bruden — Jeg har saagu nok at skaffe 
med de andre! 

Og Fru Karen viste sig i det lange Løb delvis 
denne sin Mission voksen. 

Med Frantz Uldahls sære og berømmelige Exces- 
ser forholdt det sig saaledes: 

Han kunde i Aarevis te sig som det fredsomme- 
ligste og haandterligste Væsen, der glad og omgæn- 
gelig røgtede sin Landmandsgerning. Men saa en 
skønne Dag for Dævelen i ham, og han forlod Gaard 
og Hjem og turede Landet rundt med alskens Pak 
og Skrabsammen af begge Køn og kom saa først 
en Maaned eller to senere skulkende tilbage næsten 
uden Klæder paa Kroppen og i en aandelig og le- 
gemlig Tilstand, der for lange Tider gjorde ham 
udygtig til enhver menneskelig Beskæftigelse. — 
Man fandt ham gerne en Morgen siddende stiv- 
frossen paa en Grøftekant i Nærheden af Gaarden, 

eller liggende halvdød nede mellem Halmstakkene. 
Og han blev da bragt op i sin Seng og vadsket og 
renset og pudset og plejet, indtil han efter mange 
Ugers Forløb atter var saa vidt restitueret, at han 
kunde vise sig udendørs. — I Mellemtiden flød der 
ind til Egesborg en Strøm af ubetalte Regninger fra 
alle Landets Kroer og Kipper. Etatsraaden betalte 
dem de første Par Gange pligtskyldigst; men da 
der engang efter en saadan Tourné endogsaa ind- 
løb Fordringer fra saa fjerntliggende Egne som 
Holsten, Lauenborg og Ditmarsken, brast den gamle 
Herres Taalmodighed, og han svor sin Yndlingsed 
og sagde: V i 1 han ud, saa skal han, Hans sorte Ma- 
jestæt fløjtemig ogsaa komme ud! Hvorpaa han 
sendte Sønnen med en Fragtdamper til Tas- 
manien eller van Diemensland. 

Men syv Maaneder efter returnerede Frantz atter 
til Fædrenegaarden fuld af Hjemve og nøgen til 
Bæltestedet. 

Dette Trip kostede Etatsraaden runde 8000 Kro- 
ner, og han spekulerede fra nu af kun paa at vælte 
Ansvaret fra sig og faa Sønnen energisk gift. 

Hvilket altsaa omsider lykkedes. 

Fru Frantz Uldahls Had til Fru Line skrev sig 
først og f ornemmeligst fra, at det var lykkedes hende 
at fængsle og binde Nils saaledes til sig, at han 
gjorde hende til sin Hustru og derved, hvad alle 
den Gang formodede, til Herskerinde paa Familie- 

godset, medens Karen selv maatte nøjes med at 
residere paa en Anneksgaard. 

Og dertil kom end yderligere, at næppe var Fru 
Line bleven præsenteret for Svigerforældrene, før 
hun ganske vandt dem for sig og fortrængte den 
anden fra den Plads, hun hidtil ubestridt havde ind- 
taget som fortrolig Raadgiver og Formidler de to 
Gamle imellem. 

Etatsraaden og hans Kone havde nemlig i umin- 
delige Tider leven i en Art væbnet Nevtralitet frem- 
kaldt af hans Kvindekærhed og hendes Kreoler- 
Jalousi. (Hun var født i spansk Amerika.) 

De boede i hele den sidste Halvdel af deres Ægte- 
skab i hver sin Etage af Hovedbygningen paa Eges- 
borg, ligesom Nils og Line nu paa Havslundegaard. 
Og Rigsarkiveuse Ingwersen beretter, at naar de til- 
fældigvis mødtes paa Trapper og Gange, kunde de 
ligefrem række Tunge og fare løs paa hinanden, saa 
at hun og Tjeneren maatte ile til og skille dem ad 
og transportere dem ind bag hver sin Dør . . . 

I Stedet for nu at virke som Forligsstifter havde 
Fru Karen, saasnart hun fik fast Fod paa Egesborg, 
tvært imod set sin Fordel i at ophidse disse to iltre 
gamle Mennesker mod hinanden. Indsmigrende og 
kattevenlig, som hun kunde være, forstod hun at 
gaa dem under Øjne; dadlede ham, naar hun talte 
med hende, og omvendt. Og hun fik det til sidst 
bragt derhen, at de ikke engang kunde taale at høre 
hinanden nævne. Og samtidig lod hun sig af dem 

begge paanøde Foræringer og Stikpenge for sin op- 
ofrende og uegennyttige Handlemaade. 

Men saa kom Fru Line og ødelagde aldeles disse 
indbringende Transaktioner for hende. 

Hun anvendte nemlig i sin naive Retlinethed en 
ganske modsat Fremgangsmaade over for Sviger- 
forældrene, idet hun mildt og sagtmodigt gjorde alt 
for at bringe en Forsoning til Veje imellem dem. 

Og det lykkedes virkelig ogsaa til Dels, idet de 
Gamle ganske vist stadig blev boende hver for sig, 
men dog i deres sidste Leveaar kunde passere hin- 
anden uden at hvæse hørligt og kunde indtage Maal- 
tider sammen uden at slynge hinanden Æggeskaller 
og Sildeben i Hovedet. . . 

Men ét Overtag havde Fru Karen over Fru Line: 
Hun forblev barnløs og kunde saaledes bedre dispo- 
nere over sin Tid og være borte fra Hjemmet. Og 
da den gamle Etatsraad blev syg og skulde dø, 
kunde hun derfor helt ofre sig for ham, som det 
hedder. Hun tog øjeblikkelig til Egesborg og blev 
hos ham og plejede ham saa omhyggeligt, at da han 
omsider var vandret heden, kunde hun fremlægge 
et Papir med hans Underskrift paa, at han havde 
godskrevet hende og Frantz de 75,000 Kroner, han 
havde haft indestaaende paa anden Prioritet i deres 
Ejendom; . . . 

Etatsraadinden overlevede kun sin Mand et halvt 
Aar. Ogsaa hendes sidste Timer blev blidnede af 
Fru Karens travle Hænder. Og i Følge Ingwersen 

var den gamle Dame næppe bleven kold imellem 
sine Lagener, førend den omhyggelige Svigerdatter 
gav sig til at ordne hendes Skuffer og Gemmer med 
stor Omhu og rigt Udbytte . . . 

Ved Etatsraadindens Begravelse mødte de to uden- 
landske Svogere frem paa egne og Børns Vegne. Og 
allerede en Time efter Jordpaakastelsen stod Luften 
i Brand omkring Sørgeskaren. Nils vilde som den 
ældste Søn sætte sig i Besiddelse af Stamgaaarden. 
Ikke før Du har udbetalt os vor Arvelod! sagde de 
andre. Vil I ruinere mig? skreg Nils. Og Bankieren 
talte fransk, Greven talte polsk, Nils og Fru Karen 
talte dansk, og der var ikke Enighed at opnaa. 
Frantz og Fru Line gik deres Vej ud af hver sin 
Dør og ned i Haven, hvor de mødtes og talte meget 
fredelig sammen. 

Enden paa det hele Arvepostyr blev, at Egesborg 
blev solgt, og de fire Arvinger drog hver til sit med 
godt en halv Million Kroner i Lommen. 

Hvorefter Nils solgte Thorsminde og købte Havs- 
lundegaard, der var nogle hundrede Tønder Land 
større. Gaarden var en saakaldet »Fallitgaard«. De 
to sidste Ejere havde begaaet Selvmord af Mangel 
paa Subsistensmidler. * 

Men Nils havde jo Penge nok og lod sætte et 
Taarn'paa Hovedfløjen — saa havde han noget at 
springe ned fra, sagde Omegnen. 

Og herind paa Havslunde drog altsaa Nils Ul- 
dahl med sin Kone og sine Børn; medens han sam- 

Gustav Wied: Fædrene æde Druer — 7 

tidig nedlagde det kraftigste Forbud mod, at hans 
Omgivelser nogen Sinde nævnede Ordet Egesborg 
— saameget mere som Gaarden var bleven købt af 
en hovedrig Bonde og Studepranger ved Navn 
Søren Knudsen. 

Det skar Fru Karen i hendes sensible Hjerte at 
se, hvor udmærket Nils og Line stadig kom ud af 
det med hinanden; thi selv levede hun Aar efter Aar 
i en pinlig Usikkerhed med sin Frantz. Han var 
aldrig til at lide paa. Bedst som han tyk og god- 
modig begyndte at indgyde Tillid, stak han af. Han 
havde i sit Ægteskab allerede foretaget en seks syv 
Lyn-Tournéer, og det ikke blot rundt i sit Fædre- 
land, men ogsaa i Broderrigerne Norge og Sverig. 
Og hver Gang var han vendt mféérabel tilbage, 
skamfuld, slunken, sløv og pengeløs. Han lignede, 
naar han returnerede fra disse Lystrejser, en stor, 
gammel, bedrøvet Abe, som tilskyndet af sine Ur- 
længsler, var brudt ud af sit Bur, men uvant med 
Brugen af Friheden, atter var vendt tilbage til Fæng- 
selet, Lænkerne — og Føden. 

Men klog, som hun var, tog Fru Karen disse smaa 
Uregelmæssigheder paa den eneste rette Maade. Hun 
skændte ikke og larmede ikke op, men klædte sig 
i Halvsorg, anlagde en blid og lidende Maske og 
erklærede, at hendes Livs fornemste Opgave skulde 
være at lette den tunge Prøvelse, der var lagt paa 
hendes elskede Mands Skuldre. — Og lidt efter lidt 

lykkedes det hende virkelig ogsaa at lette den saa- 
ledes, at hun mildt og kærligt satte ham fra Styret 
baade af Gaard og Formue og paa sparsomme 
Lommepenge. 

Saa indtraf Bruddet mellem Nils og Line. 

Med Jubel i Hjertet anlagde Fru Karen nu Hel- 
sorg og bevidnede med duggede Øjne, at denne 
Ulykke var hende langt smerteligere at bære end 
hendes egen, thi hun havde altid elsket sin Svoger 
og Svigerinde og set op til dem paa Grund af deres 
mønsterværdige Samliv; det havde været hende som 
en Stjerne i Livets Ørken. 

Og hun lod spænde for og kørte de fire Mil til 
Havslundegaard for at trøste. 

Men hun vendte fnysende tilbage. Fru Line havde 
ikke vist sig. 

— Herskabet er sygt . . . havde Jørgen Tjener 
sagt. 

Og denne Sygdom havde end yderligere befæstet 
Venskabet mellem Svigerinderne . . . 

Uf, jeg er saa arrig i Dag, kære Isidor, at 
jeg baade har Hovedpine og Kvalme. Og véd Du 
hvorfor? Fordi Fader igen har sendt Moder et 
Brev, hvori han baade kalder hende »Højtærede 
Fru Line Uldahl« og siger »De« til hende og »vil 
Fruen være af den Godhed!« Han er en rigtig 
gammel Abekat, er han; og jeg tror aldeles 
ikke, at Du har Ret i, hvad Du paastod i Torsdags, 
da vi havde vor yndige Samtale inde i Kabinettet, 
at han er et ulykkeligt Menneske, Han er 
ond, er han, og vigtig og skabagtig, 
og var j eg i Moders Sted, saa sendte jeg ham hans 
Breve uaabnede tilbage! Men vil Du tænke Dig, 
hun smiler bare af dem og siger »>Aa, Herregud, 
kan det more ham!« Og Søstrene ler med; men 
jeg er altid lige ved at lave Fontæne, som Du 
kalder det, af bare Arrigskab, for jeg synes, at det 

ligefrem er uværdigt for en Kvinde at lade 
sig behandle saaledes. Véd Du, hvad jeg havde den 
største Lyst til, Fætter Isidor? Jeg havde den 
største Lyst til at rejse til København og gaa op i 
Folketinget og holde en lang Tale om Fader; men 
maaske er de allesammen saadan nogle Lumskeriker 
deroppe, og saa nyttede det jo ikke. Du har jo nok 
set i Bladene, hvor han bliver rost og hævet til 
Skyerne derinde? Og ved Gud i Himmelen vil Du 
tro mig, at Moder gaar hver Gang rundt her og 
er stolt af det, ved Gud! Det er nu sandt, at 
der er noget lavt og hundeagtigt ved os 
Kvinder; bare fordi det nu er hendes Mand, saa 
synes hun straks, at det er storartet, skønt hun godt 
véd, at han ikke mener et Ord af det, som han staar 
og brækker af sig om Bønderne; han ligefrem ha- 
der dem, det har jeg jo hørt saa tit. Pu har jo 
selv hørt, naar han bralrer op herhjemme til Mid- 
dagsselskaberne; j eg er lige ved at brække mig! Men 
jeg er jo ogsaa bare en fejg Kvinde; i Stedet for at 
rejse mig og fortælle alle Gæsterne, hvor ussel og 
nedrig han er; og vil Du tro mig, atModer vilde 
blive mest vred, hvis jeg gjorde det, saadan er vi 
usselige svage Kvinder, og jeg kan godt forstaa, at 
Du og andre rigtige Mænd mange Gange maa 
foragte os dybt. Aa, hvor vilde jeg dog ønske, 
at jeg var saadan en Kvinde som Charlotte Cor- 
day eller Jomfruen fra Orleans, for saa skulde 
jeg vise Jer noget andet! Og vil Du tro mig, Fætter 

Isidor, naar jeg siger Dig, at jeg er saadan en 
indvendig, men naar jeg saa skal handle, 
saa bliver jeg bare kold over hele Kroppen og 
sveder og kan ikke; men jeg har mange, mange 
Gange d r ø m t , at jeg v a r saadan en stolt Kvinde, 
ikke naar jeg sover, forstaar Du, men naar jeg 
gaar Tur med Tyrk, eller sidder nede i mit Hus, 
eller ligger ude i Skoven! Og saa siger jeg Fa- 
der ordentlig Besked, og han fortryder hele sin 
slette Opførsel og jager Jomfru Helmer og alle 
de andre grimme Fruentimmer bort og fortryder det 
hele og bliver gode Venner med Moder igen; og vi^ 
kommer allesammen til at holde saameget af ham, 
saa at det bliver en stor Lykke for os at leve her 
paa Havslundegaard, den dejligste Gaard i Verden! 
Aa, lille, gode, søde, rare Fætter Isidor, bare man 
kunde drømme a 1 1 i d , for man bliver saa forf ærdelig 
bedrøvet, naar man vaagner og kommer til at huske 
paa, hvordan det er i Virkeligheden! Jeg vilde næ- 
sten ønske, at jeg var ligesom stakkels Jomfru Rott- 
bøl! Men nu vil jeg slutte for i Dag, og tilgiv, at 
jeg har talt saameget om mig selv. 

Din til Døden 
S. 
Vil Du tænke Dig, at der i Gaar kom den yndigste 
lille, islandske Hest sendende fra Fader! Den er saa 
lodden paa Benene, at det ser ud, som om den 
havde Bukser paa. Den er forfærdelig sød! 
Pigebørnene er henrykte og har allerede kaldt den 

»Mikkel«. Men jeg rører den ikke, naturligvis, 
jeg tager ikke imod Bestikkelser! For 
véd Du, hvorfor han sender den? Naturligvis bare 
fordi han nu snart kommer hjem til Jul. Jeg ken- 
der ham! 



lsidor Seemann var altsaa (conf. »Asylernes« Af- 
tensamtale) en Søn af Natalia Uldahl og Tegne- og 
Gymnastik-Lærer Hans Jakobæussen ved Latinsko- 
len i Nabobyen. Forbindelsen knyttedes ved et Bor- 
gerforeningsbal. Men da Resultatet blev synligt, gik 
den gamle Etatsraad ind paa Skolen og gennem- 
pryglede for Elevernes Aasyn Hr. Jakobæussen med 
sin Stok. Og Skandalen endte med, at den flinke 
Gymnastiker maatte pakke sine Kufferter og for- 
svinde, medens Etatsraaden ifaldt en Bøde. 

Da denne var betalt, gik samme energiske Olding 
til Frøkenens daværende officielle Forlovede, Gods- 
ejer Ole Brandt til Svendstrup, og formaaede ham 
quand mene til, under Løfte om øjeblikkelig Skils- 
misse, at lade sig vie til Pigen. Hvorpaa Ole og 
Natalia ægtede hinanden i Havslundegaards Spise- 
stue og umiddelbart derefter separeredes paa Kon- 
toret. 

* Fire Maaneder derpaa bragte Fru Brandt en ung 
Jakobæus til Verden. Og efter at Etatsraaden havde 
foræret Drengen til en barnløs Halvkusine af sig, 

der var gift med en Proprietær Seemann til Magle- 
gaard ved Faaborg, rejste han selv med Frue og 
Døtre paa en to Maaneders Rekreationstur til Ri- 
vieraen . . . 

Her paa denne eventyrlige Kyst blev Frøken Na- 
talia gift med en jødisk Bankier fra Paris. Og Frø- 
ken Bettina hjemførtes sammesteds fra af en polsk 
Greve. 

Efter hvilke Succeser Etatsraadens lettede vendte 
hjem. 

Natalie døde et Par Aar senere Straadøden i sit 
Palæ paa. Champs Elysées efterladende sig en ægte- 
født Søn, medens Bettina efter at have bragt Dat- 
teren, Rositta, til Verden, faldt, som Ingwersen alt 
har fortalt, ned af en Udsigt i Schweiz, hvor hun 
var paa Lystrejse med sin Mands Kammertjener, 
og brækkede Halsen. 

Og nu havde Etatsraaden altsaa kun sine to Søn- 
ner tilbage. 

Hvilket maaske ogsaa kunde være tilstrækkeligt . . 

Den lille Isidor var under alle disse Begivenheder 
bleven adopteret af Seemann og voksede op paa 
den stille og fredelige fynske Gaard. 

Da han blev Student og skulde læse videre i 
Hovedstaden, solgte Plejeforældrene Gaarden og 
fulgte med ham; saa uundværlig var han bleven dem. 

Og da han senere havde taget sin juridiske Em- 
bedseksamen og fik Ansættelse som Fuldmægtig paa 

Havslunde- og Søby- Herreders Kontor, drog de og 
saa med ham her over ... 

Men saa skete det, at Isidor engang ved et Besøg 
paa Havslundegaard traf sin polske Kusine, Rositta, 
De to Slægtninge fandt straks stort Behag i hin- 
anden; særlig fordi de kunde sidde Timer igennem og 
holde Mund sammen og alligevel føle dyb Glæde ved 
hinandens Selskab. De besluttede derfor efter et Par 
tavse Møder ikke mere at skilles, giftede sig og byg- 
gede et Hus efter deres Hoveder, saaledes nemlig, 
at de fik hver sin Lejlighed med kun fælles Spise- 
stue. — Og nu havde de været gift i ni Aar med et 
Udbytte af to Sønner paa.'héntioldsvis otte og seks 
Aar ... 

Til at begynde med var gamle Fru Seemann me- 
get ilde til Mode ved Sønnens Forlovelse og Gifter- 
maal. Hun mente, at han vilde glemme sine For- 
ældre, og at hans Kone ikke var ham værdig; i 
hvilken Anledning hun fældede mange Sorgens 
Taarer. 

Men da hun lidt efter lidt lærte Fru Rositta at 
kende nøjere og opdagede, hvilken elskelig og for- 
nuftig lille Kvinde hun var, frydede hun sig i sit 
Hjerte og indesluttede taknemmelig Svigerdatteren 
i sine aftenlige Bønner: Tak, kære Vorherre, sagde 
hun, at Du nu har givet os to barnløse gamle Men- 
nesker to Børn; og undskyld, at jeg er gaaet i Rette 
med Dig! ... Og da hun saa senere paa samme 

nemme Facon endogsaa blev Bedstemoder, græd 
hun bitterlig af Glæde. 

^- Ja, Du har nu altid haft let til Vandet, Mor! 
sagde gamle Seemann — Men det er nu d i n For- 
nøjelse. 

Og Fruen lo og greb ham om begge Skuldre og 
rystede eftertrykkeligt til: 

— Du er en rigtig Træpind, Far! 

— Hvad siger Du, Mor? 

Hr. Seemann nød foruden sit ligelige Gemyt ogsaa 
Lykken af med Aarene at være bleven betydelig 
tunghør. 

— Jeg siger, at Du er en rigtig Træ- 
pind! 

— Naa, siger Du det ... Ja, det er der jo n o- 
gen, der skal være . . . 

De Gamle havde stadig Sønnens Ungkarleværelse 
staaende i urørt Stand. Om Vinteren endogsaa op- 
varmet. Og hver Dag, naar »Fuldmægtigen« gik fra 
sit Kontor, besøgte han dem. Han og Fruen sad da 
gerne i en Hjørnesofa inde i »Værelset« og »talte 
gammelt«. Fader Seemann derimod deltog sjælden i 
Samtalerne. Han opholdt sig i Dagligstuen ved Si- 
den af med sine Aviser. 

Men hvert Øjeblik maatte Fruen op af Sofaen og 
ind til ham og spørge, naar der var noget fra For- 
tiden, de to andre ikke kunde hitte Rede i. Hun 
skreg da ind i hans »gode« Øre: 

— Hør, Far, var det Niels Hansen, der 

købte vores Wienervogn, Du véd . . eller var 
det Rasmus Poulsen? 

Den Gamle tittede da skælmsk frem over Bril- 
lerne med sine smaa Syposeøjne: 

— Snakker I nu om Wienervognen, Mor? 
sagde han — Ja, I har travlt! . . . Det var 
Rasmus Poulsen, der købte den .. . I Fruen- 
timmer kan da heller aldrig huske! 

Saa dukkede han paa ny ned i Aviserne; og Fruen 
gik tilbage til Sofaen . . . 

Saaledes bevaredes i Familien Seemann Livets 
Kontinuitet. Og Isidor havde hjemme i sine Mapper 
mangen en munter Illustration til disse Repetitions- 
kursus. 



Onkel Joachim var syg. 

Der var ikke tilflydt Familien paa Havslunde no- 
gen direkte Meddelelse derom, Rygtet var kun naaet 
frem gennem Post-Ole. Men samme Dag, hun fik 
det at vide, bad Fru Line alligevel sine Pigebørn 
om at tage over og se til Patienten: 

— Onkel er meget syg, sagde hun — Der er Fare 
paa Færde. Jeg har set det i Kortene. 

— Vil Mor ikke selv med? 

— Nej, lille Sofie, det véd I, jeg bliver helst 
hjemme ... og særlig da i saadan et Blæstvejr. 

— Mor skulde engang spørge sine Kort, om Mor 
har godt af altid at sidde inde og svulme. 

Det var Frøken Frederikke, der talte. — Fru Line 
slog smilende efter hende: 

— Fy, din skidt Tøs, at gøre Nar af sin egen Mor! 
— - Jamen Frederikke har Ret, sagde Anna — 

Mor sidder altfor meget stille. 

— Mor begynder at ligne Madam Nærup! nikkede 
Charlotte. (Madam Nærup var Distriktets uforme- 
lige Fødselshjælperske.) 

— Mor er dejlig! sagde Frøken Sofie og saa for- 
elsket paa Fru Line — Mor ligner en Enkedronning! 

— Med Dobbelthage! supplerede Frederikke og 
trak sig uden for Skudvidde . . . 

Men sandt var det, at der i de sidste Aar var 
kommet noget bredt og matroneagtigt over Fru 
Uldahl. Hendes længe bevarede ungpigeagtige Slank- 
hed var forsvundet. Men skøn var hun som altid 
med sit askeblonde Haar under den sorte Fløjelshue. 
Og hun førte sit Legeme med en Holdning og en 
rolig Anstand, der fik alle andre Kvinder, naar de 
kom i hendes Nærhed, til at synes smaa og ube- 
tydelige. 

— Tager Mor saa ikke med? 

— Nej, lille Sofie ... Og der er heller ikke Plads. 

— J°> ) e S kan sidde paa Bukken. 

— Nej, der skal Tyrk være, ellers gaar han rundt 
her og græder hele Eftermiddagen. — Saa telefo- 
nerer jeg altsaa til Ravnsholt og spørger, om Onkel 
vil ha' Jer . . . 

Og det gjorde hun. Og Joachim svarede personlig 
fra sin Seng, at han glædede sig til at se »Firklø- 
veret«. 

Saa rent dødsens var han da ikke; om end hans 
Stemme havde lydt lidt mindre buldrende end ellers. 

Køreturen til Ravnsholt foregik i den lille Char- 
abanc. Siden Jomfru Helmers Københavnsrejse be- 
nyttede ingen af Gaardens Damer godvillig Lan- 

daueren. Og den gamle lukkede Karosse, Flueska- 
bet kaldet, fra Etatsraadens Tid, var for tung for 
Vejene. 

Frøkenerne sad bag i Vognen hyllet i Sjaler og 
Pelsværk, thi det var blæst op til en halv Storm. 

Og foran paa Bukken sad Tyrk, der stor og mæg- 
tig ragede frem højt over Hovedet af Kusken. 

Der blev ikke talt meget under Køreturen; man 
havde nok at gøre med at holde sammen paa Sja- 
lerne. Kun af og til, naar Blæsten blev særlig ond- 
artet, vendte Lars sig om fra Forsædet og raabte: 

— Frysser I, Frøkner? 

Hvortil regelmæssig en af de unge Piger hylede: 

— Nej— i . . .! 

Uden for »Familiehuset« stod Spat-Marie og Maren 
Ørentvist og fløj i Blæsten: 

— Der er di fra Gaarden! sagde Marie — 
Se Tyrkenl 

Hun og Maren havde baaret Pigen Alexandra om 
i Læ af Gavlen. Skiftingen skulde gerne ud et Par 
Gange om Dagen, hvordan Vejret saa var, havde 
Doktoren sagt. Og nu sad hun i sin Stol indbyldtet 
i Dyner og Klæder. Man saa ikke andet af hende 
end hendes frygtelige Underansigt, hvis forlængede 
Kæbeparti lignede Trynen paa et Svin. 

— Da — a' . . . ! hilste Konerne ydmygt, da Vog- 
nen rullede forbi. Men straks derpaa tilføjede Spat- 
Marie lavmælt: 

— En op, en anden ned! Der agér di, og der sid- 
der hun! 

Frøkenerne nikkede venlig til Genhilsen. Men da 
Vognen var naaet et Stykke bort fra Huset, lød det 
pludselig fra Frederikke: 

— Hvem af os synes I, hun mest ligner? 

De brast alle fire ud i en underlig anstrengt 
Latter; og Frøken Sofie sagde hurtig: 

— Vi taler ikke til Mor om, at vi har set hende! 
Og saa forsvandt Huset bag Møllebanken. 

Da Charabancen var naaet et Stykke ud ad Lande- 
vejen, vendte Lars sig pludselig om: 

— Der kommer Hofjægermesterens, Frøkner! 
Og umiddelbart efter holdt to Ryttere, en Herre 

og en Dame, fulgt af en Meute halsende Hunde, 
deres Heste an hver paa sin Side af Køretøjet, der 
ligeledes standsede. 

Det var ganske rigtig Hofjægermesterens, Palle 
Uldahl til Hvidgaard og Frue. Han var en lyshaaret 
Kæmpe med et vældigt Fuldskæg, der naaede ham 
langt ned paa Brystet. Hun høj, slank, næsten ma- 
ger, med gnistrende sort Haar og smaa, gyldenlak- 
brune, længselsfulde Øjne. Dertil var hun stærkt 
sminket; og hendes Læber var smalle og blodrøde. 
Frøken Sofie havde engang sagt om hende, at hun 
saa »skæbnesvanger« ud. 

— Hvad Fanden, Pigebørn, er I ogsaa ude i det 
Vejr! raabte Hofjægermesteren. 

— Vi kunde kende Jer paa Tyrk! lo Fruen. 
Frøkenerne kom frem af Sjalerne: 

— Goddag, Onkel Palle! Goddag, Tante Mona! 
Ja, vi er skam! 

— Goddag, Goddag, Unger! Hofjægermesteren 
slog ud med Haanden — Skad I til Ravnsholt? . . . 
Vil Du s t a a ! tordnede han i det samme til Hesten 
og strammede Tøjlerne, saa Dyret stejlede — Hele 
Familien er nok paa Tæerne i Dag! lo han derpaa 
— Vi mødte Kragholmer-Kareten før med Fru 
Karen; hun kørte, som der var Ild i Enden paa 
hende. 

— Er Tante Karen ogsaa . . . ? 

— Ja — h! Alle Testamentejægerne er paa Krigs- 
stien. Men den Gamle vil ikke se os for sine Øjne 
. . . Det er dog Satan til Blæst! . . . Men saa hold 
dog Kæft, Hunde! . . . han har lukket Døren for sig, 
har Fatter Joachim, og sat Madam Pompadour født 
Henriksen udenfor paa Vagt. Vi slap da ikke ind; 
og I andre gør det saagu 1 heller ikke! 

— Jo, Onkel har selv . . . begyndte Frøken Anna. 

Men før hun fik talt ud, foretog Hofjægermeste- 
ren et pludselig Chock imod Hundene, der for gø- 
ende og glammende rundt omkring Vognen, hvor 
T y r k fra Bukken sekunderede dem med sin Tønde- 
bas — Fanden skad staa i Jer! tordnede han og slog 
med sin Ridepisk ned mellem Dyrene, saa at de 
hylende spredtes til alle Sider — Det er jo ikke til 
at høre Ørenlyd! . . . Kom m saa, Mona! Skægget flyver 

Gustav Wied: Fædrene æde Druer — 8 

af mig! raabte han videre, da et Vindstød i det 
samme gav sig til at flaa i ham — Her er ikke til 
at være! . . . Farvel, Pigebørn! Og god Lykke! Ja, 
vi ser Jer vel ikke paa Hvidgaard, før vi skal dø? 
Men der bliver ikke noget at hole, for vi æder det 
op! . . . Kom saa, Mona! 

Det havde været Hofjægermesterinden umuligt 
at faa sin Hest til at staa rolig. Stormen og Hun- 
dene gjorde den nervøs. Den havde danset og stam- 
pet og prustet, saa at hendes Ridedragt var ganske 
oversaat med hvide Skumflager. — Nu slog hun 
leende ud med Haanden til Afsked og satte i Fir- 
spring efter sin Mand fulgt af den halsende og lar- 
mende Meute: 

— Farvel, farvel! Og hils den dejlige Fru Line! 
Frøken Sofie kiggede efter hende: 

— Tante Mona er nu storartet! sagde hun af- 
gjort — Saa kan I andre sige, hvad I vil ! 

— Jamen Gud, Pigebarn, lo Frederikke — vi har 
jo ikke sagt et Muk! 

Der kom et brølende Vindstød; og Frøkenerne 
forsvandt bag Sjalerne ... 
Lidt efter tittede Frøken Sofie igen frem: 

— Der ligger Egesborg! sagde hun og pegede ud 
over Markerne mod en stor, hvid, firkantet Byg- 
ning, op til hvilken der førte en Allé af gamle, vejr- 
bidte og halvt udgaaede Egetrær. 

— Ja, sagde Anna, som havde besøgt Gaarden i 
Bedsteforældrenes Tid — der var dejligt! Sikke 

Stuer! Og sikken Udsigt fra Selskabsværelserne paa 
første Sal! 

— Og nu bor vi paa en Fallitgaard! sagde Frøken 
Charlotte. 

— Ja, vi er jo alle Vorherre en Fallit skyldig! 
nikkede Frøken Frederikke. 

Men Frøken Sofie krøb ind bag sit Sjal og suk- 
kede . . . 

Da Charabancen rullede ind paa Ravnsholts 
Grund, strøg en lukket Vogn forbi for udgaaende: 

— Det var Kragholmeren! meldte Lars fra Buk- 
ken — Jeg saa Fruen indvendig. 

JMadam Henriksen (af Hofjægermesteren døbt: 
Pompadour) hed den store, tavse Bondekone, der 
havde været Onkel Joachims Husbestyrerinde i hen- 
ved tredive Aar. Hun var kommen til Gaarden, da 
hun var en fem-seksogtyve, havde styret Huset 
for ham til hans fulde Tilfredshed og engang imel- 
lem faaet et Barn med ham, iatt fire. Men de var 
alle døde kort efter Fødselen, og to af dem havde 
været ligesaa fæle og uhyggelige Misfostre, som Nils 
Uldahls og Spat-Maries Alexandra. Men selv havde 
Madam Henriksen fra sit Giftermaals Tid tre vel- 
voksne Sønner, tre tavse, paalidelige og arbejd- 
somme Mennesker ligesom Moderen. De tjente alle 
paa Ravnsholt nu i forskellige Stillinger, spiste og 
sov sammen med de andre Karle og stod med Hat- 
ten i Haanden, naar de talte til Godsejeren. Men 
han kunde godt lide dem og udmærkede dem paa 
mange Maader baade for deres egen og for deres 
Moders Skyld. 

Da Vognen med Tyrk og de unge Damer gjorde 

Holdt foran Hovedtrappen, kom Madam Henrik- 
sen frem i Døren: 

— Men Gud Fader, se Hunden! sagde hun og 
glemte helt at hilse paa Damerne — har han sat 
der hele Vejen i det Vejr? 

— Ja, han har saamænd! 

— Det er Synd a' Jer . . . 

— Aa, han er jo godt klædt paa! 

— Hvordan gaar det med Onkel? 

— Jo — e . . . Men lad dog Hunden komme ned 
og ind i Varmen! 

— Madam Henriksen tænker slet ikke paa os 
andre! lo Frederikke. 

— Naa — e, Menneskene klarer sig nok! 
Frøken Sofie fløjtede Tyrk ned fra hans Sæde. 

— Der er Varme i Kontoret, hvis Frøkenen vil 
ta' ham der ind. 

— Maa vi andre ogsaa komme med? 

— Ja, værsgod . . . 

Madam Henriksen aabnede Døren til Kontoret. — 
Det var et stort nøgent Rum med sandstrøet Gulv, 
simple Træmøbler og en lille, fedtet Voksdugssofa. 
Henne i et Hjørne buldrede en Jærnkakkelovn.- Der 
var kun et Kappegardin for Vinduet. 

— Hvordan har Onkel det? spurgte Frøken Anna. 

— Jo— e . . . 

— Maa vi komme ind til ham? 

— Ja, Frøknerne er jo bestilt ... Men nu 

skal jeg hente Kaffen. Og Hunden kan faa et Fad 
Mælk. 

— Han vil hellere ha* Kaffe, Madam Henriksen. 
Madammens Øjne voksede: 

— Drikker han Kaffe? 

— Ja — e ... lo Sofie. 

— Og saa skulde jeg hilse fra Godsejeren, at der 
stod Cigarer henne paa Hylden. 

— Tak . . . 

Pludselig rundedes Konens Øjne af en ny sinds- 
forvirrende Tanke: 

— Ryger han kanske ogsaa, Hunden? 
Pigebørnene brast i Latter: 

— Nej, nej, nej! 

— Ja, vi kunde jo aldrig vide, naar I andre gør 
det! . . . Men det ender skidt med den Rygen, til- 
føjede hun — Tobak er for Mandfolk ! 

— Fars Søstre røg jo ogsaa . . . mente Frede- 
rikke. 

— Jamen, hvor røg de ikke ogsaa hen! sagde 
Pompadour — Men nu gaar jeg ud efter Kaffen. 

Da Kaffen var drukket, førte Madam Henriksen 
de unge Damer ind gennem to iskolde, salsagtige 
Dagligstuer, hvor de sparsomme Mahognimøbler 
stod stift opstillet langs Væggene, og hvor man 
maatte balancere frem i Gaasegang ad smalle »Lø- 
bere«. 

Frøken Charlotte tog Mod til sig og spurgte: 

— Hvorfor kom de fra Kragholm og Hvidgaard 
ikke ind til Onkel, Madam Henriksen? 

— Fordi Godsejeren ikke vilde se dem, lød det 
kort — Og Frøknerne maa heller ikke gerne blive 
der ret længe; Godsejeren kan ikke taale det. 

Fra Dagligstuerne naaede man gennem Spise- 
stuen ud i en lang, skummel Korridor med mange 
Døre. Paa en Bastmaatte udenfor én af dem laa 
Rinaldo, Onkel Joachims gamle Hønsehund. Den 
var saa gammel, at det ikke længere gav nogen Lyd, 
naar den gøede. 

— Her skal vi ind, sagde Henriksen og strøg Hun- 
den kærtegnende over Ryggen, før hun aabnede Dø- 
ren. — Men Frøknerne maa skræve over ham, for 
han kan ikke flytte sig. 

Rinaldo løftede Hovedet, da han sansede de Frem- 
mede, og markerede en Gøen ved at aabne og lukke 
Gabet et Par Gange; saa sank han sammen igen; og 
Damerne slap over ham . . . 

Inde i sit Soveværelse sad Onkel Joachim halvt 
oprejst i sin Seng støttet af mange Puder. Hans 
svære Krop var frygtelig afmagret og stod knoglet 
og kantet frem under Skjorten. Ansigtet var graa- 
gult, og det hvide Haar og. Skæg pjusket og uredt. 

De fire Søstre blev forskræmt staaende tæt inden 
for Døren, medens de uvilkaarlig famlede efter hin- 
andens Hænder. 

Joachim saa missende hen imod dem; hans Øjne 
var ligesom falmede: 

- Er det Firkløveret . . . ? spurgte han. 

— Ja . . . 

— Ho, ho! lo han hult — det betyder Lykke! . . . 
Kom nærmere Tøse! Hans Stemme havde endnu be- 
varet en Del af sin gamle Klang. 

Pigebørnene nærmede sig, men dog stadig i Klump. 

— Er I der allesammen? Jeg ser saa daarligt . . . 

— Ja, vi er her allesammen . . . det var Anna, 
der talte — Hvordan har Onkel det? 

— Sæl Tak! Skidt! sagde den Gamle — Kom helt 
herhen! 

De unge Piger gled hen til Sengen. Joachim strakte 
en Haand frem og fik fat i en af dem: 

— Hvem er det? 

— Sofie . . . 

— Jeg synes, Du tuder, Tøs? Ser jeg ud, som jeg 
skal dø? 

— Ja . . . sagde Sofie og brast i høj Hulken. 
Han slængte ligesom i Vrede hendes Haand fra 

sig ... I det samme gav et Telefonapparat, der 
stod paa Bordet ved Siden af Sengen, sig til at ringe. 

— Henriksen! sagde han buldrende — spørg, 
hvad det er! 

Pompadour, der havde puslet lydløst om i Værel- 
set, satte Tragten for Øret: 

— Jovel, ja . . jo . . Nu skal jeg spørge Gods- 
ejeren! — Det er Købmand Nielsen, der forhører, 
om vi kan hente de Oliekager i Morgen . . . ? 

— Nej, sagde den Gamle — i Morgen skal vi køre 
Roer hjem. 

— Godsejeren vilde bevise ham en Tjeneste, sa'e 
han . . . 

— Saa— e? Sig, at vi skal komme paa Fredag 
... Og ring af! 

— Jo . . . 

— Hvem er saa det? spurgte han og greb fat i 
et af de andre Pigebørn. 

— Frederikke . . . 

— Tuder Du ogsaa? 

— Næi . . . Onkel bliver nok rask igen. 

— Sludder! Gu* gør jeg ej! . . . Kys mig! 
Frederikke bøjede sig ned og kyssede ham. 

— Det bliver nok det sidste Smask i denne Kon- 
ges Tid! mumlede han. 

— Nu skal Frøknerne gaa . . . sagde Madam Hen- 
riksen rolig, men bestemt — Doktoren har sagt, at 
Godsejeren maa ikke snakke for meget. 

Pigebørnene trak sig hen imod Døren: 

— Farvel, Onkel Joachim ... Og god Bedring . . . 

— Farvel, Tøse! I faar hver tredive Tusind Kro- 
ner efter mig . . . det var vel det, I vilde ha* 
at vide? . . . Men I giver ikke Jeres Vi nd- 
bøjtel af en Far en Øre af dem, naar 
han nu snart gaar fallit! Hører I? 

— Ja ... ! sagde Anna forskrækket. 

— Og hør saa lidt her . . . vedblev den Gamle, 
og der lagde sig et ondt og hoverende Smil om hans 

Mund — Sig til ham fra mig, at det kan ikke nytte, 
at han snuser efter Elfenbensstokken, for jeg ta'r 
den med mig i Kisten, hæ! 

Da de unge Damer igen sad bænket og indpakket 
paa Charabancen, spurgte Frøken Charlotte: 

— Hvad er det egentlig, Onkel fejler, Madam 
Henriksen? 

— De kalder det Kræft i Leveren. 

— Mener Doktoren, at det er farligt? 

— Det gør han vel . . . 

Og idet hun kastede et Blik op mod Tyrk, der 
igen tronede paa Bukken, tilføjede Madammen — 
Det var da rart, at Vinden har dovet sig lidt . . . 
for Hundens Skyld. 



JTlof jægermester Palle Uldahl var en Brodersønne- 
søn af Etatsraadens Fader. Familien havde i to Ge- 
nerationer tjent sig en betydelig Formue som Plan- 
tageriejere paa St. Croix i den gode Tid. Palle var 
bleven opdraget hos sin Moders Slægt i Danmark; 
og da han var atten-tyve Aar, solgte Faderen, Jakob 
Reinhold, der imidlertid var bleven Enkemand, sine 
vestindiske Besiddelser, drog tilbage til Fædrelandet 
og købte efter Nils Uldahls Anvisning Herregaarden 
Hvidgaard, beliggende et Par Mil norden for Havs- 
lunde. Det var rart, at Familien blev samlet, mente 
Nils; det styrkede den og stivede den af mod det 
overhaandtagende Bondevælde. Men et Aars Tid 
senere ragede han og Jakob Reinhold uklar i An- 
ledning af en fed Dame paa Byens Marked og blev 
Uvenner for Livstid. 

Palle, der imidlertid havde lært Landvæsenet, kom 
nu hjem til Hvidgaard som en Slags Overinspektør. 
Det gik udmærket i en Aarrække, thi Fader og Søn 
holdt meget af hinanden og var altid kommet for- 
træffeligt ud af det sammen. Men saa arriverede der 

engang et Beriderselskab til Købstaden. Alle Egnens 
Uldahler mødte op til Premieren, ogsaa Fader og 
Søn fra Hvidgaard. Men fra den Aftenstund at 
regne var Freden ogsaa for stedse forbi imellem 
dem. 

Mona Lisa hed hun paa Programmet. Og hun var 
en Djævel af en Jokeyrytterske, slank og katte- 
smidig i sit kødfarvede Trikot; gnistrende sorthaaret 
og med gulbrune Salamanderøjne. Og særlig kunde 
hun, naar Hesten som Sortie satte over Barrieren 
med hende liggende henad Ryggen udstøde et Skrig, 
der fik de mandlige Tilskuere til at spjætte med 
Benene, som vilde de sætte efter hende . . . 

Ogsaa de to Uldahler fra Hvidgaard spjættede. 
Men -de beherskede sig, idet de saa sky til hinanden 
uden at tale. — Men den næste Aften var de igen 
i Circus. Og den næste igen, saalænge Selskabet 
gav Forestillinger i Byen. Dog sad de ikke oftere 
som første Aften ved Siden af hinanden. Og de 
kørte ikke længere frem og hjem sammen. De und- 
gik hinanden og skulede ondt til hinanden. 

Og saa skete det efter Ingwersens Beretning, at 
da Beriderne havde afsluttet deres Optræden/ og 
indskibet sig for at drage videre til andre Egne, 
dukkede Palle Uldahl, da Skibet var naaet et Stykke 
ud i Fjorden, pludselig op af Kahytten og gik lige 
hen til Mona Lisa og bad hende om at blive hans 
Kone, Og førend hun endnu havde faaet svaret, 

saa de gamle Jakob Reinhold staa ude i Agter- 
stavnen og stirre paa dem, kridende hvid i sit An- 
sigt ... og rundt omkring paa Dækket stak frem 
bag hver sit Skjul Nils fra Havslunde, Frantz fra 
Kraghdlm og gamle Joachim fra Ravnsholt . . . 
Da brast Mona i en bragende Latter og faldt Palle 
om Halsen. — 

Et halvt Aars Tid efter døde Jakob Reinhold, og 
de to Unge flyttede ind paa Hvidgaard . . . 

Men Børn fik de ingen af: Thi paa alfar Vej gror 
intet Græs! siger gamle Jomfru Ingwersen. 



lividgaard var en Idyl . . . : en firelænget, én- 
etages Bygning, hvidkalket med rødt Tegltag og 
omflydt af Grave med hvide Broer og hvide Svaner. 
Paa den gruslagte Gaardsplads en hvidkalket Sand- 
stens-Fontæne og spraglede Paafugle, der slog Ha- 
lerne i Hjul ... Og baade Gaard, Have og Park 
lunt gemt imellem høje, skovklædte Bakker. Vinden 
kunde hyle" og brumme i Skovene oppe langs Bak- 
kekammene, nede i Havens Gange og Gaardens 
Stuer var den stilleste Ro . . . 

At sige i Jakob Reinholds Tid. Thi med Fru Mona 
holdt ogsaa Stormen og Uroen sit Indtog paa Hvid- 
gaard, og Idyllen fløj over i Historien. 

Hun føg nemlig, som et Uvejr gennem Huset. 
"Vægge blev revet ned, Døre og Vinduer blev 
flyttet, Lofter blev hævet, og Gulve blev sænket. 
Og da hun havde raset færdig indendørs, gik 
hun løs paa Haven og Parken. Hun vilde ha* 

Vuer! sagde hun. Og hun lod de stolteste Træer 
fælde, naar de stod hendes Planer i Vejen. Ja, ud 
for sine Dagligstuevinduer lod hun endogsaa Skoven 
hugge om og Bakken skære igennem, saa at Østen- 
stormen nu strøg livsaligt ned gennem Haven, af- 
sved Roserne og fik Kakkelovnene til at ryge. Men 
hun beordrede Roserne gravet op og Skorstenene 
forlængede, hvorved hun ødelagde baade Havens 
og Bygningens Skønhed: 

— Blæse med det, sagde hun — bare vi f aar 
Luft! 

Og for at holde sig med Selskab, naar Manden 
var af Gaarde, gav hun sig til at samle paa Hunde. 
Hun drev det til paa én Gang at huse fjorten, alle 
af forskellig Race. En grand danois stor som et Føl 
og videre ned til en Bologneser ikke større end en 
god Rotte. 

Fru Monas Vugge havde staaet paa en fjerde Bag- 
sal i København; og hun var døbt Elise Mortensen. 

Men nu hed hun altsaa Hofjægermesterinde Ul- 
dahl og regerede uindskrænket over sin Kæmpe af 
en Mand, der aldrig havde tænkt sig Muligheden af 
at kunne nyde de Glæder hos en Kvinde, som hun 
bød paa. — Hendes Legeme var som levende Ild, 
naar han søgte det. Hun slog sammen om ham som 
Flammer. Og han lod sig frydefuld fortære. 

— Hvis jeg nu var bleven gift med din Far . . . ? ■ 

sagde hun til ham engang midt under en saadan 
Ildsvaade. 

Og uden Tøven svarede han: 

— Saa var jeg bleven din Elsker! 

Hvorpaa han atter forsvandt i Luerne. 



J ens Oluf Rasmussen, Degn og Kirkesanger ved 
Havslunde Skole, stod en Dag kort før Jul ude i 
Skolegangen, og hans Kone kom fra en Dør, der førte 
ind til Lejligheden. 

Da hun saa ham, slog hun Hænderne sammen i 
Rædsel: 

— Men, hvad er det dog, Du bestiller, Jens Oluf! 
Han vendte sig hurtig: 

— Hvad har Du her at gøre? 

— Aa, Jens Oluf, Jens Oluf . . . ! 

— Gaa din Vej, Oline! 

— Jeg synes, Du staar og spytter paa Børnenes 
Mad, Jens Oluf . . . Aa Gud, aa Gud, hvad skal 
det dog blive til med Dig! 

Han gik frem imod hende med Hænderne løftet 
som til Slag: 

— Nu gaar Du, Oline! Eller jeg svarer ikke for 
mig selv! 

Men saa fik han et Hosteanfald og sank sammen- 
knuget og foroverbøjet ned paa en Bænk. Konen 

Gustav Wied: Fædrene æde Druer — 9 

løb til og støttede hans Hoved med sine Hænder. 
Inde i Skolestuen larmede Børnene. 

— Jens, Jens, dette kan jo ikke blive ved . . . 
hun tænkte kun paa den frygtelige Opdagelse, hun 
havde gjort; Børnenes Tummel hørte hun ikke . . . 

Hosteanfaldet var overstaaet. Den Syge lukkede 
Øjnene og lænede sig kraftløs tilbage mod Væggen. 
Store, tunge Sveddraaber gled ham ned over An- 
sigtet. 

Konen tog sit Lommetørklæde frem og tørrede 
dem af: 

— Skal jeg ikke slippe Børnene fri, Jens, og bringe 
Dig til Sengs? 

— Nej ... i Overmorgen skal de jo ha* Juleferie 
. . . han aabnede langsomt Øjnene, der laa dybt i 
deres Huler omgivet af mørke Ringe; og Blikket 
syntes at vokse frem langvejs fra, fra Mile borte, 
træt, ydmygt, forpint og forjaget: 

— Jeg véd snart ingen Raad længere, Oline . . . 

— Jamen, hvor ku' Du dog gøre det? 

— Jeg ku* gøre det, der var meget værre, naar 
det kommer over mig . . . 

— Hvad for nogen Mellemmader er det, Du har 
spyttet paa? 

— Det er vel de tre, der staar aabne ... 

— Saa ta'r jeg dem med mig . . . Du kan jo saa 
sige til Børnene, at de kan komme ud i Køkkenet 
og faa noget andet . . . Jeg siger saa til dem, at 
det er Hunden, der er rendt med dem. 

— Ja . . . 

Konen rejste sig og gik hen til Vindueskarmen, 
hvor der laa mange Stabler smaa Frokostpakker. 
Hun tog de tre øverste, hvis Papir var løsnet. Saa 
vendte hun sig. Den Syge var igen sunket tilbage 
mod Væggen. I Skolestuen var Larmen vokset: Bør- 
nene raabte, skreg, lo og trampede. 

— Skal jeg ikke hellere kvitte dem for i Dag, 
Jens, at Du kan faa lidt Ro? 

— Nej . . .! sagde Degnen pirrelig, rejste sig 
med et Ryk og gik ind til Børnene. 

I samme Nu, han viste sig i Døren, forstummede 
al Lyd derinde. 

Jens Oluf Rasmussen var, ligesom Lig- Johanne, 
et Vildskud paa den Uldahlske Stamme. 

Men Jens var en $øn af Nils. 

Overleveringen fortæller, at denne en Dag i sine 
bedste Aar kom ridende fra Thorsminde ind paa 
Rasmus Olufsens Gaard, Lillegaarden, et Fæste un- 
der Egesborg Gods. 

— Er din Kone hjemme? spurgte han. 

— Jo, sagde Rasmus Olufsen med Huen i Haan- 
den — hun er oppe i Stuen. 

— Vil Du holde ved Hesten saalænge ... jeg 
skal tale med hende. 

— Jo, sagde Rasmus Olufsen. 

Tyve Minutter senere red Hr. Nils atter bort. 
Og ni Maaneder efter blev Jens født. 

Han blev Rasmus Olufsen og Hustrus første og 
eneste Barn. Og han blev et sygeligt Barn, under- 
lig nervøs og forknyt; men skrap til Bogen, hvor- 
for han senere kom paa et Seminarium, hvor han 
klarede sig vel. Og efter et Par Hjælpelærerpladser 
rundt i Omegnen fik han paa Sogneboernes Op- 
fordring Ansættelse her ved Havslunde Skole. 

Nu var han kommen til Kræfter, og smuk og 
statelig saa han ud med sin ranke Skikkelse og sit 
store Fuldskæg. Og da han var af et mildt og kær- 
ligt Sindelag, blev han vel lidt af Børn og Voksne. 
I Kirken klang hans kønne Røst højt over alle an- 
dres. Pigerne saa mildt til ham. Og omsider blev 
han gift med en velhavende Gaardmandsdatter fra 
Nabosognet . . . Men et halvt Aar efter brød saa 
Sygdommen ud. 

Det var »Brystsygen«. Han hostede hult og tære- 
des hen. Det var, som prikkede der ham tusinde 
Naale i Lungerne, sagde han. Hans Ansigt blev 
lille og gulblegt bag Skægget. Og hans Øjne blev 
onde. Thi han, der før havde været blid og mild og 
nynnende seminaristglad, begyndte lidt efter lidt 
at hade Livet, og hvad Livets var. Han var kun 
syvogtyve Aar gammel, men følte sig, alt som 
Sygdommen skred frem, bitter og mistrøstig som 
en Olding, der ikke taaler at se Ungdommen gro 
og glædes omkring sig. I Skolen, hvor han før 
havde været elsket og forgudet af Børnene for sin 
forstaaende Munterheds Skyld, sad han nu tavs og 

haard og vogtede agtpaagivende paa en Overtræ- 
delse for med Skadefryd at slaa ned over Synderen. 
Og det var helst de rødmussede og livsstruttende, 
han udvalgte sig som Ofre: 

— Er D u en stor Dreng? kunde han spørge, og 
Smilet om hans smalle Mund blev lystent og rov- 
dyragtigt — Nej, nu skal jeg vise Dig, hvordan 
det er at blive stor! og med sine magre Fingre greb 
han Forbryderen fat i de smaa Haar ved Tindin- 
gerne og løftede ham i Vejret: 

— Voks, voks! sagde han og løftede højere og 
højere, indtil den arme Synder balancerede hel toppe 
paa Spidsen af sine smaa, fortvivlede Tæer: 

— Saadan er det at vokse, min Dreng! sagde 
han — Saadan er det at blive stor! ... Og nu kan 
Du gaa ned og glæde Dig! 

Og han sendte Fyren bort med et Spark, saa han 
trimlede . . . 

Saaledes var Jens Oluf Rasmussen blevet. 

Og i Dag havde altsaa hans Kone opdaget, at 
han i sit syge Had til Liv og Sundhed stjal § sig til 
at spytte sine Sygdomsspirer ud paa Skolebørnenes 
medbragte Mad. 



Ogsaa for Herskabet paa Havslundegaard blev 
det en krank Julefest ... 

Thi første Juledag, Eftermiddag Klokken tre, 
fandt Fodermester Voldby, da han kom op paa 
Stænget for at brække et Skift Hø ned til Kreatu- 
rerne, Forvalter Jensen hængende død paa en af 
Hanebjælkerne — og han havde nok først gjort 
Forsøg paa at drukne sig i Hesteparken, thi hans 
Tøj var vaadt og skident til midt paa Brystet. 

— Naa, saadan sku* det ende . . . ! sagde Voldby 
og gav sig sindig til at skære Strikken over med 
sin Foldekniv — Jakobsen! raabte han ned i Stal- 
den, hvor Eleven gik og fordelte Høet rundt i Kryb- 
berne — Jakobsen! . . . Forvalteren har hængt sig 
heroppe! 

— Hva' har han . . .! sagde Jakobsen og slap 
den Favnfuld Hø, han havde staaet med, bardovs 
i Gulvet. 

Jakobsen var en stor, sværlemmet Gaardmands- 
søn paa en sytten-atten Aar. Og det vår første Gang, 
han var mellem Fremmede . . . 

Voldby baksede med Liget for at faa det op paa 
Armene: 

— Ja, han har ... og han er allerede kold . . . 
Vil Du ta* imod ham. 

— Nej! 

— Sludder! Stil Dig nu op lige under Nedkastet, 
saa la'r jeg ham saa gelinde glide . . . Naa bli'r det 
til noget! 

Den Dødes strittende Ben viste sig allerede i Aab- 
ningen. 

Jakobsen var bleven hvid som et Lagen og skjalv 
over hele Kroppen: 

— Jeg tør ikke, Voldby . . . 

— Sludder! Ta' nu fat! . . . Har Du fat? 

— Ja . . . 

— Ja, saa kommer han! 

Forvalterens svære Krop gled langsomt frem gen- 
nem Hullet stiv som en Bjælke. 

— Jeg tør ikke, jeg tør ikke . . . ! stønnede Eleven. 

— Er Du gal, Dreng! Vil Du holde fast! Jeg 
har jo sluppet! 

Liget begyndte pludselig at tage Fart ud over 
det glatte Hø. Og idet det faldt tungt ned i Favnen 
paa Drengen, der ikke kunde magte det, trængte 
der sig en Lyd af indeklemt Luft frem af .dets Hals: 
Bæ — uv! ræbede det lige ind i Ansigtet paa ham. 

Men da slap Eleven vild af Rædsel sit Tag i den 
Døde og for tudende som en maanesyg Hund ud af 
Stalden: 

— Jeg forvinder 'et aldrig! skreg han — Jeg for- 
vinder 'et aldrig! Det skulde Voldby ikke ha* faaet 
mig til! Jeg forvinder 'et aldrig! 

Og medens han flygtede hen over Gaardspladsen 
og ud over Markerne, svingede han sindssygt Ar- 
mene rundt og rundt over sit Hoved som to Mølle- 
vinger . . . 

Allerede flere Dage førend Godsejeren vendte 
hjem fra Rigsdagen for at holde Juleferie, var der 
kommet en sær Uro over Forvalter Jensen. Han 
luskede og lurede omkring Jomfru Helmer, og hun 
havde ikke Fred for ham. Et Par Gange havde han 
endogsaa lagt Haand paa hende; og hun havde 
maattet tilkalde Hjælp for at faa ham vist ud af 
sit Værelse. 

— Jeg gør en Ulykke paa en af vos! truede han 
uden for Vinduet — hvis Du la'r ham røre ved Dig! 

Men hun lo imod ham: 

— Du hytter Dig vel, tænker jeg! 

Saa kom Juleaften. 

Nils Uldahl havde villet tvinge igennem, at Jom- 
fru Helmer skulde inviteres over i Herskabsbygnin- 
gen og spise med Familien. Men Fru Line havde paa 
sin rolige, ligevægtige Maade, der afskar enhver Dis- 
kussion, sagt, at i saa Tilfælde maatte han og Da- 
men indtage Nadveren alene, for hun og Pigebør- 
nene vilde da spise paa deres Værelser. 

Herover var Nils blevet saa forbitret, at han slet 
ikke havde vist sig den ganske Dag. Og da der 
Klokken syv blev kaldt til Bords, tog han demon- 
strativt sit Overtøj paa og gik ned i Økonomibyg- 
ningen, hvor han tilbragte den hele Aften — og 
Natten med. 

Men om Morgenen havde Forvalteren passet ham 
op i Ladegaarden og truet ham paa Livet med en 
Todtenslæger. Og var det rasende Menneske ikke 
blevet overmandet af Gaardens Karle, havde han 
vel ogsaa udført sit Forsæt. Nu slog de ham i 
Stenbroen og slæbte ham over paa hans Kammer 
og laasede Døren. 

Men op ad Formiddagen var han saa brudt ud. 
Og nu laa han fredelig og stille under et Heste- 
dækken ovre i Foderloen . . . 



O amme Dags Aften . . . 

Oppe i Fru Lines store Soveværelse, der til Dels 
var møbleret som Salon, sad hun og Døtrene. De 
tyede altid her op i vanskelige Tider, thi de følte 
sig tryggere her end i Dagligrummene nedenunder, 
hvor Faderen pludselig kunde bryde ind og snakke 
op og lade som ingenting for saa lidt efter brum- 
mende at forsvinde igen, naar han mærkede, at 
hans Ord ingen Genklang fandt. 

Frøken Anna sad som sædvanlig og læste, eller 
lod, som hun læste. Mest døsede hun over Bogen 
med Øjnene halvt lukkede. 

Frøken Charlotte og Frøken Frederikke sad med 
deres Piber over et Parti Skak. Fru Uldahl lagde 
Kort op; og Frøken Sofie laa saa lang hun var 
henad Gulvtæppet med Tyrk som ^Hovedpude. 

Der var Dødsensstille paa Gaarden. Klokken var 
mellem ni og ti. Paa Bordet under Hængelampen 
stod en Skaal med Klejner og Pebernødder. 

Pludselig skød Fru Line lidt utaalmodig sine Kort 
sammen: 

— Nu skal vi i Seng, Børn! 

— Hvad er Klokken? spurgte Sofie uden at røre 
paa sig. 

— Et Kvarter i ti. 

— Hvordan tror Mor, at hun vil ha' det i Nat? 
Ved hun forstod man mellem Damerne i Her- 

skabsbygningen altid Jomfru Helmer. 

— Aa, hun er vist ligeglad! mente Charlotte med 
Ansigtet ned over Skakspillet. 

— Træk! sagde Frederikke ivrig — Det er 
Dig, der skal trække! 

Saa blev der en Pause. Man hørte en Dør blive 
slaaet haardt i et Steds fjernt i Huset. Det var 
Nils Uldahl, der gik i Kælderen efter Vin. Han var 
igen begyndt kraftig at drikke, naar han var hjemme. 

— Tror Mor, at Far er ulykkelig? spurgte Frøken 
Sofie pludselig. 

— Ulykkelig . . . lille Sofie? 

— Ja, jeg mener, om han saadan altid gaar rundt 
og er bedrøvet? 

— Næi . . . hvorfor mener Du det? 

— Aa, ikke for noget . . . 

Fru Line rejste sig og gik hen til sin ældste Datter: 

— Nu skal vi i Seng, lille Anna. 

— Ja . . . sagde Anna uden at løfte Øjnene fra 
Bogen. 

— Véd Mor, om Elev Jakobsen er kommen hjem? 
spurgte Sofie. 

— Nej . . . men det er han vel nok . . . Nu 
lukker jeg et Vindue op, Pigebørn, for Tobaksrøgen. 

Frøken Sofie, der ligeledes havde rejst sig, gik 
hen og stillede sig ved Siden af Moderen foran det 
aabne Vindue . . . det var det samme Vindue, hvor- 
fra Søstrene havde set Faderen køre bort med sin 
Elskerinde . . . Maanen og Stjernerne skinnede ned 
over den hvide Gaardsplads, hvor Sneen laa i sam- 
menskovlede Hobe. Nede fra Stalden lød Stampen 
af en Hest, og langt borte i Parken tudede en Ugle. 

Frøken Sofie for gysende sammen. Fru Line lagde 
en Arm om hende. 

— Fryser Du? Skal vi lukke? 

— Nej ... Se, hvor smuk Gaarden ser ud! 

— Ja . . . 

— Hvad tænker Mor paa . . . 1 i g e n u ? 
Fru Line smilede: 

— Paa at komme i Seng og sove. 

— Og véd Mor, hvad j eg tænker paa? 

— Nej ... ? 

— Jeg tænker paa, at hvis der nu med det samme 
kom gaaende en helt fremmed Mand dernede i Gaar- 
den, saa vidste han ikke noget af, at Forvalter Jen- 
sen laa nede i Laden og havde hængt sig ... 

— Skak! lød det i det samme triumferende 
fra Frederikke — Og mat! , , . Du er ogsaa 
mat ! 

— Vigtigper! sagde Charlotte og for op og satte 
sig paa Skødet af Søsteren — Lille Vigtigper! sagde 
hun og gav sig til at kæle for hende. 

Og saa trak de Kageskaalen hen til sig og be- 
gyndte at spise af Pebernødderne, idet de gensidig 
puttede dem i Munden paa hinanden og lukkede 
efter med et Kys. 

— Usch! mumlede Frøken Anna — det er væm- 
meligt at se paa Jer to . . . ! 



Ovre i Asylet stak de tre Gamle forlængst under 
Dynerne. Deres Julegaver havde de anbragt paa 
Stolene foran Sengene. Kun Jomfru Rottbøl laa tro- 
fast med den fornemste af sine i Armen. Det var 
en stor, smukt paaklædt Dukke, som hun havde 
faaet af Frøkenerne, og som hun havde døbt Niko- 
line efter sin for femogtyve Aar siden afdøde yngste 
Datter . . . 



Det store Ur i Spisestuen slog tolv. 

Tyrk, der laa paa Maatten foran Frøken Sofies 
Dør, bjæffede i Søvne. Han havde svagt fornemmet 
Lyden af knirkende Fodtrin paa Sneen udenfor i 
Haven. 

Det vax Sørine Folkekokkepige, der kom fra Jule- 
besøg hos sine Forældre. — Ved hendes Side gik 
Elev Jakobsen. 

Hun havde fundet ham flakkende rundt nede i 
Strandskoven forfrossen og fortvivlet. 

Og nu tog hun Drengen med hjem i sin Seng for 
at trøste og varme ham . . . 



.Tru Karen Uldahl fra Kragholm var paa Jule- 
besøg i Villa Seemann og sad i Dagligstuen og kna- 
sede Makroner i sig og drak Madeira. 

Fru Rositta stod i Profil foran Vinduet og satte 
Traad i sin Synaal. 

— Men sødeste lille Pige, sagde Fru Karen over- 
rasket — Du er jo med Barn! 

Rositta blev blodrød: 

— Kan det ses? spurgte hun og dalede hurtig 
ned paa Stolen ved Sybordet. 

— Ja, nu Du stod der imod Lyset . . .Jeg troede 
for Resten, at det var et overstaaet Stadium hos Jer? 

— Det troede vi ogsaa selv, Tante Karen. 

— Hvor langt er Du henne? 
Tanten saa yderst interesseret ud. 

— Paa femte Maaned. 

— Er Du ked af det? 

— Naa — aa . . . det nytter jo ikke. 

— Næ — e, Du har altid været en lille Filosof! 
Fru Karens Øjne blev nyfigne og skinnende: 

— Hør, lille Pige, sagde hun og lænede sig for- 



144 



troligt hen mod Niecen — er det sandt, at det er 
forbundet med en vis . . . æ . . . Vellystfornem- 
melse at føde et Barn? 
Rositta rødmede atter: 

— Men Tante Karen dog . . . ! 

— Ja, det har jeg nemlig hørt ... Jeg har jo 
aldrig selv været i den Situation . . . Men jeg har 
læst om det. 

Rositta bøjede Hovedet uden at svare. Fru Ka- 
ren sendte hende et hvast Sideblik og fortsatte der- 
paa ganske uden Overgang: 

— Skal I til Havslunde paa Fredag? 

— Ja . . . Isidor . . . Jeg tager ikke med. 

— Kan Du forstaa, lille Pige, at de holder Sel- 
skab saa hurtig oven paa det Selvmord? 

— Naa — aa ... 

— Det er naturligvis Line, der vil vise Verden . . 

— Nej, det er dog vist Onkel Nils . . . 

— Maaske. Men saa kunde hun dog sætte sig 
imod denne Forargelse. 

— Det er vist ikke saa nemt . . . 

— Aa, hvis hun vilde! Men hun gaar rundt der 
og behager sig i at spille den undertrykte . . . Hun 
er en daarlig Kone for Nils; han skulde tages paa 
en hel anden Maade. 

Fru Rositta smilede uskyldigt; men helt dybt inde 
i hendes Øjne kom og forsvandt en Lysprik ikke 
større end Spidsen af en Naal: 



145 



— Ja, sagde hun rolig — han burde have haft 
Tante Karen! 

Nu var det Fru Uldahls Tur til at rødme; og 
hendes Øjne flammede ondt. Men da Rositta sta- 
dig Saa lige uskyldig og uvidende ud, beroligede hun 
sig og nøjedes med at sige: 

— Ja, maaske ... Jeg har i det mindste vist 
mig en Opgave voksen, der var fuldt saa svær som 
hendes! . . . Naa, føjede hun saa til — Frantz har 
i de sidste Aar saamænd ikke givet nogen Grund 
til Klage; jeg er fuldt ud tilfreds med min Lod . . . 
nu; og der gaar ikke en Dag, uden at Frantz er mig 
taknemmelig! • 

— Jeg holder saameget af Onkel Frantz . . . 
sagde Fru Rositta mildt. 

— Ja, han er saamænd ogsaa et rigtig erkegodt 
Menneske . . . En Mand ender altid med at blive 
det, hans Kone gør ham til! Nu skal vi snart ha* 
Sølvbryllup. 

— Ja, det skal I jo ... i April? 

— J a ; °g hele Slægten skal samles, baade Heine- 
mann'erne og Uldahrerne. 

— Det bliver da morsomt . . . 

— Ja; baade jeg og Frantz glæder os ogsaa me- 
get dertil . . . Det bliver netop en Søndag, saa vi 
begynder med at gaa i Kirke og takke Gud; og om 
Aftenen er der saa Middag paa Kragholm. 

— Naa! 

Gustav Wied: Fædrene æde Druer — 10 

— Ja, Du og din Mand faar naturligvis ogsaa en 
Indbydelse. 

— Ja — e Tak ... 

— Apropos, lille Reseda . . . 

— Det maa Du ikke kalde mig! afbrød den lille 
Frue heftig. 

— Men Herregud, det gør jo din Mand . . . ! 

— Ja, netop derfor! Ingen andre maa! Jeg vil 
ikke ha' det! 

Hun var blevet ganske bleg af Ophidselse. 

— Naa, naa, godt Ord igen . . . ! sagde Fru 
Karen forbløffet — Men det var det, jeg vilde sige, 
fortsatte hun saa — véd Du, om Isidor har med 
Onkel Joachims Affærer at gøre? Man siger det. 

Rositta var atter blevet rolig: 

— Saa — e? sagde hun — Ja, jeg er ikke inde i 
min Mands Forretningssager. 

— Er han hjemme? 

— Nej, han er paa Kontoret. 

— Hør, kunde Du ikke underhaanden skaffe mig 
det at vide? 

— Nej, Tante Karen, det kan jeg ikke . . . Isidor 
vilde tro, at jeg var blevet vanvittig. 

— Er det da sandt, at I aldrig taler sammen? 

— Naa — aa, det er maaske lidt overdrevent. Men 
da aldrig om den Slags Ting; de morer os ikke. 

— Det maa da være frygteligt! 
Fru Rositta lo stille: 

— Tror Du ... ? 

Men Fru Karen, der var inde i sit, vedblev: 

— Har Du og din Mand været derovre? 

— Hvor? 

— Paa Ravnsholt ... nu han skal til at dø? 

— Vi kender ham jo næsten ikke. 

— ... Hvis din Mand er hans Executor! 

— Ja . . . 

— Er han da det? 

— Det véd jeg virkelig ikke, Tante Karen. 
Fru Uldahl satte vredt Tænderne i en ny Makron, 

saa at den brast med et Knæk: 

— Du er ganske umulig, lille Rositta! Du 
lever jo slet ikke i denne Verden! 

— Naa — aa . . . jo — o . . . lidt . . . 

— Pigebørnene fra Havslunde kom da ind til 
ham, da de var der. 

— Saa — aa, gjorde de det . . . 

— Hvad mon de talte om? 

— Det véd jeg ikke ... Jeg véd ikke engang af, 
at de har været der. 

— Naa, ikke ... Jo, j eg tænkte saamænd ogsaa 
saa smaat paa at tage derover; det er jo Frantzes 
kødelige Onkel . . . men man- trænger sig jo nødig 
paa; det kunde saa let misforstaas. 

— Mon . . . ? 

— Ja — e, det kunde ... Og sæt, man ikke slap 
ind! De fra Hvidgaard galoperede derover en Dag; 
men hun, Pompadour, som Palle kalder hende, 
viste dem af. 

— Saa — e . . . 

— Men jeg under dem det! 

— Ja, det gør Tante vel . . . 

— Ja, det ved Gud, jeg gør! Hvad vilde de der! 
. . . Har din Mand talt noget om, lille Pige, at 
Joachim har gjort Testamente? 

— Nej . . . 

— Ja, for Du véd vel, at han og Pompadour har 
levet som Mand og Kone i mange Aar! Og saa har 
hun jo de tre lange Bondelømler af Sønner, der dri- 
ver rundt paa Gaarden. 

— De skal være saa dygtige . . . 

— Ja, som Kreaturpassere! . . . Men han testa- 
menterer dem vel nok nogle Tusind Kroner hver 
. . . Moderen har jo tjent ham tro — baade i den 
ene og den anden Retning. 

— Ja, det er vel hende, der har styret hele den 
store Husholdning . . . 

— Det ha ' d e han hende jo til! ... Og N i 1 s faar 
ikke Ravnsholt! han og Joachim kan ikke døje hin- 
anden siden den latterlige Historie med den Stok 
. . . Men det er d e t , jeg stadig har bebrejdet Frantz, 
at han ikke har forstaaet at holde sig til . . . 
og nu er det jo snart for sent! 

Fru Karen løste Hattebaandene, nippede til sin 
Madeira og pustede ud. 

Og Fru Rositta betragtede hende stjaalent fra 
Siden, halvt uvillig og halvt nysgerrig, idet hun 

dybt undrede sig over den Forskel, der, trods alt, 
kan være paa Mennesker . . . 

— Har D u hørt noget om, lille Pige, at Nils vil 
købe Egesborg tilbage, hvis han arver Joachim? 

— Nej . . . 

— Aa — r, Du er ganske umulig at tale med! 

Lidt efter tog Fru Karen Afsked. 
Da hun kom udenfor paa Vejen, sagde hun til 
sig selv: 

— Den kære Rositta, Gudbevares, hun kan saa- 
mænd være meget sød, men hun er og bliver dog 
et lille Fæ ... ! 



Fredagen mellem Jul og Nytaar var der altsaa 
Familiemiddag paa Havslunde . . . 

Selskabet sad om Bordet i den store Spisesal. 

Nils Uldahl slog paa sit Glas og rejste sig. Der 
blev dødsensstille: 

— Mine Damer og Herrer! begyndte han — Maa 
jeg paa min kære Hustrus og egne Vegne bringe 
Dem en hjertelig Tak, fordi De har gjort os den 
Glæde at møde frem her i Aften. Desværre kan vi 
ikke, saa ofte som vi gerne vilde det, nyde godt 
af Deres udsøgte Selskab. Jeg lever jo, som De véd, 
en stor Del af Aaret i en Art frivillig Landflygtig- 
hed, idet jeg sammen med en Del andre lige- og 
uligesindede Kaldsfæller sidder i Landets Raad og 
spinder det Tovværk og nitter de Planer, der holder 
vort lille Samfund flydende ...Men, mine Damer 
og Herrer, ihvor ærefuld og eftertragtet end denne 
Bestilling er, saa betænker jeg mig alligevel ikke paa 
at kalde de Husfædre tifold lykkeligere, der Aaret 
rundt kan dvæle i deres Families Skød, saaledes 
som for Eksempel min kære Broder Frantz! . . . 

Og naar jeg nu derfor vender mig til Dig, min 
højtelskede Hustru, er det for at bringe Dig en . . . 

— Far! . . . Du maa ikke! . . . Hvor kan 
Du dog! ... Du maa ikke! 

Frøken Sofie var sprunget op fra sin Plads og 
stod ligbleg med skinnende, taarefyldte Øjne og 
fægtede ganske ude af sig selv med Armene strakt 
frem imod Faderen: 

— Du maa ikke . . .! Jeg vil ikke ha* det . . .! 
Du maa ikke! gentog hun. 

Fru Line skyndte sig hen til hende: 

— Men Sofie . . . lille Sofie . . . 

— Han maa ikke, Mor! . . . Sig det til ham! . . . 
Hvor kan han dog nænne det . . . ! 

— Ja, ja, nu skal jeg sige det, nu skal jeg sige 
det . . . Men kom Du nu med mig! 

Og hun lagde en Arm om Datteren og førte hende 
ud . . . 

Nils Uldahl havde sin Niece Mona til Bords. Han 
havde, straks da Frøken Sofie begyndte at skrige 
op, sat sig med et beklagende Skuldertræk og livlig 
givet sig til at konversere sin Borddame. Men hans 
Øjne vogtede kolde og haarde paa Døren, Fru Line 
var gaaet ud af. Og da det varede ham for længe, 
inden hun igen viste sig, raabte han højlydt ned 
over Bordet: 

— Aa, Anna, vil Du ikke gaa op og se efter, 
hvor din Mor bliver af; man kan ikke saadan for- 
lade sine Gæster! 



— Far . . . lød det bønligt fra Charlotte og Fre- 
derikke. 

Men han lod, som om han ikke hørte det, og til- 
føjede: 

— Sig, at hun skal komme straks! 

Og Frøken Anna rejste sig og gik . . . 
Lidt efter traadte Fru Uldahl ind rolig og be- 
hersket: 

— Undskyld . . . ! smilede hun, idet hun tog Plads. 
I samme Nu rejste Nils sig: 

— Ja, mine Damer og Herrer, fortsatte han, som 
om intet var hændet — jeg vilde altsaa bede Dem 
tømme et Glas for Hjemmene! Og til Dig, min 
kære Hustru, vil jeg adressere en hjertelig Tak for, 
hvad Du gennem mange Aar har været specielt for 
Hjemmet her paa Havslundegaard! Samt desuden 
en Tak for . . . 

— Nils, Nils . . . ! lød det manende fra Frantz 
Uldahl. 

Men Nils forstærkede sin Stemme for at overdøve 
ham: 

— . . . en Tak for den Kærlighed til 
Deres Fader, som Du stedse har for- 
staaet at indpode vore Børn! . . . En 
Skaal altsaa fcfr Hjemmet repræsen- 
teret ved Fru Line Uldahl-Ege født 
Sørensen ! 

Alle Gæsterne rejste sig; og Fru Line løftede smi- 
lende, men lidt bleg, sit Glas imod dem. 

Hvorpaa hun rolig vendte sig om mod Pigerne, 
der stod afventende ved Buffeten: 

— Ja, saa kan I godt servere videre, Olga og 
Marie ... 

— Satan til Kone! mumlede Hofjægermester Palle 
beundrende — Hvor har hun den Verden fra! 

I Havesalen og de tilstødende Dagligstuer serve- 
redes Kaffen. 

Alle Kroner og Lampetter var tændt. Og rundt 
fra Væggene stirrede Forfædrenes malede Portrætter 
ud over Forsamlingen: Olaf Uldahl, Slægtens Grund- 
lægger; og Mathias Uldahl, som havde købt og op- 
bygget Egesborg; og Etatsraaden og Etatsraadinden; 
og Frøken Natalia og Frøken Bettina unge og 
skønne i dybt nedringede Kjoler og med kostbare 
Smykker paa Hals og Arme . . . 

Men skønnest af alle Billederne var dog det le- 
gemstore Digt over Fru Line, der hængte paa Have- 
salens Midtervæg. — Hendes Mand havde i Tider- 
nes Morgen ladet hende male af Landets største 
Maler. Og hun stod der paa Lærredet, som Nils 
Uldahl første Gang havde set hende hin Formiddag 
i Husum Krohave, stor og yppig under et bugnende 
Æbletræ og plukkede Frugt ned . . . den Frugt, 
der skulde blive hende til Kundskaben paa Godt 
og Ondt! Hendes fine regelmæssige Ansigt og gylden- 
blonde Haar tyste i Solen; og Maleren havde lagt i 
hendes dunkelblaa Øjne hele den sprøde Længsel 

efter »Lykken«, der gør Ungdomsaarene til saa 
koglende-løgnagtig-f or j ættelsesrig en Skærsommer- 
natsdrøm . . . 

— Er de t Fruen? spurgte Møller Hammer, en af 
Nils Uldahls Folketingsstillere, han stod og stirrede 
betaget paa Billedet. 

— Ja, det er Fruen . . . sagde Isidor Seemann, 
der stod hos. 

— Ja, Tiden gaar, og Vingerne suser! nikkede 
Mølleren — Skal vi gaa ind og kæve en Kognak, 
Herredsf uldmægtig ? 



x ost-Ole bragte Morgenen efter Gildet den triste 
Meddelelse til Havslundegaard, at nu var det rent 
ud kontant skidt med Godsejeren paa Ravnsholt; 
hvis han da ikke allerede var død. 

Nils Uldahl satte sig øjeblikkelig i telefonisk For- 
bindelse med Kragholm og Hvidgaard. Og de tre 
Slægtninge besluttede at køre sammen over til On- 
kelen og at tage Isidor Seemann med for at have 
juridisk Hjælp ved Haanden, om fornødent gjordes. 

Op ad Formiddagen mødtes de fire Herrer derfor 
igen paa Havslunde. Og efter en kraftig Frokost 
kørte de af Sted i Fruens Landauer. Alle fire var i 
Pels og lodden Hue med Skindkraven slaaet op om 
Ørene. Det var klart Frostvejr; og Marker og Veje 
var hvide af nyfalden Sne. 

Til at begynde med snakkede man muntert op, lo og 
fortalte slibrige Historier. Men lidt efter lidt »slog« 
Kulden og Frokosten dem, de blev tavse og nikkede 
søvnigt hver boret ind i sit Hjørne af Vognen. Og til 
sidst sov de alle undtagen Herredsfuldmægtigen. Han 

sad lysvaagen og morede sig med at studere sine Slægt- 
ninges Ansigter, nu Søvnen havde lagt dem blot. 

Især var det Kragholmer-Manden, der interesse- 
rede ham. 

Frantz Uldahls røde, fedladne Ansigt havde nem- 
lig ikke engang nu, han slumrede sødelig, mistet 
det mærkelige hemmelighedsfuldt poliske Udtryk, 
som i de senere Aar mere og mere havde præget 
det. Det var, som gik han svanger med en Viden, 
der hvert Øjeblik truede med at faa ham til at 
briste ud i en høj Latter: 

— Ha, ha — a! Der kan 1 bare se! Det havde 
I vist ikke troet om mig! 

Han gjorde sig øjensynlig den største Umage for 
at tøjle denne sin indre Lystighed. Men helt lyk- 
kedes det ham aldrig. Den trængte paa og trængte 
paa og var derfor endt med at lægge over hans 
tykke, godmodige Solsikke-Aasyn et Skær af per- 
manent Bristefærdighed, der ofte fik Fru Karen, 
bedst som de sad hjemme i Stuerne paa Kragholm, 
til irriteret at udbryde: 

— Men, Frantz, dog, hvad e r det, der morer 
Dig saa utroligt? Det er dog ikke til at holde ud 
at se paa det Grinebiderfysiognomi! 

Saa slukkedes Frantz's Ansigt brat, Trækkene 
slappedes og ligesom døde: 

— Det er ingenting, lille Karen, sagde han — 
ingen Verdens Ting! 

Men straks efter sprang der saa igen en Smile- 

muskel frem, og saa nok en og en til . . . og snart 
lyste han paa ny af den samme hemmelighedsfulde 
og kildrende indre Heiterkeit. 

Selv naar han sov, bevarede hans Ansigt som 
Regel et vist overstadigt Udtryk. Fru Karen havde 
iagttaget Fænomenet, engang han var faldet i Søvn 
ved Middagskaffen. Cigaren havde han tabt, og Ar- 
mene hang slappe ned. Men Rynkerne i Øjenkrogene 
spillede, og Mundvigene var i stadig polisk Bevæ- 
gelse. 

Uhyggelig til Mode var Fru Karen ikke blevet, 
thi det var der ingen Grund til, saa pærehenrykt 
Manden saa ud. Men hun var blevet arrig og usikker. 

Hun havde i aarevis bildt sig ind at kende ham 
til Bunds, og i lange Tider havde hans Opførsel ikke 
givet Anledning til mindste Uro . . . Men n u ! Hvad 
kunde det være, han gik rundt og tænkte paa, 
Fyren! 

Og pludselig slog den forvirrende Tanke ned i 
hende: 

— Skulde han mon ligge og grine saadan om 
Natten ogsaa i Sengen ved Siden af hende! 

Og straks samme Nat havde hun listet sig til at 
stryge en Tændstik og bøje sig hen over ham: 

Og se, der laa han udstrakt paa Ryg- 
gen med Dynen op under Hagen og det 
store, skikkelige Ansigt lysende af 
den forborgneste undersøiske Fryd! 

Just saaledes laa han ogsaa nu i sit Hjørne af 
Vognen: Øjenvifterne gik, og Smilene legede; han 
var ved at kvæles af Latter; indtil han pludselig 
forløstes i hjerteligt: Haa, haa, haa — aa! og vaagnede. 

Herredsfuldmægtigen lænede sig leende over imod 
ham: 

— Hvad er det dog, Onkel har siddet og moret 
sig saa kostelig over hele Tiden? 

Frantz saa betuttet paa ham: 

— Ingenting, min Dreng, ingen Verdens Ting! 
mumlede han — Jeg har da vel ikke sagt noget? 

— Jo, Onkel talte en Gang noget om Østers! 
Den Gamle blev blussende rød: 

— Snak ikke om det . . . ! hviskede han hurtig, 
da Nils og Palle i det samme begyndte at røre 
paa sig. 

Hofjægermesteren gabede: 

— Hvor langt er vi? 

— Ved Hejredal Kro . . . 

— Jeg bryder mig Fanden om at arve noget som 
helst, lød det pludselig fra Nils — men Stokken 
vil jeg sgu haM 

— Ppø — ø . . . ! blæste Frantz. 

— Hvad for en Stok? spurgte Palle, der havde 
glemt Historien. 

— Tipoldefars . . . som den gamle Bandit, Joa- 
chim, stjal fra Far i sin Tid. 

— Han vandt den! ... i Karoline, rettede 
Frantz. 

— Vandt! Vandt! . . . Man har ikke Ret 
til at spille den Slags Ting bort . . . Vel, Isidor? 

— Aa, jo . . . 

— Et gammelt Arvestykke, der skal gaa 
i lige Linje! Næ, Gu* har man ej! 

— Du saa jo da, at Kongens Foged . . . begyndte 
Frantz. 

Nils's Øjne lynede: 

— Hold Kæft! sagde han — Stokken er min, 
og det vidste den gamle Æsel godt, derfor slap han 
den aldrig af Hænderne . . . Hold lidt, Lars! 

Lars holdt Hestene an; man tændte en Cigar; og 
Snakken begyndte igen. 

Man. gav sig til at tale om Joachims Testamente. 
Hvordan mon han havde fordelt Formuen? Pom- 
padour og hendes tre Lømler var naturligvis blevet 
godt betænkt; men der var nok at tage af. Man an- 
slog den Gamles Efterladenskaber til godt tre Hun- 
drede Tusind Kroner foruden Gaard og Gods. 

— Men her sidder vi og vrøvler, udbrød saa Hof- 
jægermesteren — Du er jo hans juridiske Konsulent, 
Isidor. 

— Nej . . . det er Sagfører Baur. 

— Den Bondefanger! brummede Nils stadig op- 
hidset — Det var da den værste, han kunde falde 
i Kløerne paa! 

De snakkede videre om Gaarden, om Besætningen 
og om Driften. Hvis Nils fik Ravnsholt, vilde han 
straks sælge den igen; han havde Brug for Kon- 

tanter, sagde han. Men til en B o n d e solgte han ikke! 
Det var væmmeligt at se, hvordan de Bøndertampe 
var begyndt at brede sig rundt paa Herregaardene. 
Der gik snart ikke en Dag, uden at man læste i 
Avisen, at nu havde én eller anden Nielsen eller 
Petersen eller Knudsen købt et eller andet gammelt 
Gods! 

— Eller en J e n s e n ! supplerede Palle ondskabs- 
fuldt og pegede frem over Markerne mod Egesborgs 
høje, hvide Hovedbygning, som de netop passerede. 
Den laa støt og fornemt uden Taarne og Dikke- 
darer, garderet af sine vældige, hundredaarige 
Egealléer, bred og statelig som et Symbol paa svundne 
Tiders solide Rigdom. 

— Bonderak! mumlede Nils uden at se ned mod 
Gaarden. 

— Sagen er den, nikkede Frantz dybsindig — at 
v i er ormstukne, Broder Nils, og de andre er sunde. 
Vi er Spredere, og de andre er Samlere, voila tout! 

— Ja, vi er i Sandhed de Udvalgte! lo Hofjæger- 
mesteren — Det tror de andre da, indtil de selv- 
sidder paa Potten! For det vil engang gaa dem 
ligesom os. Fædrene æder Druer, og Børnenes Tæn- 
der bliver sure, ha, ha! . . . Men foreløbig er de 
altsaa endnu Fædre! 

— Aa, jeg skulde nok ha* klaret mig, hvis jeg 
havde faaet Lov at blive siddende paa Egesborg! 
sagde Nils hidsig. 

— Og havde haft Onkel Joachims Elfenbensstok! 
mumlede Frantz — Ja, den Historie kender vi! 

Isidor Seemann, der stadig forholdt sig tavs, 
stjal sig til igen at betragte sine Slægtninges An- 
sigter: 

Nils's, der før under Søvnen havde set slapt og 
træt, næsten forpint ud, var nu, da han var vaagen og 
i Aande, livligt nok; og de store, vandblaa, upaa- 
lidelige Øjne lyste ondt. 

Palles Ansigt derimod bevarede bag sit vældige 
Skæg omtrent samme Udtryk af godmodig og bru- 
tal Kraft, hvad enten han sov eller vaagede. Han 
lignede Vildmanden i det danske Vaaben, paaklædt, 
soigneret og i Legemsstørrelse. 

Og Frantz, den underfundige Sjæl, sad stadig, 
selv naar han sagde dybsindige Ting, og stred sin 
evige Strid med hin hemmelighedsfulde og ufatte- 
lige, undersøiske Lattertilbøjelighed . . . 

Lars Kusk meldte fra Bukken: 

— Der kommer Provst Langkilde og Prokurator 
Bauer! 

— Hov! Halløj! Stop en halv! raabte Hofjæger- 
mesteren, da Køretøjerne passerede hinanden. 

Men Provsten og Sagføreren sad saa dybt begra- 
vet i deres Pelse, at de hverken saa eller hørte. 

— I skal se, at der spekuleres paa Rævestreger, 
sagde Nils — siden baade Loven og Profeterne er 
ude! .... Kør til, Lars! 



Guslav Wied: Fædrene æde Druer — 11 



Da Landaueren holdt foran Ravnsholt Hoved- 
bygning, kom imod Sædvane kun en Tjenestepige 
frem i Døren. 

— Hvordan staar det til med Godsejeren? spurgte 
Nils. 

— Han er . . . han er død, stammede Pigen og 
stak i Graad. 

— Er han død? 

— Ja . . . han døde . . . her for en Time . . . 
siden. 

— Hvor er Madam Henriksen? 

— Hun bad mig ... se ... at faa Herrerne . 
af Sted igen . . . 

Nils blev sprutrød: 

— Sig, at vi vil tale med hende! 

— Jo . . . 

— Vi gaar ind paa Kontoret. 

— Jo . . . Pigen forsvandt skyndsomst. 

— Jeg tror, Kællingen er forrykt, buldrede Nils 
løs, da man var kommen ind paa Kontoret — Vil 
hun jage Familien paa Porten! 

— Saa, saa, Nils! manede Frantz — lad nu være 
med at lave Frikadeller lige straks! 

Herredsfuldmægtigen var gaaet hen til Vinduet 
og saa ud over den øde, vinterlige Gaardsplads, der 
var hvid af nyfalden Sne . . . 

— Nu kommer hun . . . ! sagde Hofjægermesteren. 
Der lød Trin i Entréen af mange og tunge Fød- 
der, og Døren blev sindig aabnet. 

Det var Pompadour fulgt af sine tre Sønner. 

— Hvad Fanden har hun dem med for! tænkte 
Nils og sendte dem et bistert Øjekast. 

— Goddag . . . Hilste Pompadour rolig — og 
Velkommen til Ravnsholt! 

Sønnerne sagde intet; men blev staaende bag Mo- 
deren som en Livvagt. 

De var store, velskabte Mænd med strenge, al- 
vorlige Ansigter. Deres Ryg var lidt bøjet af Arbejde. 

Herrerne hilste; og der blev et Øjebliks Tavshed, 
hvorunder man ligesom tog Maal af hinanden. 

Saa begyndte Nils famlende: 

— Ja, Madam Henriksen, vi kommer jo altsaa 
for sent . . . 

— Det gør I nok . . . sagde Pompadour. 

— Vi vilde have hilst paa Onkel . . . 

— Naa, vilde I det . . . ? 

Der var over Bondekonen, som hun stod dér foran 
Herremændene, en egen bidsk Vagtsomhed. Hun 
stod, hvor hun stod, følte man, og lod sig ikke rokke. 

— Naa, han var jo en gammel Mand! forsøgte 
Nils i en lettere Tone. 

— Ja, det var han jo . . . lød det uforstyrret. 

— Vil Madam Henriksen ikke sidde . . . ? 

— Tak, jeg staar godt, som jeg staar . . . 

Nu tabte Nils Taalmodigheden og gik lige løs paa 
Sagen: 

— Har Madam Henriksen nogen Mening om,' 
hvilke testamentariske Dispositioner min Onkel har 
efterladt sig? spurgte han forretningsmæssig. 

— Det kunde nok hænd's . . . sagde Madammen. 

— Ja, Madam Henriksen har jo været den Af- 
dødes eneste Fortrolige i mange Aar ... Og jeg 
kan paa samtlige tilstedeværende Arvingers Vegne 
forsikre, at det ikke skal skorte paa Erkendtlighed 
fra vor Side for Deres tro Tjeneste. 

Frantz og Palle nikkede tilsluttende. 

— Tak, sagde Pompadour uden at fortrække en 
Mine — men vi klarer vos nok sæl . . . 

Nils var lige ved at fare løs paa hende, men be- 
herskede sig: 

— Ja, min Onkel har vel rimeligvis betænkt Dem 
og . . . og Deres, nikkede han kort. Og derpaa 
fortsatte han — Naamen, for at holde os til det 
mere nærliggende . . . Min Broder og jeg skal nok 
ordne det fornødne med Hensyn til Begravelsen, 
naar De blot, gode Henriksen, vil paatage Dem Be- 
spisningen her den Dag. Her kommer rimeligvis en 

Hoben gode Mennesker, der vil bevise den salig 
Afdøde den sidste Ære . . . han var jo almindelig 
afholdt. Men De kan jo tage den Hjælp, De til- 
trænger; knibes skal der ikke, forstaar De ... Er 
der nogen bestemt Præst, min Onkel har ønsket sig? 
Pompadour stod rolig og uanfægtet og hørte paa 
Nils Uldahls lange Tale. Men hendes Sønner skævede 
sky til hinanden og flyttede nervøs paa Fødderne. 
Og endelig brast det ud af Hans, den ældste: 

— Du kan jo li'saagodt sige det straks, Mor . . . 

— Hvad er det, der skal siges? for Nils rasende 
op; han havde hele Tiden haft paa Fornemmelsen, 
at der laa noget og truede bag Konens mutte og 
afvisende Holdning; og nu var hans Selvbeherskelse 
opbrugt — Hvad er det, der skal siges? gentog han, 
da ingen straks svarede — Hvad er det for Lum- 
skerier, I har haft for? Det skulde sgu ikke undre 
mig, om I har faaet den gamle Slyngel derinde til 
baade det ene og det andet! 

Palle greb ham haardt i Armen: 

— Men Onkel dog, husk dog paa Huset, Du er i! 

— Slip mig Dreng! 

— Kære Onkel Nils . . . forsøgte Herredsfuld- 
mægtigen. 

— Hold Mund! Jeg trænger ikke til Formynder! 
Han. var nu ganske ude af sig selv og for op og 

ned ad Gulvet og fægtede med Armene. 

Saa gik Frantz stille hen til Konen og spurgte 
næsten venligt: 

— Naa, hvad er det saa, De har at sige os, lille 
Madam Henriksen, at vi kan faa Ende paa det? 

Pompadour vendte sig tøvende og raadvild om 
mod Sønnerne: Nu, det skulde frem, var det allige- 
vel ikke saa nemt . . . 

Men Sønnerne nikkede alle tre kort og bestemt; 
og Hans, den ældste, gentog: 

— Ja, sig det kun, Mor; de skal jo ha* det at 
vide . . . 

Men endnu et Øjeblik tøvede hun. Det var 
ogsaa en mægtig Tidende, hun skulde frembære; 
hun næsten svimlede ved Tanken og Virkningen: 

— Det er det, jeg har at sige, begyndte hun saa 
langsomt — at Godsejeren i Formiddags giftede sig 
med mig . . . 

Nu var det sagt, og nu fik hun sin gamle Sikker- 
hed tilbage: 

— Saa nu er Ravnsholt min og Dren- 
genes, og vi skal nok sæl besørge Be- 
gravelsen, og hvad der ellers falder 
for! 

— Det var som syv Satan! brast det overrasket 
ud af Frantz. Og Hofjægermesterens Hænder knyt- 
tede sig uvilkaarlig: Vel havde man ventet sig no- 
get af hvert, men dette var dog for gement af den 
Gamle! 

Nils stod et Øjeblik fuldstændig lammet. Men saa 
gik han pludselig vild af Raseri løs paa Isidor See- 
mann og skreg ham ind i Ansigtet: 

— Staa ikke der som et Umælende! Hvad tror 
Du, vi har taget Dig med for? Sig dog den Kælling 
og hendes Horeyngel Besked! . . . Men Du glæder Dig 
rimeligvis paa deres Vegne, Du med din Tegne- 
lærer til Far! 

— Nils, Nils dog . . . ! lød det paa ny fra Frantz. 
Men Isidor sagde rolig: 

— Der er ikke noget at sige, Onkel Nils; vi 
mødte jo før baade Provsten og Sagføreren, saa 
alt er rimeligvis bragt i lovformelig Orden. 

— Ja, nikkede Hans, den ældste, — alt er, som 
det skal være, saa der er ikke andre, der har noget 
at sige her paa Ravnsholt end vi . . . 

— Men Godsejeren har da sat tredive Tusind 
fast til hver af Frøknerne . . . tilføjede Jeppe, den 
næstældste, mildnende. 

— Og er der ellers noget I vil ha* af Møbler og 
den Slags, saa sætter vi os vel ikke op imod det 
. . . endte Anders, den yngste. 

De to andre Brødre nikkede bekræftende; og Ma- 
dam Henriksen sagde: 

— Nej, ikke naar der da er Rimelighed i det . . . 

Alle var de paa en vis Maade forlegne og skam- 
fulde over den uventede Lykke, der var vederfare- 
des dem. Aldrig havde de vovet at tænke, at dette 
kunde ske; og de forstod saa godt Uldahlernes 
Harme og Græmmelse . . . men nu det vidunderlige 
var sket, skulde de vide at staa paa deres Ret! 

Men Nils for op: 

— Saa den gamle Rakkerpukkel vilde spise ham 
af med en Naadeskilling til hans Døtre? Aldrig i 
Evighed skulde de faa Lov til at modtage dem. 
Han var vel Herre i sit Hus og havde Magt til at 
hindre, at hans Pigebørn modtog Almisser. Han var 
Gudskelov endnu i Stand til at føde dem! . . . Sig 
om Vognen! kommanderede han pludselig — Ikke 
et Sekund længere bliver jeg i dette Rakkerhus! 
Sig om Vognen, Isidor, og lad os komme af Sted. 

Frantz og Palle mente det samme: Hvad skulde 
de blive her længere for; der var jo intet at gøre. 
Men nu kom Husmoderen op i Pompadour: 

— Vil I ikke ha* en Bid Brød og en Dram, for- 
inden I rejser? spurgte hun — Det er dog en lang 
Vej ... Og Hestene har da ogsaa godt af at puste 
lidt. 

Nils svarede ikke. Hans Øjne var begyndt at løbe 
ransagende rundt i Kontorets Kroge. Han var plud- 
selig igen kommen til at tænke paa Elfenbensstaven, 
Familieklenodiet. Om han saa skulde vende op og 
ned paa hele Huset, vilde han have den med sig: 

— Hvor er den Stok, min Onkel plejede at gaa 
med? spurgte han brydsk. 

Madam Henriksens Øjne fik et sky Udtryk: 

— Det véd ingen, sagde hun — I de Maaneder, 
Godsejeren laa syg, har ingen set den. 

— Sludder! Jeg tar ikke herfra, før jeg har den! 
Og Nils for ud i Entréen og søgte og søgte. Og 

da han ikke fandt Stokken dér, brød han ind i 

Dagligstuerne, hvor »Løberne« dannede smalle Stier 
fra Dør til Dør. Han kiggede bag Skabe og Sofaer, 
i Hjørner og Kroge. 

Madam Henriksen var fulgt med ham, at han 
ikke skulde gøre Fortræd; og hun vilde helst have 
standset ham, om hun havde kunnet: 

— Finder vi Stokken, skal vi nok skikke Gods- 
ejeren den over, gentog hun atter og atter, alt som 
de kom frem — finder vi Stokken, skal vi nok skikke 
Godsejeren den over, for det er jo da saa rimeligt, 
at Godsejeren nu faar den. 

Men Nils ænsede ikke hendes Ord. Han larmede 
videre. Stokken skulde findes! Det manglede 
bare, at de ogsaa skulde snyde ham for den! 

Han gennemsøgte Havestuen og Spisestuen og de 
tilstødende Værelser. Den var der ikke. Og han 
kom ud i den lange, halvmørke Gang, hvor gamle 
Rinaldo laa foran Joachims Dør. Hunden løftede 
Hovedet og gøede. Men ikke en Lyd hørtes. 

Pompadour stillede sig hurtig foran Døren: 

— Nej, nej, sagde hun — der kan Godsejeren 
ikke komme ind, der ligger jo Liget! 

Nils greb hende i Armen for at tvinge hende bort; 
men hun var stærkere end han, saa at de ligefrem 
blødes. 

— Forbandede Kælling! hvæsede han og hævede 
Haanden for at slaa. 

Men hun stødte ham haardt for Brystet, saa at 

han tumlede tilbage. Og i det samme undveg hun 
og løb ind gennem Stuerne. 

Han slog hastig en Haand i Dørgrebet for at 
aabne. Men Døren var laaset. Nøglen havde siddet 
i udvendig; og Pompadour havde listet sig til at 
dreje den om og tage den med sig . . . 

Da gav Nils Uldahl sig til i ubændigt Raseri at 
hamre løs paa Døren med Hænder og Fødder, saa 
at det gungrede gennem Huset . . . 

Straks efter kom de andre løbende til og holdt 
ham fast. 



Landaueren rullede hjemad mod Havslunde. De 
fire Herrer sad igen indsvøbt i deres Pelse. — Da 
Nils Uldahl næsten med Magt var bleven bragt til 
Sæde i Vognen, havde han først skældt og bandet 
og larmet op. Saa var han med ét slaaet om og var 
begyndt at klynke og klage over, at han var en 
fuldstændig ruineret Mand, nu han saa skammelig 
var bleven snydt for Arven fra Ravnsholt. Men da 
Frantz . og Palle straks interesseret havde spidset 
Øren, tav han brat og var ikke mere til at faa et 
Ord ud af. 

Nu sad han og sov eller lod, som han sov. Og 
snart efter var ogsaa de to andre Herrer faldet hen; 
deres Øjne lukkede sig, og deres Hoveder fulgte, 
viljeløst rokkende, Køretøjets Bevægelser. 

Kun Herredsfuldmægtigen forholdt sig som paa 
Udturen lysvaagen. Han tændte en Cigar og stirrede 
tankefuld ud over de snedækkede Marker. 

Men pludselig forstyrredes han i sine Drømmerier 
af en lille hvislende og spruttende Lyd. 

Det var Kragholmeren, der blev overvundet af 
Latter ... 



1 Dag er Fader da endelig rejst tilbage til sin 
yndige Rigsdag. Véd Du, hvad Charlotte, Frederikke 
og jeg gjorde, Isidor, da han kørte ud af Gaarden? 
Vi tog hinanden i Hænderne og snurrede rundt ude 
i Entréen, lige til vi faldt om alle tre i en Bunke 
oven paa hinanden og laa og lo, saa at vi slet ikke 
kunde rejse os igen. Aa, men det er nu alligevel saa 
sørgeligt, at, Børn skal føle saadan over for deres 
egen Fader! Og det er slet ikke sandt, hvad Fader 
vil bilde Folk ind, at det er Moders Skyld, at vi 
hader ham, for hun gaar netop altid og formaner 
os til at være venlige imod ham; og Pigebørnene gør 
sig ogsaa Umage for det, men jeg ikke! Om 
han saa kom og tiggede mig paa sine 
bare Knæ,, saa gjorde jeg det ikke! Det 
kan gerne være, at jeg er hystererisk, som Anna 
siger, at jeg er, men jeg vilde forgaa af Skam, hvis 
jeg skulde sleske for én, som jeg hader, og jeg 
hader Fader; det er ham, der har ødelagt hele 
mit Liv, for saadan som han behandler Moder. Jeg 
forsikrer Dig, Fætter Isidor, at jeg kunde have 
dræbt ham, da han forleden holdt sin modbyde- 
lige Tale; havde jeg haft en Revolver, havde jeg 

skudt ham ned som et skadeligt Kryb! Han, 
»ulykkelig«, som Du siger af dit gode Hjerte; 
nej han er ond, ond, ond! ellers kan man ikke 
gøre saadan noget. Og véd Du hvad, Fætter Isidor, 
nu skal jeg sige Dig noget alvorligt, som jeg ikke 
har betroet andre, men dette sørgelige Forhold 
imellem Fader og Moder har gjort, at jeg ikke 
mere tror paa Gud! Det er frygteligt, ikke? 
og jeg er ogsaa selv saa forfærdelig ulykkelig der- 
over, men jeg k a n ikke. Jeg sagde det forleden Dag 
til Ingwersen, men hun er ogsaa den eneste, jeg har 
betroet mig til, og hun sagde, at det var en af de syv 
Dødssynder, for hvilke der ingen Sinde findes Tilgi- 
velse! Pyt, hvad bryder jeg mig om det, gensvarede 
jeg hende, lad mig saa bare blive fordømt! Men der 
er jo alligevel det, Fætter Isidor, at jeg alligevel er 
bange. Og det er især om Aftenen, naar jeg er kom- 
men i Seng og lader være med at bede min Aften- 
bøn; saa hører jeg saamange underlige Lyde, der 
pusler omkring inde i Værelset, og Luften bevæger 
sig, der er nogen, der lister rundt og slæber deres 
Klædebon paa Gulvet; og saa tænker jeg, nu kom- 
mer det, der e r det! og saa borer jeg mig ned under 
Dynen og ligger der og mærker, hvorledes Aanderne 
griber fat i min Seng og gynger den frem og tilbage; 
og jeg bliver saa forfærdet, at jeg folder Hænderne 
og giver mig til at bede Aftenbøn alligevel, og det 
plejer at hjælpe; men i Torsdags Aftes maatte jeg 
bede den tre Gange, inden Sengen stod stille; og saa 
ser jeg Forvalter Jensen hænge dernede i Laden, og 

Jomfru Helmer, der staar og griner af ham, og Spat- 
Maries forfærdelige Alexandra, som de jo siger er 
min Søster! Aa Isidor, Isidor, Du maa ikke blive 
vred paa mig og tro, at min Kærlighed til Dig ikke 
er ægte, men hvor vilde jeg dog sommetider ønske, 
at jeg maatte dø af et Hjerteslag eller en Blodprop, 
for saa var det hele da forbi! 

Men nu kalder Frederikke paa mig, og saa maa 
jeg skynde mig at slutte, for vi skal ud at rutsje 
med Mikkel, Du véd, den lille islandske Hest, som 
Fader har foræret os, han trækker Slæden op paa 
Bakkerne, og saa rutsjer vi ned, det er saa morsomt. 
Naturligvis var jeg en Pjalt, og er nu ligesaa 
henrykt over Mikkel som Søstrene; men ikke, 
naar den gamle Svend er hjemme! 

Farvel! 1 Hast! 

Din til Døden 
S. 
Véd Du, hvad der staar uden paa min Dagbog? 
Der staar: 

Spredte Blade 

til 

I. S. 

eller den, 

som jeg elsker højest i Verden 

at læses af ham 

efter 

min Død 

~> S. U-E. 



Allerede Dagen efter Onkel Joachims Død var 
Nils Uldahl rejst tilbage til København efter først 
i en fnysende Skrivelse at have underrettet Skifte- 
retten om, at hans Døtre ikke ønskede at modtage 
den tiltænkte Arv. — Og ved den Gamles Begra- 
velse var Familien kun bleven repræsenteret af Isidor 
Seemann. 

Paa Kragholm, fortalte man, havde Fru Karen 
lukket sin Mand inde for at ikke hans gode Hjerte 
skulde løbe af med ham. Og paa Hvidgaard var 
Herskabet fuldt optaget af egne Sager. 

Thi skønt Fru Mona nu havde været gift med sin 
Palle i godt tolv Aar, var hun dog stadig ikke fal- 
det til Ro. Zigøjnerblodet prikkede hende i Aarerne, 
og der gik ikke en Dag til Ende, uden at hun mindst 
ti Gange tænkte paa at flygte bort fra den hele 
borgerlige Herlighed og tage fat paa sin gamle, fugle- 
fri Haandtering. Men endnu sad hun fast. Der var 
saameget, der bandt hende: det dejlige Hjem, den 
pragtfulde Mand, Heste, Vogne, Kusk, Tjener, Guld 
og Ære. 

Og alligevel, alligevel! Det blev værre og værre 
for hende at holde dette .Fængselsliv ud. Nu var 
hun femogtredive Aar; og om ikke længe vilde hun 
være en gammel Konel 

Disse Tanker kunde gøre hende vild og ubændig. 
Fernissen gled af hende, og hun kunde staa midt i 
den hvide, stille Gaard som Tøsen fra den køben- 
havnske Bagsal og sende en Strøm af skingrende 
Skældsord efter sin fredsæle Mand, der i saadanne 
Stunder helst tog Flugten bort i Skovene eller ud 
over Markerne ... Og naar han saa efter Timers 
Forløb igen viste sig, kastede hun sig angergiven 
ind til ham og bad og tryglede om Forsoning og 
Tilgivelse. 

Og han tog hende i sine stærke Arme. Og de 
glemte alle Stridigheder . . . 

Men atter og atter brød Længselen efter tidligere 
Tiders frie og ubundne Liv op i hende: 

— Palle, kunde hun bede og krybe indsmigrende 
sammen paa hans Skød — lille Palledreng, hør nu 
paa mig og sig Ja? . . . Lad os sælge hele Kram- 
kisten her, lave os et første Klasses Cirkus og rejse 
Verden rundt? »Mona Lisa« er endnu ikke glemt. Du 
kan tro, vi skal tjene Penge! ... Og naar vi saa 
faar Gigt og Podagra, saa kan vi jo købe Hvidgaard 
tilbage og køre rundt her i Rullestol til vore Dages 
Ende. Saa har vi da i det mindste levet! 

Men Palle rystede smilende paa sit Vildmands- 
hoved: 

— Nej, nej, lille Mona, det gaar ikke; det for- 
staar jeg mig ikke paa ... Og jeg vil ogsaa helst 
beholde Dig for mig selv! — Men nu skal jeg sige 
Dig en Ting, min Pige; nu bygger jeg Dig et Ride- 
hus hernede bag Mejeriet, Du véd, under de store 
Elmetræer ud til Vejen. Og saa køber jeg Dig et 
Par rigtige Arabere; saa kan Du ride og more Dig 
saa galt, Du vil! 

Hun faldt ham henrykt om Halsen: 

— Jamen Publikum? spurgte hun saa — Hvor 
faar vi Publikum fra? Jeg kan ikke arbejde uden 
Publikum. 

— Publikum . . . ? sagde han og klaskede sig paa 
Laaret — Publikum . . . det er mig! eneste Palle 
Uldahl til Hvidgaard! . . Tror Du, jeg vil unde 
andre den Fornøjelse! 

Og Ridehuset blev bygget og Hestene købt; og 
Mona Lisa begyndte paa ny hed af Iver at øve sig 
i Jockeyridt og Hestedressur. Hendes Kommando- 
raab og Kampskrig klang langt ud over Vejen, saa 
at Bønderne korsede sig, naar de kørte forbi. 

Og ret længe nøjedes Palle ikke med at være Til- 
skuer. Fru Monas Begejstring rev ham med sig. Han 
blev hendes Elev og lærte at ride Kunstridt og 
Skoleridt. Og de jog Side om Side Manegen rundt 
i det vildeste Parforceløb, hvor Staldknægtene stod 
med Stænger og Risgærder, som Hestene satte over, 
saa at Savsmuldet føg i Luften. 

Gustav Wied: Fædrene æde Druer — 12 

Det var to pragtfulde sorte Hingste, de red, »Ca- 
stor« og »Pollux«, fine, slanke og nervøse Skabninger, 
som Mona Lisa selv. Og naar Dyrene for af Sted 
med vajende Manker og prustende Næsebor, ophid- 
sede indtil Vildskab og sitrende af Utaalmodighed, 
kunde Fru Mona gribes af saa sød en Rus, at 
hun glemte, hvem og hvor huri var, kastede sig bag 
over langs Hesteryggen og udstødte det Skrig, der 
fordum i hendes Circustid havde jaget Blodet som 
Ildbække gennem Tilskuernes Aarer. 

Og da holdt Palle Uldahl sin Hest an i aandeløs 
Betagelse: 

— Mona, Mona! skreg han, og der strøg ham 
en Rædsel gennem Hjertet for, at det engang skulde 
gaa galt. 

Men Mona lo og piskede løs paa Hestens Sider: 

— Hæi — hopla, Castor! . . v Hu — iii! 

Og Castor satte i Spring med hende ind gennem 
Porten og ind i Stalden, der ved en Tilbygning var 
sat i Forbindelse med Ridehuset . . . 

Men lige overfor, i den modsatte Gavl, var ind- 
rettet et Par Bade- og Paaklædnings- Værelser med 
tæppebelagte Gulve og bløde Løjbænke. Her trak 
Herskabet sig efter endt Opvisning tilbage, tog Bad 
og klædte sig om, medens Rideknægtene ude i Stal- 
den afgned de dampende Heste — og turnerede 
mangehaande Vittigheder. 

Saa gik et Par Aars Tid. Og da Mand og Hustru 
en Vinterdag stod nøgne og frotterede sig i et af 
Paaklædningsrummene, kom Mona tilbage til sin 
fikse Idé: 

— Nu kunde vi da godt sælge Hvidgaard, Palle- 
dreng, sagde hun — og lave et Circus; for nu er Du 
ligesaa dygtig, som jeg. 

Men Palle rystede igen paa Hovedet: 

— Nej, lille Mona, det gaar ikke; jeg passer ikke 
til det. Dette her er noget andet bare for sin For- 
nøjelses Skyld. Men saadan at flakke rundt og vise 
sig frem ... nej, nej! 

Og han slog Armene om hende og trykkede hende 
ind til sig: 

— Men skynd Dig nu lidt at komme i Klæderne, 
sagde han — saa skal Du se! Den russiske Slæde, 
jeg har bestilt til Dig, er kommet i Morges og staar 
ovre i Vognremisen. 

— Er den kommet! Og det siger Du først nu! 

»Den russiske Slæde« havde Fru Mona set afbildet 
i et udenlandsk Blad og faaet en mægtig Lyst til. 
Og straks havde hendes Mand ladet én indforskrive 
fra St. Petersborg. Den havde kun ét højt og smalt 
Sæde paa lange spinkle Meder og kunde kun be- 
nyttes af én Person. Men netop dette, havde tiltalt 
hende: Tænk, at faa Castor og Pollux spændt for et 
saadant Køretøj og saa under Piskesmæld og 

Klokkeklang at fare af Sted, saa Vinden skreg En 
om Ørene! 

Og nu stod Slæden der: rødlakeret og straalende 
med et stort Isbjørneskind over Forlæderet og to 
høje, forgyldte Lygtestandere henne bag Skærm- 
nettet: Det maatte være som et Æventyr at jage i 
denne Slæde henover de hvide Veje en maanelys 
Nat, naar Sneen skreg under Hestenes Hove, og 
Stjernerne lo af Kulde! 

Og Aften efter Aften lod nu Fru Mona Vinteren 
igennem spænde for Slæden, og for saa med Topper 
og Svaj fere og ringlende Klokkespil bort over Vinde- 
broen, medens Skæret fra de høje Standlygter legede 
i Hestenes blankstriglede Kroppe under det bøl- 
gende Kanenet. 

Og rundt om hende halsede, tumlede og rasede 
hele Hunde-Meuten, væltede hinanden, bed, sloges 
og glammede løs . . . Hektor, Freja, Herkules, 
Sonja, Chasseur ... og strøg saa i Firspring efter 
Slæden frem over de tavse Veje. 

Det var som selve Kong Valdemars vilde Jagt, 
der lagde al Vej fred øde! 

Og hæderlige Nattevandrere veg forfærdet i Grøf- 
ten, naar Synet nærmede sig. Og der stod de saa i 
Sne til Bugen og stirrede efter hende og kunde ikke 
komme til Vejret igen. 

— Det Djævelskab! mumlede de — Det Djævel- 

skab til Beriderfrue! Hun jager nok Livet af sig selv 
engang! 

Og de kravlede møjsommeligt frem af Sneen, me- 
dens Toget rasede videre . . . 



LJet var Fastelavns Søndag. 

Hele Havslunde By havde Uger igennem glædet 
sig til denne Højtidsdag. Frøken Frederikke havde 
nemlig arrangeret en Kostumefest nede paa den is- 
lagte Bugt foran Badeplænen. Og der var udstedt 
Indbydelser til alle Sognets Beboere. 

Allerede Klokken otte Morgen var Frederikke ude 
af Sengen og henne ved Vinduet for at se paa Vej- 
ret: Det var stille, diset Frost med Rim over alle 
Træer og Buske. 

Hun jog hurtig Fødderne i Morgentøflerne og løb 
i Natkjole ud paa Gangen hen til Frøken Sofies af- 
laasede Dør, hvor Tyrk laa udenfor som Vagt: 

— Sover Du, Sofie? 

— Ja . . . lød det gnavent. 

— Det bliver det dejligste Vejr! 

— Hvad er Klokken? 

— Otte! 

Herpaa fulgte intet Svar kun en Brummen. 

Saa slog Frederikke arrigt i Døren, sparkede til 
Tyrk: Store Bæst, ligger her og breder sig! ... og 
skyndte sig forbi Annas Værelse og ind til Charlotte: 

— Det er det dejligste Vejr, Charlotte, og blik- 
stille! . . . 

Charlotte rejste sig hastig over Ende: 

— Hvad er Klokken? 

— Otte . . . 

— Saa er det altfor tidligt at staa op . . . Kom 
hellere her og put Dig lidt ned til mig? 

Frederikke rødmede: 

— Nej, ikke mere . . . Det vil jeg ikke mere . . . 
Charlottes Øjne lynede: 

— Saa siger jeg til Mor, at Du løber og spiller 
Kæreste med Elev Jakobsen! 

— Pyt! Hvad tror Du, jeg bryder mig om d e t ! 
Den anden slog øjeblikkelig om: 

— Kom . . . ? bad hun ydmygt og strakte Ar- 
mene frem. 

— Nej, siger jeg jo! 

Og ud for Frederikke af Værelset . . . 



IMokken var tre. Solen var forlængst brudt frem 
og havde jaget Taagen paa Flugt. Kostumefesten 
var i fuld Gang . . . 

Lørdag Aften havde Elev Jakobsen og et Par af 
Karlene fejet og vandet en stor Skøjtebane nede 
paa Bugten, og den laa nu staalblank og skinnende. 

Der vajede Flag og Vimpler fra lange Stænger 
med Granguirlander imellem. Havebænkene var stil- 
let frem; og fra en Forhøjning bygget af Cement- 
tønder og Vognbunde truttede fire Horn-Musici. 

I Badeteltet lavede Ane Kokkepige Kaffe, og Frø- 
ken Anna og Olga Stuepige gik rundt udklædte som 
Hvedebrødskoner med uhyre Hankekurve i Aag 
over Skuldrene og solgte gratis Fastelavnsboller. 
Priserne steg hurtigt og fabelagtigt, thi Olga havde 
fundet paa, at den, der kunde nævne den højeste 
Pengesum, skulde beværtes først. Femhundrede og 
halvtredsindstyvetusinde Millioner Kroner for en 
Kop Kaffe med Brød var en ren Spotpris; og man 
bød stadig hinanden over; det morede Gæsterne at 

svælge i disse uhyre Tal; de blev svimle af det og 
følte sig for en Gang Skyld som Matadorer, hvad 
der forhøjede Stemningen ... 

Med »Kostumeringen« derimod var det kun saa 
som saa. Man holdt ikke af »at skabe sig ud« i Her- 
skabets Nærværelse. 

Egentlig var det kun den lille Minka, Jægerme- 
sterens Datter fra Mosegaarden, der rigtig havde 
lystret Ordre. Hun havde iført sig sin Bedstemoders- 
gamle Landsdragt med guldnakket Bindehue, flaske- 
grønt Skørf og^oriJKlædesliv med broget Skulder- 
klæde. Og hun saa henrivende" uå> det gulblonde 
Ha ar krusede frem om Pande og Kinder, Munden 
smilede, og Øjnene lo. Og dertil var hun kun atten 
Aar og havde det lækreste lille, buttede Legeme lige 
til at gaa rundt at kysse paa. Der stod en Duft af 
Erotik om hende, saa at alle Karlfolkene var som 
galne efter at komme i hendes Nærhed. 

Men bedst som de logrede og vred sig, kom Frø- 
ken Charlotte, der var i Mandsklæder og stod bag 
paa den lille Enspænderslæde forspændt med Islæn- 
der-Mikkel, og snappede hende bort for Næsen af 
dem og forsvandt langt ud over Bugtens snebelagte 
Isdække. 

— Nu farer Charlotte igen af med Minka! smilede 
Fru Line, der saa til inde fra Land. 

— Ja, det faar de da allenfals ingen Børn af! 
sagde Staldkarlen, gamle Jens Pinedød, eller Pin'de- 
Jens, som Medtjenerne kaldte ham. 

De omkringstaaende Koner og Piger hvinede af 
Latter; og Fru Line lo muntert med. 

Hun havde paa Døtrenes indstændige Anmodning 
kostumeret sig i Pelskaabe, Sommerhat og Sol- 
skærm. Hun gik rundt og talte med Konerne 
og Børnene. Og hvor hun viste sig, spirede Smilet 
og Glæden; saa ligefrem og »gement« kunde hun be- 
lægge sine Ord . . . 

Nu opstod der pludselig en frygtelig Larm og For- 
virring med Hylen og Skrigen og Flugt til alle Sider. 

Det var Fru Mona fra Hvidgaard, der kom fa- 
rende fra Lindealléen i Russer-Slæden og med hele 
Hundekoblet efter sig. 

Hun knaldede med Pisken, saa at Hestene stej- 
lede og Hundene trimlede: 

— Goddag, Børn! Naa, hvordan morer I Jer? 

— Tante Mona, Tante Mona! raabte Frøken Sofie 
og løb hen mod Slæden. 

Men Tante Mona standsede ikke. Hun svingede 
Køretøjet et Par Gange rundt paa Pladsen og raabte 
tilbage: 

— Jeg skal hjem til Middag! Jeg vilde blot se, 
hvordan I havde det! 

Saa drejede hun igen Castor og Pollux ned ad 
Lindealléen: 

— Farvel, Farvel! raabte hun og svingede med 
Pisken og forsvandt. 

Hundene væltede efter hende . . . 

Hansine Havekone kom hen og nejede for Fru 
Line. Hendes gamle Ansigt lyste af alle Rynker: 

— Nej, saa priser jeg dog vores egen Frue! 
sagde hun — hende, den anden, er da et sært Vildt- 
skud! 

— Hun er jo endnu ved Ungdommen, lille Han- 
sine, smilede Fru Uldahl tilbage. Og for at fore- 
bygge al videre Tale om Fruen fra Hvidgaard, 
spurgte hun — Har Hansine faaet Kaffe? 

— Jo, mange Tak da . . . 

— Hvad maatte Hansine betale for den? 

— Hi — ja — e, lo den Gamle — En slap da ellers 
med to Hundrede Miljoner, hi, hi! 

— Det var billigt! Skal Hansine ikke have en 
Kop til? 

— Jo . . . P e n g e kniber det jo ikke med i Dag! 
Og Hansine rokkede fornøjet hen til Ane Kokke- 
pige i Badeteltet: 

— Ti Tusind Mil joner Kroner og tre Mark og 
fire, Ane! sagde hun grinende og fik den femte Kop 
Kaffe udleveret . . . 

Ungdommen derimod gav sig næppe Tid til at 
spise. Den løb paa Skøjter, gled paa Glidebaner, 
snurrede paa Iskarrusel, knuste Jydepotter og slog 
Katten af Tønden. Der var stundom paa Festplad- 
sen en Larmen, Raaben og Spektakel, som holdt 
hele Verden Frikvarter der paa Stedet ... og saa kom 
oven i Købet Frøken Charlotte engang imellem faren- 
de med sin Slæde midt ind i den hele Hurlumhej: 

— Ta' hende! Nap hende! raabte Karlene og jog 
Næverne ud efter den lille Mose-Minka. 

Men Charlotte slog løs paa Mikkel, og Pigebørnene 
forsvandt igen ud over Isen . . . 

Saa lød der paa ny Piskesmæld og Klokkekimen 
fra Lindealléen. Man troede, at det var den gale Fru 
Mona, der kom tilbage. Men saa viste det sig at 
være Lars Kusk, der var ude at sole de tre Gamle 
fra Asylet. Han svingede med Bredslæden lige hen 
foran Musikken, saa Skimlerne dansede. 

— Nejmen, det erjoAsylerne! sagde Frøken 
Sofie og løb op fra Isen med Skøjterne paa . . . 
Hun var i Cycledragt med Posebenklæder og rød- 
og blaa-stribet Fiskertrøje. Paa Hovedet havde hun 
en skotsk Hue, der sad hende bag ad Nakken og 
skjulte Haaret: 

— Vil I ha' en Tur med? spurgte hun og pegede 
ud mod Iskarrusellen, hvor Børnenes Slæder susede 
vildt i lange Reb. 

— I Gu' fri og frels, lille Sofie! sagde Ingwersen 
— saa blev der nok ingenting igen af vos! 

Rottbøl sad stille lyksalig med »Nikoline« paa 
Skødet. Solen varmede den Gamles Ansigt og Hæn- 
der; og Dukken, der laa halvt ned, vendte velbeha- 
geligt det hvide ud af Øjnene. 

— Vil 1 ikke smage vores Kaffe? spurgte Fru 
Line og vinkede af Hvedebrødskonerne, at de skulde 
komme. 

— Jo — o . . . ! nikkede Lurvadt med lækker- 
sultne Øjne. 

— Nej, vi vil ikke! sagde Ingwersen — Jeg fryser 
ved Søen! Kør saa, Lars! 

— Jamen en Bolle? raabte Frøken Anna — 
En B o 1 1 e ? 

Og da Slæden i det samme satte sig i Bevægelse, 
slyngede hun en Bolle midt ind imellem de Gamle. 

Og man saa straks seks grisdke Hænder jage frem 
for at kapre den . . . 

— Ja, saadan sku* man ha* 'et! sagde Maren 
Ørentvist til Spat-Marie og pegede. 

— Ja, de har 'et sku* som Dronninger! nikkede 
Marie. 

— Og saa hører de endda ikke til Familien! 
mumlede Lig- Johanne — Skønt hvem ka' for Re- 
sten vide det! 

Alle tre Madammer var i Søndagspudsen og havde 
syt sig et Par ekstra Tøj blomster og Baandender 
paa Konehattene for at accentuere Festen. 

Spat-Marie humpede rundt med sin Alexandra i 
en værkbruden Barnevogn med Gummihjul. Pigen 
var emballeret i Puder og Sjaler; og kun hendes for- 
færdelige Svinetryne saas uophørlig gnaskende Bag- 
værk i sig. Naar den ene Bolle var fortæret, hylede 
hun op og slog om sig, indtil hun fik den næste. 
Moderen rev bogstavelig talt Hvedebrødet ud af 
Hænderne paa de omstaaende Børn for at fylde 
det i Datteren. Saaledes gik det ogsaa hjemme til 

Hverdag med Føden. Alexandras to smaa Brødre 
Anders og Nils Peter, og Lig- Johannes Juliane holdt 
sig derfor i Dag klogelig uden for Skudvidde . . . 

Spat-Marie, der længe havde kigget langøjet efter 
Fru Line, drejede nu Vognen med Datteren resolut 
i Vejen for hende: 

— . . . 'da — a! hilste hun katteslesk — ja v i maa 
da ri'nok osse hilse paa Fruen. 

Frøken Sofie, der stadig stavrede rundt med Skøj- 
terne paa, vilde trække sin Moder bort med sig, 
men Fru Uldahl blev staaende: 

— Goddag, Marie! 'nikkede hun venlig, men und- 
gik dog at se paa Monstrummet i Vognen — hvor- 
dan har vi det? 

— Jo, Tak, lille Frue, smiskede den anden — 
saadan som Smaafoik kan ha* 'et . . . Vintren er 
jo haard! 

Alexandra begyndte at grynte ilde. Bollen, hun 
sad med, var næsten opædt. Hun hvæsede og brum- 
mede over den som et Dyr; og Spyttet flød hende 
ud af Mundvigene. 

Ogsaa Maren og Johanne havde nærmet sig. Og 
de omstaaende Fruentimmers Ansigter blev ræve- 
spidse og agtpaagivende: Nu blev der Spas! 

Men Frøken Sofie rykkede Fru Line haardt i 
Kaaben: 

— Mor skal gaa med, sagde hun nervøst — straks! 
Jeg kan ikke holde ud at staa længere paa de Skøjter! 

Og da Alexandra i det samme gav sig til at hyle 

op for Alvor, nikkede Fru Uldahl Farvel og fulgte 
med Datteren. 

— Hæ, hæ! grinede Lig- Johanne ondt — hun er 
ikke dristig ved vos ...Fruen! 

Og de andre Smaakoners Ansigter saa skuffede ud. 

Borte paa Skøjtebanen legede Ungdommen Tag- 
fat. Man lo og larmede, saa det hørtes langt op paa 
Land. 

Heroppe stod Sørine Folkekokkepige og saa hadsk 
ud. Elev Jakobsens Latter klang nemlig højt over 
alle de andres; han havde forlængst glemt Affæren 
med Forvalter Jensens Selvmord. Og siden Sørine 
Juledags Aften saa moderligt havde taget sig af 
ham, var der kommet baade Liv og Spræl i hans 
tunge, saftfyldte Krop. 

Og nu for han rundt derude paa Isen og gramsede 
efter Pigerne, saa at hans halvgamle Læremoder var 
ved at springe af Skindet af Jalousi. 

Især var det væmmeligt at se paa, saa han og 
Frøken Frederikke kunde more sig sammen; de løb 
med krydsede Arme Banen rundt og mødtes og skil- 
tes og satte efter hinanden og snublede og laa og 
rodede rundt, saa de var nærved at himle af Latter: 

— Naa, Fanden for Resten med Frøken Frede- 
rikke, for der kunde jo aldrig være Tale om noget 
de to imellem alligevel! Det var de andre Pigebørn, 
Sørine ikke kunde taale, at han gav sig af med. Og 
hun havde flere Gange besluttet at gaa sin Vej for 

at slippe for Synet af al den Forargelse; men hun 
kunde ikke faa sig til det; hun kunde ikke komme 
af Sted, skønt Skinsygen bed hende som en ond Orm: 

— Og saa er det endda mig, der har sat L i v i 
ham! tænkte hun og knyttede Næverne inden for 
Sjalet, som hun havde slaaet op over Hovedet — 
Han vidste sgu hverken ud eller ind, da jeg fik fat 
i ham! Og pludselig spyttede hun tænderskærende 
ud over Isen, medens hun samtidig tudbrølede ved 
Tanken om, at det nu rimeligvis vilde gaa med Ja- 
kobsen, ligesom det for et Par Aar siden var gaaet 
med en anden ung og ubehjælpsom Mand, hun havde 
taget sig af: han var endt med at kalde hende »et 
gammelt Lær«, og var saa blevet Kærest med en 
af Mejeripigerne: 

— Aa Gud, aa Gud! hulkede hun fuldstændig ube- 
hersket — altid er det de unge, skallede Tøse, der 
ta'r Brødet ud af Munden paa vos Ældre! Og her 
med Jakobsen handlede jeg dog af den skæreste 
Medlidenhed, for at Drengen ikke skulde ligge der 
alene paa sit mørke Leje, da det Fæ til Forvalter 
var gaaet hen og hængt sig og faldet ned i Armene 
paa ham . . . ! Aa Gud, aa Hu — u, lille, sødde, velsig- 
nede Jakobsen, hvor kan Du nænne det, hvor kan 
Du nænne det . . . ! 

— Hva* staar Du der og ser saa broget ud i An- 
sigtet efter? spurgte Pin'de-Jens, der kom forbi. 

Sørine trak Sjalet tættere om Hovedet: 

— Hva' rager det Dig? 

— Næi, saagu' ... Er 'et ham, Jakobæus derude, 
der sætter Vandet op i Dig? . . . Slaa Du heller 
Tappen i Tønden og la* Ungdommen fornøje sig. 

— Li'som Du og Johanne! 

— Li'som jeg og Johanne, ja . . . Baade Du og 
jeg har pin'de faaet, hva' vi har haft godt af i 
vor Tid; lad nu de andre komme lidt til. 

Sørine vendte sig bort og svarede ikke. 

Og gamle Pin'de-Jens stavrede videre; han skulde 
hjem og se til Hestene . . . 

Godsejeren havde i sin Tid købt ham til at gifte 
sig med Lig-Johanne, da hun var blevet frugtsom- 
melig, og givet dem fri Bolig i Familiehuset. 

Men Jens tilbragte sine fleste Dage i Hestestalden 
oppe paa Gaarden, og sine Nætter i et Rum ved 
Skæreloen. Spurgte man ham, hvorfor han aldrig 
var hos sin Kone, sagde han, idet han rystede begge 
sine Hænder i Højde med Ørene: 

— Nej, nej, nej, go* Ven; der har jeg pin'de ikke 
noget at skaffe! 

Han gav trolig Johanne Halvdelen af sin Løn. 
Men Hovedstolen, de fem Hundredekronesedler, han 
havde faaet for at tage hende, gemte han og flyttede 
om med paa de forborgneste Steder. 

Kun paa Søn- og Hellig-Dage tog han dem frem 
til Beskuelse ... 

— Gaar Mor nu op? 

— Ja, lille Sofie, jeg begynder at fryse. 

Guslav Wied: Fædrene æde Druer — 13 

— Men Mor kommer vel ned igen, naar de ku- 
lørte Lamper skal tændes? 

— Ja, det kan Du tro! Jeg vil da nok se den 
Stads! 

Frøken Sofie vendte Ansigtet bort og saa ud over 
Isen: 

— Hvorfor mon Fætter Isidor ikke kommer med 
Drengene, som han lovede i Onsdags ... 

Fru Line betragtede hende smilende: 

— Rositta er jo ikke rigtig rask, véd Du . . . 

Ude paa Skøjteløberbanen spasede Frøken Frede- 
rikke stadig rundt med Elev Jakobsen. Og Char- 
lotte og Minka for leende forbi i Kanen: 

— Du holder Dig altid saa alene, lille Sofie, sagde 
Fru Uldahl og strøg Datteren ned- over Kinden. 

— Det véd Mor, jeg holder mest af . . . sagde 
Sofie, og hendes Øjne fyldtes med Taarer. 

Solen var gaaet ned, og Mørket faldt paa. Et Par 
af Karlene havde lavet Begfakler, som de tændte 
og jog af Sted med henover Isen. 

— Jakobsen . . . ? hviskede Sørine Kokkepige, 
da Eleven kom op for at hente de kulørte Lamper 
i Badeteltet. Hun havde ikke flyttet sig af Stedet, 
hvor hun stod; og hendes Ansigt var blaat af Graad 
og Kulde: 

— Jakobsen . . . ? Lille, go'e Jakobsen . . . ? 
Men Eleven hørte hende ikke. 

Han gik og fløjtede . . . 



1 Villa Seemann var man ikke glade ved det.Barn, 
der skulde komme. »Bummerten« havde man døbt 
det med et Forsøg paa at tage Sagen humoristisk. 
Og Isidor havde lavet en Tegning af det, hvorpaa 
det stod paa et Katheder, lille, gammelklogt og med 
Briller paa Næsen, og bebrejdede sine sønderknuste 
Forældre, at det var blevet til . . . 

Men Fru Rositta gik stille og omfangsrig rundt 
i Stuerne, medens Isidor angergivent puslede om 
hende. 

Ogsaa denne Situation havde Herredsfuldmægti- 
gen foreviget. 

Men ligemeget hjalp det . . . 

Det skulde heller ikke bidrage til at løfte Sindene, 
at gamle Fru Seemanns Humør i den senere Tid var 
sunket ned under Nulpunktet. Grunden hertil kunde 
ingen blive klog paa; og naar man spurgte hende, 
svarede hun ufravigelig: 

— Det véd jeg ikke ... jeg er bare saa bedrøvet. 

Men saa endelig en Dag under ét af Isidors sæd- 
vanlige Besøg, fik den gamle Dame Luft . . . 

13* 

De sad paa deres »Mindeplads« i Hjørnesofaen; 
Fru Seemanns Hage sitrede nervøst, og hendes Øjne 
var duggede af Taarer. 

— Men hvad er der dog i Vejen, lille Thora? 
spurgte Isidor og tog hendes Haand — Sig mig det 
dog nu? 

Og saa kom det under stærk Hulken: 

— Det er Far . . . ! 

— Og Tivad gør saa han da? 

— Han lader mig sidde saameget alene . . . 

— Jamen, det vilde da være svært upassende, om 
Thora gik med ham hen i Klubben, det er )6 kun 
for Mandfolk. 

— Ja, det. véd jeg nok ... Og å& er saamaend 
ingen, der er gladere end jeg over, at det gamle 
Skind har mældt sig ind i den. 

— Naa, jamen . . . 

— ... Men jeg kan ikke taale at sidde alene, 
det véd han godt ... og det sagde Fru Willemoes 
ogsaa, da hun var her igaar, at det var en stor 
Skam af ham ... og saa sagde jeg det til ham, da 
han kom hjem, at hun havde sagt det ... og saa 
sagde han, at han vilde smide hende paa Hovedet 
ned ad Trappen, næste Gang hun kom; for hun 
skulde ikke gaa og sætte ondt mellem Ægtefolk, 
sagde han. 

— Og tror Thora, at han gør det? 
Fru Seemann blev rød og hidsig: 

— Nej, min Dreng, nikkede hun — saa kender 

Du kun din Fader daarlig! Han er virkelig altfor 
nobel og fin en Karakter til at kunne finde paa saa- 
dan noget! 
Isidor myrdede et Smil: 

— Naamen, saa er det jo ikke noget at tage sig 
saa nær, lille Kone. 

— Nej, sukkede hun, da hun mærkede, at hun 
var slaaet — nej, det er heller ikke saameget det.. 

Ogsaa Isidor sukkede: 

— Hvad er det da...? 

Den gamle Dame stirrede fortabt hen for sig; hen- 
des Hænder laa nu i hendes Skød, og Tommelfingrene 
boltrede sig i nervøs og rasende Fart omkring hin- 
anden: 

— Det er mit Salighedshaab . . . brast 
det ud af hende. 

— Men Herregud, lille Mor, lo Herredsfuldmæg- 
tigen og klappede hende paa Kinden — Du kan da 
begribe, at St. Peder vil blive henrykt ved at se 
Dig! . . . Næ, er det D i g, Thora Seemann! vil 
han sige og brede Armene ud: Kom dog her, saa 
skal jeg bære Dig lige ind for Vorherres Throne! 

Den gamle. Frue smilede, medens Taarerne endnu 
løb hende ned over Kinderne: 

— Ja, var det D i g, der var St. Peder, lille Isi- 
dor, saa havde jeg nok ingen Nød . . . 

— Thora kan godt faa en Anbefaling med fra 
mig. 

— Fy, saadan noget spøger man ikke med! 

— Nej, det er virkelig ogsaa mit ramme Alvor! 
Du, der er saa sød og elskelig, skulde Du ikke 
komme glat i Himlen, saa kom der slet ingen! 

Fru Thora rystede stille paa Hovedet: 

— Nej, sagde hun — jeg er tit ond og urimelig 
baade mod Far og Jer andre . . . Men det er heller 
ikke det, føjede hun trøstesløs til — for d e t kan 
jo afbedes . . . 

Her begyndte Tomlerne igen at suse vildt; og 
idet hun selvopgivende støttede sin Pande mod Søn- 
nens Skulder, sagde hun hulkende: 

— Jeg kan ikke tro paa Jesu ubesmittede Fød- 
sel, lille Isidor ... og ingen kommer til Faderen 
uden gennem Sønnen! 

Herredsfuldmægtigen maatte bide sig haardt i 
Læben for ikke at komme til at le: 

— Endelig var det da lykkedes den gamle Dame 
at sætte ha*i ordentlig til Vægs! 

Og han følte den dybeste Beundring for hendes 
Snedighed . . . samtidig med at han havde den 
inderligste Medlidenhed med hende, thi hun* led jo 
ved al dette Tænkeri. 

Og saa smilede han igen: 

Saalangt han kunde huske tilbage, var der nem- 
lig blevet ført denne stille Kamp imellem dem om 
hvem af dem, der kunde faa Overtaget. 

Saasnart Fru Thora havde fundet en ny Grund 
til at sørge og udgyde Taarer, havde Isidor straks 

søgt at paavise hende, at det ingen Grund var; og 
hun havde tilsyneladende ladet sig trøste. 

Men inderst inde havde hun følt sig irriteret over, 
at han altid skulde gaa af med Sejren. 

Og hun udtænkte subtilere og subtilere Aarsager 
til Bedrøvelse. Hun m a a 1 1 e græde, ellers var der 
ingen Fornøjelse ved Livet. Men hun forlangte paa 
den anden Side ogsaa at blive trøstet! 

Naar Isidor gik op ad Trappen til Forældrenes 
Lejlighed, tænkte han altid med en vis Beklem- 
melse: Gud véd, hvad den lille Thora n u har hittet 
paa af Spidsfindigheder! Men hidtil havde han dog 
som sagt haft Held med sig til at bevise hende over. 
Hvad der ogsaa i Øjeblikket kunde bevirke, at hun 
følte sig lysere og lettere til Mode. 

Men naar hun saa igen var bleven ene, reagerede 
hun irriteret mod hans Dialektik og pønskede og 
pønskede for dog endelig og uafviselig engang at 
kunne sætte Sønnen Bet og spille en Trumf ud, som 
han ikke evnede at stikke. 

Og det var nu altsaa i Dag omsider lykkedes 
hende: 

Den »ubesmittede Undfangelse« kunde han ikke 
give igen paa. 

Allermindst med sin Rosittas nuværende Tilstand 
in mente! 

Han greb derfor i sin Vaande til en Vittighed: 

— Herregud, lille Thora, sagde han og klappede 
hende igen paa Kinden — naar Vorherre har kun- 

net lave alt det andet, har han da ogsaa sagtens 
kunnet lave et lille Barn! 

Men den gamle Dame vilde ikke saaledes lade 
ham slippe udenom, nu hun endelig havde faaet 
ham i Saksen: 

— Hvor er Livet dog frygteligt! klynkede hun 
— Ingen har man at tale med, og ingen, der kan 
hjælpe En! 

— Men lille Mor dog . . . 

— Jamen saa trøst mig da Dreng! sagde hun 
pludselig haardt og arrigt — Du plejer jo ellers 
altid at prale af, at Du kan trøste mig! 

— Næmen Kone dog . . . ! udbrød Herreds- 
fuldmægtigen overrasket — nu bliver hun jo uartig! 

Og i samme Nu kastede den gamle Frue sig 
angerfuldt ind til ham, gemte paa ny Ansigtet ved 
hans Skulder og hulkede: 

— Ja, ja, ja . . . jeg er ond, det véd jeg nok 
. . . men det er fordi, jeg er syg af at sidde saame- 
get alene . . . ! 

Nu var man altsaa atter ved Udgangspunktet . . . 
Men Fruen, der i Tide opdagede det, fortsatte: 

— Og saa tror jeg ogsaa, Isidor, at det meget 
kommer af, at jeg hører til den frygtelige Familie . . 

— Mener Du din Mands? 

— Nej! sagde hun hidsig — jeg mener U 1- 
dahlerne, naturligvis! 

(Nils Uldahl stod for Fru Thora som noget i Ret T 
ning af selve Rolf Blaaskæg.) 

— Det er da en fornem og anset Familie . . 
mente Isidor. 

— Ja, jeg skal love for det med den Nils! 

— Vilde Thora maaske hellere være født Sø- 
rensen? 

— Nej, saagu da om jeg vilde! 

— Naa, jamen ... Og saa er det da ogsaa Ul- 
dahlernes Skyld, at Du har faaet mig! 

Fru Seemanns Ansigt blev ét stort, lyst Smil: 

— Ja, Gud velsigne Etatsraaden for d e t ! sagde 
hun — Du mit Solskinsbarn! 

I det samme hørte man Entrédøren blive aabnet, 
og der lød Skridt i Forstuen. 

Fru Seemann tørrede hurtig Øjnene og pudsede 
Næse: 

— Der er Far! sagde hun — Han maa ikke se, 
at jeg har grædt; det er Synd for ham . . . ! og hun 
begyndte umotiveret at le og snakke op — Nu skal 
Du se, Isidor, nu har jeg fundet de Billeder frem, 
vi talte om igaar . . . ! 

Hun skyndte sig ind i Dagligstuen og kom til- 
bage med en Papæske fuld af gamle Fotografier, 
som hun med nervøs Hast gav sig til at brede ud 
paa Bordet foran Sofaen: 

— Vi si'er ikke no'et til Far! sagde hun — Vi 
si'er ikke no'et til Far! 

Gamle Seemann traadte ind: 

— Naa, vi har nok travlt? nikkede han, og hans 
smaa Sy pose-Øjne lo fornøjet — Goddag, Isidor! 

Goddag, Mor! . . . Hva' tror I, der staar ude i En- 
tréen til Jer? 

Døren gled stille op, og Herredsfuldmægtigens 
Smaadrenge, Povl og Jørgen, viste sig: 

— Det var Bedstefar, der tog os med . . . Han 
sa'e, vi s k u 1 d e . . . ! undskyldte de deres uan- 
meldte Ankomst og saa hen paa Faderen. 

— Men det er jo Børnene! sagde Fruen og 
løb til og kyssede og omfavnede dem — Det var 
rigtignok en Overraskelse! 

Povl, den ældste af Drengene, var slank og mørk- 
haaret med et fint, blegt Ansigt og store, »tæn- 
kende«, blaa Øjne. Jørgen, den yngste, var tyk, 
næsten firkantet, lyslokket og gaminagtig. 

Gamle Seemann sendte sin Kone et sky, ransa- 
gende Blik, han havde ond Samvittighed, fordi han 
lod hende være alene — . men han elskede sin Klub. 

— Hvordan gaar det, Mor? 

— Godt, Far! 

— Ja, det kan jeg omtrent tænke, naar Isidor er 
hos Dig . . . smilede han lettet. 

Og saa tog han en Avis, gik ind i Dagligstuen 
satte sig i sin Stol ved Vinduet og gav sig til at 
læse. 

Han begyndte paa Bladets Forside med Titel og 
Dato, og endte paa dets Bagside med Redaktør og 
Bogtrykker. 

Drengene stod tavse og velopdragne ved Bordet, 

hvor Faderen og Bedstemoderen sad og gennemsaa 
de gamle Fotografier. 

— Kan I se, hvem det er? spurgte Herreds- 
fuldmægtigen og rakte et Billede frem. 

— Det er Bedstemor! sagde Povl sagkyndig. 

— Det ligner ikke ret godt en Bedstemor, mente 
Jørgen. 

— Nej, for det er ogsaa mange, mange Aar siden, 
hun blev fotograferet, min Dreng . . . Men her er 
jo t o Billeder af samme Slags, Thora! Maa jeg ha* 
det ene? 

— Ja, værsaagod, lille Isidor ... Er der t o? 
Det. vidste jeg saamænd ikke. 

Herredsfuldmægtigen puttede Fotografiet i sin 
Tegnebog . . . 

Drengene forholdt sig stadig tavse og discipline- 
rede. Povl selvfølgeligt; Jørgen med mere Over- 
vindelse. 

— Hvordan har Jeres Mor det? spurgte den gamle 
Frue. 

— Godt! sagde Povl. 

— Hun har faaet saadan en stor Mave! sagde 
Jørgen. 

— Har hun det? lo Fruen. 

— Ja, med en lille Bror inden i. 

Den gamle Dame lo højt; og Herredsfuldmægtigen 
smilede: 

— Saa, Jørgen Bøllesen, nu ikke for veltalende. 

— Nej ! sagde Drengen og klemte Munden sammen. 

• — Vil I have hver en Appelsin, Drenge? 
Børnene saa over paa Faderen, og da han nikkede 
samtykkende, sagde de: 

— Ja, Tak . . . 

— Det er dog de to sødeste Unger, man kan 
tænke sig! smilede den gamle Frue — Willemoeses 
Børn var her igaar, de var saa næsvise og uartige, 
at det var en Gru. 

— Ja — e . . . sagde Herredsfuldmægtigen — Og 
saa faar Willemoes rimeligvis engang i Tiden meget 
større Glæde af dem, end jeg af mine! 

— Maa vi spise Appelsinerne? spurgte Jørgen. 

— Nej, gem dem; nu skal vi hjem . . . Og gaa 
saa ind og sig Farvel til Bedstefar. 

Gamle Seemann sad fordybet i sin Avis. Han 
hverken saa eller hørte Børnene. Og de stod der 
endnu tavse og velopdragne foran ham, da Faderen 
kom ind i Dagligstuen: 

— Har 1 sagt Farvel? 

— Bedstefar læser, sagde Povl. 

- Og saa maa vi ikke forstyrre, sagde Jørgen . . . 
Han havde følt den mest kriblende Lyst til at 
stikke en Finger igennem Avisen og sige Bøh — h! 
Men han havde lært at beherske sig. 

Da Herredsfuldmægtigen kom hjem og tog Por- 
trættet frem, han havde faaet af sin Moder, op- 
dagede han, at der bag paa det stod nogle skønne 

Vers, som han selv for treogtyve Aar siden havde 
digtet og nedprentet. 

Og han satte sig straks til sit Skrivebord og af- 
fattede følgende Brev, som han lod Povl løbe hen* 
med til Bedstemoderen: 

Kære Elskede! 
Se her, hvad der stod paa det Billede af Dig, Du 
før gav mig: 

Den Stemme som der først mig monne lære 
At skelne Livets Onder, Livets Goder 
Den Stemme evindeligt velsignet være 
Thi den tilhørte Dig min elskte Moder 



Naar Du engang træt af din Vej hernede 
Dig hæver op til Gud, hvor Du har hjemme 
Da vil jeg trofast om Dit Minde frede 
Og aldrig, aldrig Moders Navn forglemme 

I. Seemann 
18 / 
18 JX^ 84 

/ 7 

Og dette siger jeg endnu treogtyve Aar senere. 
Du vil deraf se, hvilken herlig og velsignet lille 
Thora-Mor, Du er og stedse har været. 

Din Søn 
Isidor Seemann. 

Der den gamle Dame havde læst dette til Ende, 
græd hun længe og med heftigt snurrende Tommel- 
fingre. 

Men denne Gang af Glæde . . . 



-træcis paa Slaget otte fik Herredsfuldmægtig 
Seemann bragt sin Morgenkaffe op i sin Privat- 
lejlighed. 

Naar han havde drukket Kaffen, tændte han en 
Pibe, og satte sig hen i et Sofahjørne og »tænkte«. 

Fra ni til ti gik han Morgentur efter først at have 
fodret Karusserne nede i Havedammen. 

Fra ti til tolv arbejdede han paa Herredskonto- 
ret inde i Byen. 

Klokken en Kvart paa ét spiste han Frokost 
hjemme (solo). 

Fra ét til tre var han igen paa Kontoret. 

Saa spiste han Middag sammen med Familien; 
drak Kaffe, røg en Cigar, gik Eftermiddagstur, kom 
hjem seks en halv, læste, tegnede og »tænkte« inde 
hos sig selv, indtil Klokken slog ni og Børnene var 
puttet i Seng. 

Saa drak han og Fruen Te i Spisestuen, hvorpaa 
de læste, røg og tav stille sammen i Dagligstuen, 
indtil Uret paa Sekretæren henne i Hjørnet slog 

elleve. Da rejste de sig, sagde Godnat til hinanden 
og gik hver til sit »Soveværelse med Ønsket om et 
ligesaa behageligt Samvær Dagen derpaa og alle 
deres Livsens øvrige Dage tilende . . . 



Den høje Standlampe paa Midterbordet inde i 
Dagligstuen var tændt. Lille og topmavet sad Fru 
Rositta i dens Skær og syede Barnetøj til »Bum- 
merten«. 

Stuen var hyggelig udstyret med Tæppe paa Gul- 
vet, gamle Mahognimøbler og gamle Kobberstik. 

Paa Bordet ved Siden af Syæsken stod en Buket 
Violer, der fyldte Rummet med sin Vaarduft. 

Børnene var bragt til Ro. Alt i Huset var stille . . . 

Saa slog Uret paa Sekretæren ni. Den lille Frue 
løftede Hovedet. Døre blev aabnet og lukket. Det 
var Isidor, der kom fra sin Privatlejlighed med sin 
Pibe og sin Aftenwhisky. 

1 Aften havde Herredsfuldmægtigen drukket Te 
paa sit Værelse, hvad undertiden hændte . . . 

Da han passerede Fru Rosittas Stol, strøg han 
hende blidt ned over Kinden; og hun saa op fra sit 
Sytøj og nikkede. 

Hvorefter han satte sig paa sin sædvanlige Plads 
for Bordenden, tog en Bog og gav sig til at læse. 

Og Stilheden bredte sig paa ny. Man hørte kun 

Urets Dikken og den lille hæse Lyd af Traaden, 
naar Fruen drog den igennem Lærredet . . . 

Saa bragede der pludselig et Stykke Kul inde i 
Kakkelovnen, saa Stumperne raslede mod Laagen. 

— Naa . . . ! sagde Herredsfuldmægtigen. 

— Ja — e . . . smilede Fruen næsten undskyl- 
dende. 

Hvorpaa de tav videre haardnakket, ubrødeligt, 
nidkært, indtil Uret slog elleve, og man rejste sig 
for at gaa hver til sit . . . 

Men i Aften lagde Fru Rositta i Stedet for straks 
at sige Godnat, sine Arme om Gemalens Hals, 
smilede stille og sagde: 

— Saa gik da den Dag til Ende, Isidor! Hvor- 
mange af samme Surdejg tror Du, at vi endnu har 
tilbage? 

— Mange! sagde han — Uhyre mange! 

— Det var kedeligt . . . 

— Ja — e, men der er jo ikke noget at gøre ved 
det! Og saa har vi det da ogsaa for den Sags Skyld 
ganske rart. 

— Ja—« . . . 

— Godnat, lille Reseda! ... Vil hun ikke smage 
min Whisky? 

— Nej Tak . . . endnu ikke! 

— Naa — e, saa er det jo da ikke helt paa det 
yderste med hende! 

Fru Rositta stak sin Arm ind under sin Mands. 
Og de begyndte at gaa frem og tilbage i Stuen. 

Gustav Wied: Fædrene æde Druer — 14 

— Kan Du huske, spurgte hun — da Du væn- 
nede mig a f med at drikke? 

-Ja- 

— Og nu vil Du vænne mig til det igen? 

— Ja — e ... jeg har nemlig i Mellemtiden ind- 
set, at det alligevel er det eneste saliggørende! 

Hun standsede og saa ham smilende op i An- 
sigtet: 

— Vi er i Grunden et Par stolte — Kavale- 
rer, ha'de jeg nær sagt! 

— Ja, vi er gode at faa Forstand af! 
Hun begyndte igen at gaa: 

— Det er ogsaa det forfærdelige Klima, vi lever 
i, Isidor! 

— Tror Du, lille? 

— Ja, hvis Solen skinnede noget mere, og vi var 
fri for al den Blæst og Slud, saa vilde Menneskene 
være meget gladere. 

Herredsfuldmægtigen rystede paa Hovedet: 

— Jeg tror, det bunder dybere . . . sagde han 
— Jeg tror, at Menneskeslægten er bleven for gam- 
mel! . . . Kan Du huske den triste Mand, vi saa 
nede i Monte Carlo? Han spillede og spillede af bare 
Lede; og da han havde spillet alting væk, gik han 
hen og hængte sig i en af Palmerne ... Og han 
var endda fra Sicilien, hvor der baade er Sol og 
Varme! 

Hun smilede igen: 

— Hvor godt vi to dog altid forstaar at trøste 
hinanden, Isidor! 

— Vi hører jo ogsaa begge to til den livsglade 
Slægt, Uldahl-Ege, lille! . . . Men det er dog utro- 
ligt, saa vi bliver snakkesalige, naar vi skal i Seng! 
Klokken er straks halv Tolv! 

— Bare lidt endnu? bad hun og trak ham med 
sig. Og de begyndte igen at vandre op og ned. 

— Véd Du, hvad Jørgen sagde i Aften, da han 
blev klædt af? spurgte hun. 

— Den Bølle, han siger saameget! Det har han 
vist efter Dig! . . . Naa, hvad sagde han saa? 

— Han sagde, at jeg skulde købe ham en Ballon; 
og saa skulde han og jeg flyve op med den »li'saa 
højt«, vi kunde komme; og naar vi saa ikke kunde 
komme højere, sagde han, »skulde vi slaa Hul paa 
Verden og flyve udenfor«! 

— Gud Fader i Pæretræet, Reseda, Drengen er 
jo Religionsstifter! 

— Og da jeg saa spurgte ham, hvad dér var, 
sagde han: Der ligger alle de Julegaver, 
jeg skal have til næste Aar! . . . Og - 
Du skulde set hans Øjne, Isidor! . . . Hvor er 
det dog Synd, at Børn skal blive voksne! 

— Ja, de burde kvæles paa Konfirmationsdagen; 
det har jeg altid holdt paa . . . ! Men har hun for 
Resten selv haft det saa videre dejligt som Barn, 
lille, dernede i Polen? 

— Nej . . . lød det sagtmodig. 

— Og Pigebørnene paa Havslunde . . . tror Du, 
at de har været videre henrykte ved deres Barndom? 

— Nej . . . Men derfor skal man ogsaa altid være 
god imod Børn! 

— Maaske . . . ? Jeg er nu blevet noget mis- 
tænksom over for alle kategoriske Imperativer! . . . 
Men nu vil jeg Fanden gale mig i Seng! Det er 
dog et Djævelens Snakketøj Du har! Havde jeg 
anet det, havde jeg ikke taget Dig! 

— Nu skal jeg gaa, Isidor . . . smilede hun — 
Godnat! 

— Godnat, lille! Vil hun saa ikke smage min 
Whisky? 

— Nej, jeg vil ikke ... Jo, for Resten, saa fal- 
der jeg hurtigere i Søvn! 

Og hun tog hans Glas og næsten tømte det . . . 
Om »Bummerten« talte de ikke. 



Inde over Herredsfuldmægtigens Arbejdsbord 
hængte et Par Kopier af Frøken Natalias og Frøken 
Bettinas yppige, skønne og levelystne Portrætter i 
Havslundegaards Havesal . . . 

Da Isidor kom ind fra Dagligstuen, nikkede han 
gemytligt til dem: 

— Mødrene drikker Champagne, sagde han — og 
Børnenes Hoveder bliver skøre! ... Og kun Gud, 
den Alvidende, kan sige, hvad Ende det skal tage 
med Børnebørnene! 

Saa lavede han sig en frisk Whisky og begyndte 
at klæde sig af: 

— Sagen er den, sagde han — at man 
skulde have sig en acceptabel Gud 
at falde tilbage paa, lille Reseda! 

Der var tændt Lamper og Lys baade i Arbejds- 
værelset og Soveværelset. 

fsidor gik frem og tilbage mellem Stuerne under 
Afklædningen. Af og til tog han et Par Dansetrin 
og nynnede dertil. Dette var hans hyggeligste Time. 
Han følte sig her i sin Ensomhed Ansigt til Ansigt 

med selve Livet og hinsides al »Kultur« og konven- 
tionelle Hensyn. 

. . . Herredsfuldmægtig Seemann led nemlig af 
en pinefuld Sygdom, en Art galgenhumoristisk Sanct- 
Vejts-Dans, som det kostede ham megen Møje at 
skjule, naar han var sammen med andre Mennesker. 

Især havde Musik en uheldsvanger Indflydelse paa 
hans Befindende; og han udstod de frygteligste Kva- 
ler, naar henne paa Kontoret en Lirekasse gav sig 
til at spille udenfor paa Gaden, samtidig med at 
der stod en agtværdig Mand ved hans Pult og for- 
handlede »alvorlige« Sager med ham: 

— Tschimdadera og Tschimdadera og Tschim- 
dadera-da-da-a . . . ! begyndte det da at tralle og 
bølge inden i Isidor; og han følte den mest kriblende 
Lyst til at gribe den agtværdige om Livet og pol- 
kere rundt med ham — Hvorfor tage den Smule 
vanvittige Tilværelse saa højtidelig! 

Men han betvang sig naturligvis og forhandlede 
videre. 

Og den agtværdige gik ud paa Gaden forbi Lire- 
kassen og roste Herredsfuldmægtigen for andre agt- 
værdige og kaldte ham en sjælden rolig, besindig og 
alvorlig Mand . . . 

— Ha, ha, ha, hi-i-i . . . ! 

Isidor greb pludselig en Lineal fra Bordet; og idet 
han benyttede den som Guitar, gav han sig til at 
valse rundt i Værelset, medens han sang højlydt til 
en selvlavet Melodi: 

— Ak, hvor Livet dog er rigt — plum, plum! 

(slog han paa Linealen) — og skønt — plum-plum! 
— og dybt — plum, plum! — Og ak, hvor paa Jor- 
den færdes vel min Fader Jakobæus, at jeg kan 
takke ham, fordi jeg blev til! — Min Fader Jako- 
bæus, hin habile Gymnastiker, der avlede mig paa 
et Klubbal — plum, plum! — midt imellem Lan- 
cieren og Francæsen — avlede mig med den stolte 
Frøken Natalia fra Havslunde, der var forlovet med 
en Godsejer, blev gift med en Bankier og døde af 
Kræft — plum, plum! — i Leveren i sit Palæ paa 
Champs Elyseés . . . ? — Thi Du skal ære din Fader 
og din Moder, staar der, og Du skal frygte din Gud 
og elske dit — plum, plum! — Fædreneland! 

Han kastede »Guitaren« fra sig, tog en Spille- 
daase frem af Bordskuffen og trak den op. Og da 
den satte i med en March, gav han sig til at strunke 
rundt mellem Møblerne med martialske Skridt og 
værdig Holdning, kun iført blaastribede Silkeunder- 
benklæder og en højrød Fez, som han engang paa 
en Rejse til Spanien havde faaet i Morgengave af 
en dejlig Pige i Alicante; en dejlig og gudfrygtig 
Pige, der havde stjaalet den fra en Tyrk, som hun 
trods Koranens Bud havde drukket plakatfuld og 
udplyndret; thi hun var en nidkær Kristen og over 
hendes gæstfri Seng hang den lidende Frelser . . . 

Isidor greb atter Linealen; og medens Spilledaasen 
aflirede en indsmigrende Pas de deux, spillede og 
sang han om Kap med den: 

— O Miranda, Du — plum, plum! — uforglem- 

melige! — Vort Modersmaal er dejligt, det har saa 
mild en Klang; og Du talte spansk, og jeg talte 
fynsk, men vi forstod hinanden, som kun en Mand 
og en — plum, plum! — Kvinde kan det! — O 
Miranda, med de brune Lemmer og det hede Skød! 

— O, Miranda Madonna, med den røde Mund, der 
stank af Hvidløg! — Hvor er Livet dog rigt — plum, 
plum! — og skønt — plum, plum! — og guddom- 
melig meningsløst! — Og nu har jeg gjort en Bum- 
mert paa min Kone, skønt Gud skal vide, at der er 

— plum, plum! — Uldahler nok i Verden i For- 
vejen! 

Han kastede Linealen fra sig og lavede sig en 
tredje Whisky: 

— Skaal! sagde han og traadte hen foran sin Mo- 
ders Portræt — Skaal, Madam Jakobæussen! Nu 
kan jeg se Sandheden stift i Øjnene! Livet er en 
Tingeltangel digtet og sat i Scene af hin store drukne 
Faun, der sidder vel salveret et eller andet Sted 
uden for det hele og holder Traadene i sin Haand 
. . . Præsterne kalder ham Gud! 

Skaal! 

Og han tog en Flaske Opium frem af en Skrive- 
bordsskuffe og hældte nogle Draaber af den i sin 
Whisky for bedre at falde i Søvn ... 

Men næste Formiddag præcis Klokken ti sad 
Herredsfuldmægtig Seemann paa sin Kontorstol og 
indgød sine Medborgere Agtelse. 



Povl og Jørgen maatte frit lege og tumle, hvor 
de vilde rundt i hele Haven. 

Kun øverst oppe, umiddelbart omkring Huset, 
turde de ikke komme. Og særlig da ikke naar Fa- 
deren var hjemme. 

— Herredsfuldmægtigen skal ha' Ro! sagde 
Jørgen. 

Men ellers stod Isidor paa den allerfortræffeligste 
Fod med sit Afkom. . . 

Det var en Søndag Formiddag i Begyndelsen af 
April. Solen lyste, Træer og Buske tænkte paa at 
springe ud, og Østenvinden peb ondt. 

Ude paa Stentrappen foran Huset stod Fuldmæg- 
tigen i tyk Vinterfrakke og glædede sig over Vaaren. 
I Haanden holdt han et afskaaret Stykke Hvede- 
brød, som han skulde ned med til Karusserne. 

Jørgen kom tæt og firkantet ud af Gadedøren og 
stillede sig ved Siden af Faderen; 

— Maa jeg gaa med Dig ud at spadsere? spurgte 
han. 

Isidor saa ned imod ham og nænnede ikke at 
sige nej: 

— Ja Du maa. 

Drengen bukkede, som man kan tænke sig en 
Huggeblok vilde bukke: 

— Tak! 

— Men Du maa ikke sige et Muk paa hele Turen! 

— Nej! 

— Og Du maa ikke holde mig i Haanden. 

— Nej! 

— Skal Du ikke have en Overfrakke paa? 

— Næ — j ! sagde Drengen foragteligt — Det 
er kun gamle Mænd! 

Og de gik sammen ned igennem Haven. 
Næppe havde de gaaet ti Skridt, førend Jørgens 
Fingre listede sig ind i Faderens Haand. 

— Blev vi ikke enige om, at Du ikke skulde holde 
mig i Haanden? 

— Jo ... lo Drengen forlegen og trak hurtig 
Fingrene til sig — det glemte jeg npk . . . altsaa! 

Paa Affaldsdyngen bag Nøddehækken stod Povl 
med Armene korslagte over Brystet og stirrede fa- 
natisk ud over Karussedammen. 

— Hvad bestiller D u? spurgte Isidor. 
Drengen saa ikke til ham; men spejdede ufravendt 

frem over Dammen: 

— Jeg er Napoleon den første, der staar paa Al- 
perne og ser ud over Middelhavet! sagde han. 

Isidor tog til Hatten: 

— Tillader Deres Majestæt, at jeg fodrer Kar . . . 
Delfinerne? 

Povl slog naadigt ud med Haanden: 

— Værsaaartig, min Herre! sagde han. 

Da Herredsfuldmægtigen og Jørgen var færdig 
med Fodringen af Fiskene, gik de ud af Haven og 
drejede om forbi Amtssygehuset og ind i Byens 
»Anlæg«. Herinde skød Blokke af Tulipaner og 
Paaskeliljer frem, og Østenvinden bed . . . 

— Fryser Du ikke, Jørgen? 

— Nej, det er jo Sommer! 

Jørgen havde for længst igen anbragt sin Haand 
i Faderens. Men sin Mund havde han dog hidtil 
bevaret tavs. 

Nu gik der imidlertid pludselig Hul paa den; og 
idet han knyttede sin venstre Haand og stødte den 
angrebsvis frem i Luften, spurgte han: 

— Vil Du tro, Far, at jeg kan tæve Carl Pe- 
tersen? 

Herredsfuldmægtigen for sammen ved Forstyr- 
relsen: 

— Jeg synes, vi blev enige om, at vi skulde ikke 
tale! sagde han saa. 

— Ja . . . ! nikkede Drengen — Men hvis Du 
var saadan indeni, li'som jeg, saa kunde D u vist 
heller ikke tie stille ret længe! 

De kom ind paa Stien langs Søen. Jørgen kastede 
et misbilligende Blik ned mod det skidengraa Vand: 

— Det er kedeligt, at der ikke er Hvalfiske her! 
sagde han. 

Isidor svarede ikke. 

Lidt efter mødte de en Dame, som Drengen hilste: 

— Det var min Reservefrøken henne fra Børne- 
haven, oplyste han. 

Og Herredsfuldmægtigen, der syntes, at det var 
Synd at knevle ham længere, spurgte imødekom- 
mende: 

— Hvad hedder hun? 

— Hun hedder Fru Mathiesen . . . M a a jeg 
mere? 

Og da Faderen nikkede samtykkende, stod Mun- 
den ikke lukket paa Drengen i den Timestid, Turen 
varede . . . 

Da de atter naaede tilbage til Villaens Have, kom 
Povl og den omtalte Carl Petersen springende frem 
imod dem fra en Busk: 

— Stands, eller I er Dødsens! 

Begge Drengene havde en Krans af Fjer om 
Hovedet. Deres Ansigter var tatoverede røde og 
blaa; og i Næse og Øren bar de Ringe af Sodavands- 
flaskestaal traad. De var bevæbnet til Tænderne 
med Buer, Pile, Spyd og Lanser. Og Povl bar som 
Tegn paa sin højere Afstamning et gammelt Katte- 
skind paa venstre Skulder. 

Jørgen forstummede af Beundring midt i en Sæt- 
ning. 

— Jeg er en ung Indianerhøvding af Inkastam- 
men! forklarede Povl og holdt sin Lanse frem foran 
Isidors Bryst — Carl Petersen er min Vaaben- 
drager. Og vi er ude paa Rekognonsagering med 
Ordre fra min Fader Ligæderen til at støde enhver 
ned, der ikke giver Feltraabet! 

— Og hvorledes lyder det? spurgte Herredsfuld- 
mægtigen i Angest. 

— De ni Vande! 

— De ni Vande! gentog begge de overrump- 
lede hurtig. 

— De ni Vande, passér! sagde Povl og lod Lan- 
sen synke. 

Men i det samme stak han en Finger i Vejret og 
lyttede anspændt: 

— Hyss! sagde han — Hører 1 den skarpe Fløj- 
ten! lrokeserne er rykket frem hinsides den store 
Sø! Hurtig, dæk Jer! 

Og han og Carl Petersen sank paa Hug bag 
Busken og trak de andre med sig. 

— De har naaet Bredden! vedblev Povl bleg af 
Sindsbevægelse — Hører I den lette Raslen i Si- 
vene! Hvis Urokse anfører dem, er vi fortabte! 

— Langtryne, sagde Vaabendrager Petersen op- 
hidset — den hvide Mand rejser sig! 

Povl sigtede med sin Bue mod Herredsfuldmæg- 
tigen, der var bleven træt i Knæene: 

— Rør Dig ikke, eller jeg skyder! sagde han. 
Isidor sank uvilkaarlig paa Hug igen: 

— Naade . . . ? bad han — Naade for en ældre 
Herre? Kan I ikke bruge den unge Mand her? Jeg 
skænker Jer ham. 

— Aa, jo, hva* Povl? bad Jørgen rystende af 
Kampiver. 

Povl Langtryne vekslede et Par Ord paa Inka- 
sproget med sin Vaabendrager. 

— Radamaly suopis sek! sagde han — Vi har 
Brug for en Blodhund. 

Jørgen stak øjeblikkelig Snuden mod Jorden og 
fraadede vildt. 

— Af Sted! kommanderede Langtryne — Min Fa- 
der Ligæderen vil møde os i Sumpene nord for de 
store Søer! 

Og bort smuttede Indianerne mellem Buskene. 
Snart hørte man kun Blodhundens Glammen i 
det fjerne ... 

Grøngul af Misundelse vandrede Herredsfuldmæg- 
tigen ene op imod Huset. 



Jr^aa Store Ravnsholt gik alt i samme solide Gænge, 
som medens Joachim Uldahl levede. Pompadour, 
der havde ført Overkommandoen under Godsejerens 
Sygdom, stod fremdeles for Styret, og hendes Søn- 
ner adlød hende uden at kny. 

Men hun behandlede dem med større Honnør nu. 
Og man fortalte, at hun endogsaa havde været hos 
Prokurator Bauer og forhørt, om det ikke var mu- 
ligt, at »Drengene« kunde antage Navnet Uldahl. 
Og da det ikke lod sig gøre, blev hun vred og lod 
sig ogsaa stadig selv kalde Henriksen . . . Hun ved- 
blev med at være den første, der stod op om Mor- 
genen, gjorde Ild paa til Davren, vækkede Tjeneste- 
folkene og satte Arbejdet i Trit. 

Men om Middagen præsiderede hun i Herskabs- 
spisestuen for Sønnerne, der var flyttet op i Hoved- 
bygningen, hvor de havde faaet hver sit Værelse og 
spiste »inde«. 

Onkel Joachim havde ikke alene giftet sig med 

Pompadour, men han havde ogsaa, for til Gavns 
at ærgre sin Familie, ved Testamente indsat hende 
til sin Universalarving, med Undtagelse af nogle 
Smaalegater og de Hundrede og tyve Tusinde Kro- 
ner, han havde bestemt for Pigebørnene paa Havs- 
lunde. 

Men skønt Madam Henriksen altsaa saaledes baade 
af Navn og Gavn var Nummer ét paa Ejendommen, 
ansaas dog stiltiende Mand og Mand imellem hen- 
des ældste Søn Hans for Ravnsholts nuværende og 
fremtidige Herre. Det var ogsaa altid ham, Mo- 
deren raadførte sig med angaaende Gaardens Drift 
og øvrige Forretninger. 

Ogsaa de to yngre Brødre, Jeppe og Anders, 
havde ligefra Barndommen af betragtet ham som 
Familiens naturlige Overhoved. Ikke' fordi han just 
var den dygtigste, thi de andre gav ham i den Hen- 
seende intet efter, men fordi han nu engang var den 
ældste. Og desuden var de tre Brødre blevet enige 
med deres Moder om, at saasnart Lejlighed gaves, 
skulde Jeppe og Anders have hver sin passende 
Landejendom ligesom Hans. De kunde dog alligevel 
ikke i Længden gaa her paa Ravnsholt alle tre og 
falde over hverandre . . . 

Men foreløbig gik det altsaa paa den gode gamle 
Vis. 

Og de ikke alene arbejdede sammen nu som for- 
hen; men de vedblev ogsaa at studere sammen. De 
havde i Drengeaarene kun gaaet i Landsbyskole, 

og havde derfor, lige siden de blev voksne, ihærdigt 
stræbt efter at indhente det forsømte. Og de sad 
nu hver Aften efter Nadvertid inde under Hænge- 
lampen paa Kontoret og læste og skrev og regnede 
og retledede hinanden og hjalp hinanden. 

Og i Krogen bag Pengeskabet sad Madam Hen- 
riksen i Godsejerens gamle Læderlænestol og hørte 
andægtig beundrende til . . . 

Men saa kom Historien med Minka fra Mosen. 

Allerede flere Aar før Joachim Uldahls Død havde 
Hans været gode Venner med en Pige ved Navn 
Marie Sejfert og bekommet et Par Børn med hende. 
Hun var Datter af en Træskomand i Landsbyen og 
»syede« hjemme hos sine Forældre. Hans havde altid 
været til Sinds at ville gifte hende, men havde ikke 
turdet tale til Godsejeren derom. Og Pompadour 
havde ogsaa ivrig fraraadet det, da man aldrig kunde 
vide, hvordan den gamle Herre vilde stille sig til 
Sagen: 

— Bi Du heller til Godsejeren er puttet hen, 
sagde hun — det kan aldrig vare saa farlig længe; 
og saa bli'r der nok et Par Skilling efter ham; og 
saa er Du din egen Mand. 

Og Hans indsaa det rigtige i Ræsonnementet og 
biede . . . 

Men saa skete jo det uventede med Moderens 
Giftermaal og Ophøjelse. 

Allerede Dagen efter Begravelsen, hvor der var 

Gustav Wied: Fædrene æde Druer — 15 



226 



blevet vist hende megen Respekt og Deltagelse, tog 
hun Sønnen afsides og sagde: 

— Har Du snakket noget afgørende med Marie 
Sejfert? 

Hans saa ned for sig: 

— ... Næi . . . 

— Er Du opsat paa hende endnu? 

— ... Næi . . . 

— Ja, Sagen har jo ogsaa ændret sig. 

— . . . Ja-^ ... 

— Og Du behøver jo ikke at ta* til Takke med 
hvemsomhelst nu. 

— ... Næi ... 

— Hvordan vil Du befri Dig? 

Hans stirrede stadig ned i Gulvet og sagde: 

— ... Hendes Far vilde gerne ha* en lille Træ- 
skohandel ovre i Rynkeby . . . 

Madam Henriksen sendte sin kloge Søn et be- 
undrende Blik: 

— Naa, sagde hun — ja, det kan der vel nok 
blive Udvej for . . . Hvormeget skal han sætte 
i den? 

— Syvhundrede Kroner . . . 

— Ja — e, det er jo Penge . . . 

— Ja — e . . . Men Jeppe og Anders behøver jo 
ikke at faa Næsen imellem . . . 

— Næi . . . sagde Pompadour — naturligvis! 
Og en fjorten Dages Tid efter flyttede Træsko- 
familien med Datter og Datterbørn til Rynkeby, 

fem gode Mil ud ad Kongevejen fra Ravnsholt Gaard 
og Gods . . . 

Men hvad Hans Henriksen ikke talte med sin 
Moder om, var den vanvittige Lidenskab, der havde 
grebet ham efter at eje, kramme og knuge den lille 
Djævleunge Minka fra. Mosen. Han havde aldrig 
fornummet en saadan Følelse før. Han var ganske 
syg af Begær efter hende. 

Han havde set hende nu sidste Nytaarsdag ved 
en Dilettantforestilling i Forsamlingsbygningen. Hun 
stod i Tableau som »Nattens Dronning«. Og bagefter 
havde hun danset og fjaset med de unge Karlfolk, 
der var rent vilde efter hende. Hans Henriksen havde 
hun hverken haft Blik eller Ord for. Men hans be- 
gærlige Øjne havde fulgt hende overalt. Og med 
Næverne knyttet i Bukselommerne havde han svo- 
ret paa, at hun skulde blive hans, om han saa skulde 
passe hende op en mørk Nat og voldtage hende! 

Minka, der jo var Datter af en baade betitlet og 
velhavende Mand, var imidlertid ikke saadan at 
komme op ved for en halvganimel Tjenestekarl. 

Men saasnart Hans var blevet Godsejersøn, 
spændte han en Dag for sin Vogn og kørte i al 
Hemmelighed til Mosegaarden for at se paa en Tyr, 
der stod averteret til Salg. 

Han blev særdeles ærbødigt modtaget af Jæger- 
mesteren og Frue. Men Minka saa han ikke noget 

til; og spørge efter hende vilde han ikke. Saa tog 
han Forkøbsret paa Tyren og kørte hjem igen. 

Næste Gang, han kørte til Mosegaarden, var 
netop den Fastelavns Søndag, Minka skulde til Ko- 
stumefest paa Havslundegaard. Og han kom akku- 
rat, som hun stod i Begreb med at stige til Vogns. 
Saa heller ikke denhegang gik det i Orden med 
Tyren. 

Og da han tredje Gang indfandt sig, fortalte For- 
ældrene med megen Stolthed, at Frøken Charlotte 
fra Havslunde Dagen i Forvejen havde afhentet 
Minka til et længere Besøg. 

Nu syntes Hans ikke godt, at han kunde trække 
Tyrehandelen længere ud, og den blev derfor afsluttet. 

Men Begæret efter Minka sad ham stadig som 
en Kræft i Brystet og aad og gnavede og lod ham 
ingen Fred. 

Han spændte derfor efter en Ugestids Forløb igen 
for sin Vogn. Men kørte denne Gang til Havslunde. 

Hans havde været Soldat sammen med Nataniel 
Larsen, Gaardens ny Forvalter. Og som Paaskud 
for Besøget angav han, at han kom for at se paa 
Konstruktionen af en Radsaamaskine, som han maa- 
ske vilde anskaffe sig Magen til. . . . 

De sad inde paa Forvalterens Værelse og snakkede 
sammen. 

Larsen var en høj, knoglestærk Person, sort- 
smudset og gullig af Ansigtsfarve, med et Par stik- 

kende, ublufærdige, gulbrune Øjne af dem, der gør 
Fruentimmerne løse i Knæene. Han var Præstesøn, 
men »uægte« født, idet han var Frugten af en For- 
bindelse mellem hin ulykkelige Erotoman, Pastor 
Mascani til Næsgaardene og Utterslev, og en Lærer- 
inde ved Navn Ingeborg Larsen. 

Navnet Nataniel havde Moderen givet ham i Be- 
tragtning af hans teologiske Afstamning . . . 

Det var første Gang efter Arvehistorien, at Hans 
og Nataniel taltes ved: 

— Ja, nu har Du sgu skudt Papegøjen, Henrik- 
sen! sagde Forvalteren — Satans osse, at Ens Mor 
var Lærerinde og ikke Husholderske, ha, ha! 

Jomfru Helmer kom ind. med en Flaske 01 og en 
Bid Brød. Hun blev afventende staaende foran 
Bordet. 

Larsen saa haanligt op og ned ad hende: 

— Ja, Tak, Jomfru, sagde han saa snerrende — 
spise kan vi selv! . . . Den gamle Daase! vedblev 
han, da Jomfruen gnistrende af Vrede havde for- 
ladt Værelset — Godt, at hun skal væk til Majdag, 
saa at man slipper for hendes Paahæng! ... Du 
kan tænke Dig, grinede han op — at en Nat, straks 
efter jeg var kommet her til Gaarden, stiller hun 
Fandengaleme herinde i Kammeret hos mig og la- 
der, som om hun gaar i Søvne! .. . Ha, ha, men det 
kan jo nok være, at jeg fik vækket hende lidt snelt 
med Vandkanden der henne . . . hun er ikke min 

Type med al det Sul; mine skal kunne sno sig, 
forstaar Du! 

— Saa hader hun Dig vel? spurgte Hans. 

— Ja, med Damp, sgu! ... Og jeg har ogsaa 
stoppet hende i alle de Rapserier, hun var vant til 
her fra den forrige Selvmorders Tid ... At nogen 
kan blive saa tosset efter et Fruentimmer, det har 
jeg aldrig kunnet forstaa! vedblev Forvalteren — 
Herregud, man kan jo gaa hen med 'et til et andet! 
. . . Gud véd for Resten, hvad de to Kumpaner 
tilsammen har kostet Godsejeren! 

— Er han ikke gode Venner med hende mere? 

— Næi ... Og nu staar der jo i Aviserne, at 
han snart skal være Minister; saa maa han jo rense 
ud . . . for Ministre med Kærester har man da 
aldrig set, hi, hi! . . . Men vi skal vel over og se 
paa den Saamaskine? . . . 

Da de skraaede over Ladegaarden, mødte de Frø- 
ken Sofie, der kom med en Salonbøsse i Haanden 
og Tyrk efter sig. 

Det gav et Stød i hende af Ubehag, da hun saa 
Forvalteren. Og Tyrk viste Tænder og knurrede. 

— Goddag, Hans Henriksen, sagde Frøkenen ven- 
ligt og standsede foran ham — Hvordan lever De? 

Hans rødmede. Han havde ikke set nogen af 
Familien Uldahl siden Joachims Død. 

— Hvordan har gamle Rinaldo det? spurgte Frø- 
kenen og . strøg beroligende Tyrk henover Ryggen 

for at undgaa Forvalterens sjofle Øjne, der spillede 
om hende. 

— Rinaldo er død, Frøken ... Vi skød ham 
samme Dag, Godsejeren blev begravet. 

— Kan De ikke komme og gøre det samme ved 
Tyrk, naar jeg dør, Hans Henriksen? 

— Frøkenen tænker vel da ikke saasnart paa 
det ? 

— Man kan aldrig vide det! lo hun. 
Forvalteren trængte sig frem: 

— Har Frøkenen skudt no'en Rotter? spurgte han 
og pegede paa Bøssen. 

Sofie lod, som om hun ikke hørte ham: 

— I har vel ikke fundet Tipoldefars Elfenbens- 
stav? spurgte hun Hans — Far fabler bestandig om 
den i sine Breve. 

— Nej, vi har ikke . . . Jeg tror, Godsejeren har 
taget den med i Kisten. 

Sofie lo: 

— Det kunde ligne ham! . . . Naa, Farvel, Hans 
Henriksen; og hils Deres Mor! . . . 

— Storsnudet Kram! sagde Forvalter Lar- 
sen og saa forbitret efter Frøkenen, da hun gik vi- 
dere uden tilsyneladende at have bemærket hans 
Nærværelse. 

— Jeg synes mere, hun ser t r i s t ud 

mente Hans. 

— Hæ, ja! grinede Nataniel — hun trænger til 
lidt . . . (Her gjorde han en obskøn Gebærde) . . . 

Du skulde sgu lægge Dig efter hende,. nu Du selv 
er blevet en stor Kai! fortsatte han — Jeg saa 
hendes Ben her forleden Dag, hun faldt over en 
Bjælke nede i Laden . . . Naa-da-da-da! F. F.! 
Bacon with Lægs, hvabeha'er! 

— Det var den Saamaskine, vi skulde se paa! 
sagde Hans Henriksen kort. 

— Jo . . . det er her ovre i Vognskuret . . . Du 
har nok faaet Bomuld om Dig, hi, hi! 

Da de var færdige med at besigtige Maskinen, og 
Vognen igen holdt forspændt, pegede Forvalteren 
over mod Elev Jakobsen, der netop kom ud af Ko- 
stalden: 

— Kender Du den Irisk? spurgte han. 

— Nej . . . 

— Det er en ren Gud Amor! Han ta'r Luven fra 
alle os andre! 

— Saa — e . . . 

— Ja . . . Om det saa er vores Frøken Frederikke, 
saa er hun gal efter ham. Men han ser knap ad hen- 
des Vej til længere, siden denne hersens Mose-Minka 
er kommet paa Besøg her. 

Hans Henriksen gav et uvilkaarligt Ryk i Tøm- 
merne, saa at Hestene dansede: 

-7— Hoa — hoa, saa, saa . . . ! beroligede han 
dem. 

— Men hun e r ogsaa en lækker lille Pakke Mad! 
vedblev Forvalteren og smaskede — Hende vilde 

jeg sgu hellere ha' i min Seng end en Loppe! . . . 
Kender Du hende? 

— Nej! sagde Hans og Blodet jog ham til Ho- 
vedet — Gør Du? 

— Næi . . . ! 

— Saa skulde Du tale lidt mindre frit om hende! 
synes jeg. 

— Naa — e, Fa'en! haanede den anden — Naar 
hun kan rende her og spille Knupveninde med vores 
Frøken Charlotte, saa er hun sgu ikke bedre værd! 

— Knupveninde . . . ? 

— Ja, Gu* er de K n u p veninder! De sover sam- 
men, og de kører ud sammen, og de gaar i Bad 
sammen . . . d e n er jo tydelig nok! Men det er 
sgu Synd og Skam for vos Mandfolk, for vi skulde 
da ogsaa gerne ha* lidt af dette søde, søde, søde 
Hva'beha'er! han vred vellystig sin lange, magre 
Krop — Ha— ha! Hva'? 

Men Hans Henriksen sagde pludselig Farvel og 
sprang op i Vognen. Han kunde næppe styre sin 
Lyst til at slaa Forvalteren midt i hans gule Fjæs 
med Skaftet af sin Pisk: 

— Farvel! gentog han og løftede idetsamme Pi- 
sken som til Hilsen. 

— Men Du holder jo Skaftet opad, Menneske! lo 
den anden — Hva' Fanden gaar der af Dig, saa 
travlt Du pludselig faar! Rider Maren Dig? 

Hans gav Hestene Tøjlen uden at svare. 

Men bag sin Ryg hørte han Nataniels onde 
Grinen . . . 

En Mils Vej paa den anden Side Havslunde 
mødte Hans Henriksen Frantz Uldahl fra Krag- 
holm. Han kom bred og veltilpas ridende paa sin 
tykke Pasgænger. 

— Goddag, Goddag! raabte Kragholmeren og nik- 
kede venligt til den unge Mand. 

Hr. Frantz var jo i Øjeblikket uden for Fru Ka- 
rens Kontrol, og saa løb Hjertet af med ham. 



3 /4. 

Uet er jo det forfærdelige, Isidor, at jeg aldrig 
kan tale, om det, der mest opfylder mig. Da Du 
var her igaar, vilde jeg have sagt noget til Dig og 
spurgt Dig til Raads, men jeg kunde ikke faa 
det over mine Læber, det sad som en tyk Klump 
i min Hals; men nu vil jeg skrive det, saa faar 
Du det engang at læse, og saa vil Du tænke paa 
din lille Veninde, naar hun engang er død. Det 
er den nye Forvalter, der gør mig 
saabange, Isidor! og det var mest om ham, 
jeg vilde have talt med Dig om. Bare jeg s e r ham, 
kommer jeg til at ryste; det er hans Øjne! Jeg 
véd ikke, hvordan jeg skal forklare Dig det; men 
det erligesom, man stod ganske nø- 
gen, naar han ser paa En! Han kan være 
nok saa høflig og venlig, men man er alligevel lige 
ved at skrige, »lad være at se paa mig med de Øjne«! 
Og saa har han samtidig saadan et væmmeligt 
snavset Smil. Baade Søstrene og Pigerne her 
siger det samme, men de bliver bare arrige paa 
ham og ikke bange, saadan som jeg. Frederikke 

sagde forleden, at det endte med, at hun en Dag 
slog I-arsen lige midt i Ansigtet; men j e g har mest 
Lyst til at løbe min Vej fra ham og gemme mig. 
Og alligevel, Isidor, og det er det frygtelige og det 
nedværdigende for mig, jeg føler og- 
saa Trang til at kaste mig om Hal- 
sen paa ham og skrige i vilden Sky, »her er 
jeg, gør med mig, hvad Du vil, og lad mig saa være 
i Fred!« Og vil Du. tro, at jeg flere Gange har' væ- 
ret 1 i g e v e d at gøre det! Men h v i s jeg nu gør 
det, Isidor, hvis jeg nu gør det, hvad saa? J a, 
saa maa j eg dræbe mig selvbag efter, 
thi den Skam kan jeg ikke overleve! Og en af 
Familien skal jo dø her paa Havslunde, siger 
Jomfru Ingwersen, ligesom begge de forrige Ejere, 
saa lad det bare blive mig, som er den ulykke- 
ligste. Men nu skal Du bare høre; jeg faldt for- 
leden Dag, da jeg løb og legede med Tyrk nede 
i Laden, og da jeg vilde rejse mig stod For- 
valteren pludselig bøjet over mig og rørte ved mig 
for at hjælpe mig, og hans Øjne, aa Du skulde 
have set hans Øjne! jeg var lige ved at besvime, 
da jeg følte hans Hænder paa min Krop, og var 
Tyrk ikke i det samme sprunget til og havde revet 
ham væk, véd jeg ikke, hvad der vilde være sket, 
for, Isidor, Isidor, det er forfærdelig, det jeg nu 
siger Dig, men det er sandt! jeglaaogøn- 
skede, at han vilde slaa Armene rig- 
tig om mig og trykke mig ind til sig! 

Men Gudskelov at Tyrk rev ham bort, for saa sprang 
'jeg op og flygtede. Men er det ikke forfærdeligt, 
Fætter Isidor, at det Menneske har faaet saadan 
en hemmelig Magt over mig, at jeg slet ikke 
næsten kan tænke paa andet end ham? jeg ser ham 
alle Vegne og drømmer om ham om Natten, aa, hvor 
er det dog frygteligt! Og ingen har jeg at tale med, 
og ingen at betro mig til, for hvad vilde I tænke 
om mig, hvis jeg fortalte Jer alt det stygge, jeg 
gaar og tænker paa! Og der er meget mere end det 
med Forvalteren; for Frederikke løber rundt og hol- 
der Stævnemøder med Elev Jakobsen, og Charlotte 
og Minka fra Mosen er »Kærester« siger Olga Stue- 
pige; og Anna, ja det er næsten værst med Anna, 
og det er forfærdeligt at sige det, men jeg har op- 
daget at hun sommetider lister sig ind i Fadeburet 
og drikker af Husholdningsmadeiraen, og saa lukker 
hun sig inde og ligger mange Timer paa sin Seng 
og Sover! Hvor er jeg dog ked over, at Moder er 
kommet ind i saadan en gammel ødelagt Familie, 
hun som kunde have haft det saa godt imellem de 
sunde og raske Mennesker, hun kommer fra; men 
godt er det da, at hun vist slet ikke ser noget af 
det altsammen, hun tror, at alting er, som det skal 
være, og naar hun er færdig med Huset, sidder hun med 
sine Kort og med Faders gamle Breve fra den Gang, 
han og hun elskede hinanden. J e g er den eneste, 
der ser, hvor galt det staar til med os allesammen; 
men det er vel saa en Byrde, Gud har lagt paa mine 



238 



Skuldre, fordi jeg ikke længere tror paa ham; aa 
Isidor, Isidor, Du maa hjælpe mig, ellers véd jeg 
ikke, hvad det skal blive til! 

Din til Døden 
S. 

Isidor, naar Du kommer her næste Gang, maa 
Du gerne kysse mig; men Du skal ikke spørge om 
det i Forvejen, — for saa siger jeg bare nej. 

Din 
S. 



Det maatte undre enhver, der kendte noget til 
de huslige Forhold paa Kragholm, at se, hvorledes 
Frantz Uldahl i Aarenes Løb stadig var tiltaget i 
Fylde og Omfang. 

Man vidste, at Fru Karen førte et strengt øko- 
nomisk Regimente; og Tjenestefolkene klagede al- 
tid paa Kosten. Men hun slog deres Klagemaal ned 
med at henvise til, at Herskabet selv levede ingen- 
lunde yppigere. 

Og de Lommepenge, hun overlod sin Mand, skulde 
ikke lægge Sul paa ham. De strakte akkurat til til 
Tobak og Tandpulver. 

Og alligevel blev han trindere og gladere for 
hvert Aar, der gik. Smilet stod ham konstant om 
Læber og Øjne; og om Natten laa han og klukkede 
af sin undersøiske Latter, der nu var udartet til 
en kondenseret Fnisen, som ved sin Styrke kunde 
faa Fru Karen til at slaa en irriteret Klo i Nat- 
skjorten paa ham og hale løs, indtil han vaagnede 
og for gnaven over Ende. 

— Hvad ligger Du dog der og ler af, Frantz! 

Det er en væmmelig Vane, Du har lagt Dig til. 
Jeg faar ikke Søvn i Øjnene! 

— Ler? Jeg 1 e r sgu ikke! 

— Hvad er det da for Lyde, Du frembringer? 

— Det maa være min Asthma, brummede han 
— den er .altid værst, naar jeg kommer i Seng. 

Onkel , Frantz var nemlig begyndt at lide af 
Aandenød, paastod han, og han red til den Ende 
daglig lange Ture, hvordan Vejret end var, for 
at faa frisk Luft og Bevægelse. 

Han red gerne af Sted Klokken et en halv umid- 
delbart efter Middagskaffen, og kunde da blive borte 
en fire-fem Timer. To Gange om Ugen, Onsdag og 
Lørdag, kørte han til Byen til noget, han kaldte 
»Landmandsmøder«, hvorfra han først vendte hjem 
sent paa Natten. Og Fru Karen gjorde ham aldrig 
Bebrejdelser derfor, da dette var hans eneste Form 
for Udskejelser nu. 

I de sidste ti Aar havde han ikke været uden for 
Herredet; naar undtages et Par Rejser til Hoved- 
staden sammen med sin Kone ... Og nu skulde 
de altsaa snart have Sølvbryllup. 

Der ligger en Kro, Herritslev Kro, hedder den, 
godt to Mil fra Kragholm og omtrent midt imellem 
Hvidgaarden og Store Ravnsborg. 

Kroen ejedes den Gang af en Enke, Sidsel Chri- 
stoffersen, som var vidt og bredt berømt for sin 
fortræffelige Mad . . . 

En Eftermiddag Hofjægermester Palle og hans 
Mona kom ridende der forbi, syntes Hofjægermeste- 
ren, at han saa et Glimt af Frantz's lysende Ansigt, 
da de passerede Vinduerne. 

— Mona! sagde han og holdt Hesten an — Saa' 
Du Kragholmeren! Det* er Fanden gale mig Ma- 
dam Christoffersen, der feder ham op, skal 
Du se! Vi maa derind! 

Og de satte hurtig Hestene i Stald og gik ind i 
Krostuen. 

Og ganske rigtig, de fandt Frantz Uldahl derinde! 

Men han sad stilfærdig ved det skurede Fyrre- 
træsbord og nød en Kop Kaffe med et nattegammelt 
Stykke Wienerbrød til. 

Men det skal jo ikke lægge nævneværdig Talg 
paa sin Mand. 

Sølvbryllupsdagen nærmede sig. * 

Der var udstedt op mod halvthundrede Indby- 
delser. Og da flere af Gæsterne skulde komme lang- 
vejs fra, var alle Kragholms Gæsteværelser sat i 
Stand. Fru Karen havde besluttet at fejre denne 
Milepæl paa en Maade, der kunde give Verden et 
fyldigt Indtryk af, hvor lykkeligt et Samliv hun og 
hendes Frantz, trods alt, havde ført i disse — ak, 
altfor hurtig henrundne — femogtyve Aar . . . 

Ti Dage før Højtideligheden tog Brudeparret til 
København for at gøre Indkøb. Intet skulde spares. 
Karen ligefrem øste Penge ud. Den ene store 

Gustav Wied: Fædrene æde Druer — 16 

Kasse fyldt til Laaget med Delikatesser indgik til 
Kragholm efter den anden. Og da alt var besørget, 
satte Mand og Kone sig fortrøstningsfuldt i Toget 
for hjemgaaende. 

Men saa skete det, at da Fru Karen under Samsø 
vilde tale med sin Frantz, var han intet Steds at 
finde. Hun søgte hele Skibet rundt og spurgte og 
spurgte, men han var der ikke. Han havde trofast 
ledsaget hende om Bord i Kallundborg og anbragt 
hende paa en Sofa i Damekahytten. 

Men fra det Øjeblik var ethvert Spor af ham ud- 
slettet . . . 

Hjemkommen til Kragholm ventede og ventede 
Bruden. Men Gommen kom ikke. Og der var kun 
tre Dage til Festen. 

Da udgød Fru Karen, vel for første Gang i sit 
Liv, sande Taarer. Og siddende midt imellem to uhyre 
Overflødighedshorn, telegraferede hun til Gæsterne, 
baade de U Idahier og de Heinemanner, at de skulde 
ikke komme, Gildet var opgivet, Frantz's Aandenød 
havde forværret sig. 

Men Delikatesse-Kasserne lod hun gaa Retur til 
København, da Sagerne Gud være lovet var taget 
paa Aarsregning. 

Dette var Kragholmermandens uigenkaldelig sid- 
ste Udflugt. 

Og da han fjorten Dage senere returnerede et 
Steds nede fra Bagpommeren og en Aftenstund blev 

fundet i en Halmstak uden for Laden og baaret op 
i sin Seng forhutlet, sløv og klejnmodig, var Smilet 
ganske forsvundet af hans Ansigt, og hans Øjne var 
som Hunden Tyrks bedrøvede indtil Døden. 

— Hvor kunde Du gøre det, Frantz? spurgte 
hans dybt forurettede Hustru. 

— Møv, møv . . . grumlede Frantz og krøb læn- 
gere ned under Dynen — Lad mig være i Fred! 

Men Fru Karen nuslede og puslede omkring ham 
paa kvindevis, syltede ham ind i smertef uld-bebrej- 
dende Omhu og lod ham ingen Ro. Medens hun dog 
samtidig havde den Glæde at konstatere, at han ikke 
mere gav efter for sine mystiske Latteranfald hver- 
ken ved Dag eller Nat. Og hun fattede i sit Hjerte 
det Haab, at det var Tanken om dette Sølvbryllups- 
puds, der havde fremkaldt hans dulgte Munterhed, 
og at han nu for stedse var helbredet . . . 

Men da Frantz Uldahl tre Uger efter havde over- 
vundet Følgerne af sin Bryllupsrejse, optog han 
paa ny sine Rideture og genvandt lidt efter lidt sin 
fordums Fylde ... 

Og en Nat vækkedes Fru Karen af sit Blund ved, 
at han igen laa og fnisede underfundigere end nogen 
Sinde. 

Og da skal hun have grædt sanddru Taarer for 
anden Gang. 



JYLedens ingen nogen Sinde søgte Raad og Hjælp 
hos Fruen paa Kragholm, var Fru Line paa Havs- 
lundegaard derimod som en Trøstens og Husvalel- 
sens Engel for den ganske Egn. Alle syge og sorg- 
fulde kom til hende med deres Bekymringer. Og 
hun gjorde, hvad hun kunde for at glæde og lindre. 

Madam Oline Rasmussen, den brystsyge Degns 
Kone, stod grædende i Havslunde Køkken. 

— Er det saa rent galt med Manden? spurgte 
Ane Kokkepige deltagende. 

— Ok Gud, ok Gud, ja, det er saa rent, rent 
snavs . . . hulkede Oline — og nu mente da baade 
Jens Oluf og jeg, at vi vilde bede Fruen se over, 
om hun da v i 1 . . . 

— Hun har jo sagt ja . . . sagde Ane. 

Men samtidig sendte hun Degnekonen et ransa- 
gende Blik; for der gik Rygter i Sognet om hende 
og den nye Hjælpelærer. 

Og desuden vidste jo enhver, at Jens Rasmussen 
var Søn af Nils Uldahl. 

Saa det var underligt, at Fruen havde samtykket 
i at gaa med; men hun var jo tossegod! 

— Der kommer Fruen! sagde Ane højt og lyttede 
hen mod Døren til Anrettergangen. 

Fru Line traadte lidt efter ind; og Degnekonen 
brast paa ny i Graad. 

Men førend Fruen endnu kunde faa sagt et Trø- 
stens Ord, blev Døren til Gaarden revet op, og 
Minka fra Mosen kom farende ind forfulgt af Frøken 
Charlotte. Begge lo og støjede de, saa det klang i 
Køkkenet: 

— Hjælp! Hjælp! raabte Minka og vilde søge Be- 
skyttelse hos Fru Line. 

— Stop hende! Stop hende! skreg Charlotte og 
søgte at gribe fat i Veninden. 

Men saa fik de samtidig Øje paa den grædende 
Oline og standsede forlegne. 

Ane Kokkepige sendte Minka et hvast Blik. Hele 
Gaarden var forarget over, at den »Bondetøs« sprang 
rundt her og spillede hjemme. 

— Kom saa, lille Oline, sagde Fru Uldahl og 
nikkede Farvel til Pigebørnene. 

Degnekonen løftede taknemmelig sine foldede 
Hænder frem mod Fruen: 

— Sikken en Lykke for Jens, sagde hun — sikken 
en Lykke for Jens! 

Og saa gik de. 

Men næppe havde Døren lukket sig efter dem, 
førend de to Unge igen begyndte paa deres Leg. 

Da Madam Rasmussen og Fru Uldahl var naaet 
ind i Haven foran Degneboligen, kom en lille tretten- 
fjortenaars Tøs styrtende imod dem: 

— Han er staaen ud af sin Seng, fortalte hun 
bleg af Skræk — Rasmussen er staaen ud af sin 
Seng, fordi Hjælpelæreren sang inde i Skolestuen. 

Og hun pegede op mod Huset, hvor Degnens ud- 
tærede Ansigt et Øjeblik saas bag et Vindue i Sove- 
kammeret. 

Oline udstødte et Skrig og satte af Sted over de 
lysegrønne Plæner og nysaaede Bede. 

Fru Uldahl forsøgte at berolige det forskræmte 
Pigebarn, der var stukket i Graad: 

— Saa, saa, lille Ingermarie . . . sagde hun og 
kærtegnede Barnet — saa, saa, nu er vi her jo! 

Men Tøsen græd og snakkede og lod sig ikke 
trøste: 

— Jeg skulde jo være ved ham, berettede hun 
snøftende — medens Madammen løb op paa Gaar- 
den efter Fruen . . . men saa begyndte Andersen 
... at synge inde i Skolestuen ... og saa vilde 
. . . Rasmussen ind og tæve ham, sagde han . . . 
og saa blev jeg saa ræd, saa ræd . . . 

— Ja, kom Du nu kun med mig, lille Ingermarie, 
saa . . . 

— Nej! sagde Pigen rædselslagen — ikke for 
aldrig det! Nu løber jeg hjem! 

Og bort flygtede hun ud gennem Havelaagen og 
ned ad Vejen ... 

Fru Uldahl gik ind i Degneboligens Storstue og 
satte sig til at vente. 

Der var rent og sirligt derinde. Over de giftig- 
grønne Plydsesmøbler laa hvide hæklede Stykker. I 
Vinduskarmene stod velplejede Blomster. Et lille 
Rosentræs lyserøde Knopper udsendte en fin Duft . . 

Fru Line smilede stille og mindedes en lignende 
Stue, som hun selv engang i Ro og Fred havde 
puslet og røgtet langt borte i Fortiden i Husum 
Kro . . . men saa var Nils kommet og havde dra- 
get hende ind i noget andet ... og nu vidste hun 
ikke mere, om hun længtes tilbage mod sin svundne 
Ungdom, eller om det blot var Tanken om hine 
sorgløse Dage, der fyldte hendes Hjerte med stille 
Vemod . . . 

Degnekonen viste sit forskræmte Ansigt i Døren 
til Soveværelset: 

— Hvis Fruen saa vilde komme . . . ? Nu er 
han bleven rolig. 

Fru Uldahl rejste sig og fulgte. 

Ogsaa i Soveværelset var alt pillent og propert. 
Og Solen skinnede varmt frem mellem de hvide, 
blondebesatte Gacclirier. 

I den nærmeste af Ægtesengene sad Jens Oluf 
halvt oprejst, støttet af mange Puder. Hans dybt 
liggende, mørktrandede Øjne var lukkede; hans An- 
sigt var gustengult og indfaldent: og hans forhen 

rige Haar og Skæg var ligesom visnet bort, faldet 
af i store nøgne Pletter. 

Men hvad der næsten gjorde det pinligste Ind- 
tryk var, at under den sirligt ombøjede Skjorte- 
krave var bundet dette døende Menneske et skri- 
gende, højrødt Slips. 

Oline, der saa Fru Uldahls forundrede Blik, hvi- 
skede ligesom undskyldende: 

— Ja, han vilde jo pyntes til Fruen ... og 
det nytter ikke at gøre ham imod . . . Her er Fruen, 
Jens Oluf! sagde hun saa og gik hen og lagde sin 
Haand paa Mandens Arm. 

Den Syge slog langsomt Øjnene op og saa hen 
mod Fru Line med et Blik, der først lidt efter lidt 
syntes at vaagne, saa sløret var det af Træthed og 
Lede: 

— Tak ... at Fruen kom, nikkede han anstrengt 
og afbrudt — Det er mit sidste Haab ... for Fruen, 
der selv har gennemgaaet saa meget ... og stadig 
har holdt Dem mild og god ... De maa jo kunne 
gi* en sølle Stymper som mig ... et godt Raad 
at dø paa. 

Fru Line satte sig stille paa Stolen foran hans 
Seng og tog hans Haand; men slap den igen, da 
den var kold og vaad ... og tog den igen, da hun 
syntes, det var Synd, om han mærkede noget: 

— Og hvad er det saa, der trykker, Jens Ras- 
mussen? spurgte hun og bøjede sig frem imod ham. 

Degnen laa lidt uden at svare; saa sagde han, og 
dybt i hans triste Øjne lyste et Glimt frem: 

— Det er Vreden . . . ! sagde han. 

— Og hvem er De da saa vred paa? 

Hans Øjne flammede stærkere, og han rev sin 
Haand til sig: 

— Paa alle Jer, der er raske og varme! 

— Jens Oluf . . . bad Oline, der stod ved hans 
Hovedgærde — stem Dig nu ikke op igen . . . 

Men han ænsede hende ikke og fortsatte: 

— Og jeg er vred paa Solen, der skinner, sagde 
han — og paa Fuglene, der synger! Jeg er vred paa 
Ungdommen, der leger paa de blomsterklædte Mar- 
ker. Og jeg er vred paa Foraaret, som just nu knop- 
pes derude! 

— Jens Oluf . . . Jens Oluf . . . 

— ... Hvorfor døde jeg ikke, medens det endnu 
var Vinter! vedblev han — Hvorfor gravede man 
mig ikke ned i Sneen! Hvorfor skal jeg ligge her 
og tæres hen og raadne, naar det andet spirer og 
vokser! 

Fru Line vilde tale. Men han lod hende ikke 
komme til Orde. Han løftede sine magre knoglede 
Hænder frem som til Besværgelse: 

— Hvad har jeg dog gjort, at jeg skal være hjem- 
falden til dette? vedblev han paa sit kunstlede Bog- 
sprog — Hvad har jeg forbrudt? Hvad er min 
Synd? Kan j eg for, at min Mo-der har avlet mig 
i uren Brynde? Sig mig det, at jeg kan bede om 

Tilgivelse! Lad mig leve, at jeg dog kan gøre Bod! 
Jeg er ung, og man snyder mig for min Ungdom 
. . . man bedrager mig for mit Liv . . . man holder 
mig usseligt for Nar! . . . Solguld og blaa Him- 
mel og grønne Skove viste man mig og sagde: Se 
dette er Livet, al ctette giver jeg Dig! ... og da 
jeg saa knælede ned og vilde gribe til og fylde mine 
Hænder med al Verdens Herlighed, saa var det kun 
Støv og Jord og Aske og Løgn . . . ! 

Hans Arme faldt slappe ned, og han sank rallende 
tilbage i Puderne. 

— Jens Oluf, Jens Oluf . . . hulkede Konen. Og 
Fru Line sad raadløs. 

Da lød der paa én Gang Fodtrin udenfor paa 
Havegangen, og en høj ung Mand gik nynnende 
forbi Vinduerne. Han var barhovedet, og hans rød- 
blonde Haar flammede i Solen. 

Degnen for over Ende med et Ryk* 

— Der er han igen, der er han igen! skreg han 
og vilde ud af Sengen — Judas! Judas! 

Og Fru Line og hans Kone maatte kæmpe med 
ham for at holde ham tilbage. 

Da Degnen igen var faldet til Ro, forsøgte Fru 
Line at faa ham i Tale. Mildt og stille tog hun fat 
og sagde ham mange gode og dulmende Ord om sin 
egen rolige Maade at bære Livet og dets Tilskik- 
kelser paa. 

Indtil han pludselig træt og haabløst løftede sine 
Øjne op mod hende og sagde som i et Skrig: 

— Dét nytter ikke! Det nytter 
ikke! Menneskene bor for langtfra 
hverandre! 



Lørdagen den fjerde Maj døde Jens Oluf Ras- 
mussen. Og samme Dag fødtes i Villa Seemann det 
ventede Barn . . . 

Det havde været en vanskelig Fødsel. Og da Bar- 
net omsider kom til Verden, viste det sig at være 
et stakkels, vanskabt lille Væsen, en Dreng med et 
frygteligt Hareskaar og et uformeligt, opsvulmet 
Hoved. 

Fru Nærup, Fødselshjælpersken, havde straks 
bragt det af Vejen uden at præsentere Rositta det. 
Og havde derpaa sendt Bud efter Isidor, som efter 
sin Kones Ønske havde opholdt sig henne paa 
Herredskontoret . . . 

Allerede ude paa Stentrappen foran Huset kom 
Jordemoderen ham i Møde. Hendes fedladne Ansigt 
var blegt og bevæget. 

— Der er da ikke noget i Vejen med Patienten? 
spurgte Isidor angst. 

— Nej, Fruen har det godt nok . . . Det er Barnet. 

— Hvad er der i Vejen med det? 

— Det er . . . 

— Er det dødfødt? 

— Nej . . . desværre! havde jeg nær sagt. Men 
nu kan Herredsfuldmægtigen jo selv se ... Og 
Herredsfuldmægtigen maa . . . maa tage sig sam- 
men . . . ! Jeg har bragt den Lille op paa Gæste- 
værelset uden at vise Fruen ham . . . Det er 
forfærdeligt, at der kan sættes saadanne Børn i 
Verden! 

I samme Øjeblik Isidor saa den nyfødte, sagde 
han til sig selv: 

— Det Barn maa ikke leve! 

Og han vendte sig bort fra det næsten i Rædsel. 

Han havde engang i Anledning af Spat-Maries 
Alexandra talt med Fru Rositta om, at saadanne 
ulykkelige Skabninger straks ved Fødselen burde 
udslettes af de Levendes Tal; og de havde været 
fuldstændig enige. 

Nu skulde han altsaa føre sin Teori ud i Praksis. 

Men han maatte selvfølgelig handle alene. Han 
kunde ingen Medvider have. 

Atter saa han ned mod Barnet, der laa i sin 
Kurveseng foran ham. Og atter for der en Gysen 
igennem ham: 

Drengens svulne og uformelige Hoved hang 
kraftløst ned mod den ene Skulder. Halsen var for 
svag til at bære det. Men det, der fornemmeligst 
gav Barnet dets hele gruopvækkende Karakter var, 

at Mund og Næse gik i ét og dannede et stort ga- 
bende Hareskaar, en lang, blodrød Flænge, dér næ- 
sten strakte sig tværs over Ansigtet fra Øre til Øre. 

Og oven over denne Flænge, over et Par store, 
triste Øjne, hvælvede sig en høj frembuet Pande, 
der var gennemfuret af dybe, tanketunge Rynker, 
som om dette usle lille sidste Skud paa den Uldahl- 
ske Stamme allerede før Fødselen havde siddet inde 
med al Slægtens bitre Viden ... 

Isidor rettede sig. Hans Beslutning var uigen- 
kaldelig: 

— Ikke en Dag til Ende skulde dette arme mis- 
handlede Væsen faa Lov til at leve! 

Og han gav sig rolig og uden Vaklen til at over- 
tænke Sagen: 

— Stuepigen skulde vaage hos Drengen om Nat- 
ten. Selv vilde Isidor opholde sig i Dagligstuen. 
Og før Pigen gik til Ro, vilde han paa en eller an- 
den Maade skaffe sig Lejlighed til at give Barnet 
en kraftig Dosis af de Opiumsdraaber, som han 
havde staaende i sit Skrivebord . . . 

Bag de nedrullede Gardiner i Soveværelset laa 
Fru Rositta bleg og udmattet. 

Men da Isidor kom for at spørge til hendes Be- 
findende, nikkede hun ham smilende i Møde og 
rakte en Haand frem imod ham: 

— Saa blev da d e t overstaaet, lille Isidor! sagde 

hun paa sin stille, lune Maade — Har Du set »Bum- 
merten«? 

Herredsfuldmægtigen smilede igen og satte sig 
paa Sengekanten: 

— Ja, jeg har, sagde han — Han ser noget sva- 
gelig ud. 

— Gør han det, det lille Pus? Det var maaske 
derfor, at Fru Nærup løb med ham, inden jeg fik 
ham at se? 

— Naa — e, næi, det tror jeg ikke . . . Hun mente 
vel blot, at Du trængte til Ro. 

— Ja, jeg er ogsaa træt ... Er han pæn at se 
paa, Drengen? 

— Meget pæn, ja ... Og hvordan har D u det? 
Var det strengt? 

— Nu er det jo overstaaet . . . gentog Fru Ro- 
sitta og lukkede Øjnene ved Tanken. 

Herredsfuldmægtigen tog hendes Haand og kys-. 
sede den: 

— Tapre lille Kone . . . ! sagde han — Men sov 
nu og lad være med at tænke! Lad, som om det 
hele slet ikke vedkommer Dig! 

— Ja . . . Sig mig bare, hvem I har sat til at 
passe Drengen? 

— Foreløbig har altsaa Fru Nærup ham. Men 
Elise skal være hos ham i Nat. Jeg lægger mig ind 
i Dagligstuen paa Sofaen. Povl og Jørgen bliver 
henne hos Seemannerne, hvor Du har sendt dem 
hen imorges, samtidig med at Du jog mig paa Kon- 

toret . . . Farvel ... Og vil Du saa være saa hen- 
rivende elskværdig at holde din Mund! 

Da Jordemoderen henimod Klokken ni Aften 
havde puslet Moderen og Barnet for Natten og var 
gaaet hjem, kaldte Isidor paa Stuepigen og bad 
hende bringe et Brev ind paa Posthuset. Og me- 
dens hun nu var borte, gik han selv op til Barnet 
og gav det Opiumet. 

Og da Pigen kom tilbage, sagde han til hende: 

— De bliver altsaa hos Drengen i Nat, Elise. 
Skulde han vise sig særlig urolig, saa kom ned og 
kald paa mig. Men De skal ikke komme herind; 
bank bare stille paa Døren, at vi ikke skal vække 
Fruen. 

Og da han havde sagt Godnat til Rositta, lagde 
han sig fuldt paaklædt paa Sofaen. Døren ind til 
Soveværelset lod han staa paa Klem. I Dagligstuen 
brændte en Natlampe. 

Men han kunde ikke falde i Søvn; laa og stirrede 
med vidtaabne Øjne ud i Rummet: 

— Nu havde han altsaa for første Gang i sit Liv 
udført en virkelig »Bedrift«. Han var ligefrem stolt 
deraf og følte sig halvvejs som en Banebryder; 
tænkte endogsaa et Øjeblik paa at notere Begiven- 
heden ned og gemme Papiret hen, saa at Efter- 
verdenen kunde faa at vide, at han, Isidor See- 
mann af Slægten Uldahl, trods alt, havde været 
forud for sine Samtidige. Thi det stod ham nemlig 

klart, at de Dage vilde komme, da det simpelthen 
vilde blive paabudt ved Lov, det, han nu i Dag 
havde maattet snige sig til. 

— Isidor . . . lød det inde fra Soveværelset. 
Herredsfuldmægtigen var med et Sæt oppe af 

Sofaen og inde Iiqs sin Kone: 

— Hvad er der, lille Ven? spurgte han hurtig og 
mærkede, at han var mere nervøs, end han havde 
troet. 

— Aa vil Du ikke give mig lidt at drikke . . . 
Han rakte hende Vandglasset, og hun drak be- 
gærlig. 

— Tak . . . sagde hun — Det var næsten Synd 
af mig at vække Dig; men jeg var saa tørstig . . . 
Sov Du? 

— Ja . . . sagde han hurtig — Du har da ikke 
Feber? 

— Nej, slet ikke . . . Véd Du, om Drengen sover? 

— Det gør han vist; der er ganske roligt deroppe. 

— Du vil vel ikke liste Dig op ved Døren og 
lytte . . . ? Elise er jo ikke vant til at passe Børn. 

— Jo, det skal jeg nok . . . Men læg Du Dig nu 
ned igen og bryd Dig om ingenting andet end 
at sove. 

— Du er saa god, Isidor . . 

— D e t er jeg! Jeg er et af de bedste Mennesker 
siden Syndfloden! 

Da Rositta igen var faldet i Søvn, listede han 
tilbage til Dagligstuen og trak Døren til efter sig. 

Gustav Wied: Fædrene æde Druer — 17 

Han følte sig mere og mere nervøs, syntes, at Ti- 
den trak unødig længe ud, laa og lyttede anspændt 
efter, om ikke Pigen skulde komme ned ad Trappen 
og kalde paa ham. . . . Men alt i Huset forblev 
roligt. 

Saa faldt han lidt efter lidt hen i en Døs og sov 
ind. Indtil han paa én Gang saa Soveværelsets Dør 
langsomt glide op, og den nyfødte stikke sit fryg- 
telige Ansigt ind og stirre hen imod ham med store 
anklagende Øjne. Og samtidig lød der en stille Ban- 
ken som af spæde Fingre mod en Rude . . . 

Isidor for over Ende og saa sig forvildet om. Saa 
gentog Bankningen sig; og han vaagnede helt og 
skyndte sig hen til Entrédøren og aabnede. 

Udenfor stod Stuepigen bleg og rystende. 

— Hvad er der, Elise? 

— Drengen er syg . . . han kan næsten ikke faa 
Vejret . . . 

Isidor stod et Øjeblik tvivlraadig. Men saa tog 
han sin Beslutning: 

— Løb straks til Byen efter Doktoren, befalede 
han — og bed ham komme med det samme. Er 
Doktor Larsen ikke hjemme, saa hent en anden . . . 
Men gaa ud gennem Køkkenet, og vis ogsaa Dok- 
toren den Vej, at Fruen ikke hører noget! 

Oppe i Gæsteværelset laa Barnet. Herredsfuld- 
mægtigen stod bøjet over ham. Drengens Ansigt 
var end frygteligere at se, nu han droges med Dø- 
den. Øjnene var lukkede, og Hænderne krampagtig 

knyttede. Men han aandede endnu; svagt og med 
en underlig pibende Lyd trak han Vejret. Det hør- 
tes som Klynket fra en sølle, lille dødsramt Fugl, 
som Livet ikke vilde slippe . . . 

Øg saa denne gabende, blodrøde Flænge! 

isidor blev mere og mere ophidset, alt som Mi- 
nutterne gik, og Drengen vedblev at leve: 

— Sæt nu Lægen kom og begyndte paa sine Op- 
livningsforsøg, og sine Bade, saa at hele Huset kom 
i Oprør, og Rositta vaagnede og vilde have Grun- 
den til Uroen at vide . . . ! 

Der lagde sig som en Taage for Herredsfuldmæg- 
tigens Øjne. Han greb famlende for sig frem i Luften. 

Og pludselig, uden nogen forudgaaende Beslut- 
ning, snappede han en Pude af den nærmeste Seng 
og pressede den haardt ned omkring sin Søns Ansigt. 

Et Kvarters Tid efter kom Elise med Lægen. 
Han gik straks hen til Drengens Leje og bøjede 
sig undersøgende ned over ham: 

— Er han død, Doktor? spurgte isidor fuldstæn- 
dig rolig. 

— Ja, sagde Doktoren — og godt det samme! 
Derpaa vendte han sig om mod Herredsfuldmæg- 

tigen og fortsatte indtrængende og alvorlig, som var 
det en Sag, han længe og nøje havde tænkt igennem: 

— Og efter min Mening burde der ligefrem være 
en Lov, som paabød, at saadanne smaa, ulykkelige 
Skabninger ikke m a a 1 1 e leve! . . . Men den 

Anskuelse kan De som Jurist og Øvrighedsperson 
naturligvis ikke dele, Hr Herredsf uldmægtig? 

— Nej . . . ! sagde Isidor. 

Senere paa Natten, da Isidor Seemann igen laa 
og halvsov paa Sofaen i Dagligstuen, drømte han, 
at han vandrede rastløs om ude i sin Have. 

Frem og tilbage gik han, rundt ad Gange og over 
Plæner. Han vilde bort, flygte, han vidste ikke 
for hvad. 

Da lyder der pludselig frem bag en Busk en stille, 
fornøjet Latter, en underlig spæd næsten vellystig 
lille Fnisen, der faar ham til at skudre sig i Ubehag. 
Han vil helst liste væk igen, ikke se, hvad der gem- 
mer sig bag Busken, helst leve Livet til Ende i 
Uvidenhed. 

Men han kan ikke flygte, han drives fremad og 
hen til Stedet. 

Og da han bøjer Grenene til Side, ser han sin 
nyfødte Søn og Spat-Maries forfærdelige Alexandra 
ligge der paa Grønsværet foran sig i den hedeste 
Omfavnelse . . . 

Hurtig trækker han sin Skitsebog frem og giver 
sig til at tegne. 

— Det er raat, Isidor! Det er raat! lyder det 
mod ham fra alle Sider. 

Men han svarer: 

— Det er ikke mere raat end selve Livet! 
Og rolig tegner han videre. . . 



-Nils Uldahl var igen paa Havslunde . . . 
Kort efter Rigsdagens Slutning i April havde Fru 
Line modtaget følgende Skrivelse dateret Køben- 
havn: 

Fru Line Uldahl-Ege 

Havslundegaard. 
Jeg rejser en af de nærmeste Dage til Udlandet 
og kommer ikke til Havslundegaard før i Begyn- 
delsen af Maj. 

I Tvivlsmaal kan De henvende Dem til min 
Forvalter Larsen, der har modtaget skriftlige In- 
strukser alt fornødent. 

Uldahl-Ege. 

Denne Ukas blev modtaget med almindelig Jubel 
baade i Hovedfløjen og i Asylet; og der blev straks 
samme Aften afholdt en ekstraordinær Kaffelystig- 
hed. 

— Den gamle Svend tør ikke komme hjem, før- 
end Jomfru Helmer er rejst! sagde Frøken Frede- 
rikke. 

Og Pigebarnet havde Ret. Nils Uldahl vovede 

ikke at vise sig paa Havslunde, saaJænge Mathilde 
Helmer endnu færdedes der. Hun havde Vinteren 
igennem bombarderet ham med Breve, der afveks- 
lende truede og klagede, fordi hun i dobbelt Forstand 
var blevet »sagt op«. 

Men Nils havde anvendt sin gode, gamle Frem- 
gangsmaade og ladet enhver Henvendelse ubesvaret. 

Saa den første Maj drog Jomfruen bort. Og en 
ti-tolv Dage senere vendte Nils Uldahl tilbage. 

Han blev hentet paa Stationen af Lars Kusk og 
gik direkte ind i sit Taarnværelse uden at hilse hver- 
ken paa Kone eller Børn. 

Klokken Var da to. 

Klokken fem kom Olga Stuepige og bankede 
frygtsomt paa hans Dør: 

— Der er rettet an til Middag, Husbond . . . 
meldte hun. 

Intet Svar. 

Hun forsøgte igen; men med samme Resultat . . . 

Og ejheller ved Aftensbordet viste han sig. 

Men da Fruen og Døtrene senere sad inde i Dag- 
ligstuen omkring Lampen, hørte de ham komme 
ud i Entréen, tage sit Overtøj paa og forlade Huset. 

Og senere, da alle var gaaet til Ro, og han var 
vendt tilbage fra sin Udflugt, begyndte han at van- 
dre rundt i Værelserne nedenunder, aabne og lukke 
Døre, gaa ud i Køkkenet og ned i Kælderen og til- 
bage igen, saa at Tyrk oppe i Sovekammerkorrido- 

ren hvert Øjeblik for hen til Trappen og gøede ra- 
sende. 

Denne Rummesteren gentog sig nu Nat efter Nat. 
Men efterhaanden vænnede man sig til det, som 
man i Aarenes Løb havde lært at vænne sig til Hus- 
herrens mange andre Besynderligheder. Og om det 
saa var Tyrk, lod han sig ikke længere forstyrre . . . 

Men Nils undgik omhyggelig ethvert Samkvem 
med sin Familie. Sine Maaltider fik han serveret 
paa en Bakke, der blev sat ud i Entréen paa et 
Bord foran hans Dør. Og undertiden spiste han 
deraf, undertiden ikke. Der kunde gaa- hele Dage 
hen, hvor han ikke tog Føde til sig. Og da sov han 
rimeligvis tungt og dyrisk den Rus ud, som han 
igen var begyndt at søge Hvile i. i det mindste 
kunde man stundum høre hans Snorken langt ud 
i Gaarden. 

— Hvad mon der er gaaet Far imod? spurgte 
Fru Line. 

— Aa, han har vel spillet nogle Penge væk! sagde 
Frøken Charlotte. 

Men ellers lod Damerne ham leve, som han vilde, 
nogenlunde tilfredse, saalænge han blot holdt sig i 
Ro hos sig selv. 

Thi værre var det for dem, naar han pludselig 
fandt paa at stige frem af sit Hi og agere Husfader. 

Dette skete fornemmeligst, naar der var Gæster. 
Døren fra Entréen kunde da med ét gaa op, og 
»Manden« træde ind i Dagligstuen smilende og spø- 

gende, som havde han for et Øjeblik siden forladt 
sin kære Familie og nu kom tilbage. 

Ved en saadan Lejlighed var det, at han for før- 
ste Gang traf sammen med Minka fra Mosen. Hun 
havde paa alle Maader vidst at undgaa ham bæ- 
vende i sit Hjerte af Skræk ved de Historier, Frø- 
ken Charlotte havde berettet om ham. 

Men da Nils nu resolut gik hen til hende og elsk- 
værdig og indtagende, som han kunde være imod 
fremmede, bevidnede hende sin Glæde over, at en 
saa smuk og frisk ung Pige vilde holde hans Døtre 
med Selskab, følte hun sig ikke alene i højeste Grad 
smigret, men slog øjeblikkelig om og blev ganske 
betaget af den fine gamle Herre. 

Og om Aftenen oppe paa deres fælles Sove- 
værelse sagde hun indigneret til Frøken Charlotte: 

— Det er jo slet ikke sandt, alt hvad I har gaaet 
og fortalt mig om Jeres Far! Han er jo den sødeste 
gamle Mand, man kan tænke sig. Og det er virke- 
lig en Skam, saadan I behandler ham! 

— Synes Du? spurgte Charlotte tørt. 

— Ja ... Og det er din Mors og Jer Pigebørns 
Skyld, at Forholdet her paa Havslunde er, som 
det er! 

Charlotte smilede overbærende, som man smiler 
af et kært Barn, der »snakker med«; strakte Armene 
frem imod hende og sagde: 

— Du er henrivende fra Top til Taa! Kys mig! 

Men Minka undveg hende vrippent: 

— Lad mig være! 

Hvorpaa de klædte sig af i surmulende Tavshed. 

Sagen var den, at Minka var bleven led ved sit 
intime Venskabsforhold til Frøken Uldahl. Der var 
nemlig, rimeligvis fremkaldt og næret af dette For- 
hold, begyndt at vaagne i hende en egen nyfigen 
Interesse for det andet Køn; en Interesse, der be- 
virkede, at naar hun kom sammen med Mænd, var 
det hende umuligt at beherske sig. Der kom en Uro 
og Nervøsitet over hele hendes lille buttede Person, 
som gjorde hende endnu mere tiltrækkende. Og det 
morede hende at se Mændenes Begær glimte utve- 
tydigt frem i deres Øjne. 

Atter og atter havde der i den Anledning fundet 
Scener Sted imellem de to Pigebørn med alle et re- 
gulært Kærlighedsforholds Taarer, Bebrejdelser og 
Opsigelser. 

Men hidtil var dog disse Skærmydsler stedse endt 
med Fred og Forsoning. 

Straks næste Formiddag efter sit første Møde med 
Mose-Minka havde Nils Uldahl indfundet sig ved 
Frokostbordet. Og trods Fru Lines og Døtrenes af- 
visende Holdning og mutte Miner, havde han ved 
sin muntre Snak og forlibte Øjekast faaet den lille 
Minka til at le saa hjerteligt og te sig saa over- 
stadigt, at Frøken Charlotte bleg af Harme og Skin- 

syge pludselig havde grebet hende i Armen og 
sagt: 

— Hvordan er det, Du skaber Dig! Kom her, jeg 
vil tale med Dig! 

Men Nils havde spøgende bemægtiget sig Minkas 
anden Arm og var trukket af med hende: 

— Nej, kom De hellere med mig, lille Frøken! 
sagde han. 

Og saa var han og hun højt leende løbet ud i 
Entréen og ind i Taarnværelset, hvor de havde 
drejet Døren i Laas efter sig . . . 

Men et Kvarterstid efter var Mosepigen atter kom- 
men farende ud rød i Kammen og med Haaret i 
Uorden. 

Nils havde bag den aflaasede Dør villet forgribe 
sig paa hende. 



Oommeren var inde. Parken stod grøn. Og paa 
den store Plæne foran Havesalen blomstrede Ro- 
serne . . . 

Post-Ole kom stavrende ved sin Stok op igennem 
Borggaarden. Han gik hurtigere til i Dag, end han 
plejede. Sveden trillede ham i store Draaber ned 
over Næsen. 

Midt i Gaarden mødte han Fru Line og Frøken 
Sofie, der havde været nede at fodre Hønsene. 

— Fruen véd det vel? spurgte Ole med Huen i 
Haanden, men uden først at hilse Goddag. 

— Nej . . . sagde Fru Uldahl smilende; hun 
kendte af Erfaring Post-Oles Verdensbegivenheder 
— hvad er der sket, Ole? Har Præstens Brune bræk- 
ket et Ben? 

Frøken Sofie lo. Men Ole sagde krænket: 

— Ikke det j e g véd af! ... . Men ellers er Man- 
den paa Kragholm da død i Aftes Klokken elleve! 

— Onkel Frantz! sagde Frøken Sofie over- 
rasket. 

— Ja, F r a n t z, ja, . . . nikkede Ole, der rolig 
havde givet sig til at lede Gaardens Postsager frem 

af sin Taske — han stod og var ved at gaa til Sengs, ' 
og saa skvat han om og var død med det samme 
. . . Her er tre Breve til Herren og et til Frede- 
rikke og saa Aviserne. 

— Hvem har Ole hørt det af? spurgte Fru Line. 

— De sa'e det inde i Byen ... Er der Post med 
tilbage? 

— Nej . . . 

— Ja saa, Farvel! 

— Skal Ole ikke ind og have sin Kaffe? 

— Nej, jeg har ikke Stunder . . . 

Og bort stavrede den Gamle fornærmet. Post- 
tasken daskede vredt imod hans Hofte. 

Fru Line gik op til Huset og ind i Entréen. Hun 
lagde Aviserne og Godsejerens Breve fra sig paa 
Bordet foran Taarndøren og vilde gaa igen. Men 
saa vendte hun sig resolut og bankede paa: 

— Nils . . . ? 
Intet Svar. 

— Nils . . . din Broder paa Kragholm er død . . . 
Men da der fremdeles intet Svar kom, gik hun 

atter ned i Gaarden, hvor Frøken Sofie stod og 
ventede. 

— Han lukkede naturligvis ikke op for Mor? 

— Nej . . . 

Den unge Piges Øjne lynede: 

— Bare det var ham, der var død! sagde hun. 

— Men Sofie... 

— Ja, det siger jeg! Saa kunde vi andre da leve 
i Fred! 

Forvalter Larsen kom gaaende nede fra Ladegaar- 
den. Da Frøkenen saa' ham, gjorde hun brat om- 
kring og gik over mod Asylet: 

— Jeg gaar over til de Gamle . . . 
Fru Uldahl vinkede af Forvalteren: 

— Er Husbond hjemme, Larsen? 

— Nej, Godsejeren red til Kragholm straks i Mor- 
ges tidlig begrundet paa en Telefonmeddelelse, han fik. 

Fru Line tøvede: Skulde hun fortælle om Døds- 
faldet eller ikke? Ogsaa hun følte et sært Ubehag i 
Forvalterens Nærværelse; men i sin Hjælpeløshed 
sagde hun: 

— Det er min Svoger, der pludselig er død . . . 

— Naa, Herregud, er han det ... Ja, Enken 
kommer jo ikke til at lide Nød . . . 

— Nej . . . 

Fru Line gik om forbi Gavlen og ned i Parken, 
hvor Pigebørnene opholdt sig. 

I en Hængekøje laa Frøken Anna og døsede. 

— Onkel Frantz er død i Aftes, lille Anna . . . 

— Saa — aa? Hvad er han død af? 

— Det var vist et Hjerteslag . . . 

— Naa; ja han var jo ogsaa blevet saa tyk . . . 
Frøken Charlotte, Frøken Frederikke og Minka 

fra Mosen gik henne paa Plænen og spillede Kroket. 

— Her er igen et Brev til Dig, lille Frederikke . . . 
Frederikke snappede hurtig Brevet og puttede 

det i Lommen. Charlotte fløjtede: 

— Hu-it! sagde hun. 

— Pas Dig selv, Tøs! blæste Frederikke. 

— Onkel Frantz er død i Aftes, lille Frederikke 
. . . sagde Fru Line saa. 

— Er Onkel Frantz...! Saa er Tante Ka- 
ren da henrykt! 

— Hvad siger Mor? spurgte Charlotte, der igen 
var optaget af Spillet — Det er D i g, der skal slaa, 
Minka! 

Og Minka slog til sin Kugle, saa at Fru Uldahl 
maatte hoppe for ikke at faa den over Fødderne. 

Pigebørnene brast i Latter. Og endnu leende gen- 
tog Charlotte Spørgsmaalet: 

— Hvad var det, Mor fortalte om Onkel Frantz? 

— Han er pludselig død i Aftes Klokken elleve . . . 

— Men bevares vel dog! . . . Véd den gamle 
Svend det? 

— Ja, han er redet derover . . . 

— Gudskelov, saa er vi da fri for ham i Dag! 
... Nu er det din Tur, Frederikke! 

Og Frederikke stillede sig op til omhyggelig Sigte 
og fik sin Kugle flot gennem Midterbuen . . . 

Saaledes blev Budskabet om Frantz Uldahls Død 
modtaget paa Havslundegaard. 

Kun Jomfru Ingwersen sagde ovre i Asylet til 
Frøken Sofie: 

— Gud ta* ham i naadig Varetægt, lille Sofie! 
Frantz har altid været den bedste af Børnene fra 
Egesborg . . . 



Jraa Kragholm. Samme Dag. Middag . . . 

Inde i det grønne Gæsteværelse laa Frantz Uldahl 
under et stort, hvidt Lagen. Værelset var blevet 
gjort i Stand til Sølvbryllupet og gemte endnu 
en svag Lugt af Kalk og Maling. Gardinerne var 
trukket for Vinduerne. Udenfor i Haven kvidrede 
Fuglene. 

To midaldrende Koner staar i Samtale ved 
Sengens Hovedgærde. De har vadsket og »klædt« 
Husherren og skal nu hjem til Middagsmaden. 

— Ja, siger den højeste af dem, en Kvinde med 
en vældig Ørnenæse og hvasse Øjne — straks, da 
Fruen sendte Bud efter mig i Aftes, og vi flyttede 
ham her ind fra Sovekammeret, saa han sgu ud i 
Ansigtet som de fleste Lig. 

Den mindste af Konerne, firkantet og mild at 
se til, løftede Dækket bort fra den Dødes Ansigt: 

— Og nu ligger han stadig og griner . . . sagde 
hun — Monstro han vil blive ved med det til han 
raadner? 

Den første kastede et kyndigt Blik ned paa Onkel 
Frantz, der laa rødmusset og smilende, som under 
en munter Drøm. 

— Det lader sgu til det! sagde hun — Nu er det 
li'som Fniset sku* briste ud af ham. 

Den anden jog pietetsfuld en Flue væk, der sum- 
mede omkring Ligets Næsebor: 

— Hvem er det, der er inde hos Fruen? 

— Det er ham, den gale Godsejer fra Havslunde- 
gaard og Hof j æ geren fra Hvidgaarden og saa Her- 
redsfuldmægtigen inde fra Byen . . . han hører jo 
osse paa en Maade til Familien. 

— Mon der bli'er noget for dem at hole? 

— Næi, hun har sgu nok sørget for at faa sig til- 
skrevet det hele, kender jeg den Gnietaske ret! 

Den firkantede Kone lagde Dækket tilbage over 
den Dødes Ansigt, medens den lange fortsatte: 

— Véd Du, hvad j e g tror, at han ligger og gri- 
ner af, Jensine? 

— Nej . . . ? spurgte denne anden nyfigen. 

— Jeg tror, at han har snydt Fruen i det le- 
gemlige. 

— Tror Du ... ? 

— Ja . . . han har vel haft sig et Par Bislaafer- 
sker, som nu melder sig og laver Fest. 

— Ja — e, nikkede den firkantede — de Uldahls- 
folk har jo altid vaaren fortærende efter Hunkøn- 
net ... De siger, at det skriver sig fra Etats- 
raaden, han ha'de nok tre Stene, siger de. Men 
det er vel Løgn. 

— Nej, det er sgu rigtig nok! bedyrede den 
lange — for Maren Smeds har sæl fortalt mig det, 



273 



og hun var med paa Egesborg aa vadske haml. . . 
Naamen lad vos nu se at liste hjem efter aa faa 
lavet den Skefuld Middag til Tiden! 

Og Konerne gik. Og der blev Tavshed hos den 
Døde . . . 

En Solstraale smuttede ind mellem Gardinerne 
og faldt spillende hen over Sengens Dække, der et 
Øjeblik syntes at bevæge sig, som om Frantz Ul- 
dahl nu i sin Ensomhed slap Latteren løs. 



Men ingen fik nogen Sinde Forklaring paa, hvor 
for denne sære Mand sit hele paatvungne Ægte- 
skab igennem havde gaaet rundt og moret sig saa 
kongeligt. 

Thi Fru Karen paastod haardnakket, at det var 
Løgn og ondskabsfuld Klaffer, hvad der senere for- 
taltes om et Par digre Brevskaber, hun skulde have 
modtaget kort efter Gemalens Jordfæstelse. 

Det ene Brevskab, sagde man, var fra Værten i 
Byens Hotel, der hvor »Landmandsmøderne« hold- 
tes; og det andet var fra Madam Christoffersen i 
Harritslev Kro, hvor Palle havde overrumplet On- 
kelen, i at nyde Kaffe med Wienerbrød. 

Og begge Skrivelser indeholdt, paastodes der, 
favnelange specificerede Regninger paa nogle fede 
Ekstramaaltider, Frantz Uldahl paa Grund af sin 
Kones økonomiske Sans havde set sig nødsaget til 
at indtage næsten hele sit Ægteskab igennem. 

Gustav Wied: Fædrene æde Druer — 18 

Hotellets Krav lød paa 8773 Kroner og 66 Øre; 
og Kroens paa 3455 Kroner og 15 Øre. 

Hvilket tilsammenlag c udgør 12228 Kroner og 81 
'Øre . . . 

Men Fru Karen lod paa sin Mands Grav prente i 
Guld: 

Herren gav, Herren tog, Herrens Navn være lovet! 

Hvorefter hun averterede Kragholm til Salg og 
beredte sig paa at flytte til Hovedstaden for at fly 
Sorgen og Minderne. 



Dommeren var altså a inde, Høet stod i Stakke. 
Deherrer Lovgivere raslede af Sted fra Kro til Kro 
og talte løfterigt til deres Vælgere. Der stod en Flom 
af Løgn og Bavl ud over Landet . . . 

Men Folketingsmand, Godsejer Uldahl-Ege sad 
fremdeles nagelfast i sit Taarnværelse paa Havs- 
lundegaard. 

Og dog var han nu »Lykken« nærmere end nogen 
Sinde. Aviserne drøftede indgaaende og næsten dag- 
lig hans Udsigt til ved et af de den Gang hyppige 
Ministerskifter at rykke op paa en af Taburet- 
terne. 

Nils Uldahl havde nemlig i Aarenes Løb forstaaet 
at gøre sig politisk gældende; thi han besad baade 
Selvtillid og Snakketøj og havde derfor allerede 
beklædt adskillige Tillidsposter. I afvigte Samling 
var han endogsaa bleven valgt til Ordfører for Fi- 
nansudvalget; og stod saaledes for Øjeblikket udad- 
til i sin Anseelses Zenith . . . 

Men indadtil, hjemme paa sin Gaard ... Ja, det 
syntes aldeles ikke at have nogen som helst Indfly- 
delse paa Hr. Ijldahl-Eges Privatliv, at han om kor- 
tere eller længere Tid maaske vilde stige til en af 

18* 

Landets højeste Værdigheder. Hans Huseren paa 
Havslunde var tværtimod denne Sommer endmere 
— uforbeholden end nogen Sinde. Efter et nyt 
forgæves Attentat paa den lille Mose-Minka, der 
havde haft til Følge, at hun maatte ty hjem til 
sine Forældre, havde han indladt sig i Forbindelse 
med en af Gaardens Mejeripiger. Og sammen med 
hende og en kæmpemæssig Smed nede fra Lands- 
byen fejrede han vilde, natlige Orgier i sin Fæst- 
ning i Herskabsfløjen eller i Dullens Jomfrubur (som 
hun delte med seks andre) i Økonomibygningen. 

Og om Dagen sov han saa Sviren ud, døv for en- 
hver Tilnærmelse fra sine Omgivelser . . . 

Gang paa Gang havde hans Stillere sendt ham 
forgæves Opfordringer til i Lighed med de øvrige 
Folketingsmænd at drage ud paa de reglementerede 
Vælgermøder. 

Og da Deherrer omsider mødte frem i Deputa- 
tion for at tale ham til Rette, anvendte han sin 
gamle Taktik med at lade dem staa ubønhørte uden- 
for sin aflaasede Taarndør. 

Og Fru Line maatte omsider gribe ind og for- 
klare dem, at Godsejeren var syg; medens hun sam- 
tidig snildelig bød dem ind i Spisestuen paa -en* Bid 
Brød og et Glas 01. 

Hvad de selvfølgelig ikke kastede Vrag paa. 

Men da de senere efter endt Fodring drog bort, 
opløftede den ældste Bondemand iblandt dem sin 
Røst og sagde: 

— Næste Gang stemmer vi paa en af vore egne! 
Er vi enige om det, Folkens? 

De andre Bondemænd nikkede hertil et samdræg- 
tigt: Ja! 

Og hermed var Nils Uldahls politiske Dødsdom 
fældet. 



En Formiddag i Begyndelsen af Juli rullede en 
Charabanc op foran Havslundegaards Portal. I Vog- 
nen sad to civilklædte Herrer og to Herrer prydet 
med Uniformshuer. 

Det var Herredsf uldmægtig Seemann, en Politi- 
betjent og et Par Befuldmægtigede fra Kreditfor- 
eningen. 

Fru Line gik dem bleg om Kind i Møde i En- 
tréen. I Døren til Dagligstuen saas Pigebørnenes 
blege Ansigter. Nils viste sig ikke. 

— Men Isidor, stammede Fru Uldahl — hvad 
betyder dog dette? 

Herredsfuldmægtigen greb medfølende hendes 
fremstrakte Haand og beholdt den i sin: 

— Vær bare ikke ængstelig, sagde han — det 
hele ordner sig nok, naar vi faar talt med Onkel 
Nils ... Er han hjemme? 

— Ja, men Du véd jo . . . 

— Vi maa og skal tale med ham, Tante; det 
er aldeles nødvendigt! 

— Ja — ja . . . sagde Fru Line forvirret — nu 
skal jeg forsøge . . . 

Men førend hun endnu var naaet hen til Taarn- 
døren, skød Frøken Sofie Søstrene til Side og kom 
frem fra Dagligstuen: 

— Nej, lad mig! sagde hun ophidset — Gaa 
Mor hellere ind i Stuen til de andre. Mor kan ikke 
taale den Slags Sindsbevægelser — og hun lagde 
en Arm om Fru Uldahl og førte hende tilbage til 
Dagligstuen og lukkede Døren. 

Derpaa vendte hun sig om imod Herredsfuld- 
mægtigen. Hendes Læber dirrede, og hendes Øjne 
flammede: 

— Hvad v i 1 1 her? spurgte hun. 
Isidor stod forvirret: 

— Vi . . . ja . . . 

— Ja, hvad skal jeg sige til Far, at 1 vil ham? 

— Sig, at det er Folk fra Kreditforeningen, saa 
véd han Besked. 

Frøkenen gik hen til Taarndøren og bankede paa: 

— Far, her er Bud fra Kreditforeningen, som 
skal tale med Dig! 

Men hun fik intet Svar. 

— Saa bankede hun igen og haardere: 

— Far, hører Du ikke!. Du maa lukke op! . . . 
Han er drukken! sagde hun saa — Det er han hver 
Dag nu! Og han hører det ikke! Han lukker ikke op! 

Og idet hun igen vendte sig om imod Fætteren, 
spurgte hun, og hendes Ansigt var hvidt og koldt: 

— Skal vi nu ti] at gaa Fallit, ligesom alle de 

andre, der har ejet Havslunde? ... Og det er Du 
med til? 

— Nej, nej, lille Sofie! Det ordner sig nok, — 
naar vi først faar talt med Godsejeren. 

Men hun overhørte hans Ord, saa ophidset var 
hun. Hun gik tæt hen til ham, saa tæt, at han 
uvilkaarlig rykkede et Skridt tilbage: 

— Hvor er din Skitsebog, lille Ven? spurgte hun 
og lo haanlig — Jeg ser ikke noget til din Skitse- 
bog! Skal Du ikke tegne dette her? Det maatte 
da være morsomt. 

— Næmen, kære, lille Barn dog, Du er jo . . . 

— Ja, hvad v i 1 Du her da? 

— Jeg har jo sagt Dig, at vi kommer fra Kredit- 
foreningen . . . Din Far har ikke betalt sine Ren- 
ter for de to sidste Terminer ... Og han svarer 
ikke paa de Breve, der bliver sendt . . . 

Frøken Sofie afbrød ham: 

— Og det skulde netop D u ud at fortælle os! 
sagde hun — Det skulde netop være Dig, der jog 
os fra Havslunde, i Stedet for at gøre alt, hvad 
der stod i din Magt for at hindre det! . . . Aa, Isi- 
dor, Isidor, hvem i den hele, vide Verden skal jeg 
nu tro paa . . . ? 

Og idet hun slog Hænderne for Ansigtet, brast 
hun ud i en krampagtig Graad, som hun forgæves 
søgte at dæmpe og flygtede tilbage ind i Daglig- 
stuen. Døren blev staaende aaben efter hende. 

Herredsfuldmægtigen saa sig hjælpeløs og forpint 
omkring. De andre Herrer havde diskret trukket 
sig ud paa Stentrappen foran Huset. Gennem den 
aabne Dør til Dagligstuen hørte Isidor Frøken Sofies 
Hulken og Fru Lines Tyssen: 

— Saa, saa, lille Sofie, saa, saa . . . vær nu en 
rolig og fornuftig lille Pige . . . ! 

— Jamen, hvis de nu jager os fra Havslunde, 
Mor . . . hvis de nu jager os fra Havslunde . . . ! 

— Nej, nej, vist gør de ikke nej . . . Far har jo 
Penge nok . . . Far er jo en rig Mand, siger alle 
Mennesker . . . 

Isidor stod et Øjeblik ubeslutsom. Det var som 
lammedes hele hans Væsen af Sorg og Medfølelse 
ikke blot med disse hans Slægtninge her, men med 
den hele store Jordens Hob af Mennesker . . . 

Saa rev han sig pludselig med Vold løs af sine 
Tanker, og gik hen til Taarndøren og bankede paa: 

— Onkel Nils, kaldte han — Det er mig, Isidor 
Seemann . . . Du maa lukke op; jeg skal tale med 
Dig angaaende de Penge til Kreditforeningen . . . 
Alting kan jo ordnes endnu. 

Og da han syntes at høre en svag Puslen inde 
bag Døren, en stille Skuren, som om en Slaa blev 
skudt fra, gentog han sin Banken højere og krafti- 
gere og nævnede paa ny sit Navn og sit Ærinde. 

I det samme blev Døren hastig aabnet, og han 
saa som i et Syn Nils Uldahls forsvirede Ansigt ind- 
rammet af det hvide Haar og Skæg: 

— Snak med min Kone! Dette her kommer ikke 
mig ved! 

— Jamen, Onkel Nils, din Kone er jo slet ikke 
inde i disse . . . 

Men førend Isidor fik talt ud, blev Døren atter 
slaaet i, og Slaaen skudt for . . . 



L/et viste sig ved Kreditforeningens indgaaende 
Undersøgelse, at Nils Uldahl var en saa godt som 
ruineret Mand. 

Hans hele store Formue var løbet ud i Sandet. 
Hvad han havde brugt den til, forstod ingen. Det 
eneste synlige Resultat af Pengene var det Taarn, 
han i sin Forfængelighed havde faaet muret til 
Huset ... 

Men Mand og Mand imellem fortaltes det, at han 
havde ødet Slægtens Formue bort paa Spil og Kvin- 
der. Blandt andet, sagde man, at en daværende 
Tronarving og nuværende Monark, der en Tid var 
berømt for sin Spillesyge, skulde en Nat ved en 
Revanche-Baccarat have blokket ham for op mod 
Hundrede Tusinde Kroner, som Nils næste Dag 
prompte lod udbetale. Man var jo Gentlemen paa 
begge Sider! 

Og endvidere paastodes det, at en yngre, letle- 
vende Skuespillerinde i Hovedstaden ved ekstra- 
ordinære Lejligheder bar paa sin befærdede Barm 
et svimlende kostbart Smykke, som Herren til Havs- 

lunde skulde have overrakt hende i Morgengave 
efter en ligesaa svimlende Nat . . . 

Disse og talrige lignende vare Rygterne. 

Men Nils Uldahl selv fremkom ikke med nogen- 
somhelst Art af Oplysning. Han stængede sin Taarn- 
dør og lod Fru Line og Isidor Seemann klare Van- 
skelighederne. 

Den Dag Forretningerne med Kreditforeningen 
var saa vidt i Orden, at man kunde overskue Si- 
tuationen, sagde Herredsfuldmægtigen til Fru Ul- 
dahl: 

— Maa jeg give Dig et Raad, Tante Line? 

— Ja, gerne, min Ven . . . 
Fuldmægtigen tøvede et Øjeblik ligesom uvis. 

Saa sagde han: 

— Du skulde lade Onkel Nils erklære umyndig, 
Tante; der er Grunde nok til det. 

Men uden saa meget som et Sekunds Betænkning 
svarede Fru Uldahl et afgjort: 

— Nej! . . . Pengene er Uldahls, sagde hun — 
og Gaarden er Uldahls. Og han har Lov til at handle 
med sine Sager, som han vil. 

— Gaarden er ikke længere hans, men Kreditfor- 
eningens, indvendte Isidor — saa den har han alt- 
saa ingen Raadighed over . . . Men hvem borger 
Dig for, at han nu ikke ogsaa ødsler de Penge bort, 
der bliver til Rest? 

Fru Line blev haardnakket ved sit: 

— Pengene er h a n s ! gentog hun — Ene hans! 
Jeg bragte ham ingenting. Og Pigebørnene har jo 
nu i Fremtiden Arven efter Onkel Joachim, saa de 
lider ingen Nød. 

— Jamen sæt, Tante, at han opfører sig saaledes, 
at Kreditforeningen ser sig nødsaget til at bede Jer 
forlade Havslunde? Nu sidder I her; og med en for- 
nuftig Økonomi kunde I maaske blive siddende her 
for bestandig. Gaarden er i god Drift og kan rime- 
ligvis ad Aare igen gaa over til Familien. Men jeg 
mener rigtignok absolut, at det maa tilraades, at 
Du . . . 

— Nej, lille Isidor, nej; jeg gør det ikke! Jeg 
vil ikke ogsaa bringe den Skam over hans Hoved. 
Og selv om han nu blev gjort umyndig, som Du 
siger; det nyttede ikke noget. Naar han kom og bad 
mig om Penge, vilde jeg alligevel give ham dem. 
For de er og bliver dog hans, hvordan man saa end 
vender og drejer det. 

— Jamen Tante, fortsatte Herredsfuldmægtigen 
indtrængende — om Du nu ogsaa selv er saa stærk, 
at Du vil kunde bære, hvad der end sker, saa bør 
Du dog tænke paa, hvilken Sorg det vilde være for 
dine Børn at skulle forlade Stedet her, som de elsker 
saa højt. 

— Deres Fader maatte forlade Egesborg før dem! 
sagde Fru Line — Og der er jo ikke Tale om, har 
Du selv sagt, at vi behøver at tage bort fra Havs- 
lunde. 

— Nej, ganske vist ikke foreløbig . . . Men det 
kan komme saa vidt ... Og hvad tror Du, at 
der vilde blive af Sofie, om hun skulde bort fra 
Stedet her? Tænk Dig hende tvunget til at leve i 
en Bylejlighed, eller bare ethvert andet Steds end 
netop Havslunde! Jeg er bange for, Tante, at hun 
ikke stod det igennem med det underlige Sind, 
hun har. 

Fru Uldahl tøvede en Stund, inden hun svarede. 
Derpaa sagde hun stille og varmt, som fødtes Or- 
dene dybt i hendes enfoldige Hjerte ... og hun 
tog en af Herredsfuldmægtigens Hænder og klap- 
pede den, medens hun talte: 

— Tak lille Isidor, sagde hun — fordi Du tænker 
saa kærligt paa Børnene og mig . . . Men det er 
Nils, der trænger til Hensynsfuldhed nu, da aJt 
er styrtet sammen om ham. Og jeg kan ikke være 
med til yderligere at ydmyge den Mand, der en- 
gang har været baade kærlig og fintfølende over- 
for mig ... jo han har, min Ven! Husk paa 
alt det, han i sin Tid maatte døje af sin rige og an- 
sete Familie, fordi han ikke vilde slippe mig! Og 
nu skulde jeg lønne ham med at saare ham dybere 
end nogen anden formaar det. Nej, lille Isidor, jeg 
siger absolut Nej! Pigebørnene og jeg klarer os nok, 
hvordan det saa end gaar; nu bør der tænkes paa 
ham! han lider allerede tilstrækkelig ved det, der 
er hændt. Jeg kender ham. Han er paa sin Maade 
stolt og ærekær ... Og god og kærlig er han ogsaa 

... jo han er! . . . eller maaske snarere var! . 
Du skulde blot læse hans Bre\e til mig fra de 
første Aar, medens vi endnu boede paa Thorsminde! 
Den, der som jeg har oplevet de Tider sammen 
med Nils, kan ikke nu være med til at støde til den 
hældende Vogn . . . Lad der saa end ske, hvad 
der vil! 

Isidor trak smilende paa Skuldrene . . . men 
bøjede sig uvilkaarlig samtidig ned og kyssede Fru 
Lines Haand . 



-Tor-holdene paa Havslunde var foreløbig blevet 
ordnet saaledes, at Kreditforeningen skulde admini- 
strere Gaarden med Forvalter Larsen som Bestyrer; 
medens Familien Uldahl skulde blive boende i Ho- 
vedfløjen og have udbetalt en mindre aarlig Ap- 
panage . . . 

Samme Dag denne Ordning var truffet, og Isidor 
Seemann var taget hjem, sad om Aftenen efter Te- 
tid Fru Line og hendes Døtre inde i Dagligstuen. 

Lampen var tændt; men ingen tog sig noget til. 
Man sad hver i sine triste Tanker. 

Paa sit Tæppe i Krogen ved Kaminen laa Tyrk 
og sov. Hans dybe Aandedrag var den eneste Lyd, 
der hørtes . . . 

Pludselig rejste Fru Line sig: 

— Jeg gaar over og henter Far, sagde hun uden 
at se hen paa Døtrene — Det er Synd, at han i 
Aften skal sidde derovre i Taarnet alene. 

— Mor . . . ! lød det hurtig og angstfuldt fra 
Frøken Sofie. 

Men Fru Uldahl lod, som om hun ikke hørte det 
og forlod Stuen. 

— Usch! sagde Frøken Charlotte foragtelig og lod 
sine Hænder glide ned over sine slanke Hofter — 
at Mor kan nedværdige sig i den Grad! 

— Skal vi gaa op til os selv? foreslog Frederikke. 

— Nej . . . ! sagde Sofie afgjort — saa bliver 
Mor jo alene med ham. 

Frøken Anna, den ældste, sagde ingenting. Hun 
laa med Nakken bøjet tilbage mod Stoleryggen og 
stirrede ud i Luften. 

— Jeg synes, det er det laveste, jeg endnu 
har oplevet, begyndte Frederikke igen — at laase 
sig inde og lade Mor, der ikke har Begreb om 
den Slags Forretninger, være ene om det hele! 

— Det ligner de tapre Mandfolk! sagde Charlotte 
kort — Underligt, at han ikke ligefrem er rejst bort. 

— Han har vel ingen Penge haft . . . mente 
Frederikke. 

Og Sofie, der lille og bleg krøb sammen i sin Stol, 
spurgte: 

— Er vi nu fattige? 

Men Anna sagde stadig intet. Det var, som kom 
Sagen aldeles ikke hende ved. Hun havde lukket 
Øjnene og vuggede langsomt Hovedet frem og til- 
bage over Stoleryggen. 

— Anna . . . ? 

— Ja . . . 

— Sover Du? 

— Næi ... 

— Hørte Du, at Mor gik over for at hente den 
gamle Svend? 

— Ja — e . . . (Hovedet vuggede stadig, og Øj- 
nene forblev lukkede) . . . det hørte jeg godt. 

Det var Frederikke, der havde spurgt. Og nu sagde 
Charlotte som Svar paa Sofies Spørgsmaal: 

— Næi, fattige er vi ikke. Vi har jo Onkel 
Joachims Penge; og dem kan Far ikke røre, siger 
din himmelske Isidor. 

Frøken Sofie krøb længere ned i Stolen og sendte 
Søsteren et sygt Blik: Hvor kunde hun dog nænne 
at være saa ond! 

Men Frøken Frederikke, der ikke havde hørt, 
hvad de to andre talte om, lo stille hen for sig og 
sagde: 

— »Jeres Far, den Vindbeutel!« . . . Kan I huske, 
at det kaldte Onkel Joachim ham, sidste Gang vi 
var paa Ravnsholt? 

— Ja, han var en klog Mand! nikkede Frøken 
Charlotte — Aa, A-nna, udbrød huri saa irriteret 
— kan Du ikke sidde stille med det Hoved! Jeg 
bliver ganske søsyg af at se paa Dig! 

Anna rettede sig. Men kun for et Øjeblik. Saa 
støttede hun Albuerne mod Bordpladen og lod Ho- 
vedet synke ned i Hænderne. 

— Hun er fuld! sagde Charlotte haardt og uføl- 
somt — Nu drikker hun Kogesprit! 

Gustav Wied: Fædrene æde Druer — 19 

— Hvad er det, Du siger, Tøs . . . ! mumlede 
Anna; men uden at flytte paa sig. 

Frøken Sofie saa op med et næsten forvildet Blik. 
Taarerne stod hende i Øjnene, og hun vilde helst 
være flygtet til Jordens Rand og ladet sig glide ud 
og bort fra det altsammen . . . 

Der blev nu en længere Pause; indtil Frøken Fre- 
derikke spurgte, og med det uskyldigste Ansigt af 
Verden: 

— Har Du hørt, Charlotte, at Mose-Minka skal 
giftes med Hans Henriksen fra Ravnsholt? 

Blodet for Charlotte til Kinderne som ved et 
Stempelslag: 

— Hvem siger det? 

— Pigerne . . . 

— Naa, jeg troede, det var Elev Jakobsen . . . 
eller en af dine Handelsrejsende, Du havde det fra. 

Nu var det Frederikkes Tur at rødme . . . 

— Jeg fryser . . . sagde Frøken Sofie og skudrede 
sig — Jeg synes, her er koldt . . . 

Frøken Anna var atter begyndt at vugge sit Ho- 
ved frem og tilbage. 

Ingen talte mere . . . 

Saaledes sad de fire Søstre og ventede paa deres 
Forældre. 



1 yrk løftede lyttende sit store tungsindige An- 
sigt og knurrede. 

Frøken Sofie løb hen til ham: 

— Vil Du tie! sagde hun og spændte sine Hænder 
om hans Gab. 

— Lad ham bare! sagde Frederikke. 

— Nej, han maa ikke ... for Mors Skyld! 
Der lød Trin udenfor i Entréen. Og Nils og Fru 

Line traadte ind. 

I samme Øjeblik for Tyrk op fra sit Leje og gav 
sig til at gø rungende. 

— Hold Kæft! sagde Sofie ude af sig selv af 
Nervøsitet og sparkede til Hunden, saa at den klyn- 
kende krøb tilbage paa Tæppet. Men dens Øjne 
fulgte stadig enhver af Godsejerens Bevægelser. Den 
taalte ikke Synet af Husets Herre. Og da han for 
at indsmigre sig prøvede paa at klappe den, snap- 
pede Dyret glubsk efter hans Haand. 

— Aa, lille Sofie . . . bad Fru Line — tror Du 
ikke, at det er bedst at lukke Tyrk ud? Han er saa 
urolig. 

Sofie rejste sig: 

— Kom Tyrk . . . ! 

Og Hunden næsten krøb ud gennem Døren . . . 

Nils Uldahl var bleven staaende midt paa Gulvet. 
Han saå saa inderlig brødebetynget og ynkværdig 
ud. Al hans fordums Storhed og Fripostighed syn- 
. tes at have forladt ham, nu han for første Gang var 
stillet Ansigt til Ansigt med dem, han saa skamme- 
lig havde forraadt. Han famlede med Hænderne og 
drejede paa Kroppen, som vidste han hverken, hvad 
han skulde sige, eller hvad han skulde foretage sig. 
Og saa havde han klædt sig saa vanvittig friskfyr- 
agtig paa til Situationen: lyse Benklæder, broget 
Vest og brun, stumprumpet Fløjelsjakke. 

Hans Hjælpeløshed virkede smittende paa Fru 
Line, der saa bedende rundt til sine Døtre, om de 
dog ikke vilde have Forbarmelse med ham. 

Men Charlotte og Frederikke sad tavse og util- 
gængelige paa deres Stole. Og Frøken Anna havde 
ikke engang løftet Hovedet fra Hænderne ved For- 
ældrenes Komme. 

Herfra var ingen Redning at hente . . . 

Da derfor Frøken Sofie traadte ind i Stuen igen 
efter at have lukket Tyrk ud i Gaarden, gjorde Nils 
i sin Kvide et forfjamsket-fortvivlet Forsøg paa at 
komme over det døde Punkt. Han gik rask hen 
imod hende, lagde en Arm om hendes Liv og spurgte 
flot og frejdigt: 

— Naa, lille Pige, fik hun saa det fæle Dyr sat 
paa Porten? 

— Ja . . . hviskede Sofie og trak sig bort for at 
undgaa hans Berøring. 

Men da han i det samme smilende bøjede sig over 
hende som for at trykke et faderligt Kys paa hen- 
des Pande, og hun saa hans røde, posede Ansigt og 
lugtede hans stinkende Spiritusaande, blev hun gre- 
bet af en saadan Rædsel og Væmmelse, at Gulvet 
ligesom gled bort under hendes Fødder; og hun 
vilde være styrtet om, hvis ikke Fru Line og Frø- 
ken Frederikke var ilet til og havde grebet hende 
og bragt hende bort. 

Da Døren havde lukket sig efter dem, rejste og- 
saa Frøken Charlotte sig og forlod Værelset . . . 

Og nu var altsaa Nils Uldahl ladet ene tilbage 
med Frøken Anna, der paa ny havde lagt sig bag- 
over mod Stoleryggen og langsomt og uden Ophør 
vuggede sit Hoved frem og tilbage, og frem og 
tilbage . . . 



Det forholdt sig rigtigt, som Frøken Frederikke 
havde sagt: Minka fra Mosen skulde giftes med 
Hans fra Ravnsholt. 

Saasnart det nemlig rygtedes, at hun var vendt 
tilbage fra Havslunde, var Hans Henriksen øjeblik- 
kelig igen kørt over til Mosegaarden for at fri. 

Han blev vel modtaget af Forældrene, der længe 
havde anet Grunden til hans hyppige Besøg. 

Og da Minka et Par Gange rigtig havde faaet 
set paa dette store, velskabte Stykke Mandfolk, 
hvis brændende Øjne hang ved hende, hvor hun 
saa gik og stod, for hun en Dag, han atter tavs 
og tryglende sad i hendes Stue, pludselig op paa 
hans Skød, puttede sig ind til ham og sagde: 

— Saa tag mig da, din gamle Bjørn! 

Hans havde grædt og hylet ude af sig selv af 
Henrykkelse over endelig at holde hende i sine 
Arme. Han havde trykket hende. saadan ind til sig 
og i sin Glæde maset saaledes med hende, at hun 
var bleven ganske ør og bange, men alligevel i den 
højeste Fryd og Vaande raabt; 

— Mere! Mere , . » ! 

Og endnu samme Aften førend han drog hjem, 
havde de fejret en glødende Bryllupsfest nede i 
det duftende, nyslaaede Hø paa Engen, medens 
Elvertaagerne dansede, og Frøerne sang . . . 

— Charlotte, Charlotte! skrev Minka Dagen der- 
efter i et Brev til sin fordums Veninde — Char- 
lotte, Charlotte! Tag Dig en Mand, Pigebarn! Prøv 
det! Ved Gud i Himmelen, Du vil ikke fortryde det! 
Din lille oppe over alle Skyer 
Veninde 

Minka Thorsen. 

Da Mose-Minka var eneste Barn, og Jægermester 
Thorsen ansaas for meget velhavende, mødte Par- 
tiet kun Tilslutning hos Madam Henriksen — skønt 
Pigebarnet var godt og vel femogtyve Aar yngre 
end sin Fæstemand. 

En Dag efter Middag lod Madammen derfor 
spænde for og kørte paa Visit hos sine nye Slægt- 
ninge. Hans maatte blive hjemme. Pompadour s a a 
bedst, naar hun var alene . . . 

Og som en Dronning tronede Madam Henrik- 
sen en Timestid senere i Mosegaardens fornemste 
Sofa hyldet og komplimenteret af Jægermesteren 
og Frue. 

Efter Velkomstkaffen blev hun vist rundt ude og 
inde. Hendes kyndige Øjne vurderede Inventar og 
Besætning paa en Ottendedel Øre; og hun fandt 

alt saare godt. Mosegaarden lagt til Ravnsholt, 
kalkulerede hun, vilde engang i Tiden gøre hendes 
ældste Søn til en af Egnens anseeligste Mænd. 
Og pludselig sagde hun: 

— Véd I, at Hans igaar er bleven valgt til Sogne- 
rådsformand? 

Nej, det vidste Svigerforældrene ikke. 
Jo, det var han. Med fem Stemmer mod to — og 
de to havde endda kun stemt paa hinanden! 

— Ha, ha, ha! lo Jægermesteren og slog sig paa 
Laarene. 

Thorsen var en stor, tykblodet og larmende Bonde- 
mand, der havde annammet sin Titel, fordi hans 
Kone var en Halvkusine til Landbrugsministeren. 

Under hele Madam Henriksens Besøg havde Minka 
omsnoet sin Svigermoder som en Kattekilling. Men 
Madammen havde holdt sig stiv og stram i sin sorte 
Merinoskjole og vurderet hende. Begge havde de 
ved første Øjekast indset, at de aldrig vilde komme 
til at stemme sammen. Pompadour fandt »Tøsen« 
for »fin«; og »Tøsen« fandt Pompadour for grov. Det 
maatte ende med Kamp. Men begge slog sig fore- 
løbig til Taals med, at de jo havde Hans paa deres 
Side . . . 

— Ja De véd vel, Thorsen, at min Søn Jeppe er 
ved at købe Kragholm af Frantzes Enke? spurgte 

Pompadour pludselig, bedst som man sad ved Af- 
skedsteen og talte om Kvægpriserne. 

— Ja, jeg hørte det forleden ude i Byen . . . 
Nu mangler De snart bare Havslunde, ha, ha! 

Madam Henriksen rettede sig i Merinoen: 

— Kommer Tid, kommer Lejlighed! sagde hun 
— Nils derovre er da godt paa Vej nedad! . . . 
Hans Tøser og han kan prise dem lykkelige for 
de Hundredeogtyvetusind, de fik efter Joachim! 

— Ja og dem kan Nils vel ikke røre? 

— Nej, det er der sørget for. De staar i Over- 
formynderiet til 4^2- Han prøvede jo i sin Galskab 
over, at vi fik Gaarden, at forbyde Døtrene at ta' 
imod Arven . . . men nu maa han være glad til! 

— Hvor er det dog sørgeligt med saadanne For- 
hold . . . sukkede Fru Thorsen, en lang, mager og 
trist Dame, der havde været Privatlærerinde, da 
Thorsen i sin Manddom plukkede hende ... en 
fin og sart Blomst. Nu var hun knækket; men alt- 
saa Jægermesterinde — Hvor er det dog sørgeligt! 
.... sagde hun — Vor Minka var jo inviteret der- 
over i nogen Tid i Vinter, men . . . Aa, lille, Minka, 
tag og gaa ind i Kabinettet; det er ikke a 1 1, hvad 
vi ældre siger, at en ung og uskyldig Pige har godt 
af at høre . . *. 

— Aa — rr . . . ! vrissede Minka og blev, hvor 
hun var. 

Men da ramtes hun af et Blik fra sin Sviger- 

moder, der uvilkaarlig fik hende til at rejse sig og 
liste af. 

Pompadours tynde, graasprængte Haar var skilt 
i Midten og kæmmet glat ned bag Ørene, hvor det 
samledes til en lille, karakterfast Knold. Og noget 
mildnende Hovedsæt bar hun ikke. Kraniet saas i 
alle dets respektindgydende Linjer . . . 

Da Minka var gaaet, begyndte Fru Thorsen paa 
sin triste Maade at udbrede sig om Nils Uldahls 
Attentater paa hendes Datter . . . 

Men Jægermesteren brast ud i en larmende Latter: 

— Ha, ha, ha! lo han — Ja, hva' Fa'en . . ! 

— Ja, D u ler, Thorsen . . . ! sagde Fruen og 
fortsatte derpaa sit Sørgekvad om Forholdene paa 
Havslundegaard, der var den ganske Omegn en sta- 
dig Kilde til Forargelse . . . 

Men nu huggede Madam Henriksen ind: 

— Hvorfor sendte De saa Deres Datter derover? 
spurgte hun hvast — De vidste jo det altsammen 
i Forvejen! 

Fru Thorsen brød hastig af, Samtalen tog en an- 
den Vending. 

Lidt efter tog man Afsked, og Pompadour steg 
til Vogns . . . 

Da Minka udenfor paa Stentrappen rakte sin Svi- 
germoder sin lille, hvide Haand til Farvel og bad 
hende hilse Hans, besvarede den Gamle ikke hendes 

Hilsen, men stirrede et Par Sekunder tavs paa den 
unge Piges Haand og sagde saa: 

— En Landmandskones Hænder skal være røde! 
sagde hun og ligesom slængte Haanden fra sig 
— Men det g i ' r sig vel! 

Og saa kørte hun. 

— Uopdragne Kælling! sagde Minka og spyttede 
efter Vognen. 



Jomfru Ingwersen havde plat ud nægtet at for- 
lade Asylstuen. Det var hendes Astma, det i flere 
Maaneder havde været galt med. Nu var denne Syg- 
dom ganske vist i Bedring i den rare, lune Sommer- 
luft; men saa havde hun faaet Nyregrus i Benene, 
sagde hun. Og naar Rottbøl og Lurvadt gik ned i 
Parken for at sole sig, blev Ingwersen stadig sid- 
dende paa sin Stol og gav i lange Enetaler ondt 
af sig. 

Saa længe de to andre derimod befandt sig i Væ- 
relset hos hende, opfordrede hun dem ustandselig og 
irriteret til at gaa ud og nyde deres Ungdom. Hun 
vilde a 1 1 e r helst være alene! 

Men næppe var de borte, førend hun hensank i 
dystre Spekulationer over den menneskelige Ego- 
isme og sin egen Forladthed ... 

Frøken Sofie stak Hovedet ind ad Asylets aabent- 
staaende Vindue. Et Øjeblik efter saas Tyrks mar- 
kerede Ansigtstræk ved Siden af hende. Han havde 
lagt Forpoterne op i Vindueskarmen. Frøkenen slog 
en Arm om hans Hals. Saaledes stod de: 

— Ingwersen, sagde Frøkenen — der trakteres 
med Chocolade nede paa Badeplænen! 

— Hvad kommer det m i g ved . . . knurrede 
Ingwersen. 

Men uden at svare kravlede Sofie ind gennem 
Vinduet, og Tyrk sprang efter: 

— Ih Du min Gud og Skaber! skreg Ingwersen, 
da hun saa dem. 

Og medens hun sad modstandsløs af Forfærdelse, 
gav Frøkenen hende Hat og »Mantille« paa, skiftede 
Pampusserne om med Lædersko, rejste hende fra 
Stolen, stak sin Arm ind under hendes og sagde saa: 

— Nu gaar vi! 

— Vi vinder aldrig frem . . . klynkede Ingwer- 
sen mellem Graad og Latter. 

— Vel gør vi saa! sagde Frøkenen — Og hvis 
Ingwersen bliver træt, sætter vi hende op paa Tyrk. 
Kom saa! 

Og Fod for Fod tridsede de frem over Gaards- 
pladsen og ind i Parken . . . 

»Husbond« var straks fra Morgenstunden af redet 
af Gaarde. 

Nede paa Badeplænen var Chocoladebordet an- 
bragt foran »Fruens Stade«. Kopperne og Kanderne 
skinnede i Sollyset — De unge Damer havde væ- 
ret i Bad; og deres brogede Badedragter laa til Tør- 
ring paa Grønsværet strittende med Arme og Ben. 

— Der kommer de! sagde Frederikke og pegede 

op mod Lindealléen, hvor Sofie og Ingwersen netop 
viste sig. 

— Jeg vidste det, nikkede Lurvadt — Ing- 
wersen vil bare gøres aM Hendes Ben er ikke nær 
saa galne som mine! 

Fru Line sad tavs og saa hen mod Jomfru Rott- 
bøl, der puslede med sine Dukker henne omkring 
Badeteltet. 

Jomfruen havde siden Jul endyderligere bekom- 
met tre Børn og havde nu fire som i sin Ungdoms 
Vaar. Men hun holdt mest af Juledukken, Nikoline, 
der var den største, og som hun paastod, at hun 
havde faaet med Onkel Joachim fra Ravnsholt seks 
Dage efter hans Død. Han havde besøgt hende 
samme Nat, han blev begravet, fortalte hun; og 
Nikoline laa allerede fuld færdig og paaklædt hos 
hende i Sengen næste Morgen. — Gud er stor! 

Rottbøl bar Børnene ud og ind af Teltet, spad- 
serede med dem, kørte dem rundt i Frøken Sofies 
gamle Dukkevogn, nynnede for dem, naar de ikke 
vilde sove, tog dem op og lod dem forrette smaa 
paatrængende Ærinder inde bag Buskene, puttede 
dem til Vogns igen og kørte videre, medens hun af 
og til, højt og skingrende satte i med et Par Linjer 
af sin Yndlingssang om Drømmenes Land det lyse, 
som intet ondt eller fælt kunde naa . . . 

— Rottbøl! kaldte Fru Uldahl — nu skal vi ha' 
Chocoladen! 

Og Jomfruen kom trillende med alle fire Unger 

sammenpakkede i Vognen, som hun stillede ved Si- 
den af sig tæt ind til Bænken: 

— De sover . . . hviskede hun og hævede tys- 
sende den sortprikkede »Syfinger« — Nu sover de . . ! 

Men pludselig faldt hun i en ynkelig Graad. 

— Hvad e r der dog, lille Rottbøl . . . spurgte 
Fru Line. 

Rottbøl pegede fortvivlet over mod Lurvadt: 

— Hun har . . . peb hun — hun har . . . taget 
. . . den Basse . . . jeg ... jeg helst vilde . . . 
ha' . . . ! 

— Værsgod! sagde Lurvadt og rakte hende »Bas- 
sen«, som der kun var bidt én Mundfuld af — her 
er den. Og ti saa stille! 

Og Rottbøl tav øjeblikkelig og kastede sig graa- 
dig over Chocoladen og Brødet. 

Da Maaltidet var nydt, gav Ane Kokkepige, Olga 
Stuepige og de fire Frøkener sig til at lege »To 
Mand frem for en Enke«. Men det blev de hurtig 
ked af, rimeligvis fordi der ingen »Mand« var, og 
begyndte saa at bombardere hverandre med de 
halvvaade Badedragter, som de byldtede sammen 
og kylede efter hinanden. 

Og Klædningsstykkerne løste sig op paa deres Vej 
gennem Luften og lignede kluntede Ballonfigurer, 
der undertiden tørnede imod hinanden og dumpede 
til Jorden med et vaadt Klask, medens Pigebørnene 
for til for atter at gribe dem og tumlede rundt og 

sloges og faldt og lo (navnlig Ane Kokkepige), saa 
at Ekkoet hørtes inde mellem Træerne og langt ud 
saa ud over Vandet . . . 

— Ja, Ingwersen véd vel, at Nils har maattet 
overgive Gaarden til Kreditforeningen? spurgte Fru 
Line, der en Stund havde siddet tavs og set paa 
de Unges Leg. 

Lurvadt gik og dækkede af Bordet og puttede 
Sagerne i Kurvene. 

— Jo . . . nikkede Ingwersen, og hendes smaa, 
koleriske Øjne glimtede — Og nu er hun, Karen, 
derovre nok ved at sælge Kragholm til en af Ma- 
dam Henriksens Drenge . . . ! Uldahlsnavnet er 
ved at gaa i Rotterne, er det . . . ! Hvad tror Fruen, 
Etas raaden vilde ha* sagt til det! 

— Nils er vist ogsaa taget til Kragholm for at 
snakke hende fra det, Ingwersen . . . 

— Hæl Hva' kommer det ham ved! Han skulde 
hellere ha* fejet for sin egen Dør, mens Tid var! 

Fru Line tav og vendte sig igen om efter Pige- 
børnene. 

— Jamen vi sidder her dog, Ingwersen . . . 
forsøgte hun. 

— Ja — e . . . saalænge det varer ! nikkede den 
Gamle — Men jeg la'r mig ikke sætte ud her fra 
ligesom fra Egesborg . . . ! Ikke før de bær mig 
med Benene foran! 

Fru Uldahl bøjede sig beroligende hen mod hende: 



305 



— Vi bliver her, Ingwersen, sagde hun for- 
trøstningsfuldt — Naturligvis bliver vi her! 

Rottbøl var med sin Dukkevogn trippet tilbage 
til Teltet. 

Hun stod og saa ud over Bugten, der spillede 
grønligt i Solen. Hendes Ansigt blev gladere og 
gladere, som tænkte hun paa noget sært fornøjeligt: 

— Rodendendron . . . ! hviskede hun saa med et 
lyst Smil — Roden — loden — doden — dendron 
. . . (Hun havde for et Par Dage siden hørt én af 
de unge Piger bruge Ordet.) ... Og saa gav hun 
sig travlt og ivrigt til at pille smaa, flade Sten op 
fra Strandkanten og slaa Smut. 

Indtil hun pludselig standsede midt i Morskaben 
og gav sig bitterlig til at græde. 

En Moder bør kun tænke paa sine Børn; og nu 
var det med Et faldet hende ind, at hun længe, 
længe, i hundrede Aar vist, ganske havde glemt 
sine! 

Og hun skyndte sig hen til Badeteltet, halede 
Dukkerne en efter en frem af Vognen, kyssede dem 
heftigt, knappede sit Kjoleliv op og lagde dem til 
sit Bryst: 

— Sut saa . . .! sagde hun og smilede paa ny og 
var lykkelig . . . 

— Lurvadt, hjælp mig op! 

Gustav Wied : Fædrene æde Druer — 20 

Lurvadt adlød ... 

Men da de skulde til at sætte sig i Bevægelse, 
viste det sig, at Ingwersens Ben nægtede at gøre 
Tjeneste. Hun sank om paa Bænken med en Støn- 
nen og erklærede kategorisk, at her vilde hun dø, 
og at det var en Skarnsstreg uden Sidestykke, at 
Frøken Sofie havde faaet halet hende her ned! 

Pigebørnene kom stimlende til røde og varme af 
Legen. 

— Hvad er det, Ingwersen? spurgte Frøken Fre- 
derikke. 

— Hva' det e r? vrissede den Gamle og ømmede 
sig — Det er mit Nyre grus, begribeligvis! 

— Det hedder Myrekryb, Ingwersen, retle- 
dede Charlotte — Det er Myrekryb, Du har i 
Benene. 

— Ja, det erStikkegigt! sagde Lurvadt — 
Det har jeg fortalt hende mange Gange. 

— Det er ligemeget, hva' det er! erklærede Ing- 
wersen — Men jeg flytter mig ikke. Her vil jeg 
sidde og dø. I maa helst allesammen gaa Jeres Vej 
og lade mig krepere i Fred, for det holder jeg 
mest af. 

— Naa, naa, lille Ingwersen . . . trøstede Fru 
Line — Hvis Du ikke mener, at Du kan taale at 
gaa op, vil Ane Kokkepige vist gerne bære Dig; 
hun er saa stærk. 

— Jeg ta'r hende som en Sveske! sagde Ane. 
Ingwersen blev sprutrød:*- 

— Bære...! gentog hun — Bære mig! Ikke 
saa længe jeg 1 e v e r ! Hva' vilde ogsaa Sofie med 
mig hernede? Jeg sa'e det jo! Jeg gamle, værk- 
brudne Menneske, der aldrig skulde forlade sin Seng! 

Frøken Sofie var yderst ulykkelig. Og de stod 
alle og saa hjælpeløse ud . . . 
Saa sagde pludselig Frøken Frederikke: 

— Nu henter jeg en Vogn! og fløj af 
Sted op mod Gaarden. 

Alle saa langt efter hende og tænkte: 

— Hvad mon det er for en Vogn . . . ? 

Og Frøken Sofie følte som et Stik i sit Hjerte 
ved Tanken om, at Nils Uldahl for rigtig at ærgre 
og drille sine Døtre havde ladet sin Drikkebroder 
Smeden faa baade »Mikkel« og det lille Køretøj, 
som han havde foræret Pigebørnene i Julegave. En 
Morgen, de var kommet ned i Stalden, var baade 
Hesten og Vognen borte. Og Pin'de-Jens havde for- 
talt, at Smeden var kørt væk med dem om Natten, 
da Husbond havde tabt begge Dele til ham i »Seks- 
ogtres«. 

Og den lille Frøken følte igen dale ned over sig 
hele Tyngden af den knugende Misere, hvorunder 
Familien levede, og som hun for et Øjeblik halv- 
vejs havde formaaet at glemme, medens hun og 
Søstretié tumlede • rundt derude paa Plænen . . . 

Men saa brast hun pludselig sammen med Fru 
Line og de andre ud i en høj Latter ved at se Fre- 
derikke komme trækkende med den store, rødma- 

lede Lege vogn, som de havde brugt at køre hinanden 
i som Børn! 

Ingwersen gjorde Vrøvl og daskede om sig med 
Armene. Men omsider blev hun dog anbragt i Vog- 
nen. Og Pigebørnene rullede af Sted med hende op 
igennem Parken. 

Rottbøl havde set sit Snit til at stikke alle sine 
fire Tøse ned rundt om i Køretøjet: 

— Saa fik de da den Fornøjelse med! 



Oaaledes gik Formiddagen hen . . . 

Men om Aftenen, da det var begyndt at skumre, 
kom Frøken Frederikke grædende og jamrende op 
paa Fru Lines Værelse, hvor hun kastede sig ned 
paa Gulvet foran Moderen og fortalte og fortalte 
afbrudt af Klagen og Hulken. Hendes Haar var i 
Uorden, hendes Klæder tilsmudsede og forrrevne; 
og hele hendes Legeme skælvede af Graad og Op- 
hidselse. 

— Hvad er der dog hændet, lille Frederikke? 
spurgte Fru Line bestyrtet — hvad er der dog hæn- 
det? Saa, saa, saa, tal nu lidt roligere. Jeg kan 
ikke forstaa, hvad Du siger. 

Og Frøken Frederikke gav sig lidt mere behersket 
til paa ny at fortælle: 

— Det var Elev Jakobsen, der . . . hun havde 
mødt ham nede ved Frøken Sofies Hus ... og saa 
havde de spadseret sammen ... og hun havde ikke 
tænkt paa noget ... og saa var de gaaet ind i Hu- 
set ... og pludselig havde Jakobsen grebet fat i 
hende og villet kysse hende . . . men hun havde 
forsvaret sig . . . og saa havde han væltet hende 

om paa Gulvet paa en af Hynderne . . . og . . . 
og stoppet hende sit Lommetørklæde i Munden, for 
at hun ikke skulde skrige ... og hun var næsten 
besvimet ... og saa havde han revet Klæderne af 
hende ... og voldtaget hende ... og ... og da 
hun igen var kommet til sig selv, var han borte 
. . . men Lommetørklædet havde han glemt, og her 
var det . . . 

Fru Line sad bleg og tavs og hørte paa Datte- 
rens Fortælling. Hendes Haand, der til at begynde 
med havde strøget blidt og beroligende hen over 
Frederikkes Haar, standsede lidt efter lidt, som Be- 
retningen skred frem; og nu laa den ubevægelig, 
gledet ned paa den unge Piges Skulder. Og hun 
fandt ikke Ord at svare paa sit Barns Klage . . . 

Frederikke saa hurtig op: 

— Mor tror mig ikke? spurgte hun; og hendes 
Øjne var flakkende og upaalidelige som Faderens 
undertiden var det — Mor tror mig ikke . . . ? 
gentog hun. 

Fru Uldahl tog sig sammen: 

— Jo, jo! sagde hun hastig — vel tror jeg Dig, 
lille Frederikke, naturligvis tror jeg Dig! . . . Men 
kom nu med ind til Dig selv og gaa i Seng. Saa 
taler vi videre om Sagen i Morgen. Du er altfor 
nervøs nu. Du kan let blive syg. 

Frederikke rejste sig lydig: 

— Her er hans Lommetørklæde, sagde hun saa 
med en underlig tør og ivrig Stemme og rakte 

Tørklædet frem — det maa Mor passe godt paa, 
for det er da et Bevis, hvis han vil nægte . . . 

Da Frøkenen var afklædt og bragt til Ro, tog 
Fru Line hendes Klæder og bar dem bort med sig. 

De var iturevne og tilsmudsede som af grove og 
iltre Hænder. 



rUev Jakobsen stod ret op og ned lige inden for 
Dagligstuedøren og græd, som var han pisket. Taa- 
rerne strømmede det store Mandfolk ned over Kin- 
derne, og han vred i Vaande sine arbejdsrøde 
Hænder . . . 

— Jeg har ikke gjort det! sagde han — Jeg har 
ikke saameget som rørt ved Frøkenen ... jeg 
løb min Vej, førend det blev til noget . . .jeg blev 
saa forskrækket for, hvad der kunde ske, at jeg 
rev Døren op og 1 ø b ud af Huset og lige ned 
paa mit Kammer . . . Fruen kan sæl spørge For- 
valter Larsen, for han sa'e netop: Har Du Ild i 
Rumpen, Jakobsen? nede i Ladegaarden, da jeg 
rendte ham forbi . . . Men jeg sa'e ikke andet end: 
Hva' rager det D e m, Larsen! og rendte videre . . . 
Fruen m a a tro mig, saasandt der er en Gud til! 
Jeg har altid staaet imod, naar Frøkenen skabte 
sig kælen og gned sig op a* mig . . . Det var hende, 
der i Aften fik mig med ind i Sofies Hus, da vi 
mødtes . . . hun sa'e, at hun vilde vise mig noget 
derinde ... og saa la'e hun sig op af mig og vilde 

ha', jeg skulde kysse hende . . . men saa var det, 
at jeg blev saa forskrækket, at jeg løb min Vej 
. . . Fruen kan sæl spørge Sørine og de andre Piger 
nede i Ladegaarden, om jeg ikke altid har holdt 
mig til dem, naar det skulde være ... De 
vil allesammen ha* fat i mig, men det kan jeg da 
ikke gøre ved ... og naar jeg saa blev arrig paa 
dem, saa var det, at jeg gik med Frøkenen . . . 
men rørt hende har jeg ikke . . . det har 
jeg ikke. . . Det er meget snarere noget med en af 
alle de Handelsrejsende, Frøkenen altid skriver til 
og faar Brev fra . . . hun lyver mig paa, hvis hun 
siger, det er mig, der har bragt hende i Ulykke 
... og jeg forstaar ikke, hvorfor hun vil gøre mig 
ondt . . . saadan en fin Dame ... og saa m i g, der 
ikke er andet end som en Tjenende . . . 

Taarerne styrtede Drengen ud af Øjnene, og han 
snøftede og stønnede og søgte samtidig rundt paa 
sig for at finde sin Lommeklud; men den var der 
ikke. 

Fru Uldahl rakte uvilkaarlig det Tørklæde frem, 
som Frederikke havde givet hende: 

— Værsgod, sagde hun, — Er det det, De søger? 

— Tak ... sagde han; og uden i sin Tilintet- 
gørelsestilstand at føle den mindste Forundring over, 
at Fruen havde hans Tørklæde, gav han sig øje- 
blikkelig til at snyde Næse og tørre Øjne. Hvor- 
efter han vred Klædet rundt og rundt til en lille 

tør fortvivlet Klump, som han stod og holdt foran 
sig i de sammenknugede Hænder: 

— Tror Fruen mig ikke . . . ? spurgte han saa, 
og hans troskyldige Øjne bønfaldt om Tiltro. 

— Jo . . . nikkede Fru Line — jeg tror Dem . . 

— Kan jeg saa gaa . . . ? 

— Ja . . . 

— Ja, saa god Nat da, Frue ... og Tak! 

— Godnat . . . 

Fru Uldahl havde straks, da Eleven traadte ind 
i Dagligstuen, set, at han var uskyldig i den For- 
brydelse, hendes Datter havde beskyldt ham for. 

Hun anede det allerede, medens hun endnu sad 
og lyttede til Frederikkes Klagemaal; det var saa 
skurrende fuldt af falske Toner. Men da hun senere 
saa hendes tilsmudsede og iturevne Linned, tvivlede 
hun paa ny og sendte Olga Stuepige ned i Ladegaar- 
den for at bede Elev Jakobsen fremstille sig. 

Dog næppe havde hun set ham Ansigt til Ansigt, 
førend Tvivlen igen forsvandt . . . 

Over for Datteren havde hun været usikker, som 
hun altid var det baade over for Børnene og Nils, 
fordi hun i dybeste Forstand ikke følte sig i Slægt 
med dem, ikke forstod dem, syntes, at de var fi- 
nere og fornemmere end hun. 

Men her, stillet lige over for en af sine egne, et 
Menneske, der var rundet af samme Rod som hun 
selv, en ærlig, usammensat, »ukultiveret« Sjæl, hvis 

Veje var retlinede, og hvis Væsen ikke kendte til 
Forstillelse, . . . tog hun øjeblikkelig og instinkt- 
mæssig hans Parti. 

Og hensynsfuldt og afdæmpet havde hun sagt 
ham, hvad han var beskyldt for, men at hun ikke 
troede det. 

Og nu var Eleven altsaa gaaet, og Fru Line sad 
ene med sine vildsomme Tanker . . . 

Saa rejste hun sig besluttet, ryddede en Plads 
paa Bordtæppet under Hængelampen, tog sine Kort 
frem og lagde en »Stjerne« . . . 



-N ils Uldahl var denne Gang borte fra Havslunde 
i fem Døgn, uden at nogen vidste, hvor han op- 
holdt sig . . . eller for den Såg Skyld brød sig om 
at vide det. Man følte bare som altid hans Fravær 
som en Lettelse ... 

Saa endelig den sjette Dags Morgen kom der Te- 
lefonmeddelelse om, at han sent den foregaaende 
Nat var ankommen til Hvidgaard og agtede at 
blive der et Par Dage: 

— Men, sagde Hofjægermesteren, der selv var i 
Telefonen (og Fru Line, som talte med ham, hørte 
hans dybe Latterkluk) — men, kære Frue, De kom- 
mer saagu hurtigst mulig til at skikke et Par Sæt 
Klæder og noget Linned herover, da Lovgiveren op- 
rigtig talt er i en miserabel Forfatning! Kan De 
ikke sende Pigebørnene af Sted med det? Det er saa 
længe siden, vi har set dem . . . 

Men Pigebørnene sagde afgjort Nej. 

Fru Uldahl maatte da, saa nødig hun end vilde, 
anmode Forvalter Larsen om at lade Lars Kusk 
tage derover. 

Lars Kusk var optaget, sagde Forvalteren studs. 

Siden Kreditforeningen havde indsat Larsen som 
Bestyrer af Gaarden, følte han sig nemlig som Ene- 
hersker. Og desuden var han ladet med Hævntørst 
og Galde, fordi han trods sin sleske Lumsken 
omkring Frøkenerne ikke havde kunnet faa Indpas 
i Hovedfløjen — Men han skulde Satanvælteham 
nok faa Ram paa en af de Mæfikker engang! svor 
han. 

— Lars Kusk var optaget, svarede han altsaa 
Fruen — og havde andet at gøre end at ride Lyst- 
ture! 

Saa henvendte Fru Line sig til Fodermester 
Voldby, der øjeblikkelig, fornemmeligst for at »kre- 
pere« Larsen, sendte Elev Jakobsen af Sted paa den 
ene af Kørehestene. Den anden benyttede Nils 
selv . . . 

Angaaende Affæren i Frøken Sofies Hus blev der 
ikke oftere nævnet et Ord mellem Fruen og Eleven. 

Og Frederikke havde paa sin Moders indtrængende 
Forestillinger taget sin Anklage imod ham tilbage. 
Men Sandheden vilde hun ikke frem med. Hun paa- 
stod, at hun havde været syg, og derfor hverken 
havde vidst, hvad hun gjorde eller sagde. 

En noget lignende Forklaring paa s i t Tilfælde af- 
gav ogsaa Nils Uldahl, da han i den omtalte sene 
Nattetime pludselig vækkede jHr. Palle og Fru Mona 

af deres sødeste Søvn ved med Snærten af sin Ride- 
pisk at kviste løs paa deres Sovekammervindue. 

Hofjægermesteren tumlede halvvaagen ud af Sen- 
gen og løftede Rullegardinet til Side: 

— Hva' Satan . . . ! sagde han, og al Søvn for- 
lod ham — Hvad i Helvede er dette her! . . . Mona, 
kom skal Du se! 

Fru Mona kom til: 

— Det er Kommandantens Statue fra Don Juan! 
sagde hun og brast i Latter. 

Vinduet, de stod ved, vendte mod Haven. Og 
udenfor paa den hvide Grusgang holdt midt i Maane- 
lyset en Hest med sin Rytter. Rytteren sad stiv 
og strunk i Sadelen, og Ridepisken holdt han foran 
sig som en Kommandostav. 

— Du Mona . . . sagde Hofjægermesteren saa, og 
Latteren tog ogsaa ham — det er Minsalighed Folke- 
tinget fra Havslunde! Og han er stivdrukken! . . . 
Hvor er dit Fotografiapparat? 

Han rev Vinduet op: 

— Er det D i g, Onkel Nils? 

— Ja . . . sagde Statuen hæst og rusten — Hvad 
er Klokken, Børn, i denne forbandede Nat? 

Mona fik et nyt Latteranfald: 

— Du maa gaa ud og faa ham ind, Palle! 

— Ja ... ja ... ! 

Hofjægermesteren skyndte sig i Klæderne. Men 
han maatte gennem Gaarden for at komme om i 
Haven; saa det tog Tid. 

— Nu kommer Palle straks, Onkel Nils . . . sagde 
Fru Mona, medens hun ilfærdig iførte sig de nød- 
vendigste Klædningsstykker. 

Men Onkel Nils gav intet Svar . . . 
Lidt efter steg Palles Hoved op over Vindues- 
karmen: 

— Mona . . . ? hviskede han — Mona . . . ? 

— Ja . . . 

— Nu sover de, den Undegaleme! 

— Hvem? 

— Nils og Hesten! 

— Nej da! 

— Jo, se . . . 

Og han pegede paa Statuen, der træt og udaset 
var sunken sammen. Hestens Hoved var dalet ned 
mod dens Forben, og Tømmen hængte den løst om 
Halsen. Ogsaa Kommandanten havde bøjet Hove- 
det; hans Arme hang slappe, og Staven var gledet 
ham ud af Haandén . . . 

— Aa Herregud, den gamle Don Quixote! sagde 
Fru Mona medfølende — Tag ham dog, Palle, in- 
den han dumper ned! 

Og Palle løftede leende Onkelen af Sadelen og bar 
ham ind. 

Nils mumlede en hel Mængde om Vorherre og 
Egesborg, medens Hofjægermesteren slæbte af med 
ham — om Vorherre og Egesborg og Onkel Joachims 
Elfenbensstav . . . 



Det, der mest pinte Fru Mona i hendes »Trældoms- 
stand«, som hun i bitre Stunder kaldte sit Ægteskab, 
var, at der intet »skete«. Hun begærede Begiven- 
heder, og her randt Dagene den ene til Ende som 
den anden. 

Og for hver Dag følte hun sig et Aar ældre, paa- 
stod hun . . . 

Hun fandt derfor paa de særeste og urimeligste 
Ting for at tilfredsstille sin Trang til Oplevelser. 
Men det var dog fornemmeligst, naar Palle var borte 
fra Gaarden, at hun slog sig løs; thi hun nærede en 
stille Respekt for hans Kræfter. Et Par Gange var 
hun i sin Ubændighed faret løs paa ham med Knive 
og andre Mordinstrumenter. Men Hofjægermesteren 
havde grebet hende med sine Jærnhaender om Haand- 
ledene og sat hende i Knæ, saa at hun maatte gaa 
til Sengs med kolde Omslag om Armene. 

Og der laa hun saa og angrede og bad om Til- 
givelse, indtil han rørt og god satte sig paa Senge- 
kanten og trøstede hende og spøgte og lo. Hvorpaa 
de igen en Tid glemte al Strid og Uoverensstem- 

melse, og om Nætterne suste bort med hinanden i 
Taifuner af Elskov, der efterpaa fik dem til at 
ligge som livløse ved hinandens Side . . <• 

— Palledreng . . . kunde Mona saa klynke, idet 
hun mat lod sine Fingre glide gennem hans Vild- 
mandsskæg — Palledreng . . . Du er stor i din Kær- 
lighed, mægtig, overvældende . . . men det er kun 
mit Legeme, Du elsker! 

— Ja . . . og Du m i t . . . mumlede Palle skak- 
mat og sov ind . . . 

Men medens disse tropiske Nætter var al det Livs- 
kryderi, Palle forlangte — og han havde jo des- 
uden i Mellemakterne sin Gaard og sit Landvæsen, 
der interesserede ham! — saa krævede Mona sine 
Dage fulde af »Optrin« og »Hændelser«. Og naar der 
intet »skete«, søgte hun selv at fremkalde Sensation 
og Spænding ved sine Ord og Handlinger: 

— Palle, spurgte hun for Eksempel pludselig en 
Gang — véd Du, at jeg stjæler fra Dig? 

— Ja, min Marv! lo Palle og kneb hende 
skælmsk i Øret. 

— Nej, dine Penge ! nikkede hun alvorlig. 

— Saa — aa? Værsgod, stjæl væk! Det bliver jo i 
Familien. 

— Ja, nu husker Du altsaa, at Du har givet mig 
Lov? 

— Det skal jeg! ... Og hvad vil Du saa bruge 
de Penge til? 

Gustav Wied: Fædrene æde Druer — 21 

— Til at løbe bort for . . . a 1 e n e, da Du jo 
ikke vil med. 

— Du kommer nok tilbage igen, lille Mona . . . 
Du kan ikke undvære mig! . . . Men jeg havde for 
Resten netop tænkt paa, vedblev han — at vi snart 
skulde gøre en lille Rejse sammen. 

Hun for ham om Halsen: 

— Palle! Jeg elsker Dig! Du er det bedste af alle 
Mennesker! Hvor skal vi hen? 

— Til Berlin. 

— Palle . . . ! raabte hun henrykt — Og til 
Paris? 

— Lad gaa, ja! 

Nu brast hun i Graad af Glæde: 

— Aa Palle, Palle, at jeg nogen Sinde kan være 
ond imod Dig! 

Og de rejste bort paa en Maanedstid. Boede paa 
Hoteller, spiste ved table d'hote, gik i Butikker, 
Teatre, Varietéer. Og ingen Sky formørkede i disse 
frydefulde Uger Fru Monas »skæbnesvangre« Øjne. 
Hun lo overmodigt og lykkelig og paastod, at nu 
kunde hun godt være et helt A a r paa Hvidgaard 
uden at blive »ond« . . . 

Men næppe nærmede Toget sig igen den hjemlige 
Jærnbanestation, før hun blev bleg og tavs. 

Og da Landaueren med hende og Palle holdt 
foran Gaardens Trappe, knyttede hun sine Hænder 
og hviskede hen for sig: 

— Hvor jeg hader denne Gaard . . . ! 

Og snart begyndte paa ny den gamle Krigstilstand. 
Det var Mona umuligt ret længe ad Gangen at styre 
sit Sind . . . 

... En Dag, Palle som sædvanlig var flygtet ud 
i Mark og Skov for at faa Ro, slap hun i sit Raseri 
fire af Hundene løs paa Svanerne i Voldgraven. Det 
blev et Naumacium uden Lige! Hundene halsede, 
Svanerne hvæsede, Bølgerne slog i Sprøjt op mod 
Bredden, og Vandet flød af Haar og Dun. 

Fru Mona stod paa Broen og ledede Slaget: 

— Paa dem! Paa dem! skreg hun — Hektor! 
Herkules! Sonja! Chaseur! Hæi, hopla, løs paa Ul- 
dahlerne, mine Dyr! (Hun faldt • pludselig paa at 
kalde Svanerne ved dette Fællesnavn) . . . Løs paa 
Uldahlerne! Kan I se den store, fede derhenne! Det 
er Palle! Løs paa ham! Riv ham, flaa ham, bid 
ham! Det er ham, der holder os allesammen inde- 
spærrede! . . . Det var Ret, Hektor! Det var Ret! 
Ha — a, ha, ha! (Hun klappede i Hænderne og ka- 
stede sig i Ekstase imod Broens Rækværk) . . . 
Ha — a, ha, ha! skreg hun — Det var godt! Det 
var godt! 

Hektor havde hugget sine Kæber om Svanens 
Hals. Og nu kastede alle fire Hunde sig som ra- 
sende over Fuglen, rev og sled i den, og bed den til 
Døde; medens den øvrige Svaneflok skrigende flyg- 
tede og baskede Vandet til Skum med deres stæk- 
kede Vinger . . . 

Da Hofjægermesteren kom hjem, laa Mona anger- 

given i sin Seng. Og han tilgav hende som sædvan- 
lig under en stor Forsoningsfest. 

Og næste Dag spiste de i Samdrægtighed Svane- 
steg til Middag. 

Saa lod hun Hundene skyde. 

En Dag, kort Tid efter, da Palle var rejst bort 
for en Ugestid, lod hun i sin Ensomhed alle Hun- 
dene skyde. Hun sagde, at det skulde være som en 
Art Pønitense. Naar man havde syndet, sagde hun, 
skulde man ofre det kæreste, man ejede. 

Og hun lod Gartneren anlægge en »Bods- Allé« langs 
Vejen, der førte fra Haven til Skoven. Vejen var 
beplantet med Rønnebærtræer. Og imellem disse 
maatte han opkaste Gravhøje over de døde Dyr, 
syv Høje paa hver Side. Paa Højene blev anbragt 
Mindestene med Hundenes Navne. Og i samfulde 
fjorten Dage gik hun hver Morgen sørgeklædt og 
under Taarer og smykkede Gravene med Grønt og 
Blomster . . . 

Sidenhen fik Græs og Ukrudt Lov til at gro der, 
som det vilde, 

Palle Uldahl havde den Uskik at gaa rundt 
med sine Penge, Sølv som Guld og Sedler, løse 
i sine Lommer. Og han havde aldrig, thi det 
vilde ikke anstaa sig for en Mand i hans Stil- 
ling, Tal paa det Beløb, han i Øjeblikket bar 
hos sig. Det kunde undertiden udgøre Hundreder 

af Kroner. Blev der ham for mange, saa at de 
fyldte ham for meget, tømte han Lommerne ud i 
sin Skrivebordsskuffe, som han undertiden laasede, 
undertiden ikke. 

Straks i deres Ægteskabs Begyndelse havde Fru 
Mona foreholdt ham det utilbørlige i dette Sløseri. 
Men han havde ikke villet lade sig sige. Han fandt 
nemlig selv Faconen særdeles grand-seigneur-agtig. 
— Du gør dine Omgivelser til Forbrydere! sagde 
hun. 

Men han lo hende ud. 

Og som for at drille hende tømte han nu ogsaa 
stadig sine Lommer og anbragte Pengene paa Bor- 
det ved Siden af sig, naar han satte sig til at læse 
eller skrive, eller lagde sig til at sove til Middag 
... og glemte dem saa efter sig, naar han forlod 
Værelset ... 

Da var det, at den Tanke en Dag opstod i hende 
at forsøge paa, om han virkelig ikke skulde kunne 
mærke, hvis nogle af Pengene forsvandt. Og hun 
gav sig til, saa ofte Lejlighed fandtes, at nappe en 
Krone hist og en Tokrone her. Til at begj'nde med 
var det hendes Agt at tilbagelevere ham det alt- 
sammen igen, naar hun havde faaet samlet en større 
Sum, bare for at vise ham hvilken Fristelse, han 
udsatte Folkene i Huset for ved sin Galskab. 

Men efterhaanden som Beløbet, hun tilvendte sig, 
øgedes, medens samtidig hendes Længsel efter det 
tidligere frie og ubundne Liv voksede sig større og 

større i hende, besluttede hun at gemme disse Penge 
hen til eget Brug ... til at »frigøre« sig for, kaldte 
hun det. Hun tog ingen Bestemmelse om, hvornaar 
denne Frigørelse skulde finde Sted, ejheller om, hvor 
stor Summen skulde være, forinden den iværksattes; 
hun bare stjal og stjal og samlede og samlede. Det 
blev som en Sport for hende. Og hun 'nøjedes ikke 
længere med de tilfældige Smaasummer, hun i Da- 
gens Løb kunde komme over. Hun listede sig til 
om Natten at rane af sin Mands Lommer. Og da 
han engang imod Sædvane havde aflaaset sin Skrive- 
bordsskuffe, prøvede hun, medens han var i Marken, 
alle sine Nøgler i Laasen, indtil hun fandt en, der 
passede. 

Og hun blev ivrigere og ivrigere i sin Samlermani, 
saa at til sidst Spændingen ved disse Tyverier næ- 
sten blev hende »Sensation« nok. Kun i enkelte ube- 
skæftigede Øjeblikke kunde hun endnu hensynke i 
vage Drømmerier om den »Frihed«, hun engang 
skulde nyde ved Hjælp af disse — Sparepenge. 

Sin Samvittighed stillede hun hurtig til Ro. Hun 
havde advaret ham. Og da han ikke vilde lytte til 
hendes Advarsel, var hun dog i det mindste den 
nærmeste til at profitere deraf . . . 



Jblev Jakobsen naaede ikke til Hvidgaard med 
Godsejerens Klæder før henad Klokken elleve, saa at 
Nils Uldahl først viste sig, da Frokostgongongen lød. 

Fru Mona gik ham smilende i Møde og bød ham 
Velkommen; og han bøjede sig kavalermæssig og 
kyssede hendes Haand. 

Men Hofjægermesteren klukkede: 

— Hvordan har Onkel sovet? 

Nilses flakkende Pupiler trak sig vredt sammen. 
Men i næste Sekund tog han sit Parti og svarede 
leende: 

— Som en Sten, min Dreng! 

Og idet han atter vendte sig til Mona, sagde han: 

— Ja, undskyld, Frue, min lidt ureglementerede 
Tilsynekomst i Nat. 

Hofjægermesteren klukkede højere: 

— Hvor kom Onkel egentlig fra? 

— Ja, det véd jeg oprigtig talt ikke, kære Palle! 
... Jeg begyndte i Torsdags Aftes ovre hos Heine 
paa Mattrup. Og saa om Fredagen red han og jeg 
til Sølund til Mackeprang ... Og om Lørdagen tog 
vi alle tre til Hareskov til Frølich ... og ... ja 
saa véd jeg Pinedød ikke mere! 

— I er Minsalighed nogle Kraftka'le lo Palle — 

Men hvorfor Fanden kom I ikke ogsaa til Hvid- 
gaard efter mig? 
Nils Uldahl stirrede hypnotisk frem for sig: 

— Jeg tror ogsaa nok, vi var paa Vej . . . sagde 
han — men saa tabte jeg de andre . . . 

— Ja, I Mandfolk 1 e v e r da! lød det med et Suk 
fra Fru Mona. 

— Tante Line mente i Telefonen, at Du var redet 
til Kragholm? spurgte Hofjægermesteren. 

Nilses Øjne fyldtes paa ny af Vrede: 

— Det var jeg ogsaa ... Jeg vilde over og for- 
byde Karen at sælge Gaarden til den Bondetamp, 
Jeppe Henriksen. 

— Jamen den Handel e r jo gaaet i Orden, Onkel! 

— Det véd jeg nok! Men jeg sagde til hende, at 
hun maatte lade Købet gaa om igen . . . Jeg er 
vel Slægtens Overhoved og skal værne om Navnet! 

Hofjægermesteren brast i Latter: 

— Og Karen lystrede vel? 

— Næ, Gu* gjorde hun ej! Hun bad mig passe 
mig selv ... Og saa skældte jeg hende Huden fuld 
og red til Mattrup. 

— Hvad vil Onkel ogsaa blande sig op i de Sa- 
ger for? spurgte Mona. 

Nils slog en Haand i Bordet: 

— Fordi jeg ikke vil ha* det Bonderak til at rende 
her og spille Herrer paa vore Ejendomme! 

— Ak, ak, lille Onkel, lo Palle — den Vej skal 
dog "alle vore Gaarde engang! ... Og det burde 

Du jo for Resten være stolt af, tilføjede han dril- 
lende — Du som er Bondeven! 

— Gud Fanden om jeg er! 

— Ja, da er det da dem, der har valgt Dig ind i 
Tinget! ... Og Du smigrede da ogsaa tykt for dem 
i sin Tid. 

— ... Da jeg havde Brug for dem som Stemme- 
kvæg, ja! Men nu er de blevet mig for storsnudede 
. . . Jeg har ogsaa nedlagt mit Mandat, Fanden 
skulde længere gaa de Bæsters Ærinder! 

— De kan ogsaa nok klare sig selv . . . desværre! 
sagde Palle og sukkede dertil — Saa Onkel har ned- 
lagt sit Mandat? Men hvad bliver det saa til med 
Ministerværdigheden ? 

— Avissludder! vrissede Nils — Og tror Du, at 
jeg gad vise mig derinde i København nu, man har 
sat mig under Formynderskab! 

Hofjægermesteren var paa Nippet til at spørge 
om, hvor Onkelens Formue i Grunden var blevet 
af, og om Historien om den kongelige Højhed var 
sand . . . Men han greb sig i det og tav. 
' Der blev nu en lidt pinlig Pause; indtil Fru Mona 
spurgte: 

— Har Onkel ikke Lyst til at se Palle og mig 
øve os nede i Ridehuset efter Frokost? Du kan tro, 
at vi er bleven dygtige! 

— Jo! sagde Nils; og hans Øjne spillede ved Tanken. 
Hvorefter man talte videre om Heste og Heste- 
dressur . . . 



— Vil Onkel ikke selv ride en lille Omgang? 
spurgte Fru Mona, da de stod ovre i Ridehuset. 

— Nej, Tak, min Pige, jeg har redet tilstrækkelig 
foreløbig! 

— Ja, kom saa, Palledreng, og lad os faa klædt 
os om! 

Og hun stak sin Arm ind under Hofjægermeste- 
rens og trak af med ham . . . 

Nils Uldahl var nu ladt ene tilbage i det store, 
hvidmalede Rum. Dagskæret faldt grønlig-dæmpet 
af Trækronerne udenfor ned gennem Tagets Glas- 
ruder. Fra den aabentstaaende Port ind til Stalden 
hørtes Hestenes Stampen og Prusten; og fra Paa- 
klædningsværelserne i Gavlen lød Hofjægermeste- 
rens og Monas muntre Latter. 

Men Nils opfattede intet af dette. Nu han var 
uden Publikum, faldt Trætheden efter de mange 
Dage og Nætters anstrengende Strabadser pludselig 
over ham. Han vaklede hen til en Stol, der stod 
borte i et Hjørne, sank ned paa den, pustede tungt 
et Par Gange og sov ind under en højttonende 



331 



Snorken ... og drømte en af sine sædvanlige 
Drømme: 

. . . Det myldrede med Kvinder paa Gulvet foran 
hans Seng. De dansede og snoede sig omkring ham, 
og deres hvide Lemmer lyste som i Skæret af en 
usynlig Ild . . . 

— Tag os ind til Dig, Nils Uldahl? bad de. 

— Nej, sagde han — jeg er træt og gammel! Jeg 
skal sove! 

Og de lo haanligt op og forsvandt . . . 

Men lidt efter saa han dem igen vrimle frem fra 
alle Rummets halvmørke Kroge. Og de kom denne 
Gang slæbende med store, tunge Bjælker, som de 
under Latter og Pludren lagde krydsvis hen over 
hans Seng. De arbejdede og slæbte, og deres Lege- 
mer krummede sig i ond Iver, medens de stablede 
en svinglende og vaklende Pyramide af Bjælker op 
over ham, højere og højere, helt op under Taarn- 
stuens hvælvede Loft . . . 

— Tag os ind til Dig, Nils Uldahl? 

— Nej! sagde han. 

Saa lo de paa ny vildt og truende: 

— Han duer ikke mere! sagde de — Lad ham dø! 
Og pludselig saa han Minka fra Mosen løse sig 

ud fra de andre og løbe frem over Gulvet. Og med 
begge sine smaa hvide Hænder stødte hun til den 
underste Bjælke, den, der bar den hele Bygning . . . 
og i samme Øjeblik ramlede Pyramiden i et bra- 
gende og buldrende Kaos ned over ham . . . 

Og da vaagnede han, vækket ved Lyden af sin 
egen Snorken. 

— Onkel har nok faaet sig en lille Lur? 
Nils Uldahl rejste sig forvirret: 

— Ja . . . Men nu er jeg igen lysvaagen! smi- 
lede han galant og bukkede for Fru Mona, der stod 
foran ham med Ridekjolens Slæb kastet over Ar- 
men og i Færd med at knappe sine Handsker. 

— Nu skal jeg... ! vedblev han og greb ivrig 
hendes Haand for at hjælpe — Hvor ser De dog 
pragtfuld ud! sagde han, og hans Øjne skinnede — 
Palle kan sagtens være glad! 

— Det er jeg ogsaa! nikkede Hofjægermesteren. 
Han stod skrævende midt paa Manegen i sine høje 
Lakstøvler og med Ridepisken stukket under Ar- 
men. De stramtsluttende Skindbenklæder fremviste 
ublufærdigt hans kraftige Ben med mere. 

— Gu* er jeg glad for Damen! sagde han. 

— Uff , IM andfolk...! lo Fru Mona og 
daskede Nils koket paa den ene Kind. 

Tøsen i hende begyndte at vaagne, nu hun 
skulde til at »optræde«. 

— Kan Onkel huske den første Aften, De saa 
mig? spurgte hun — Den Aften, da alle Uldahlerne 
sad rundt paa Bænkene i Circus og skar Tænder 
af hinanden? 

— Om jeg kan! lo han tilbage — Storartet! 
Storartet saa De ud! . . . MonaLisa . . . ! 

sagde han saa, og hans Øjne a a d hende — Og 
da De kastede Dem bag over paa Hesten og skreg 
og forsvandt ind over Barrieren! ... Pragtfuldt! 
... Vi var som gale allesammen bag efter! Jeg 
havde gerne givet ti Tusinde Kroner for Dem 
samme Nat! 

Hun slog ham atter paa Kinden: 

— Men nu er jeg vel faldet i Pris? 

— Nej, steget! steget! er De; ligesom den 
ædle Drue! 

— Der er Hestene! meldte Hofjægermesteren tørt. 
Han havde i Bevidstheden om sin Sultansret smi- 
lende staaet og betragtet Nils, hvis Alder og Træt- 
hed ganske syntes forsvundet, og som trippende 
paa sine lidt stive Ben havde voltigeret omkring 
Fru Mona, en brunstig Hane lig, latterlig indtil 
Marven . . . 

Mona slap Slæbet ned fra Armen: 

— Nu gælder det! sagde hun og blev paa én 
Gang alvorlig — Henrik, hjælp mig! 

Rideknægten bøjede sig og strakte en Haand 
frem. Og hun anbragte sin Fod i den og svang sig 
i Sadelen. 

— Skoleridt! sagde hun og lod Ridepisken kær- 
tegnende glide ned langs Castors Hals. 

— Well, Mylady! bukkede Palle, der nylig for 
fjerde Gang havde læst »De tre Musketterer«. 

Og Opvisningen begyndte . . . 

Hestene dansede og veg uden om hinanden en 

til højre og en til venstre, rundt og rundt i de sir- 
ligste Valsetrin Mona nynnede Takten dertil i 
Mangel af Musik. Hun haandterede Tømmerne som 
en Mandolinens Mester sine Strenge. Det mindste 
Tryk af hendes Fingre »gav Tone« i Dyret under 
hende. Og saa fintmærkende var Castor blevet gen- 
nem hendes Dressur, at det saa ud, som lød den 
kun sit eget gratiøse Lune, naar den rytmisk vug- 
gende sin tunge Krop ligesom legende gled hen 
over Manegens Bark. 

Hofjægermesteren og hans Pollux fulgte klun- 
tet efter. Til sidst trak de sig ganske ud af Spillet, 
og Palle red hen ved Siden af Nils Uldahl: 

— Se, se! hviskede han betaget — Er hun ikke 
pompøs! 

Mona havde lukket Øjnene, og der laa et vel- 
lystigt Smil om hendes Mund, medens hun lang- 
somt og som i Drømme lod sit Legeme vugges 
frem og tilbage i Takt med Hestens Bevægelser. 

Men pludselig udstødte hun sit Kampskrig fra 
Circus, sit skingrende: Hæi, hopla! og i det samme 
suste Pisken ned og op igen, ned og op igen tværs 
over Dyrets Bringe. 

Castor syntes først ligesom at studse; saa virrede 
den protesterende med Hovedet, stejlede, prustede, 
bed i Bidslet, satte derpaa frem i et Spring og for 
i vild og vanvittig Karriere Manegen rundt. Det 
saa ud, som havde Ryttersken mistet Herredøm- 
met over sin Hest. 

— Monal Mona! skreg Hofjægermesteren i Angest. 
Ogsaa Nils Uldahl skreg, men uartikuleret og 

uden selv at vide af det. 

Og Rideknægten sprang til som for at gribe det 
rasende Dyr. . . . 

Men Fru Mona slog afværgende ud med Haanden 
og lod atter Piskeslagene suse ned over Castors 
Hals: 

— Hæ — i, hopla! Hæ — i hopla! Hæi — hopla! 
Hæ — i — i — i . . . ! raabte hun og kastede sig i Eks- 
tase bag over mod Hestens Kryds . . . Hatten 
faldt af hende, hendes Haar løstes op, Pisken smed 
hun fra sig: 

— Hæ — i, hopla, Castor! Hæ — i! Hæ — i! Hæ — i! 
. . . Hun troede sig i et menneskefyldt Circus . . . 
Orkestret tav, og hun hørte Publikums forvent- 
ningsfulde Stønnen, nu hun skulde udføre sit be- 
rømte Trick, det, der havde faaet Mona Lisas Navn 
til at lyse med tommehøje Bogstaver paa alle Pla- 
katsøjler Europa over: 

— Hæ — i, hopla! jublede hun og greb fastere 
i Tømmerne for at lette Hesten det sidste, stolte 
Spring over Barrieren, ud gennem Porten og bort 
i Stalden . . . medens Bifaldet vilde knitre efter 
hende som et Hagelvejrs Rasen mod et Glastags 
Ruder . . . 

Men i næste Nu laa hun paa Manegens Bark med 
Hjernen knust mod en af Portens Stolper. 

Blind og sanseløs af det vilde Løb, af Slagene 
og Skrigene var Castor snublet over Fru Monas 
Hat og havde slynget hende af Sadelen og ind mod 
Stolpens Kant. 

Saaledes befriede Døden Mona Lisa, Kvinden 
med de stærke Sanser og det fredløse Hjerte . . . 



Oolen skinnede, Fuglene sang, og Blomsterne duf- 
tede . . . 

Bedstefader Seemann og hans Hustru Thora var 
paa Besøg hos Isidors og sad glade og vel tilpas 
nede paa den hvide Bænk ved Karussedammen. 
Rositta og Drengene laa i en Høstak ved Siden af; 
og Herredsfuldmægtigen stod og smuldrede Fransk- 
brød ud til Karusserne . . . 

— Nej s e dog, Far, Fiskene, se! raabte 
den gamle Frue ivrig som et Barn. 

— Ja, jeg ser dem nok, Mor . . . 

— Hvor e r her dog dejligt her i Haven, lille 
Rositta! 

— Ja, ikkesandt, Bedstemor! 

— Jo, jo, hvor e r her dog dejligt! 

Gamle Fru Seemann vidste intet frydefuldere 
end at »komme paa Visit« hos sin elskede Søn. 

— Næ, se dog den store der! vedblev hun og 
pegede ned mod Vandet. 

— Det er Gorm den Gamle, forklarede Herreds- 
Gustav Wied: Fædrene æde Druer — 22 

fuldmægtigen — Og den anden dér kommer er hans 
Kone, Thyra Dannebod. 

— Ha, ha! . . . Har alle Fiskene Navn? 

— Nej, kun de største. 

Jørgen havde stille rejst sig fra Høstakken og 
var listet hen ved Siden af Faderen: 

— Maa j e g nu lidt . . . ? bad han. 
Isidor overlod ham Brødskiven. 

— Tak! sagde Drengen og smilede lyksalig. 

Der var myldrende fuldt af store og smaa Ka- 
russer lige under Vandskorpen. De trængtes mel- 
lem hverandre og masede paa, snappede Brødsmu- 
lerne af hinandens Mund og stak til Bunds med 
Rovet. 

Ogsaa Povl havde rejst sig og stod nu ved Siden 
af Broderen: 

— Se, Bedstemor, sagde han og greb hendes 
Haand — der er »det blege Ansigt« ... og der er 
»Undervandsbaaden« ... og der er »Maria Magda- 
lena«, kan Du se hvor from hun ser ud? 

— Sikke dog Navne paa Karusser, lille 
Povl! sagde den gamle Frue uvillig. 

— Det er ikke Karusser, det er Delfiner, 
sagde Drengen — Det si'er Far sæl; og det er ham, 
der har givet dem Navne ... Og den dér rene, 
pæne dér hedder »den ubesmittede Undfangelse«. 

— Hva* gør 'en ... ! 

— Hvornaar skal hun, Mona, begraves? spurgte 
pludselig gamle Seemann, der var faldet i Tanker. 

Øjeblikkelig begyndte Fru Thoras Tommelfingre 
at snurre: 

— Ak ja . . . ! sukkede hun — Døden... 
Døden ... ! 

— Paa Torsdag, sagde Isidor. 

— Du skal vel f ø 1 g e ? spurgte den gamle Herre. 
-Ja. 

— Ja, jeg duer ikke mere til at være med til. 
den Slags Narrestreger! brummede den gamle vredt 
bare ved Tanken om, at nogen muligvis kunde 
falde paa at opfordre ham dertil — Man staar der 
og samler Gigt! 

— Nej, naturligvis skal Du blive hjemme, nik- 
kede Herredsfuldmægtigen — Jeg skal nok bringe 
en Hilsen fra Dig. 

— Men en K r a n s maa vi da sende, Far! mente 
Fru Thora. 

— Ja, det maa vi vel . . . 

— Ja, det maa vi! 

— Aa nej, Mor, se dog de to der, hvor er de søde! 
Jørgen smed Resten af Brødet ud i Dammen og 

gav sig til at løbe efter et Par brogede Sommer- 
fugle, der boltrende sig om hinanden fløj hen over 
Grønsværet. Men inden han naaede dem, stak de 
til Vejrs og forsvandt. 

— Han fik dem ikke! noterede Povl med Til- 
fredshed. 

Fru Thoras Tommelfingre var endnu i Bevægelse: 

— Det var en forfærdelig Død, hun fik ... . 

Mona! sagde hun — Jeg kan ikke falde i Søvn 
om Natten ved at tænke paa det. 

— Hva' si'er Du, Mor? 

— Jeg siger, at jeg kan ikke falde 
i Søvn for at tænke paa Monas Død! 

Gamle Seemann skulede arrigt: 

— Mor skal altid tænke! 

— Ja, tænk, Rositta og Isidor, Far tænker 
aldrig! 

— Næ, hva* skal de Narrestreger til! 

— Jamen, naar man nu ikke kan lade være! 

— Visvas, vel kan man saa! . . . Hvem køber 
dit Hø, Isidor? 

Herredsfuldmægtigen smilede: 

— Havemanden faar det for at slaa det. 

— Du er flot, maa jeg sige! Den Stak der er da 
nok sine fem Kroner værd. 

— Og Børn er der ingen af . . . vedblev Fru 
Thora, hun slap nødig et sørgeligt Emne. — Er 
Du ikke ked, lille Rositta, over at Du ikke fik Lov 
til at beholde den sidste? 

Rositta lagde sin Haand oven paa Svigermoderens 
... til Dels for at faa Tommelfingrene standsede: 

— Aa, nej, Bedstemor, jeg har jo de andre . . . 

— Ja . . . nikkede den gamle Frue — og man 
maa jo bøje sig for Guds Vilje . . . 

— Vil Far ikke ryge? spurgte Herredsfuldmæg- 
tigen. 

— Jo Tak, min Dreng . . . men Pibe! 

— Ja, nu skal jeg hente en . . . 
Og Isidor gik op mod Huset . . . 

Povl og Jørgen var begyndt at lege Hest. Jør- 
gen havde faaet et Tøjr om den ene Arm og vrin- 
skede og stampede utaalmodig, medens Povl dybt 
alvorlig trak af med ham for at sætte ham paa 
Græs. 

Lidt efter dukkede ogsaa Vaabendrager Petersen 
frem som skudt op af Jorden. Og de tre Drenge 
gav sig til at lege Dyrskue . . . 

Fru Rositta tog Plads paa Bænken imellem Svi- 
gerforældrene. Hun stak sine Arme ind under deres 
og skudrede sig hyggelig til Rette: 

— Det er dejligt med den Sol, vi har i Sommer, 
sagde hun — Ikkesandt, Bedstefar? Det er noget 
for os to Gamle? 

— Ja, min Pi'e! . . . Kan Du ikke ogsaa se, hvor 
Mor er kommet sig? Hun ligner snart en ung Pi'e 
igen I 

— Det gør hun! nikkede Rositta — Hun ser 
meget yngre ud end jeg. 

Fru Thora daskede hende fornøjet over Haanden: 

— Hvor kan Du nu sige saadan noget, Rositta! 
Du mener det jo slet ikke! 

— Jo, d e t gør jeg! 

— Ja, det gør hun sgu! bedyrede den Gamle. 

— Aa — r, I Sludrebøtter . . . ! lo Fru Thora 
smigret. 

Ogsaa gamle Seemann lo. Han vidste nok, hvor- 

dan en Madpose skulde skæres, han, trods sine 
halvfjerdsindstyve Aar. 

— Er det Købmand Bruns nye Villa, det Hus 
derovre? spurgte han saa. 

-Ja- 

— Det er meget pænt; men jeg kan ikke lide 
sorte Tage; de skal være røde. 

— Ja, Du skal nu ha* alting rødt, Far! 
Den gamle Herres Syposé-Øjne trak sig polisk 

sammen. Det var akkurat den Replik, han havde 
ventet paa: 

— Det er, fordi det minder mig om dine Kin- 
der, Mor! 

— Næ, nu bii'r Du minsandten for slem med 
dine Komplimenter! sagde Fru Thora — Flyt Dig 
lidt, Rositta, at jeg kan komme til at knibe ham, 
det gamle Utyske, som sidder der og har mig til 
Bedste midt i mine aabne Øjne! 

Og hun bøjede sig frem over Svigerdatteren og 
kneb sin Mand i det ene Ben. 

— Au, au! skreg han — Nej, la' vær', la* vær', 
Mor! Det kildne er ikke gaaet af mig endnu! 

— Ja, vil Du saa dy Dig, dit gamle Spøgelse? 

— Ja, ja! jeg skal aldrig gøre det mere! 

— Se, hvor han er køn, naar han ler! hviskede 
Fru Thora i Øret paa Rositta — Maa jeg sige, at 
det er Dig, der har sagt det, ellers tror han bare, 
at jeg siger det for at smigre ham? 

Og uden at afvente Svigerdatterens Svar sagde 
hun højt: 

— Rositta siger, at Du er saa køn, 
n a ar Du ler, Far! 

— Ja, Rositta har altid haft en god Smag! nik- 
kede den Gamle. 

— Det har j e g da ogsaa! 

— Ja, derfor tog Du mig vel? 

— Næ, hvor han er i n d b i 1 s k, det gamle 
Uhyre! Jeg maa paa ham igen! 

Og hun gav sig atter til at knibe løs. 

— Naa, her gaar det nok lystigt til? smilede 
Herredsfuldmægtigen, som i det samme kom oppe 
fra Huset med Piben. 

— Ja, det er Far, der er saa vigtig! 

— Ja, utrolig! lagde Rositta til. 

— Sludder Tøse! lo den Gamle — Lad mig faa 
Ild paa Skorstenen, Isidor, at jeg kan ryge dem ud! 

Og da Piben var tændt, sendte han en mægtig 
Røgsky ind mellem Damerne; men de lo bare af 
ham og erklærede, at de var tilrøgede. 

Saa klemte ogsaa Isidor sig ned paa Bænken. 
Og man pludrede videre. 

Og Solen skinnede, Fuglene sang, og Blomsterne 
duftede. 

Og henne paa Plænen legede de andre Børn . . • 



Anna Stuepige kom og meldte: 

— Der er en Kone oppe, som absolut vil tale 
med Herredsfuldmægtigen. 

— Kender De hende? 

— Ja; det er Johanne ude fra Havslundegaards 
Familiehus. 

— Lig-Johanne? 
Stuepigen rødmede: 

— Ja — e . . . Men der kommer hun! Og jeg 
sagde endda, at hun skulde vente, til jeg kom til- 
bage. 

— Aa — r! sagde Isidor ærgerlig — Se, at faa 
hende bort igen, Anna! Sig, at her er Gæster. 

Men Lig- Johanne var ingen »Strø-f or-Høns«. Hun 
stødte Stuepigen til Side og gik frem. Hendes Gang 
var usikker, og hendes Ansigt blussede. 

— Hun er jo drukken . . . ! sagde Fru Thora og 
krøb nærmere ind til sin Svigerdatter — Far, 
hun er drukken! 

— Naa, er hun det, min Pige? nikkede gamle 
Seemann og ledte sine Briller frem. 

Isidor havde rejst sig, og Børnene kom nysger- 
rige løbende. 

— Hvad vil De her nu igen, Johanne? spurgte 
Herredsfuldmægtigen haardt — Jeg har jo sagt 
Dem, at De skal faa Bud, naar Sagen er ordnet. 

Johanne var standset, da hun saa de mange Men- 
nesker: 

— Det var de Penge . , . mumlede hun. 

— Ja, jeg har endnu ikke faaet talt med Jens 

... De skal nok faa Bud, saasnart Sagen er i Or- 
den! gentog Isidor — Men gaa nu, jeg har ikke 
Tid til at tale med Dem i Dag! 

— Det var de Penge ... De er li'saagodt mine . . . 

— Jovel, ja! Men gaa nu, hører De! 
Lig-Johanne stod lidt og stirrede sløvt ud for 

sig. Saa gjorde hun pludselig omkring og dinglede 
bort. 

Herredsfuldmægtigen gik atter hen og satte sig 
paa Bænken: 

— Naa, i Dag var hun da temmelig medgørlig 
. . . sagde han. 

— Er 'et ikke hende, som Nils Uldahl har et 
. . . begyndte gamle Seemann højlydt. 

— Hyss, Bedstefar, Børnene . . . ! sagde Fru 
Rositta. 

Og saa tav de alle en Stund og stirrede efter 
Lig- Johanne. Stemningen var blevet saa under- 
lig mat. 

Fru Thoras Tommelfingre var atter begyndt at 
snurre: 

— Den Nils, den Nils . . ! sukkede hun — Hvor 
er Jorden dog fuld af sørgelige Ting! 

— Saa, nu skal Mor til at tænke igen! vris- 
sede gamle Seemann og sugede løs paa Piben, saa 
den skrattede. 



Uet var fra først af de andre Koner i Familie 
huset, Spat-Marie og Maren Ørentvist, der havde 
sat i Johanne, at hun absolut burde forlange Halv- 
delen af de Penge udbetalt, som hendes Mand i 
sin Tid havde faaet af Nils Uldahl for at gifte sig 
med hende. 

De paastod, at hendes Ære ligefrem krævede det. 

Og det var lidt efter lidt lykkedes dem at hidse 
hende i den Grad op, at hun og Pin'de-Jens end- 
ogsaa et Par Gange havde lagt Haand paa hin- 
anden den Sag angaaende. 

Men endnu laa Jens da med de femhundrede 
Kroner i Behold. Og han agtede at forsvare dem 
til sin sidste Blodsdraabe, sagde han. For var der 
noget i Verden, der tilhørte ham med Ret og Ret- 
færdighed, saa var det vel Pin 'de nok de dyre 
Skillinger, han havde erhvervet ved at lade sig 
smede sammen med det Stykke Svinetrug af et 
Fruentimmer! 

Sagen var nemlig den, at Jens paa sine gamle 
Dage, da Maven ikke kunde taale mere, var blevet 
fanatisk Afholdsmand. Han saa ikke den Vej læn- 
gere, en Snaps stod. Hvad han kunde have drukket 
og horet bort i sin Ungdom, Gudbevares, det blev 
en Sag mellem .ham og Vorherre. Nu taalte han 
ikke Lugten engang hverken af Spiritus eller 
Fruentimmer. Man blev da vel ældre for at for- 
bedre sig! 

Anderledes med Johanne. Alt som Aarene gik, 
drak hun tættere og tættere og holdt til med Sog- 
nets værste Didriker. Og v a r hun ædru en Dag, 
blev hun syg og laa hen med Opkastninger. Selv 
Spat-Marie tog Forargelse af hendes Levned og slog 
Kors for sig og Alexandra, naar hun hørte Johanne 
lamentere med sine Mandfolk ved Siden af. 

Marie havde endogsaa engang sendt sin Mand 
ind for at paatale Spektaklet. Men da han forblev 
derinde, Snøbelen, og deltog i Opstandelsen, var 
hun en halv Timestid efter, da alt var blevet saa 
mærkelig roligt, selv listet hen foran et af Vin- 
duerne for at sondere Valpladsen gennem et Hul, 
hun kendte i Forhængsstykket. 

Og det Syn, der da havde aabenbaret sig for 
hende, skulde hun aldrig forgjette, om hun saa 
blev halvfems: 

Gæsterne var borte og hendes egen Hertug med 
dem. Men midt paa Gulvet laa Lig- Johanne splitter- 

nøgen med en tømt Brændevinsflaske mellem Knæ- 
ene. Prop var der ikke i Flasken, den 
var sat i hende . . . »saa sandt der er en 
Gud til!« Og henne i et Hjørne af Stuen sad lille 
Juliane paa en Skammel og sov ... 

Marie havde øjeblikkelig hentet Maren Ørentvist 
og en tre-fire andre Koner fra Nabolaget, at de 
kunde fryde sig ved Synet. Og efter at de tilsam- 
men en Stund havde priset Gud Herren og lov- 
takket ham, at de ikke var som dette Kar, gik 
de ind og puttede Johanne i Seng og tog Juliane 
med sig . . . »For En har jo da kristelige Fornim- 
melser!« 

Hvorpaa Spat-Marie skyndsomst var fløjet hen 
paa Gaarden for at være Nummer ét til at berette 
Jens Pinedød Baduljen . . . 

Men Jens havde gudhengivent svaret: 

— Hva* Satan rager det mig! 

Han skikkede punktlig hver Lørdag Aften Halv- 
delen af sin Ugeløn hen til Konen og Barnet, saa 
ingen skulde komme her og spille Polka for ham i 
den Anledning! 

Men som Tiden gik, og Lig- Johanne ganske blev 
udygtig til regelmæssigt Arbejde, aad Tanken om 
Mandens femhundrede urørte Kroner sig dybere og 
dybere ind i hende. Hun blev besat af disse Penge. 
Hun drømte om dem om Natten og snusede rundt 

efter dem om Dagen. Hun vilde have fat i dem 
og m a a 1 1 e have fat i dem! Hvortil hun egentlig 
vilde bruge dem, stod hende ikke klart. Maaske til 
at drikke sig lige lukt ned i Helvede for, da der 
dog alligevel ikke mere fandtes nogen Glæde for 
hende paa Jorden. Og maaske foresvævede der 
hende ogsaa i hendes omtaagede Tilstand noget 
som et fjernt Haab om, at Pengene paa en eller 
anden Maade skulde kunne »frelse« hende. 

Hun havde engang i en Avis læst om et Dranker- 
asyl, hvor man kunde helbredes og lære at for- 
sværge Nydelsen af stærke Drikke og andre Uhumsk- 
heder. Og det blev hende da senere, hver Gang 
Deliriums-Angesten indfandt sig, hendes Livs store 
Maal at komme ind paa et saadant Asyl . . . Men 
hun vilde betale for sig og ikke smides paa 
Fattigpleje! Hun, der var af saa fin og fornem en 
Familie . . . ! 

Med disse og mangehaande andre forvirrede Tan- 
ker tumlede Lig-Johannes Hjerne baade Dag og 
Nat. Og hun pinte og plagede Manden, snart med 
Bønner og snart med Trusler, om i det mindste 
bare at overlade hende et Par hundrede Kroner 
af sin Skat, bare é t Hundrede! Og da Jens stadig 
viste sig Uge urokkelig afvisende, voksede der efter- 
haanden op i hende et vildt og uforsonligt Had 
imod ham. Og hun gik rundt og lurede paa en Lej- 

lighed til med Magt at fratage ham, hvad han ikke 
godvillig vilde rykke ud med. 

. . . Han som dog vidste, for det havde hun under 
grædende Taarer sagt ham, at disse Penge kunde 
frelse hende og igen gøre hende til et skikkeligt 
og agtværdigt Menneske . . . 



Oaa gik Pin'de-Jens en Torsdag Formiddag og 
mugede nede i Hestestalden og sang dertil. Denne 
Syngen var i Aarenes Løb blevet ham en Vane. 
Men han anede ikke selv, at han gav Lyd fra sig: 

Roser og Liljer, skal pry-de min Grav (sang han), 
naar jeg fra Verdens vil-dene Hav 
styrer mod Him-melens Bolig . . . 

Frøken Sofie kom fra Foderloen som sædvanlig 
fulgt i Hælene af Tyrk. 

Hun standsede paa Tærskelen og lyttede smi- 
lende til Sangen. 

Jenses Stemme knirkede og hvinede om Kap med 
Trillebøren, han skød foran sig: 

" ... Og naar jeg hviler i Kisten min, 
da vil jeg jeg smykkes med Bru-delin 
og med Myrtekransen fortrolig . . . 
Tradialla, hidia (satte han saa vældigt i), hidalla hida, 
for en Biskum, for en Baskum, 
for en halla hidia! 

Og han skreg dette Omkvæd i den Grad splin- 
trende falsk ud, at Tyrk bjæffede derved, og Frø- 
ken Sofie brast i Latter. 

— Ih, men Gud, staar hun der, bitte Sofie? sagde 
Jens saa og stirrede forbavset hen mod hende og 
Hunden — Jeg ha'de smen slet ikke fornummet 
hendes Komme. Som de smaa Tær dog kan liste! 

— Jens er nok glad i Dag? 

— Glad? Næ, jeg er Fa'eme ikke glad! De 
Tider er forbi. 

— Jamen Jens gik da og sang, saa det kunde 
høres helt ud i Loen. 

— Sang? Jeg? Nej, det er Pin'de ikke Tider 
til at synge i. Det har vaaren Trillebøren; hun træn- 
ger til Smørelse. 

— HidiaJla, hidia . . . begyndte Frøkenen at 
nynne for at friskne paa den Gamles Hukommelse . . 

Men i det samme blev Døren ud til Møddin- 
gen revet op, og Lig- Johanne ravede halvdrukken 
ind: 

— Jeg skal ha* no'en Penge, Jens! sagde hun 
uden Hilsen og Indledning. 

Jens løftede Skovlen, han stod med, ligesom til 
Forsvar: 

— Har jeg ikke sagt Dig, at jeg ikke vil ha* 
dit Rend her paa Gaarden! ... Og Du fik jo de 
Penge, Du skulde ha', i Lørdags. 

— Dem h a r jeg sgu brugt, he — he! grinede hun. 

— Til at drikke op, ja! 

— Ja — e . . . Men nu vil jeg ha' en Snaps til, 
for i Dag er det min Fødselsdag! 

Jens lod Skovlen synke: 

— Er det din Fødselsdag,. Johanne . . . ? spurgte 
han næsten mildt. 

— Ja . . . Og jeg skal ha* fremmede, skal jeg 
. . . (Hun nejede dybt:) Har man ikke ogsaa den 
For n ø j else at se. D i g, he— he? 

— Nejnej, nejnej! sagde han forfærdet. 

— Det er sgu ogsaa ligemej et! lo hun op — 
Naar bare jeg faar de Penge. Frem med dem! 

— Jeg har ingen før Lørdag . . . 

Hun gik ham truende ind paa Livet. Og da han 
igen gjorde Mine til at løfte Skovlen imod hende, 
greb hun den fat med begge Hænder om Skaftet. 

Saaledes stod de hadefuldt Ansigt til Ansigt: 

— Du hører jo, at det er i D a g, jeg har Fød- 
selsdag! sagde hun — Hva* Satan kan det saa nytte, 
at Du præker op om Lørdag? 

— Jeg har ingen . . . gentog han stædig. 

— Saa Du har ingen? vrængede hun — Du lig- 
ger jo da og roder med alle de femhundrede, Du 
fik af Bror Nils for at ta' mig. Hvor er d e ? 

Jens kastede et forskrækket Blik hen mod Foder- 
loen. Men Frøkenen var borte. Døren stod paa Klem 
efter hende, saa hurtig var hun kommen af Sted. 

— Saasaa, bitte Johanne, saasaa . . . begyndte 
han spagfærdig at tysse paa. Han var med Et ble- 
vet bange for Udtrykket i hendes Øjne. Og hun 

Gustav Wied: Fædrene æde Druer — 23 

var jo ogsaa saameget yngre og stærkere end han. 
De Gange, de havde taget Livtag, havde han altid 
faaet de værste Klø — Saasaa, sagde han — saa- 
saa . . . Kan Du redressere Dig med en HaTtres- 
øre, kan der vel nok blive Udvej for at skaffe den 
da, siden det er din Gebursdag . . . Men mere 
har jeg Pin'de heller ikke at undvære! 

Johanne sendte ham et ransagende Blik. De stod 
endnu begge og holdt paa Skovlen: 

— Jaja, sagde hun — saa lad mig faa dem. 
Men lidt villigt; for jeg har travlt! 

— Nu skal jeg hente dem ... De ligger inde i 
min Kiste i Kammeret. Men D u behøver ikke at 
gaa med! 

Han slap sit Greb i Skovlskaftet og gik hurtig 
hen mod Døren til sit Lukaf. 

Lig-Johanne blev staaende med Skovlen i Hæn- 
derne og kiggede sig taaget omkring i Stalden: 

- Alle Hestene var ude. Kun henne i den store 
Herskabsbaas stod Kørehestene. De havde nysger- 
rigt drejet Hovederne og stirrede hen mod hende. 

— Hva' Fanden glor I efter! sagde hun arrigt 

— Ka' I mon passe Jer sæl? 

Og i sin drukne Utilregnelighed slyngede hun 
pludselig Skovlen, hun stod med, hen imellem dem, 
saa at de stejlede og slog bag ud af Skræk. 

— He — he! grinede hun fornøjet. 
Saa vendte hun sig utaalmodig: 

— Jens, hvor bli'er Du af? 

Og da Manden hverken svarede eller viste sig, 
vaklede hun paa Taaspidserne hen til Kammers- 
døren og tittede ind: 

Jens laa paa Knæ paa Stengulvet derinde og 
rodede i sin Klædekiste. Han havde for otte Dage 
siden endelig bekvemmet sig til at undvære Synet 
af de femhundrede, kontante Kroner og sat dem i 
Sparekassen; der stod de sikrere, nu Johanne var 
begyndt at lumske saa begærlig om efter dem. 
Og nu saa hun, at han netop var i Færd med at 
gemme Bogen paa Bunden af Kisten. 

Da det var besørget, fandt han sin Pengepung 
frem. Og Johanne kunde se, at der var baade Krone- 
stykker og Tokroner i den, saa at det voldte ham 
Umage at hitte Smaapengene frem til de halvtred- 
sindstyve Øre, han vilde spise hende af med: 

— Den Satan! mumlede hun, og Blodet sydede 
hende til Hjernen — Den nærige Satan! 

Jens maatte have hørt hende røre paa sig, thi 
han drejede Ansigtet halvt om og raabte ud mod 
hende: 

— Nu kommer jeg straks, Johanne. Det er de 
sidste Øre, jeg har, saa det ta'r nogen Tid at plukke 
dem sammen. 

Men nu kunde Johanne ikke styre sig længere; 
hun rev Døren op og for ind. Og førend Jens kunde 
faa rejst sig, havde hun grebet ham med begge 
Hænder i Nakken og huggede i vildt Raseri hans 
Hoved op og ned mod Kistens Kant: 

— Saa det er de sidste, Du har? hvæsede hun 
— Ja, jeg skal lære Dig! Jeg skal lære Dig! 

Og hun vedblev at hamre snart hans Hoved og 
snart hans Hals ned mod Kistekanten: 

— Og vil Du saa med det samme rykke ud med 
de femhundrede Kroner, Du fik for at ta' mig! 
skreg hun — Vil Du! Vil Du! Var det dem, Du 
puttede væk i Bogen før? Hva'? Var 'et? Kan Du 
faa Kæften paa Gled? Ka* Du? Jeg slipper Dig ikke, 
før Du har sagt det! 

Og hun blev ved med at hamre løs . . . 

Indtil Jens omsider ikke mere gjorde Modstand. 
Og da han heller ikke svarede hende, løsnede hun 
endelig sit Greb i ham og lod ham fri: 

— Kan Du n u faa Munden op kanske! sagde hun. 
Men han sank sammen slap og livløs paa Gulvet 

foran hendes Fødder. 

Hun ænsede det ikke. Hurtig snappede hun Skind- 
pungen, der var faldet fra ham, og puttede den i 
Lommen: 

— Nu er det min! sagde hun — Og nu ta'r 
jeg ogsaa Bankebogen, he — he! saa det bli'r vist 
herefter Dig, der kommer til at tigge en anden En! 

Og hun fandt Sparekassebogen frem og stoppede 
den ind bag Kjolelivet: 

— Naa, kan Du se at faa lettet Dig! 

Hun sparkede til ham med Foden. Men Jens 
sank bare yderligere sammen. 

Da gik der paa én Gang et iskoldt Stød igennem 
hende, og hendes Hjerne blev som fejet for Taage: 

— Var han død? Ha'de hun slaaet ham ihjel? 
Det ha'de da ellers ikke været Meningen! 

Hun bøjede sig hurtig ned over ham, greb ham 
i Skulderen og vendte hans Ansigt opad: Det var 
sorteblaat og blodigt, og hans Øjne var traadt 
halvt ud af deres Huler 

Hun slap ham igen og tog et Par Skridt som 
for at flygte. 

Men i næste Øjeblik blev hun paa ny staaende: 

— Mon der var kommet nogen ind i Stalden si- 
den sidst? 

Hun lindede paa Døren og kiggede: 

— Nej, den var stadig tom . . . 

Saa bøjede hun sig atter ned over Jens;" og idet 
hun løftede ham op paa sine Arme, næsten løb 
hun med ham ud af Kammeret, hen gennem Mid- 
tergangen og hen til Herskabsbaasen, hvor hun 
med Opbydelsen af alle sine Kræfter slyngede ham 
ind mellem Kørehestene . . . 

Saa flygtede hun. 

Men førend hun forlod Stalden, var hun igen inde 
i Kammeret og lagde Pungen og Sparebogen til- 
bage i Kisten: 

— Nu, han var død, vilde hun jo bekomme det 
altsammen paa lovlig Vis ... Og det andet kunde 
føre til Opdagelse! 

Kun en Tokrone stak hun til sig. 
Det var jo hendes Fødselsdag. 



lians Henriksens og den lille Minkas Bryllup 
var blevet fejret med stor og tung Bondepragt paa 
Mosegaarden. Festen varede i tre Dage; og den 
tredje Dags Aften drog Brudeparret til Ravnsholt. 

Men dermed var ogsaa Glæden forbi; thi Ottende- 
dagen derpaa kom Fru Minka en sen Aftentime 
spadserende tilbage til Fædrenehj emmet og erklæ- 
rede kategorisk, at ingen Magt i Himmelen eller 
paa Jorden skulde nogen Sinde oftere faa hende til 
at leve under Tag med gamle Madam Henriksen: 

— Jeg har ikke giftet mig med Hans for at blive 
Tjenestepige hos hans Moder! sagde hun. 

Jægermesterinden, der var ene hjemme, vred i 
Vaande sine Hænder: 

— Sødeste lille Minka, sødeste lille Minka, tænk 
dog paa Skandalen . . . ! 

— Jeg er ligeglad! blæste Datteren. 

— Jamen, holder Du da ikke af din Mand? 

— Jo . . . men han er et Fjols, der lader sig re- 
gere af den Gamle! 

En Vogn susede i rasende Fart op for Døren. 
Det var Hans, der var sat efter Konen. 

Han kom stormende ind i Stuen med Overfrakke 
og Hat paa og Pisk i Haanden. Hans skikkelige 
Ansigt var ligblegt, og hele hans store, svære Le- 
geme rystede: 

— Minka . . . stammede han — lille Minka . . . 
Og han sank paa Knæ foran hende med Hæn- 
derne foldede om Piskeskaftet. 

Minka brast ud i en klokkeren Latter ved Synet: 

— Aa Mor, bad hun — lad os være lidt alene . . . 
Fru Thorsen forsvandt som en Vind. 
Mosepigen gik nu stille hen og tog Hatten af sin 

Mands Hoved og Pisken af hans Hænder. Og sta- 
dig lo hun; hun havde arvet en god Del af sin Fa- 
ders Latterevne: 

— Saa Hans, rejs Dig nu, klukkede hun — at 
vi kan tale fornuftig sammen. Du ser rent van- 
vittig komisk ud, som Du ligger der! 

Hans skrumlede op og stillede sig klejnmodig 
foran hende som en Dreng, der trygler om Tilgi- 
velse. 

— Det er vist ogsaa bedst, hi — hi! sagde hun 
— det er vist ogsaa bedst, at Du ta'r Overfrakken 
af . . . ellers kan Du ikke rigtig omfavne mig. 

Han rev og sled i Frakken, fik den endelig af og 
kastede den fra sig paa Gulvet: 

— M a a jeg . . . ? M a a jeg . . . ? Du er altsaa 
ikke vred paa mig . . . ? 

— Jo, jeg er . . . for Du er et Fæl . . . Saa, saa, 
saa . . . ! 

Hans havde løftet hende op i sine Arme; og me- 
dens han holdt hende liggende der, som man holder 
et lille Barn, knugede han hende ind til sig og kys- 
sede hendes Øjne, hendes Kinder og hendes Mund 
atter og atter, som vilde han aldrig ophøre dermed: 

— Minka, Minka, Minka, Du véd ikke, hvor jeg 
er gal efter Dig! 

Taarerne stormede ham ud af Øjnene, og han 
hulkede og klagede som et Menneske, der er blevet 
frelst fra en overhængende Ulykke, men endnu ikke 
ret er kommet til sig selv efter Skrækken. 

Og Minka laa bleg og stille og gav sig hen under 
hans Kærtegns Styrke. Af og til gik der en vel- 
lystig Gysen igennem hende, og da smilede hun og 
bad: Mere! Mere! ... Og han kyssede hende igen 
og igen og igen . . . 

— Minka, Minka . . . Du er saa fin og blød! 
Hun slog Armene om hans Hals og hviskede: 

— Du maa blive her i Nat . .' . 

Forvirret løftede han Hovedet og stirrede ned 
paa hende: 

— Ta'r D u da ikke med til Ravnsholt . . . ? 

— Nej . . . Men slip mig! Der kommer nogen! 
Det var Jægermesteren, der vendte tilbage fra et 

Besøg paa en Nabogaard. Hans Kone havde ikke 
hørt ham komme, saa han traadte ubekymret ind 
i Stuen: 

— Naa, her staar I og elsker! lo han buldrende 
op — Og Hestene udenfor la'r I skøtte sig selv! 
I er et Par skjønne Papegøjer! 

— Vi bliver her i Nat . . . ! sagde Minka hurtig. 
Saa var den Sag klaret. 

— I skal være velkommen, Børn! . . . Men det 
er da ingen Grund til at lade Hestene staa uden- 
for, ha, ha! 

— Nej . . . smilede Minka og spillede den bly- 
somme — vi . . . æ . . . vi . . . Aa, Hans, gaa Du 
ud og faa spændt fra! afbrød hun saa leende sig selv 
— Og tag dit Overtøj med. 

Hans samlede Tøjet sammen og tumlede ud. 

— I har det nok stadig med Varme, hva7 lo 
Jægermesteren og saa efter ham — Ak ja, hvem 
der endnu aad friskbagt Hvedebrød, ha, ha! En 
anden Ens Kage er blevet noget tør! 

Fru Minka gik hen og stillede sig ret op og ned 
foran Faderen og saa ham besluttet ind i Øjnene: 

— Jeg er rendt min Vej fra Ravnsholt! sagde 
hun rolig og uden at blinke — Og Hans er kommet 
herover for at hente mig tilbage; det var derfor, 
Vognen holdt derude . . . Men jeg sætter ikke 
mine Fødder der paa Gaarden mere! Er Du med 
paa den? 

Jægermesterens Arme faldt slapt ned, og hans 
fede Ansigt fik et maabende Udtryk: 

— Men Pige dog . . . hvad er det Du siger? 

— Ja, det sa'e jeg! 

— Véd din Mor det? 

-Ja. 

— Jamen i den Alstyrendes Almægtiges højt- 
lovede Navn, bruste han endelig ud — hvor for 

er Du rendt Pigebarn? I elsker jo hverandre meget 
værre end som to almindelige Turtelduer; det saa 
jeg jo li'e nu! 

Minka var paa et hængende Haar igen bristet i 
Latter. Hvor var de Mandfolk dog bundgrinagtige 
baade i deres Vrede og deres Glæde . . . ! Men hun 
betvang sin Munterhed og sagde med en velkon- 
strueret Antydning af Graad i Stemmen: 

— Har Du... opdraget din Datter ... til at 
være Tjenestepige? 

— Nej, Fandenfløj terne har jeg da ej nej! 

— Jamen det er det, de vil gøre mig til ovre 
paa Ravnsholt. 

— Hvem? 

— Pompadour! 

— Og hvad siger din Mand? 

— Han er en Nathue . . . 

— Jamen Du elsker ham jo, Tøs! 

— Jeg elsker ham, ja ... Og jeg kan slet 
ikke leve uden ham ... Og derfor maa Du lade 
ham flytte her over og faa Mosegaarden i Forpagt- 
ning . . . ! 

Nu var det Jægermesterens Tur til at le, og h a n 
holdt ikke igen: 

— Ha, ha, ha! brast han ud og slog sig paa Laa- 
rene, saa det klaskede — Saa skulde din Mor og 
jeg kanske flytte .til Pompadouren? 

Men Minka kastede sig nu ind til ham og slap 
for Alvor Graaden løs; Tidspunktet var inde. 

Og hun gav sig til at jamre og klage og stille 
sig hysterisk og raabe op om, at hvis hendes For- 
ældre tvang hende til at tage tilbage til Ravns- 
holt, vilde der ikke gaa mange Dage hen, førend 
de skulde spørge hendes Død, og hun gik endda 
med et lille Barn under sit Hjerte! 

Til sidst faldt hun i Besvimelse og blev baaret 
ind paa en Seng i Gæstekammeret. 

Derinde kom hun igen til sig selv og forlangte 
nu med høj Røst og flagrende Arme, at Forældrene 
skulde gaa deres Vej, hun kunde ikke taale at have 
andre om sig end sin Mand. 

Og da de to Gamle resigneret var listet af, sprang 
hun ud af Sengen, løb hen og laasede Døren, for 
om Halsen paa Hans, græd, lo og skreg og puttede 
sig ind til ham fuldstændig ude af sig selv . . . 

Men lidt efter blev alt stille. 

— Nu sover hun . . . hviskede Jægermester- 
inden, der sammen med sin Mand stod uden for 
Døren og lyttede. 

— Ja v e 1 . . . ! mumlede Jægermesteren og 
gemte Ansigtet bort. 

— Ler Du i et saadant Øjeblik, Thorsen! sagde 
Fruen forarget. 

— Nej, Gud Fader fri og frels, Kone! . . . Men 
lad vos nu la* de Unge ha* Ro! 

Og han trak hende forsigtig bort med sig . . 



JDa Hans Henriksen tidlig næste Morgen rul- 
lede ind paa Ravnsholt, stod hans Moder paa Trap- 
pen foran Hoveddøren streng og uafviselig som 
en Skæbne. 

Han dukkede sig under hendes Blik og skyndte 
sig at spænde Hestene fra og faa dem om i Stalden. 

Men da han kom tilbage for at hænge Kørepisken 
paa dens Plads i Entréen, stod Pompadour der 
endnu: 

— Jeg har noget at snakke med Dig om, sagde 
hun rolig og gik ind paa Kontoret. 

Hans fulgte efter: 

— Hvis det er Minka, der skal holde for, tænkte 
han og knyttede Hænderne i Bukselommerne — 
saa skal jeg vide at svare! 

Men Madam Henriksen nævnede ikke Sviger- 
datteren. 

Hun satte sig tavs og lukket i Onkel Joachims 
Lænestol bag Pengeskabet. 

Sønnen tog Plads i Sofaen . . . Gaardens Lyde 
hørtes tydelig i Stilheden. 

— Kan der snart gaa Hul paa Dig! for Hans 
paa én Gang op, saa nervøs blev han af at sidde 
der og vente paa, hvad der skulde komme. 

Pompadour lod, som om hun ikke mærkede hans 
Ophidselse: 

— Her var nogle Mænd i Aftes, da Du var kørt 
bort, begyndte hun sindigt — de vilde gerne ha' 
talt med Dig med det samme. Men jeg sa'e, at Du 
var a' By, og at de ikke kunde træffe Dig før en 
Gang i Formiddag. 

Hans sendte Moderen et lurende Blik: Hvad var 
nu d e t for noget? Hvorfor snakkede hun ikke rent 
ud om Minka straks? 

— Hvad vilde de mig? spurgte han. 

— Det faar Du vel at vide, naar de nu indfinder 
sig. 

— Hvem var det? 

— Det var Sognefogden og Mølleren og et Par 
andre af Nils Havslundes Stillere. 

— Ja, han har jo nedlagt sit Mandat . . . 

— Det har han nok, ja . . . 

Ny Pause, i hvilken de begge stirrede tomt ud 
for sig. 

— Lagde de ikke deres Ærinde ud for Dig? spurgte 
Hans saa. 

— Jo — e . . . men jeg kerer mig ikke om at blande 
mig i andres Affærer. 

— Nej, det p 1 e j e r Du jo ikke! lød det skarpt 
— Hva' drejede det sig saa om? 

— Ja, nu kommer de vel snart, saa faar Du jo 
sæl Besked. 

Hans rejste sig brat: 

— Ja, saa gaar jeg ud og ser til Folkene . . . 
De er vel sat i Arbejde? 

— Ja, det har da nok jeg og Anders besørget 
for et P a r Timer siden, smilede Pompadour ondt 
— Ingen vidste jo, naar det passede D i g at komme 
tilbage. 

Hans slog en Næve i Bordet. Nu var de endelig, 
hvor de skulde: 

— Minka er min Kone! sagde han — Og naar 
D u jager hende af Gaarde, saa maa j e g vel . . . 

Men Moderen afbrød ham stadig lige rolig: 

— De vilde ellers, Sognefogden og Mølleren og 
de andre, begyndte hun, som om hun slet ikke havde 
hørt hans vrede Ord — de vilde da ellers forhøre, 
om Du var villig til at stille Dig nu ved Supple- 
ringsvalget efter Nils Havslunde ... De vilde helst 
ha 1 en af vore egne ind nu, sagde de. Og de mente, 
at der kunde garanteres for dit Valg, da Du nyder 
saa stor en An s e else paa Egnen, sagde de, og 
var dygtig. 

Hans havde igen sat sig. Han var blevet ganske 
bleg af Overraskelse: 

— Det kan jeg ikke paatage mig . . . mumlede 
han — det har jeg ingen Kyndighed i . . . 

— Det maa de andre vel da synes, siden de 
kommer til Dig! mente Pompadour. 

— Ja — e, det maa de vel . . . Og hvad synes 
Du, Mor? 

Hun sendte ham et hvast Sideblik: 

— Hæ . . .! bryder Du Dig om at vide det...? 

— Det har jeg jo altid gjort! 

— Aa ja, vel saa ... Ja, saa synes jeg, at Du 
skal ta' imod Tilbudet og sige Tak til. Det er dog 
en Slags Ærens Vej at komme ind paa og en Hæder 
baade for Dig og vos andre ... Et Menneske kan 
udrette meget, bare det sætter sig det for. Nu ser vi, 
hvor tykt Du klarer Dig som Sogneraadsformand; og 
det mente Du heller ikke, Du kunde paatage Dig. 
Tror Du, vi ha'de siddet her, hvor vi nu sidder, om 
j e g ha'de været kranksindet af mig? 

Før Hans kunde faa svaret, kom Anders, den yng- 
ste af Sønnerne, hurtig ind fra Entréen: 

— Naa, der er I! sagde han — Sognefogden og 
Mølleren og de andre er kommet ind gennem Haven 
og vil snakke med Dig, Hans. 

— Nu skal j e g hente dem . . . sagde Pompa- 
dour og rejste sig af Stolen. 

Og idet hun gik forbi Hans, tilføjede hun: 

— Husk nu paa, hvad jeg har tilraadet Dig! 

Da Moderen var ude af Døren, spurgte Anders 
hastig, og han rødmede derved: 

— Fandt Du saa Minka? 
Hans saa vredt til ham: 

— Ja, hun var paa Mosegaarden naturligvis: 
hvor skulde hun ellers være! 

Anders' Øjne lyste af Glæde: 

— Aa Gudskelov da! sagde han. Derpaa vedblev 
han — Jeg vilde ha* været ud i Aftes og ledt efter 
Jer; men Mor vilde ikke ha' det. 

— Hva' skulde det ogsaa ha' været godt for! 
. . . mumlede Hans og vendte ham Ryggen . . . 

Nu kom Madam Henriksen med Mændene. 
Og straks efter forlod hun og Anders Stuen . . . 
Hans saa langt efter hende, da Døren lukkedes. 

Men da Deputationen igen forlod Ravnsholt, 
havde Hans Henriksen afgivet sit Løfte om ved det 
forestaaende Suppleringsvalg at stille sig som Folke- 
tingsmand i Nils Uldahls Sted. 



U drustet med Instrukser fra Hovedkvarteret be- 
gyndte Hans Henriksen nu altsaa at holde Vælger- 
møder. Det gik lidt akavet for ham i Begyndelsen; 
men snart lærte han Taget og Fraserne og kunde 
slynge Parolen ud med den fornødne Rutine. Da 
han tilmed var en velbegavet Mand, og Tilhørerne 
desuden var glade ved at se én af deres egne paa 
Talerstolen, lykkedes det ham snart at vinde Ge- 
hør iblandt dem. Og allerede ved fjerde Møde kunde 
Sejren anses for givet. . . . 

Hvad der ogsaa meget bidrog til at forhøje Stem- 
ningen blandt Bønderne var, at Madam Henriksen 
som oftest indfandt sig ved Møderne. 

Det var Sognefogden, der havde Æren af at have 
hittet paa dette virksomme Trick. Han anbragte 
Pompadour paa en iøjnefaldende Plads oppe i Nær- 
heden af Talerstolen. Og naar hun sad dér rank og 
statelig og lod sine kloge Øjne vandre ud over For- 
samlingen, saå man i hende ligesom et Symbol paa 
Bondestandens voksende Magtfylde . . . 

Hvad havde ikke denne rolige og besindige Kvinde 

Gustav Wied: Fædrene æde Druer — 2* 



37° 



formaaet at sætte igennem! . . . Som fattig Enke 
med tre uforsørgede Børn var hun draget ind paa 
Ravnsholt som blot og bart Tyende. Og nu sad hun 
ikke alene dér som Ejerinde af Gaarden og alle dens 
Herligheder kvit og frit; men ogsaa Børnene havde 
hun forstaaet at bringe frem. Hans, hendes ældste, 
Arvingen til Ravnsholt, havde hun faaet gift med 
den velhavende Jægermester Thorsens eneste Barn. 
Jeppe, den næstældste, havde hun faaet anbragt paa 
Kragholm. Og man forsikrede Mand og Mand imel- 
lem, at hun allerede havde Kig paa Havslunde- 
gaard til sin yngste Søn, Anders, naar nu Nils Ul- 
dahl om ikke længe maatte takke af. 

Tre Sønner og en Herregaard til hver. Det var 
som at høre om de stærke Ridderfruer i Middel- 
alderen! 

Og Bønderne gned sig i Hænderne og grinede fedt: 

— He, he! Saaledes vilde alle »Godsejerne« Lan- 
det over lidt efter lidt blive fejet ned af deres gamle 
Arve-Sæder, og »vi sæl« vilde klyve derop i Stedet! 
. . . Længe leve vor nye Folketingskandidat! raabte 
de — Manden af vor egen Midte! 

Og en Dag foreslog saa Sognefogden ligefrem, at 
man skulde give Madam Henriksen et Hurra med: 

— ... Idet jeg, motiverede han Forslaget — 
ligesom i denne ene Kvinde, der trods det, at hun 
ved sin egen Dygtighed og Klogskab har forskaffet 
sig Ret til at bære et fint og fornemt Navn, alligevel 
har foretrukket i Lighed med vos andre at bibe- 

holde sit eget simple Bondenavn ... og det er d e t, 
man i højeste Forstand kan kalde Bondekultur, 
det, ikke at skamme sig ved sit enfoldige Navn! 
. . . altsaa, det var det, jeg vilde sige: idet jeg alt- 
saa ligesom i hende vil sammenslutte alle den frie 
og fremskredne Bondestands stærke og dygtige Kvin- 
der, vil jeg bede Forsamlingen med mig at ud- 
bringe et Leve for vores Folketingskandidats Moder, 
Madam Henriksen, G a a r d ejerinde til Ravnsholt 
og Kragholm ... og vi kan saagu' godt ta' Havs- 
lunde med, saa vidt jeg har ladet mig fortælle! 
. . . Hun leve! 

Og Hurraraabene drønede op omkring Pompadour, 
hvis Ansigt maaske blev en Kende blegere, men 
som ellers modtog Folkets Hyldest uden at for- 
trække en Mine. 

Kun havde hun straks ved Begyndelsen af Sogne- 
fogdens Tale rejst sig. Enten det nu var for at be- 
vise ham en Ære, eller for at de Tilstedeværende 
bedre skulde kunne se hende . . . 



Saa ofte det i disse travle Tider lod sig gøre, tog 
Hans Henriksen til Mosegaarden og blev Natten 
over hos sin Kone. 

Intet kunde nemlig bringe den lille Fru Minka 
fra sin én Gang fattede Beslutning om ingen Sinde 
mere at sætte sine Fødder paa Ravnsholt. 

Og hvad Madam Henriksen angik, saa syntes hun 
ganske at have strøget Svigerdatteren ud af sin Be- 
vidsthed. Det var, som havde Sønnens Giftermaal 
aldrig fundet Sted. Hans havde et Par Gange for- 
søgt at faa Moderen til at udtale sig om Sagen; 
han fandt Situationen baade pinlig og latterlig; men 
hun havde vendt ham Ryggen og tiet haardnakket. 

Og da han var blevet hidsig og højrøstet og havde 
villet tvinge hende, havde hun rolig rejst sig fra sin 
Plads og forladt Værelset . . . 

Saa lærte omsider ogsaa Hans sig til Tavshed paa 
dette Punkt. Og nu var det paa Ravnsholt, som 
havde de Dage aldrig været, da to Kvindeviljer dér 
kæmpede en uvejrslummer Kamp paa Liv og Død. 

De Privatværelser, der var blevet sat i Stand til 
Ægtefolkene, stod aflaasede hen. 

Minka fra Mosen var slettet ud. Ingen nævnede 
mere hendes Navn. 

Undtagen Anders, den yngste. 

Han kunde undertiden spørge, medens Blodet jog 
ham til Kinderne: 

— Hvordan har Minka det? 

— Godt! sagde Hans kort og gav sig til at tale 
om noget andet. 

Saa kom Valgdagen; og Hans Henriksen sejrede, 
som forudsat var, med stor Majoritet. 



N AT. N 

I Villa Seemann. 

Fru Rositta var paa Aftenbesøg hos sin Mand. 
De laa Side om Side i hans Seng. Og paa Natbor- 
det foran dem beroede tvende kraftige Whiskyer. 

Der var mørkt i Værelset; men Døren ind til 
Herredsfuldmægtigens Arbejdsrum stod paa Klem. 
Og derinde var alle Lys tændte. 

Ægteparret sov sødeligt med Armene om hinan- 
dens Skuldre. 

Et Vindue stod aabent, og udenfor laa Haven 
tavs og stille i teateragtigt Maanelys . . . 

Isidor drog Vejret dybt og vaagnede derved. For- 
sigtig gjorde han sin Arm fri, rejste sig over Ende 
og strakte' Haanden ud efter sit Whiskyglas. 

— Hvad bestiller Du? spurgte Rositta endnu 
halvt sovende. 

— Jeg drikker! sagde han. 
Rositta lo: 

— Ja, vi er et Par nette Forældre! 

— Særdeles nette! bekræftede han — har vi 

ikke bekommet sunde, glade og smukke Børn! . . . 
Skaal! 

— Skaal! lo hnn tilbage og greb sit Glas og 
stødte imod hans. 

— Menneskene burde kun leve om Natten! sagde 
Isidor saa og saå hen mod Vinduet — Og dertil 
burde det altid være Maaneskin! 

— Ja! nikkede hun — Skal vi gaa en Tur i Ha- 
ven? 

— Gerne, min Elskede! 

— Vil Du virkelig? 

— Gerne, min Reseda! Alt hvad D u vil, vil og- 
saa jeg . . . paa denne Tid af Døgnet. 

— Jamen husk, at Du er »Øvrighedsperson«! 

— Ikke om Natten . . . ! 

Rositta lo overstadigt, rimeligvis lidt paavirket 
af Whiskyen. Hun stak Fødderne i sine Tøfler og 
tog sin Slaabrok paa, den, hvori hun var kommen. 

Isidor iførte sig Morgensko og lang, lys Støv- 
frakke. 

— Jeg maa først over at se til Børnene . . . sagde 
Rositta saa. 

Men han svarede: 

— Børnene hviler i Abrahams Skød, min Reseda; 
lad dem hvile der . . . Natten er Forældrenes Tid! 

Og han slog Armen om hendes Liv og drog hende 
med sig gennem Entréen og ud i Haven . . . 

Luften var lun og fuld af Duft fra de duggede 
Roser. 

Isidor og Rositta gik ned imod Dammen: 

— Nu skulde vi have haft noget Brød til Fiskene 
. . .! sagde hun. 

— Det har vi! Se her! . . . han viste hende et 
Stykke Brød, som han tog op af Lommen paa sin 
Frakke — Jeg gaar sommetider herned alene, naar 
jeg ikke kan falde i Søvn. 

Nede foran Dammen smuldrede de Brødet og 
kastede det ud. Og Fiskene skød op gennem det 
sorte Vand og lyste som Sølvglimt i Maaneskinnet. 

— Hvor det er smukt! sagde Rositta. 

— Ja, nikkede han — man skal fodre sine Ka- 
russer og gøre sin Whisky stærkere, lille Reseda 
... og saa lade Vorherre husere med Resten . . . ! 

Saaledes talede i den skønne Midsommernat Hr. 
candidatus juris Isidor Severin Seemann, Herreds- 
fuldmægtig for Havslunde og Søby Herreder . . . 



Paa Havslundegaard. 

Ejheller den lille Sofie Uldahl kunde sove. 
Længe havde hun ligget og stirret hen mod det 
maanelyse Gardin og lyttet til Faderens og Sme- 
dens Rummesteren i det nattestille Hus. Og naar 
hun af og til overvældet af Træthed lukkede Øjnene, 
saa hun de frygteligste Syner . . . 

Pludselig sprang hun ud af Sengen, trak Ben- 
klæder og Strømper paa, tændte Lampen og satte 

sig til at skrive i sin Dagbog, som hun fandt frem 
af en aflaaset Kommodeskuffe: 

Kære, lille, gode Isidor (skrev hun), det er saa 
længe siden, jeg har talt med Dig, og nu er det 
Nat, og Du ligger rimeligvis i din Seng og sover 
trygt og godt som alle gode og retskafne Mennesker. 
Men j e g kan ikke sove, thi jeg har saameget for- 
færdeligt at tænke paa. En frygtelig Hemmelighed 
hviler paa mit Sind foruden alt det andet sørgelige 
med Fader, Moder og Søstrene. Men nu kan jeg 
ikke længere bære den alene. Hvis Du var her i 
dette Øjeblik, tror jeg, at jeg fortalte Dig det 
hele, saa forpint er jeg af at gaa og bære paa noget, 
som ingen anden véd; og nu vil jeg skrive det, 
for naar jeg skriver til D i g, Isidor, er det ligesom, 
Du sidder her ved Siden af mig og hører paa mig: 
Det er J o h a n n e, Du véd, hende de kalder L i g- 
Johanne, og som de siger er Faders Søster og 
alligevel har et Barn med ham. Det er hende, 
der har slaaet Pin'de-Jens ihjel, 
Isidor! Er det ikke forfærdeligt? Du var jo 
selv herude og undersøge, da det var sket; og I 
troede allesammen, at han selv ved en Ulykke var 
kommet ind under Hestene. Men det er Johanne, 
der har kastet ham derind! Jeg stod bag 
Døren til Foderloen og saa det hele! 
Hun kom bærende med ham paa Armene inde fra 
hans Kammer; hvad de havde bestilt derinde, véd 
jeg ikke; jeg hørte bare, at hun bad ham om nogle 

Penge, som han ikke vilde give hende, og saa raabte 
hun højt, og saa blev alting stille; men da hun kom 
bærende med ham inde fra Kammeret, saa han 
allerede ud, som om han var død, maaske har hun 
kvalt ham; og saa bar hun ham hen bag- 
ved Kørehesteneogkastedehamind 
under dem! Og saa løb hun sin Vej, og jeg 
ogsaa. Det var ligesom, der faldt noget ned inde i 
mit Hoved, og jeg løb ned gennem Kostalden og 
Svinestien og ned i Laden, hvor jeg gemte mig inde 
i Halmen og laa og skreg og sang og græd og slet 
ikke vidste af mig selv, førend Forvalter Larsen 
pludselig sad ved Siden af mig og trøstede mig og 
spurgte, hvad der var i Vejen og vilde kysse mig; 
men jeg slog ham lige midt i Ansigtet og slap fra 
ham og ud af Laden; jeg véd slet ikke, hvor Tyrk 
var bleven af; og ved Gud, Isidor, da var jeg lige 
ved at løbe min Vej langt ud i Verden, eller ned 
til Bugten ved Badeplænen og kaste mig i Vandet 
og dø bort fra alt det forfærdelige, der findes paa 
Jorden; for lille, lille Isidor, Du véd ikke, hvad jeg, 
der dog er saa ung, allerede har maattet gennem- 
gaa! Ved Gud, jeg vilde ønske, at jeg snart maatte 
dø, eller blive rigtig syg og faa høj Feber, saa 
at jeg ingenting vidste af mig selv, for nu kommer 
det allerværste, Isidor, nu kommer det allerværste! 
Først var det kun om Natten i Søvne, jeg saa det; 
men nu er det ogsaa om Dagen, bedst som jeg 
sidder eller gaar og tænker paa ingenting. Det er 

noget med en stor Skikkelse, en Kæmpe, eller 
en Gud, der viser sig for mig; han griber med sine 
lange Arme en hel Flok Mennesker paa én Gang 
og kaster dem ind under et Kobbel vældige Heste, 
der sparker dem og tramper paa dem, og jeg hører 
dem mase Hovene ned i Kødet, og Knoglerne kna- 
ser, og der lyder Skrig og Bønner, og jeg lukker 
Øjnene og véd godt, at det bare er noget, jeg bil- 
der mig ind, men jeg kan alligevel se det saa tyde- 
ligt og høre det, og jeg stopper Fingrene i Ørene 
og skriger med, men det hjælper ikke; og om Natten 
har jeg lavet mig to smaa Kugler af Moders Syvoks, 
som jeg putter i Ørene, og som jeg har ridset tre 
smaa Kors paa hver for Fader, Søn og Hellig- 
aand . . . 

Der lød et Drøn gennem Huset af Gangdøren, 
der blev slaaet i. Frøken Sofie rejste sig hurtig og 
løb hen til Vinduet. 

Og hun saa i Maaneskæret sin Fader og hans 
Hjerteven Smeden Arm i Arm dingle ned gennem 
Borggaarden barhovedede og i Skjorteærmer . . . 



Smeden og Nils Uldahl havde siddet ved deres 
Drik og Prat lige siden Klokken ni. De drak helst 
den klare Brændevin nu, det andet bed ikke. 

Nils sad og pralede af alle de Fruentimmer, han 

havde haft, og af alle de Penge, de havde kostet 
ham. Saa var han faldet i méd at jamre op om 
Stamgodset og om Elfenbensstaven. Og naar han 
naaede det Punkt af Rusen, græd han og svor, 
at var Staven forblevet i Familiens Eje i lige Linie, 
saa havde han, Nils, endnu siddet rig og anset paa 
Fædrenegaarden. Thi det var den Stav, Familien 
Uldahl skyldte al sin fordums Ære og Magt. Der var 
noget helligt ved den Stav. Den var af Gud velsignet 
og Englene velbehagelig. Det var det, han havde 
faaet Færten af, den gamle salige Bandit Joachim, 
og derfor havde han faaet lokket Klenodiet fra 
Etatsraaden. Og nu havde han oven i Købet taget 
Staven med sig i Graven. Pompadour havde faaet 
Ordre til at putte den i Kisten til ham. For Joachim 
hadede Nils med et grusomt Had: 

— Fandenlyneme! Og véd Du hvorfor, Smed . . . 
he, he! véd Du, hvorfor? 

Smeden rystede sløvt paa Hovedet. Sagen in- 
teresserede ham ikke. Han havde snart hørt om 
Egesborg og den fjollede Stav vel de hundrede 
Gange. 

— Fordi jeg engang tog en dejlig Tøs fra ham, 
he! fortsatte Nils — Joachim kunde ikke gøre no- 
get rigtig ved hende; og saa kom hun til mig! 
For i d e n Retning, he! saa havde j e g sgu den 
krabateste Elfenbensstav! 

Smeden p ladskede ud i en brølende Latter. 
Den Historie havde han ikke hørt før! 

Men han holdt ligesaa pludselig indepigen med 
Latteren og spurgte: 

— Skal vi saa ha' det Slag Kort, Godsejer? 
Nils sagde Ja. Og Kortene kom frem. Parret trak 

i Skjorteærmer og spillede Seksogtres en Timestid. 
Lo og bandede og slog i Bordet, saa det hørtes 
viden om Gaard. Nils tabte som sædvanlig; og det 
blev han til sidst ked af: 

— Hvor Fanden bliver Rikke af i Aften? spurgte 
han pludselig og kastede Kortene fra sig. 

— Lad vos gaa ned og hitte hende? foreslog Sme- 
den medgørlig og stoppede Gevinsten i Lommen. 

Nils ravede op af Stolen: 

— Du siger noget, Smed! Vi gaar ned og ser til 
Tøserne! 

Og de tog hinanden under Armen og vaklede 
pludrende og grinende ned gennem Gaarden . . . 

Midsommernattens Maane lyste paa deres Vej. 
Og bag Gardinet i sit Soveværelse stod Frøken Sofie 
og saa efter dem. . . . 

Da de var naaet ned i Ladegaarden, standsede 
Nils Uldahl pludselig, slog en Haand op mod den 
stjernefunklende Himmel og sagde fra Sjælens Dyb: 

— Den menneskelige Brunst, Smed, rejser sig som 
en Obelisk over Jorden i evig Længsel mod Saturns 
Ring! 

— Ja — e . . . sagde Smeden og kiggede andagts- 
fuld op mod de samme evige Stjerner — men vi 
maa jo vide at bøje vos for Guds Vilje, Godsejer . . . 

Ovre i Mejeripigernes store Fælles-Kammer bag 
Bryggerset var der lyst som om Dagen: Maanen 
hængte tyk og rund lige udenfor de gardinløse 
Vinduer ... 

Omkring fra de seks Bræddesenge, der var tøm- 
ret op langs Væggene, hørtes Snorken og Pusten 
og stille Hvisken. 

Varmen og Osen i Rummet var kvælende . . . 

Der lød snublende Trin og brummende Tale i 
Bryggersgangen udenfor. Døren blev stødt op, og 
Nils og Smeden tumlede ind: 

— Go' aften Pi'er! lød Smedens Stemme — Mon 
I har Brug for et Par paalidelige Folk? 

— Du rører ikke Rikke, Smed! hvæsede Nils 
pludselig ophidset og greb Vennen i Brystet. 

— Nej, nej...! sagde Smeden betuttet og 
rystede ham af sig — Rolig, rolig! . . . Hva* for en 
Seng ligger hun i? 

— I den yderste til højre . . . 

— Saa ta'r jeg simpelthen en af dem til venstre, 
Godsejer! 

Der havde hidtil været musestille rundt i Sen- 
gene. Al Snorken og Pusten var død hen. Man 
hørte kun hist og her et lille forskræmt Skrig, eller 
en møjsommelig undertrykt Fnisen. 

Men da Smeden begyndte at rode rundt i den 
nærmeste Seng til venstre, voksede der pludselig et 
stort nøgent Mandfolk op af den: 

— Hva* Såten vil Du her, din Smedetamp! tord- 

nede han — Ka' Du holde dine beskidte Fingre 
hos Dig sæl! 

I samme Øjeblik rejste der sig en Karl over Ende 
i hver Seng, og i somme af dem to: 

— Ud med Jer! brølede én. 

— Hyss, Husbond er med! hviskede en forskræmt 
. Pigerøst. 

— Jeg vil blæse ham et Stykke! . . . Han kan 
holde sig til sine egne! . . . Han er ikke mere Hus- 
bond, end som vi! lød det rundt omkring fra; og 
et Par af Karlene gjorde Mine til at ville springe 
ud paa Gulvet. Men Pigerne holdt skrigende og 
grædende fat i dem. 

Kammeret fyldtes af Graad, Eder og Raab. Sme- 
den gav Svar paa Tiltale. 

Under alt dette, havde der hele Tiden fra den 
nærmeste Seng tilhøjre lydt en spæd, halvkvalt 
Klynken. 

Nils Uldahl bøjede sig ned over Sengen: 

— Rikke . . . hviskede han og søgte rundt imel- 
lem Dynerne — skynd Dig lidt at komme i Klæ- 
derne, Rikke . . . saa gaar vi op til mig! 

Paa én Gang fik han fat i en lille, skælvende 
Haand, der søgte at rive sig løs igen. 

— Hvem er d e t ? spurgte Nils. 

— Det er m i g . . . græd Stemmen. 

— Hvad for en mig? 

— Lisbeth . . . den nye Gaasepige . . . 

— Hvor er Rikke? 

— Jeg . . . véd . . . ikke . . . hulkede Barnet. 

— Hun ligger ovre ved Forvalter Larsen! raabte 
saa en raa Mandfolkerøst i Sengen ved Siden af. 

— Der render hun over hver Nat, naar hun ikke 
er ovre hos Dig! sagde en anden. 

— Gaa Du dér over og hent hende, Nils Fallit! 
grinede en tredje. 

— Se, I kan faa Røven med Jer og det lidt hur- 
tig! skreg en fjerde og begyndte at kravle tværs 
over sin Dame — ellers skal vi illeminere den for Jer! 

Der stod et Drøn af Latter rundt fra alle Sengene, 
rungende Mandslatter og skingrende Kvindehvin. 

— Kom, Godsejer . . . hviskede Smeden midt i 
Larmen — her er ikke Bid for v o s i Aften. 

Men Nils hørte ham ikke. Han stod og tænkte 
paa at krybe ned til Gaasepigen. Hun var saa lind 
og varm at føle paa . . . 

Da greb Vennen ham fat i Armen og rev ham 
med sig. 

Og Latteren stod ud af Døren efter dem. 



Oppe i Borggaarden fik Smeden Kig paa en 
Lampe, der brændte bag det hvide Forhængsstykke 
i et af »Asylets« Vinduer. 

Jomfru Ingwersen havde i de sidste otte Dage 
været temmelig daarlig, haft Feber og Aandenød; 
derfor havde Fru Line paabudt, at Lampen skulde 
være tændt om Natten. 



384 



Smeden standsede og pegede mod Vinduet: 

— Skal vi vesitte de Gamle, Godsejer? 

— Hvad Glæde kan vi ha' af det? brummede 
Nils, der endnu gik og tænkte paa Gaasepigens 
intacte Former. 

— Bare obselvere deres Forskrækkelse! mente 
Smeden lystig — De har vist ikke set Mandfolk 
ved Nattetid i de sidste hundrede Aar! 

— He, he! grinede Nils, der begyndte at faa Smag 
for Spasen. 

— Vi fortrædiger dem begribeligvis ikke, vedblev 
Smeden at lokke — Vi lister bare ind og gaar rundt 
paa Gulvet uden at mæle et Ord. 

— Lad os ta* Støvlerne af . . . hviskede Nils, da 
de var kommet ind i Gangen. Han var nu ligesaa 
ivrig som den anden . . . 

Inde i Asylstuen sov Rottbøl og Lurvadt sødelig. 
Men Ingwersen laa med vidtaabne Øjne og stirrede 
frem for sig. Hun havde nylig haft et fælt Anfald, 
og Feberen krøb rundt i hendes Hjerne. Hun lyt- 
tede vredt til de to andres velsignede Prusten og 
anklagede Gud . . . 

Men paa én Gang ser hun Døren ud til Gangen 
gaa op og to Gespenster glide ind. De var sorte for- 
neden og hvide foroven og havde Menneskeho- 
veder ... 

Ingwersen greb sig til Hjertet og vilde raabe, 
men kunde ikke . . . 

Gespensterne gav sig til at svæve rundt og rundt 

paa Gulvet. Sommetider var de kun to, syntes Ing- 
wersen, men sommetider voksede de og gik midt 
over og blev til fire, seks, otte, hele Stuen fuld: 
Det var alle H a vslun degaar ds tid- 
ligere Ejere, alle dem, der havde 
hængt og druknet og skudt sig . . . ! 
Ingwersens Seng begyndte at vugge frem og til- 
bage . . . Loftet drejede sig, Væggene sank, og 
Lampen henne paa Kommoden blev til et vældigt 
flammende Baal: 

— Lurvadt! 

Endelig havde hun faaet Vejr til et Skrig. Et af 
Gespensterne havde bøjet sig ned over hende. 

— Lurvadt! 

Lurvadt rejste sig halvt op i Puderne: 

— Hva* er 'et? spurgte hun gnavent, (og hun 
syntes i sin halvvaagne Tilstand at se to Skikkel- 
ser forsvinde ud af Døren; men glemte det øje- 
blikkelig igen, da alt i Stuen ellers var, som det 
skulde være) — Hva* er 'et, Ingwersen? spurgte 
hun — Vil De mig no'et? 

Men da hun intet Svar fik, dumpede hun atter 
om i Dynerne og faldt straks i Søvn . . . 

Ingwersen kunde ikke svare. Hun hørte Lur- 
vadts Spørgsmaal, og saa Gespensterne svæve bort, 
men ikke en Lyd formaaede hun at faa over sine 
Læber. Hun kæmpede og kæmpede og anspændte 
alle sine Kræfter for bare at kunne faa et eneste 
hørligt Ord frem . . . hendes Ansigt blev ganske 

Gustav Wied: Fædrene æde Druer — 25 

blaat af Anstrengelse . . . der væltede store, sorte 
Skyer op foran hendes Øjne . . . buldrende Vogne 
larmede ind gennem Værelset ... og udenfor skreg 
og skreg det af Mennesker, der sloges: 

— Jesus, vær mig arme Synder naadig! 

Saa lød der paa én Gang et hvinende, skærende 
Skrig, der hug ind mod hendes Trommehinder, 
saa de sprængtes ... Og alt blev tavst for evig. 

— Rottbøl, Rottbøl, Ingwersen 
dør ! 

Lurvadt var tumlet op ved Skriget og stod nu 
hjælpeløs rokkende foran den Syges Seng: 

— Rottbøl, Rottbøl, Ingwersen 
dør! gentog hun og famlede i Vildelse rundt paa 
Kommoden efter Vandglasset, saa at det væltede, 
og Vandet flød ned over hendes nøgne Fødder: 

— Rottbøl, Rottbøl, Ingwersen 
dør! blev hun ved at raabe. 

Rottbøl havde rejst sit lille, blide Ansigt fra Pu- 
den. Nattørklædets Knuder sad hende som to smaa 
Horn i Panden: 

— Er det galt med Nikoline? spurgte hun, da 
hun hørte Vandets Rislen, og halede Juledukken 
frem, som altid laa afklædt i Sengen ved Siden af 
hende — Nu skal Mor hjælpe . . . 

Og hun holdt med begge Hænder Dukken ud 
over Sengekanten, idet hun satte sin Tunge ind 
mod Tænderne og frembragte en hvislende Lyd: 

— Tssss . . . ! sagde hun — Saa, saa, saa . . . ! 
Nu sover vi pænt igen . . . ! 

Og med Dukken i Armen lagde hun sig tilbage 
i Sengen, medens hun beroligende nynnede sin 
Yndlingssang om Drømmenes stormfri Lande . . . 



Hos gamle Seemanns. 

— Sover Du, Far? 

— Øff . . . ! Hva' er 'et, Mor? 

— Sover Du? 

— Næi . . . 

— Skal Du ikke op? 

— Jeg har været oppe . . . 

— Det har jeg ikke hørt . . . 

— Jeg har været oppe alligevel ! 

— Nu véd jeg, hvad Du skal gi' mig til min 
Fødselsdag. 

— Hum . . . ? 

— Du skal gi* mig seks nye Særker. 

— Du holder junde af at faa nyttige Ting ellers 
.. . . til Højtiderne. 

— Nej ... Og saa en Flaske Spridevaldemar. 

— Hum . . . 

— Og en Æske fint Brevpapir. 

— Er der ellers ikke andre S m o ting! ... Og 
skal vi saa sove? 

— Ja, D u kan sagtens! Bare Du lægger Dig, 
falder Du i Søvn! 

— Du kan jo lade være med at tænke! . . . 
God nat! 

De gamle Seemanns Soveværelse vendte imod 
Nord, saa Maanen saa de ikke noget til. Men der 
brændte hos dem en lille Natlampe. 

Sengene stod ikke længere Side om Side som i 
Ungdommens saftrige Tider, men var begge an- 
bragt langs samme Væg og med en massiv Drag- 
kiste imellem. 

Paa Dragkisten stod Lampen, og i dens vage Lys 
saa man paa den hvide Hovedpude i Sengen til 
højre Fru Thoras lille, fine Ansigt indrammet af 
en blondeprydet Natkappe ... og i Sengen til ven- 
stre Bedstefader Seemanns høje Skaldepande og bu- 
skede Skæg. 

Taffeluret paa Spejlkonsollen inde i Dagligstuen 
slog. 

Den gamle Frue talte Slagene: 

— Tolv! sagde hun klagende — Nu er Klok- 
ken tolv, Far; og jeg har endnu ikke lukket et Øje! 

— Øff . . . ! lød det fra den anden Hovedpude 
— Da si'er Du da sæl, at Du ikke hørte, at jeg 
var oppe før! 

Fru Thora tav fornærmet. Men lidt efter tog hun 
fat igen: 

— Den Hvidkaalssuppe ha'de Marie rigtig haft 
Held med sig i Middags! sagde hun. 

— Hum . . . ! Kartoflerne var raa! 

— Vist var de ej; det er bare no'en nye, vi har 
faaet, der godt kunde ha* taalt og kogt lidt længere. 

— Ja, det er jo d e t, jeg s i ' e r ! 

— Nej, Du sa'e, at de var raa; og det er Synd 
for Marie, der ellers er saa flink . . . Du kom sent 
hjem fra Klubben i Dag; Isidor sad og ventede 
for at hilse paa Dig. 

— Vi kunde ikke blive færdig med den Domino 
. . . Lassen er saa langsom. 

— Hvem vandt? 

— Jeg naturligvis ...syv Partier. 

— Ja, Du banker dem snart allesammen der- 
henne . . . (Fru Thora gabede højlydt) . . . Nu 
synes jeg, jeg begynder at føle mig søvnig . . . 
Godnat, Far! . . . Hvor er det dog no'en søde Børn, 
Isidors . . . saa opmærksomme mod os Gamle. 

— Ja, de er meget søde . . . Godnat ... og sov 
vel! 

— Tak i lige Maade ... Ja, nu tror jeg, jeg kan, 
Gudskelov! (Fruen gabede igen) . . . Man har det 
bedst i sin Seng! sagde hun — Frederiksen var her 
da i Formiddags med Gasregningen. 

— Hum . . . Hvor mejet? 

— Elve Kroner. 

— Var det ikke mejet? 

— Nej,. vi har strøget to Gange. 

— Betalte Du? 

— Ja . . . Husk nu, Du skylder mig . . . 

Og haTtreds Øre for den Lap paa Galochen . . . 
(Hun gabede for tredie Gang) Ak, ja, ja, ja! sagde 
hun — Véd Du, hvad der saa tidt gør mig ondt, 
Far ... at jeg ikke kan faa Dig til at bede Aften- 
bøn med mig. 

— Jeg er for gammel til den Slags Narrestreger! 
brummede han og vendte sig demonstrativt — 
God nat! 

Midt paa Fru Thoras Dyne viste der sig nogle 
svage underjordiske Bølgebevægelser. Det var hen- 
des Tommelfingre, der begyndte at snurre. 

Men Bevægelsen døde dog hen uden at have kul- 
mineret. Søvnen tog hende . . . 



I Familiehuset. 

Lige indtil Klokken godt to havde der været 
stille inde hos Lig-Johanne. 

Men saa vaagnede den lille Juliane, der delte 
Seng med Moderen, ved at denne pludselig greb 
hende i Brystet og sagde: 

— Der e r de! og i samme Nu stod midt ude paa 
Gulvet. 

Juliane, som vidste Besked med Anfaldene, sprang 
ogsaa ud af Sengen og løb hen og greb Moderens 
Haand. 

— Der er de! Kan Du høre? De kommer nær- 
mere! — stødte Johanne frem i sin Angest. 

Men den lille klappede beroligende hendes Haand: 

— Nej, nej, vist ikke saa, Mor . . . sagde hun 
sagtmodig — Kom, saa g a a r vi lidt; det plejer 
jo at hjælpe. 

Og Moder og Datter begyndte at vandre op og 
ned i Værelset. 

— Luk Øjnene, Mor; jeg skal nok lede Dig. 
Lig-Johanne klemte Øjnene fast i. Og Juliane 

førte hende varsomt frem og tilbage over Gulvet. 

— Hurtigere! Hurtigere! 

— Jamen her er jo ikke Plads, Mor . . . 
Gennem de lave, smaarudede Vinduer saa man 

ud over Markerne, der laa hvide af Maanetaage. 
Hist og her ragede et Træ frem og Taget af et Hus. 

— Hurtigere! Hurtigere, Juliane! Ellers kan jeg 
høre dem! 

— Ja, ja . . . sagde den lille og fremskyndede 
Farten, saa godt det lod sig gøre i den snævre 
Stue . . . 

Da Sagerne efter Pin'de- Jenses Død var ordnede, 
havde Johanne faaet udleveret hans kontante Penge, 
hans Sparekassebog og Kisten med hans Ejendele. 

Der havde været Forslag oppe om at tage Bogen 
under Forvaring og kun udbetale hende en mindre 
Sum ad Gangen. Men Johanne havde i den Anled- 
ning raset og skabt sig gal; og man var derfor nøje- 
des med at dele de femhundrede Kroner, hvoraf 
den ene Halvdel blev sat fast for Juliane, medens 

Resten blev overgivet Moderen. Og hun havde ikke 
været ædru siden. 

Tanken om at komme ind paa et Drankerasyl 
og blive gjort til Menneske, var forlængst dunstet 
bort og glemt. Lig-Johanne tænkte ikke paa andet 
end at fylde sig med døvende Drikke. Saasnart hun 
havde sovet en Rus ud, begyndte hun paa en frisk; 
hun taalte ikke at tænke paa Jens og hans Ende- 
ligt, skønt ingen havde fattet Mistanke til hende . . 

— Hurtigere! Hurtigere, Juliane! 

— Ja,, ja . . . Vil Mor ikke, at vi skal tage vores 
Træsko paa, som vi plejer, saa hører Du ikke saa 
godt? 

— Jo! Hvor er de? 

Barnet fandt sine egne og Moderens Træsko frem. 
Og nu begyndte de begge at larme op og ned ad 
Gulvet, saa at Støjen gav Genlyd i hele Huset, 
Johannes Stue laa i Midten . . . 

— Nu er det galt med hende derinde igen! mum- 
lede Spat-Marie, der boede i den nordre Stue — 
Aldrig ka* En faa sin Nattero i Fred! 

Og Maren Ørentvist i den søndre Stue trak Dy- 
nen bedre op over Hovedet og bandede i Søvne. 
Men inde hos Lig- Johanne vedblev de at trave . . 

— Hør! Hør! Juliane! Nu er de lige her udenfor! 

— Tramp, Mor, tramp! sagde den lille og satte 
selv Fødderne i Gulvet, saa at det værkede i hen- 
des magre Knæ. Hun havde forlængst opdaget, at 
det ikke nyttede at ville tale Moderen til Fornuft; 



393 



man maatte gaa ind paa hendes Idéer for nogen- 
lunde at beholde Magten over hende: 

— Tramp, tramp! gentog Juliane. 

Og de trampede nu begge løs, saa at Spat-Marie 
gav sig til at dundre i Væggen. 

Johanne knugede Datterens Haand, saa at Bar- 
net var ved at skrige: 

— Hør ! hviskede hun stiv af Angest. 

— Det er bare Marie her ved Siden af, Mor . . . 
Og de travede videre . . . 

Den Dag Lig- Johanne havde kastet sin Mand ind 
under Hestene og var flygtet bort gennem Døren 
til Møddingen, havde Svinepasseren, Rasmus Reps- 
holt, netop lukket alle Smaagrisene, vel et halvt 
hundrede Stykker, ud. Johanne var faret midt op 
imellem dem, og var faldet omkuld, havde rejst sig 
fortumlet og var faldet igen, medens Grisene i de- 
res Forskrækkelse hvinende og skrigende var løbet 
hen over hende og havde traadt hende paa Krop- 
pen og i Ansigtet. 

Dog, det havde mindre at sige, da hun var slup- 
pet uset bort. 

Men Natten efter Mandens Begravelse, da hun 
havde drukket sig en kraftig Rus for at kunne sove, 
var hun pludselig vaagnet midt om Natten ved at 
Stuen havde været stuvende fuld af Smaagrise. De 
sad paa deres Haler Side om Side, saa mange Gul- 
vet kunde rumme, og gloede paa hende med deres 
smaa onde, rødkantede Øjne, indtil hun fyavde 

faaet Juliane til at kravle ud af Sengen og jage 
dem væk med Kosten. 

Men hele Natten til hen paa den lyse Morgen 
havde Johanne kunnet høre Dyrenes Skraben og 
Grynten rundt omkring Huset . . . 

Og det var denne Grynten og Skraben, Lig- 
Johanne nu altid troede at høre, naar Anfaldene 
meldte sig. 

Ind i Stuen vovede Bæsterne sig ikke oftere, da 
der sov et uskyldigt Barn derinde. Men nu pønskede 
de paa at vælte Huset; Jens skulde hævnes. Og 
Johanne hørte dem komme anstigende i tusindvis 
og grave og rode i Jorden med deres Tryner. Hver 
eneste Nat hørte hun dem. Der kom flere og flere 
til. Nu var der vist snart over en Million! Og i Nat 
vilde det ske! I Nat vilde de komme og vælte Hu- 
set ned over hendes syndige Hovede . . . ! 

— Der er de! Der er de, Juliane! Hør, hør! 

— Nej, nej, Mor, det er bare en Vogn, der kø- 
rer forbi . . . 

Men Johanne rev sin Haand ud af Datterens og 
for hen til Vinduet: 

— Se, se! hviskede hun, og Rædselen fik Haa- 
rene paa hendes Hoved til at fryse; thi hun saa 
ude i Maanelyset en uhyre Halvcirkel af sorte, hvide 
og brogede Svin rykke frem. De rodede Jorden op 
Tryne ved Tryne, deres smaa, onde Øjne lyste 
som Ild, og deres Grynten fyldte Luften med en 
ond Lyd som af et stort Hjuls brummende Svin- 

gen ...Nu vilde det ske! N u var Øjeblikket 
inde! Om et Minut vilde de have omringet Huset 
og væltet Grundvolden; Murene vilde styrte sam- 
men, og Dyrene trampe hen over hendes Ansigt og 
Lemmer med deres stinkende Fødder ligesom hin 
Dag paa Havslundegaards Mødding . . . ! 

— Luk Øjnene, Mor! Luk Øjnene! 

Men førend Datteren kunde forhindre det, for 
Lig- Johanne hen til Døren, rev den op og løb 
ud. Træskoene slængte hun af sig. Og idet hun trak 
Særken sammen om de nøgne Ben, krummede hun 
sig forover for at samle al sin Styrke og satte i et 
langt Spring tværs over Svinene og bort i Maane- 
taagen . . . 



Paa Hvidgaard. 

Klokken var fem. Solen havde været fremme en 
Time . . . 

Karlene kom ludende af Søvn smaaluntende nede 
fra Ladegaarden for at æde Davre i Borgestuen 
. . . Svanerne pladskede allerede rundt i Voldgraven. 
Og omkring Fontænen i Borggaarden gik Paafug- 
lene og slog Hjul og skreg deres ildelydende Skrig . . 

— Hold Kæft! sagde en morgengnaven Karl, da 
han gik forbi, og sparkede arrigt en Sten midt ind 
imellem dem . . . 

Paa sit ensomme Leje i det store Soveværelse 
mod Haven laa Hofjægermester Palle og sov. 

Solskæret paa Ruderne havde ikke formaaet at 
vække ham og ejheller Støjen fra- den vaagnende 
Gaard. Sent var han nemlig gaaet til Ro, og Time 
efter Time havde Savn og Længsel holdt ham 
vaagen. 

Først ud paa Morgenstunden havde Søvnen for- 
barmet sig over ham — som det hedder. 

Men da drømte han . . . 

Igen og igen drømte han den samme bittersøde 
Drøm om sin Hustru Mona: 

Hun laa ved hans Side, Armene havde hun slyn- 
get om hans Hals, og hendes Legeme brændte imod 
hans . . . Men naar han da vilde tage hende ind 
til sig for at favne hende helt, svandt hun bort, og 
han vaagnede beskæmmet og var ensom som før . . . 

Saaledes gled hans Enkemands-Nætter hen. 

Alvilda hed en af Gaardens Stuepiger, et stort 
og kraftigt Kvindekøn paa et Par og tyve Aar . . . 

Palle og Mona havde ofte sammen moret sig over 
Pigens maabende Betagelse af sin Husbonds man- 
dige Skønhed. Hun kunde standse op midt i sit Ar- 
bejde ved Middagsbordet for at glo paa ham lam 
af Ærefrygt. Han var hende en Aabenbaring, en 
Guddom, for hvem hun følte en sitrende Trang 
til at ydmyge sig. I den dybeste Underdanighed 
vilde hun have ladet sig føre til hans Leje for efter 
endt Højtidsoffer knælende at have sat hans Fod 
paa sin Nakke og takket ham for, hvad han havde 

ydet . . . Thi hun var Kvinden i Renkultur, 
Hønen af Guds Naade, der i grænseløs Under- 
kastelsestrang nejer sig mod Jord, naar hun møder 
paa sin Vej ham den eneste ene: Manden, Elske- 
ren, Hanen! 

Saalænge Fru Mona levede, havde Palle Uldahl 
ikke haft Tanke for andre Kvinder. De kunde være 
lokkende og æggende i deres modne Skønhed, som 
i sin Tid Fru Line paa Havslundegaard var det 
. . . eller de kunde være spillende, sansehidsende 
unge som den lille Minka fra Mosegaarden . . . 
Palle saa vel paa dem med Behag; men han be- 
gærede dem ikke. Han vidste, at ingen Kvinde 
kunde skænke ham en frydefuldere og mangfoldi- 
gere Rus end den, han nød i Mona Lisas Arme . . . 

Men saa en Dag var Eventyret altsaa ude, og 
han var ladet ene tilbage. 

Og da var det, at Angeren greb ham, Angeren 
over et forspildt Liv, og drev ham hvileløs rundt 
i Hvidgaards tomme Stuer: 

— Han havde syndet tungt baade mod sig selv 
og Mona! Hendes Død havde klaret hans Blik, og 
han saa nu grant, at det i Grunden slet ikke var 
Monas Legeme, der fornemmeligst havde bundet 
ham til hende: det var hendes Sjæl! Hen- 
des rige, mangfoldige Sjæl, var det, der havde 
fyldt hans Dage med en April-Maaneds rigtskiftende 
Taarer og Sol! ... . Ak, hvorfor kom man aldrig 

til Sandhedens gyldne Erkendelse, førend det var 
for silde . . . ! 

Og han besluttede at benytte hele Resten af sit 
Liv til at sone denne Synd. Han vilde gøre Mona 
Lisa et Tempel i sit Bryst; en Helligdom, hvori 
hendes forklarede Træk skulde evigt lyse ham i 
Møde; et A 1 1 a r vilde han oprejse hende, foran 
hvilket han kunde ofre til hendes velsignede Minde! 

Som hun havde været hans første egentlige Kær- 
lighed, skulde hun blive hans sidste. Aldrig skulde 
nogen anden Kvinde fortrænge Mona Lisas Billede 
af hans Hjerte og hans Arme! 

Saaledes svor han. 

Og det var, som om hans Længsel efter den store 
Hedenfarne Dag for Dag ligesom lutredes derved, 
blev renere, sartere, mere aandig . . . 

Klokken slog syv. Det bankede stille paa Døren, 
og Alvilda Stuepige traadte ind med en Bakke, 
hvorpaa stod Hofjægermesterens Morgenmad: seks 
Spejlæg, fire Stykker afskaaret Skinke, Brød, Smør 
og Kaffe, som hun anbragte paa Bordet foran hans 
Seng. 

Palle for over Ende hed af Søvn og Drømme: 

— Mona...! stammede han og bredte hen- 
rykt Armene ud . . . 

Og først ni Maaneder senere blev han klar over 
Fejltagelsen. 



SLUTNINGEN 



Dagen efter sin mislykkede Ekspedition til Meje- 
riet havde Nils Uldahl og Smeden, væbnede med 
kraftige Egespir, opsøgt Forvalter Larsen for at 
tage Hævn over ham for hans Blasfemi med Rikke. 

Men Gaardens Karle var, imod Sædvane, ilet For- 
valteren til Hjælp; og der havde fundet et regulært 
Slag Sted, som var endt med de to Venners for- 
smædelige Nederlag. 

Man havde maattet bære dem hjem. Smeden 
til hans Hytte i Landsbyen. Og Godsejeren til hans 
Taarnværelse. 

Og medens Nils Uldahl laa her i Uger skam- 
slaaet, værkbruden og ædru, var det, at hans Livs 
store Vendepunkt indtraf . . . 

Det var sig en Aftenstund, medens Fru Line tro- 
fast sad ved sin Mands Seng og skiftede de vaade, 
kølende Omslag paa hans skamferede Næse, at Nils 
pludselig greb hendes Haand og hviskede et: Tak! 
. . . saa ømt og usigelig mildt, at hendes store, 
varme Kvindehjerte rørtes til Bunden derved. Hun 

Gustav Wied: Fædrene æde Druer — 26 

glemte alt det onde, han i deres Ægteskabs lange 
og trange Aar havde forvoldt hende; thi det var, 
som lød der i dette ene ydmyge Tak en Genklang 
af alle de fine og forstaaelsesfulde Ord, der fyldte 
hver Side af hans Ungdoms Kærlighedsbreve, dem 
hun endnu, trods alt, pietetsfuldt forvarede, og som 
ofte, sammen med hin trøsterige Kortoplægnings- 
kunst, havde bragt hende frelst over saa mange bitre 
Stunder . . . 

Og Blidheden i hans Blik og Stemme indgød 
hende paa én Gang Mod til at meddele ham det, 
hun hidtil havde skjult for ham, men som dog en- 
gang m a a 1 1 e siges: 

— Nils . . . begyndte hun tøvende — jeg har 
noget . . . noget at fortælle Dig . . . Tror Du, at 
Du er stærk nok til at kunne taale at høre det? 

— Jeg véd det . . . nikkede han stille bag Om- 
slagene. 

— V é d Du det? 

— Ja . . . Men fortæl kun. 

Hun tøvede endnu. Taarerne steg hende i Øjnene, 
saa stor var hendes Medfølelse med ham, og hun 
glemte ganske, at Ulykken ligesaa fuldt ramte baade 
hende og Børnene: 

— Vi skal rejse fra Havslunde, Nils . . . lød det 
saa — Forvalter Larsen har været hos Kreditfor- 
eningen, og den har givet ham Medhold . . . Gaar- 
den er solgt. 

— Til hvem? 

— Til . . . til Hans Henriksen fra Ravnsholt. 
Her havde hun ventet et Skrig af Harme og saa* 

paa ham i angstfuld Forventning: 

— Nils, stakkels Nils . . . sagde hun. 

Men han bøjede kun ydmygt sit skamferede Ho- 
ved saa dybt og angergivent, at det kolde Omslag 
paa hans Næse faldt af: 

— Og hvad siger Pigebørnene? hviskede han. 

— Aa, at Du dog tænker først paa dem, Nils! 
sagde hun og lagde Omslaget igen til Rette — Hvor 
Du er god! 

— Jeg vil forsøge paa at blive det . . . smilede 
han sørgmodigt tilbage — Men Du svarede mig ikke 
paa mit Spørgsmaal . . . 

— Jo, skyndte hun sig — Sofie er naturligvis 
meget nedslaaet; hun mener jo ikke, at hun kan 
leve noget andet Sted end her . . . Men de andre 
tager det roligt. 

— Og Du selv, Line? 

— Aa, jeg! smilede hun — bryd Dig ikke om 
mig! . . . Jeg var bare bange, Nils, at Du . . . 
Saaledes baade at miste Egesborg og Havslunde 
... Og at det netop skulde være dem fra R a v n s- 
holt, der . . . 

Han greb hendes Haand og trykkede den tak- 
nemmelig: 

— Man maa lære at bøje sig for Guds Vilje . . . 
sagde han. 

— Ja . . . 

26* 

Fru Line trak sin Haand til sig og sendte ham 
et uroligt Blik. Angesten og Usikkerheden tog hende 
igen: 

— Hvad var der foregaaet med Nils? Hvorfra 
denne pludselige Ydmyghed og Gudsfrygt! Det var 
jo ellers kun, naar han var beruset, at han blev 
religiøs . . . Skulde han uden hendes Vidende . . ? 

— Jeg har længe vidst, hvordan det vilde ende, 
fortsatte han, da Fruen stadig forblev tavs — lige 
siden Onkel Joachim fik lokket den Stav fra Fader, 
har jeg vidst, at det vilde komme, baade mykken 
med Egesborg og med Gaarden her . . . derfor 
styrtede jeg mig ud i dette vilde Liv. Men nu har 
Gud jo vendt det til det gode, smilede han glad — 
og vi kan begynde at bygge op igen, Du, Børnene 
°g J e g • • For ikke sandt, Line, I vil tilgive mig 
... I svigter mig ikke, vel? 

— Nej . . . stammede hun forvirret. 

— Aa, hent dem! Hent Børnene! vedblev han lige- 
som henrevet af det ny, der gærede i ham — Hent 
Børnene, kære Hustru, at vi kan glæde os sammen 
over det, der er sket . . . alle! 

Omslaget faldt igen af hans Næse, og hun lagde 
det atter til Rette: 

— Det Omslag . . . sagde hun. 

— Ja, det Omslag! gentog han begejstret — Det 
store, store Omslag! . . . Hent Børnene, Line, min 
Hustru, at jeg kan bekende det for dem! 

— Jamen Nils . . . forsøgte hun. 

— Aa, Line, Line, saa svigter Du mig dog allige- 
vel! sagde han smerteligt. 

. — Nej, nej, jeg gør ikke, Nils . . . Men . . . men 
hvad er det, vi skal glæde os over? 

— Over at det gamle er forbigangent og alt er 
blevet nyt! 

Hun bøjede sig hurtig ned over ham og greb 
ham i Skulderen: 

— Du har drukket, Nils! sagde hun — Og 
Doktoren havde dog saa strengt forbudt det! 

— J a » J e g nar drukket! raabte han i Ekstase — . 
Men af et Væld saa dybt og rigt, at mit Hjerte 
svulmer derved! . . . Hent Børnene, at jeg ogsaa 
kan give dem at drikke! 

— Jamen, Nils . . . 

— Hent Børnene, Line! Jeg beder Dig! At den 
store Prøve kan finde Sted! 

— Hvilken Prøve . . . ? 

— Om Kærlighed overvinder alt . . . Hent 
Børnene! 

Og Fru Line adlød ... 

Men Pigebørnene nægtede samdrægtig at være 
hende følgagtig: 

— Jeg tror ikke et Sekund paa den gamle drevne 
Svend! sagde Frøken Charlotte — Han vil bare 
have fat i vore Penge! 



JYLadam Pompadour Henriksen havde i det lange 
Løb omsider maattet bøje sig, og den lille Mose- 
Minka triumferede . . . 

Sagen havde haft følgende Forløb: 

Da Handelen om Havslundegaard var bleven ind- 
ledet med Kreditforeningen, havde det været Ma- 
dam Henriksens Plan, naar Købet var gaaet i Or- 
den, at anbringe sin næstældste Søn, Jeppe, paa 
Havslunde og lade Anders, den yngste, overtage 
Kragholm, der var mindre. Og naar saa Hans, den 
ældste, fik Ravnsholt, den største af de tre Gaarde, 
tilskødet, var enhver af Sønnerne blevet forsørget 
efter Aldersmaal, og Retfærdigheden sket Fyldest . . 

Men ude paa Mosegaarden sad altsaa den land- 
flygtige Fru Minka, der ogsaa vilde have et Ord 
med i Laget: 

— Hans! sagde hun derfor en Dag til sin Ægte- 
og Folketingsmand — h vorlænge vil Du endnu 
gaa rundt her til Latter for hele Egnen? 

Hans stirrede beskæmmet mod Gulvet, medens 
Minka betragtede ham prøvende. 

Og Resultatet af denne Undersøgelse blev, at da 
han igen løftede Øjnene for at svare, kastede hun 
sig højt hulkende til hans Bryst: 

— Du elsker mig ikke mere, Hans, klagede hun 
— for saa vilde Du ikke finde Dig i, at din Moder 
saaledes nedværdigede mig! 

Hans strøg, klappede og knugede sin Dame og 
forsikrede, at han aldrig havde elsket hende højere 
end netop for nærværende. 

— Saa maa der gøres en Ende paa den Komedie, 
sagde hun og bremsede sin Graad — Du maa for- 
lange, at din Mor flytter med Jeppe til Havslunde- 
gaard og lader os to være i Fred paa Ravnsholt! 

— D et gør hun ikke! sagde Hans med dyb 
Overbevisning. 
Men da rev Minka sig ud af hans Arme og raabte: 

— Saa forbyder jeg Dig nogensinde oftere at 
komme her paa Mosegaarden! Og kommer Du 
alligevel, lukker jeg mig inde paa mit Værelse, og 
Du skal ikke faa Lov til at se saa meget som en 
Flig af min Kjole engang! Jeg vil ikke længere 
finde mig i denne lumpne Behandling! Er D u et 
Mand folk? Skal D u hjælpe til at styre Landet? 
Hæ, jeg ser Dig staa og fjotte inde i Folketinget, 
Du som ikke engang er Mand for at bringe Orden 
i dine egne Affærer! 

— Li]le Minka, lille Minka . . . Slaa koldt Vand 
i Blodet . . . 

— Jeg vil skilles! for hun fort — Det er 

meget bedre, at vi skilles; saa faar vi da en 
Ende paa det! 

Her begyndte hun paa ny at klage og jamre, som 
skulde hendes arme Mose-Hjerte briste: 

— Og j e g, der holder saameget af Dig, hulkede 
hun — det véd Du da selv! 

— Ja, det vidste han, det vidste han . . . ! 
Og han gav sig i sin høje Nød atter til at stryge, 

klappe, knuge og forsikre . 

Hvornæst de gik i Seng. 

Og Morgenen derpaa, da han tog Afsked, svor 
han at ville tale alvorligt med sin Moder. 

Men naturligvis mødte han den stejleste Mod- 
stand. 

Pompadour, der aldrig i sit Liv havde let før, 
slog i sin Uøvethed en Art Latter op, som nær- 
mest lignede Brølet fra et vondt Dyr, da hun hørte 
Sønnens Forslag om at vige Gaarden til Fordel for 
ham og Svigerdatteren: 

— Ha, ha, ha! sagde hun — Ikke om I saa 
møder her udenfor med tolv sorte Hingste, skal 
Du faa flyttet mig saameget som en Tomme for 
den snottede Tøses Skyld! 

Da Hans returnerede til Mosegaarden med dette 
pompøse Afslag, gav Minka ham som Velkomst en 
kraftig Ørefigen og lukkede sig inde: 

— Hun vilde ikke se ham! Hun kunde ikke 

t a a 1 e det! Hun vilde skilles! Hun kunde ikke 
u d s t a a ham! . . . 

Men en halv Time efter, da han sad i Jæger- 
mesterens Kontor og drøftede Sagen med Foræl- 
drene, blev Døren fra Entréen aabnet paa Klem, 
og ét blaarødt, gennembrølet Ansigt viste sig i 
Sprækken og sagde mildt, men afbrudt af Hikke: 

— Hans . . kom . . . lidt . . . 

Og Hans skrumlede henrykt op og ud . . . 
Minka havde nu i sin Ensomhed udklækket en 
anden Plan: 

De to ældste Brødre skulde bytte Gaarde: 

— Jeppe tager Ravnsholt, sagde hun — og Du 
tager Havslunde. Og saa flytter jeg til Dig! Er 
Du ikke henrykt? 

Hans gumlede. 

— Jamen Ravnsholt er jo godt hundrede Tønder 
Land større . . . kom det saa. 

Da sank Minka livløs ned for hans Fødder: 

— Gaa! Bort fra mine Øjne! Du elsker mig ikke! 

Men den folkekaarne blev. Og Sagen ordnedes 
efter usigelige Baduljer, som hans Kone havde villet 
det . . . 

Fremtiden laa nu lys for de Unge. 



Den første September skulde den nye Ejer over- 
tage Havslunde; og Familien Uldahl havde derfor 
fuldt op at gøre med at forberede og ordne alt for- 
nødent . . . 

Den femtende August blev der ^fholdt en Auk- 
tion over Indbo og Brugsgenstande. Alle Sagerne 
var anbragt i Borggaarden. Vejret var godt; og 
Folk kom myldrende milevidt fra som Ravne til 
et Aadsel . . . 

Henne i Hjørnet mellem Hovedfløjen og »Asylet« 
var lavet en Forhøjning af Tønder og Brædder, og 
her sad Auktionarius og raabte, saa hans Stemme 
skar gennem Larm og Snak. 

Det var egentlig Isidor Seemann, der skulde have 
fungeret som Udraaber, men han havde overladt 
Sviren til anden Fuldmægtig: 

— Tre Kroner og femoghalvfjerds! skreg denne 
Stedfortræder muntert frem over Hovederne paa 
Forsamlingen — Tre Kroner og femoghalvfjerds! . . . 
Ingen bedre? Ingen bedre? . . . Det er en ganske 
dejlig Overfrakke! Der er ligefrem Silkefoer i den! 



4ii 



. . . Det er noget for Dem, Kristian Poulsen (Han 
pegede frem mod en lille grinende Bondemand)! 
Tre Kroner og femoghalvf jerds for en silkeforet Over- 
frakke, det er jo Røverkøb! Naa, Kristian Poulsen, 
bli'er det til noget? (Kristian Poulsen nikkede) 
Fire Kroner! Første . . . anden . . . tredje Gang! 
Fi-reKro-ner! . . . Bum! (Hammeren faldt.) 
Værsgod, Kristian Poulsen! Slid Frakken med Hel- 
sen! . . . Eller lad den sy om til Deres Svigermoder, 
hun har vist godt af at blive silkefoeret! 

Publikum klukkede og vred sig af Latter. 

Et nyt Nummer blev raabt op . . . 

De Uldahlske Damer havde lukket sig inde paa 
deres Værelser. 

Men Nils havde taget Martyriet paa sig og gik 
stille og ydmygt omkring mellem Mængden. Arrene 
fra Kampen med Forvalter Larsen saas endnu ty- 
delig i hans Ansigt; navnlig det store, blodrøde tværs 
over Næsen. Men Nils bar dem uanfægtet til Skue; 
og Fred og Forsoning lyste i hans Øjne. 

Denne Helgen-Adfærd beredte mangen en til- 
stedeværende en dyb Skuffelse.' Man havde glædet 
sig til at se »Godsejeren« vakle drukken rundt og 
larme og rase, som han ellers plejede, naar den 
mindste Smaating stod ham imod. 

Der var endogsaa en forstærket Politistyrke af 
to Mand til Stede! 

Men her, hvor Nils Uldahls Gods og Ejendom 

under Latter og Vittigheder spredtes for alle Vinde, 
og en nyfigen og skadefro Hob dulgt og aabenlyst 
frydede sig over hans Hjems Ruin, her gik han selv 
fredsommeligt om, rolig og behersket, som vedkom 
den hele Vederstyggelighed slet ikke ham. 

Det var til at ærgre sig pukkelrygget over! . . . 
Men der kom da Gud være lovet Hans Henriksen 
og Kone fra Ravnsholt ... og de stilede lige hen 
imod Nils . . . saa nu m a a 1 1 e det da forhaabent- 
lig ende med en Komedie! 

Og man noterede med Tilfredshed, at det store 
Ar tværs over Godsejerens Næse, blev end rødere 
og kendeligere, da han fik Øje paa Parret . . . ! 

Minka gik og lo og talte højt og pegede de Sager 
ud, som hendes Mand burde købe. 

— Hyss! Der er Godsejeren! sagde Hans pludse- 
lig og vilde dreje af. 

Men Nils rakte venligt smilende Haanden frem 
og sagde: 

— Goddag, Hans Henriksen . . . ! Ja, nu er det 
Dem, der skal tage Kampen op her. Bed Vor- 
herre hjælpe Dem, at De ikke farer i mit Køl- 
vand! 

Og da Hans stod stum uden Evne til at klare 
Øjeblikket, vendte Nils sig til Minka: 

— Goddag, lille Frue . . . ! Saa De er ogsaa kom- 
met til Auktion ... 

— Ja — e . . . stammede Minka rødmende. Det var 
deres første Møde efter hans Voldtægtsforsøg. 

Men Nils klappede faderligt hendes buttede Kind 
og fortsatte: 

— Ja, se nu at faa Manden til at købe saa meget 
som muligt . . . saa bliver det da, hvor det hører 
hjemme. 

Og han klappede hende engang til og gik smi- 
lende bort . . . 

— Satans ogsaa! mumlede Bønderne skuffet — 
Hva' gaar der af ham i Dag! 

... Da tonede Forvalter Larsen frem, lang og 
overmodig. 

Han hilste højrøstet paa de omkringstaaende, 
medens han haanligt plirende saa* hen mod sin for- 
dums Herre og Husbond: 

— Saadan skal de ha* det, de Smørtyve! fniste han. 
Nils Uldahl standsede sin Gang, da han hørte 

Forvalterens onde Fnisen. 

Saa gjorde han sindig omkring og gik tilbage. 
Hans Ansigt var blegt, og Arrene stod i det som 
Strimer af Blod. 

— Endelig! tænkte Bønderne befriet — Nu 
kommer det! 

Men paa ny bød Nils Uldahl fredsommeligt en 
Haand frem: 

— Forvalter Larsen, sagde han, og kun faa op- 
fattede, at hans Stemme dirrede en Smule — kan 
De tilgive en gammel Mand hans utidige Over- 
ilelse ... Jeg gør Dem herved min Undskyldning! 



4*4 



Vil De række mig Deres Haand som Tegn paa For- 
soning? 

Forfjamsket stak Forvalteren sin Haand frem, og 
Nils greb den og trykkede den . . . 

Og da Nils Uldahl endogsaa senere paa Dagen 
gik hen og hilste paa sin Arvefjende gamle Søren 
Jensen, »Studeprangeren«, der havde købt hans 
Fædrenegaard Egesborg, indsaa Bønderne, at Gods 7 
ejeren havde taget Skade paa sin Forstand og op- 
gav ham . . . 



Frøken Charlotte havde gjort sin Fader Uret ved 
ikke at ville tro paa hans gennemgribende Sjæls- 
omvæltning; thi Dag fulgte paa Dag uden at Nils 
Uldahl i mindste Maade faldt tilbage til sit gamle 
syndefulde Levned. Spiritus nød han ikke mere, 
Kort rørte han ikke, og ikke saa han ad Kvinder til. 

Ja selv sin Hjerteven Smeden, der paa ny havde 
meldt sig til Tjeneste, viste han Vintervejen. 

Naturligvis dog først efter i milde Vendinger at 
have prøvet paa at tale til hans udødelige Sjæl . . . 

Gribende var det at se disse to gamle Kombattan- 
ter, hvidhaarede og arrede af den samme Livets 
Kamp, sidde tørmundede Side om Side i Taarn- 
værelset ved hint alderstegne Mahognitræs Klap- 
bord, hvorover fordum Vinen havde flydt og Kor- 
tene danset . . . ! 

Nils Uldahl havde fortalt om, hvorledes Frelsen 
var kommet til ham gennem hans kære, salige Mo- 
der, der havde vist sig for ham i Drømme og ved 
sine Ord og Bønner manet ham bort fra Fortabe]- 

sens brede, asfalterede Vej ind paa Forsagelsens 
smalle og stenede ditto: 

— Smed, Smed! endte han sin ophøjede Tale — 
Vend om! Vend om! Ogsaa Din Besøgelsestid 
er nu inde! 

Men Smeden kneb underfundigt et Øje sammen: 

— Og Godsejeren vil heller ikke mere ha' med 
Fruentimmer at gøre? spurgte han. 

— Nej, nej! sagde Nils forfærdet — Aldrig! 

— Men hvor vil Godsejeren saa blive af med 'et, 
da? 

— Det maa Gud om! 

— Og d r i k k e, vil Godsejeren heller ikke mere? 

— Nej! 

— Jamen hvad er der saa tilbage, spør jeg? 

— Fors a gelsen, Smed! Den store Glæde ved 
Fors a gelsen! 

Men Smeden rystede sit hvide Hoved. 

— Jeg synes saamæn, vi maa forsage nok i For- 
vejen, sagde han — at Vorherre gerne kunde unde 
vos de Par Fornøjelser, der er til Rest! 

Og atter kneb han skælmsk et Øje til: 

— Vil Godsejeren kanske saa heller ikke spise 
mere? 

Nils smilede overbærende: 

— Jo, spise vil jeg, sagde han — Men kun det 
fornødne! 

— Naa dog! nikkede Smeden, og Latteren tog 
ham — Ja, saa Velbekomme da! sagde han og stod 

op — Og Adjøs med det samme ... Og god For- 
nøjelse! 

— Tænk nu over mine Ord, Smed! raabte Gods- 
ejeren efter ham. 

— Ja — ha — ha — a! sagde Vennen og f6r af Sted. 

Nils Uldahl saa ham fra sit Vindue flygte krum- 
rygget ned gennem Gaarden. Benene slog somme- 
tider ligefrem Kryds under Smeden, saadan lo han. 

Men dette rørte ingenlunde Hr. Nils. Han vidste 
jo, at Forsagelsens Vej var kantet af Haanens Torne 
og Spottens Skarntyder . . . 



Gustav Wied: Fædrene æde Druer 



Det var Bortrejsens Dag . . . 

Familien Uldahl sad om Frokostbordet i Spise- 
stuen. Hen paa Eftermiddagen skulde man forlade 
Havslunde. 

Kasser og Kurve stod fuldt pakkede langs Væg- 
gene, og Sække med Linned og Klæder, og Byldter 
af Dyner og Puder. 

Vinduerne var uden Gardiner. Dagslyset faldt 
skærende ind over det hele Kaos . . . 

Mai* spiste under fuldstændig Tavshed. Kun af 
og. til lød et »Værsgod« og et »Tak«, naar Fadene 
gik rundt . . 

Pludselig dukkede Frøken Sofies lille, blege An- 
sigt op foran en af Ruderne ud mod Haven; men 
forsvandt straks igen, uden at nogen havde set 
hende. 

Nils Uldahl sad og stirrede vedholdende ned i 
sin Tallerken. Foran ham stod et Glas Mælk . . . 

Ved Fru Lines Formidling havde han i de sidste 
Par Uger hver Dag deltaget i Familiens Maaltider. 
Og naar om Aftenen Lampen i Dagligstuen blev 



419 



tændt, gled han stille ind fra Døren til Entréen og 
satte sig paa en beskeden Stol i en Krog taknem- 
melig over, at man ikke viste ham bort, eller rejste 
sig og lod ham ene tilbage . . . 

Alt dette havde Fru Lines varmtfølende Hjerte 
og gode milde Ord lidt efter lidt faaet gennemført. 

Kim Frøken Sofie holdt sig vedblivende urokke- 
lig afvisende overfor enhver Art af Forsoning. Fa- 
deren var endogsaa blevet hende om mulig endnu 
modbydeligere siden hans Ydmyghedsperiode var 
begyndt. Hun spiste aldrig sammen med de andre; 
og hun forlod et Værelse, saasnart Nils viste sig. 
Han syntes hende et lumsk og urent Dyr, og hun 
flyede gysende hans Nærhed. En Dag, da hun og 
Nils tilfældigvis mødtes i Entréen, og han frygt- 
somt og bønfaldende havde lagt sin Haand paa 
hendes Skulder, flygtede hun ud i Gaarden og ka- 
stede op af Væmmelse ved hans Berøring. j 

Fru Line havde atter og atter tryglet og bedt 
hende om at beherske sig. Men Sofie havde vendt 
sit forskræmte Ansigt op mod hende og sagt: 

— Jeg kan ikke, Mor, jeg k a n ikke! Det nytter 
ikke! 

— Jamen, lille Sofie, husk dog paa, at naar vi 
nu flytter til Byen og faar en meget mindre Lejlig- 
hed, saa bliver Du jo nødt til at . . . 

Sofie afbrød hende: 

— Jeg flytter ikke med! sagde hun haardt — Og 
lad mig saa være i Fred! 

Og Fru Line havde resigneret bøjet Hovedet. Hun 
forstod ikke sine Børns haarde Hjerter . . . 

Og da hun senere oppe i »Kapellet« efter Sæd- 
vane havde taget sine Kort frem for ved deres 
trofaste Hjælp, at søge Trøst og Oplysning for 
Fremtiden, havde der midt i en ellers løfterig 
Stjerne pludselig lagt sig et sort og uigennem- 
skueligt Spader-Es i Vejen, saa at alt fremdeles 
henlaa i Uvished og Mørke . . . 

Ogsaa fra Samkvemmet med sine Søstre havde 
Frøken Sofie trukket sig tilbage. Hun fandt i sit 
lille, oprørske Hjerte, at de bar sig lavt og usselt 
ad ved saaledes at tage Faderen til Naade, blot 
fordi han nu, som hun i sin ungdommelige Kort- 
synethed kaldte det: »krøb og logrede og skabede 
sig hellig!« 

Og hun undgik deres Selskab og strejfede Dagene 
igennem kun fulgt af Tyrk rundt i Skovene og 
langs Bugtens Strand . . . 

Hun var som en fredløs og vildfarende lille Fugl, 
der en Nat pludselig er vaagnet af sine Drømme og 
har set, tæt foran sig, i et Kattedyrs gulgrønne 
Blik al Livets isnende Rædsel ... 

Kære, kære Isidor (skrev hun for sidste Gang i 
sin Dagbog), jeg kan ikke mere holde Livet ud. 
Naar de andre i Eftermiddag tager herfra, tager jeg 
ikke med. Jeg vil ikke bort fra Havslunde! Jeg 
vilde jo alligevel bare springe af Vognen og skrige 

og skrige og løbe tilbage og blive vanvittig af Læng- 
sel! Hvor kan man dog elske et Sted saa højt, 
hvor man har haft det saa ondt? Jeg véd det ikke. 
Nej jeg vil dø, det er det eneste, der er for mig at 
gøre. Og saa er der jo ogsaa alt det an- 
det forfærdelige, jeg har oplevet, 
Isidor, baade det, jeg har fortalt 
Dig, og det in gen Mennesker nogen- 
Sinde skal faa at vide, og aller- 
mindst Du! Der er et Sted nede ved Bugten 
ved de to høje Klitter, der kan I finde mig, der 
er saa kønt. Jeg véd godt, at Tyrk vil springe ud 
efter mig, men saa tager jeg ham om Halsen og 
trækker hans Hoved ned under Vandet, og saa 
synker vi begge to. Farvel, Farvel, kæreste, kæ- 
reste Isidor! Glem mig ikke! Men jeg er alligevel 
saa bange! 

Din lille 

Sofie Uldahl-Ege 

f den 28. August J904. 

Nu sluger jeg det Stykke Radérgummi, som jeg 

tog inde paa dit Skrivebord; det skal ingen andre eje. 



EPILOG 



Det var en Søndag Formiddag op under Jul. Der 
laa Sne over Byens Tage; og alt var øde og tomt . . . 

Men saa faldt pludselig Kirkeklokkerne i, de hel- 
lige Porte sloges op, Menigheden fyldte Gaden, 
ønskede hinanden Velbekomme og ilede hjem til 
Middagsmaden. 

Nils Uldahl og gamle Fru Thora Seemann forlod 
Kirken Side om Side, Salmebøgerne havde de i 
Hænderne. 

— Vil Fruen ikke tage min Arm? Det er lidt 
glat. 

— Jo Tusind Tak . . . ! Ja, det er lidt glat med 
den Sne. Men ellers et yndigt Vejr saa mildt og 
stille. Hvem skulde tro, at det snart var Jul! . . . 
Hvordan har de det hjemme? 

Fru Thora vidste godt, at Nils ikke havde videre 
Samkvem med Familien; men hun holdt paa For- 
merne. 

— Jo Tak, rigtig godt. 

— Fruen og Døtrene komme aldrig i Guds Hus, 
synes jeg ... ? 

— Nej, desværre . . . ! Pas paa den Glidebane dér! 

— J a > jeg ^r den, J a » de Børn, de Børn; men 
det er jo B ø r n ! . . . Det var en yndig Præken 
i Dag; synes De ikke, Hr. Uldahl? 

— Udmærket! Jeg kommer til at sætte mere og 
mere Pris paa Provst Lindemann. 

— Ja, han e r en dejlig Mand, dejlig! . . . 
Tak, ja nu er jeg jo allerede hjemme. Og Tak for 
Led s a gelsen. 

— Nej, jeg følger da virkelig Fruen op ad Trap- 
perne! 

Den gamle Dame lo fornøjet: 

— Gør De? Ja De er en udsøgt Kavaler, e r Del 
Da Nils havde ringet paa, og Fru Seemann stod 

i Entréen, sagde han: 

— Ja, saa kommer jeg altsaa paa Tirsdag? 

— Ja, Tusind Tak! De véd ikke; hvormeget De 
er for mig! 

— Følelsen er gensidig, kære Frue! Det giver en 
saadan fælles Tryghed at være sammen med Men- 
nesker, der forstaar En! 

— Gud velsigne Dem, ja, ikkesandt? . . . Tør 
jeg bede Dem hilse hjemme. 

— Jeg i lige Maade Deres Mand. 

— Tak! ... Ja, saa paa Tirsdag? 

— Paa Tirsdag, ja! . . . Farvel, kære Fru See- 
mann, og Tak for i Dag. 

— Farvel, farvel, kære Hr. Uldahll Og Gud vel- 
signe Dem en Gang til for det, vi er for hinanden! 



427 



Nils Uldahl havde vundet gamle Fru Seemanns 
Hjerte ved at fortælle hende hele sin Lidelses- 
historie med sin Kone og sine Børn, som ved deres 
Uvenlighed imod ham havde drevet ham ud i et 
syndigt Liv. Og dernæst berettede han den kønne 
Historie om, hvoriedes hans kære, afdøde Moder 
havde bevirket hans Omvendelse ved at vise sig 
for ham med Maning og Bønner. 

Hvorefter Fru Seemann fuldstændig overvunden 
havde faaet ham optaget i Menigheden. 

Og nu kom han hyppig paa Besøg hos hende, 
hvor de sad i Minde-Sofaen og talte om de højeste 
Ting, medens gamle Fader Seemann uimodtagelig 
for alle denne og den hinsidige Verdens Narrestreger 
læste sine Aviser i Dagligstuen ved Siden af . . . 

Men det dybeste og uudsletteligste Indtryk havde 
dog Hr. Nils gjort paa Fru Thora ved indgaaende at 
forklare og udlægge for hende Dogmet om den ube- 
smittede Jomfrufødsel; dette fundamentale Spørgs- 
maal, som ikke engang hendes kloge og højtelskede 
Søn Isidor havde turdet tage op til alvorlig Be- 
handling . . . 

Familien Uldahl var flyttet ind paa første Sal 
i en gammel Købmandsgaard, der laa ved Byens 
søndre Port. 

Fru Line og Pigebørnene havde lejet Lejligheden, 
fordi der hørte en stor gammel Have til. Saa var 

Overgangen ikke just saa svær. Og blive paa 
Egnen vilde de; nu havde Fru Line jo desuden og- 
saa faaet Frøken Sofies Gravsted at pusle om . . . 

Nils forholdt sig ganske passiv til sin Families 
Handlinger, taknemmelig over, at man ikke ganske 
forstødte ham. Stille og beskeden førte han sig op. 
Og da han paa sit ydmyge Forslag om af opportune 
Hensyn at dele Soveværelse med sin Hustru som i 
gamle Dage, fik et betuttet Afslag, valgte han sig, 
for at genere saa lidt som mulig, et Par afsides 
Værelser oppe paa Loftet ved Siden af Pigekam- 
meret. 

Og her levede han tilbagetrukkent og stille og 
viste sig kun ved Maaltiderne. ... 

Men denne hjerteløse Forvisning fra Arne og 
Seng vakte naturligvis en betydelig Opsigt i den 
lille By. Gamle Fru Seemann paastod ligefrem at 
det var skændigt, som hans Damer behandlede 
ham. Rundt i andre kristelige Hjem sagde man det 
samme. Og Nils blev lidt efter lidt betragtet som 
noget af en Martyr. 

Selv det, at han et Par Gange, inden Naaden 
endnu ret havde faaet Krammet paa ham, havde 
haft et let Tilbagefald og var blevet set beruset 
paa Gaden, afkræftede ingenlunde hans Anseelse. 
Han angrede nemlig saa aldeles nydelig bag efter, 
levnede sig ikke selv Ære og sagde, at det skulde 
ikke undre ham, om Gud til sidst mistede Taal- 
modigheden . . . 

Saa ofte Lejlighed gaves, gik han i Kirke. Og 
udsatte sig end yderligere for Verdens Spot ved 
Morgen og Aften at uddele religiøse Traktater til 
Arbejderne. Ja, han optraadte endogsaa af og til i 
gudelige Forsamlinger og lagde hele sin Fortid blot; 
hvad der vandt ham mangt et Øre i Menigheden . . . 

Kun Fru Line og hendes Døtre forholdt sig stadig 
uforstaaende og afvisende over for denne Bevægelse. 

Fru Line var bleven mere og mere indesluttet og 
faamælt siden sin Yndlingsdatters saa sørgelige Død. 
Ikke engang Kortene ydede hende længere nogen 
Trøst. Hun havde læst Frøken Sofies Dagbog, før- 
end hun overleverede den til Isidor Seemann; og 
denne Læsning havde røvet hende hendes vante 
Ro. Hendes Mod var brudt, og hendes forhen saa 
stærke og taalsomme Sjæl havde mistet sin Spænd- 
kraft; thi hun havde jo ikke engang haft Evne til 
at forstaa og -hjælpe sit stakkels, ensomme Barn. 
Og hun gentog fortvivlet den brystsyge Jens Olufs 
Ord: Det nytter ikke! Det nytter ikke! Menneskene 
boer saa langt fra hverandre! ... Og hun havde 
dog haft den mest redebonne Vilje . . . 

Kun naar hun sad i Lurvadts og Rottbøls lille 
Værelse henne i den Stiftelse, hvor Pigebørnene 
havde faaet dem anbragt, fandt hun en stakket 
Trøst. Lurvadt maatte da atter og atter berette 
om alt, hvad hun kunde huske om Frøken Sofie, 
muntert og bedrøveligt mellem hinanden. 

Og Fru Line sad saa og lyttede "stille til, medens 

Rottbøl i et Hjørne af Stuen puslede med sine 
Dukker og nynnede sin Yndlingssang om Drømme- 
nes skyløse Lande . * . Eller jonglerede med et eller 
andet mærkeligt Ord: 

— Fallitgaard, Lafitgaard, Fallit — skidt — Kredit- 
Gaard! var den nyeste Forøgelse af hendes Re- 
pertoire . . . 

Og som Fru Line hensled Livet, saaledes ogsaa 
hendes Døtre. De passede sig selv og gik hver sine 
Veje. 

Frøken Anna sløsede Dagene igennem ved en 
Bog, som hun aldrig læste i. Og Frøken Charlotte 
og Frøken Frederikke sad dampende paa deres Pi- 
ber og fordybede sig, hver paa sin Maade, i Tan- 
ken om Tiltrækningen mellem de menneskelige 
Køn . . . 

Kun Martyren, Nils Uldahl-Ege, den 
ringeagtede, den fornægtede, den i en- 
hver Henseende forhenværende rejste 
højere og højere sit hvide, kampslagne 
Hoved sejrrigt over Fortidens Aske: 

Thi han havde fundet Gud . . . 

